28.
2.
2007
NÁVRH UZNESENIA
na skončenie rozpravy o vyhlásení Komisie
ktorý v súlade s článkom 103 ods. 2 rokovacieho poriadku
predkladá Saïd El Khadraoui
v mene Výboru pre dopravu a cestovný ruch
o uzavretí dohody o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej
Uznesenie Európskeho parlamentu o uzavretí dohody o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej (2006/0058(CNS))
Európsky parlament ,
–
so zreteľom na návrh rozhodnutia Rady a predstaviteľov vlád členských štátov Európskej únie, ktorí sa stretli na zasadaní Rady, aby prerokovali uzavretie dohody o leteckej doprave medzi Európskym spoločenstvom a jeho členskými štátmi na jednej strane a Spojenými štátmi americkými na strane druhej (KOM(2006)0169),
–
so zreteľom na uznesenie Európskeho parlamentu o rozvoji programu vonkajšej politiky Spoločenstva v oblasti letectva P6_TA(2006)0006 ,
–
so zreteľom na článok 103 ods. 2 rokovacieho poriadku,
A.
keďže Súdny dvor rozhodol, že niektoré dvojstranné dohody o leteckej doprave medzi členskými štátmi a USA sú v rozpore so zásadami práva EÚ a najlepším spôsobom, ako dosiahnuť jeho úplné dodržiavanie, je dohoda o leteckej doprave medzi EÚ a USA,
B.
keďže letecké trhy EÚ a USA spolu predstavujú približne 60 % svetovej leteckej dopravy a z dohody o leteckej doprave medzi EÚ a USA, ktorá by sa mohla stať vzorom pre ďalšiu liberalizáciu a konvergenciu právnych predpisov na celom svete, budú mať prospech spotrebitelia na oboch stranách Atlantiku,
C.
keďže Rada EÚ usúdila, že návrh dohody, dokončený v novembri 2005, nezabezpečuje dostatočnú rovnováhu príležitostí, a preto by bolo zo strany USA potrebné poskytnúť viac priestoru leteckým dopravcom EÚ, aby prostredníctvom investícií a účasti na leteckých spoločnostiach USA získali prístup na vnútorný trh USA,
D.
keďže ministerstvo dopravy USA zareagovalo oznámením o navrhovanej tvorbe predpisov, pričom voľne interpretovalo zákonnú požiadavku, aby letecké spoločnosti USA podliehali skutočnej kontrole zo strany občanov USA, ale v decembri 2006 sa po preskúmaní množstva verejných pripomienok vrátane pripomienok Kongresu USA rozhodlo toto oznámenie stiahnuť,
E.
keďže tak vzniká nová situácia, ktorá si vyžaduje prehodnotenie znenia návrhu dohody z novembra 2005 a nové kroky, aby sa dospelo k vyváženej dohode o leteckej doprave medzi EÚ a USA,
F.
keďže v rámci takejto dohody je konvergencia právnych predpisov obzvlášť dôležitá, najmä v oblasti bezpečnosti, ochrany, životného prostredia a sociálnych práv zamestnancov,
Všeobecné zásady
1.
uznáva význam dohody o leteckej doprave medzi EÚ a USA nielen pre jej vlastnú hodnotu, ale aj ako príklad budúcich dohôd;
2.
vyzýva vyjednávačov EÚ a USA, aby čo najskôr dosiahli vyváženú dohodu o leteckej doprave;
3.
uprednostňuje uzavretie jednej vyváženej súhrnnej dohody, venujúcej sa všetkým stránkam otvárania trhov a konvergencie právnych predpisov, pred etapovitým prístupom čiastočných dohôd;
4.
zastáva názor, že ak USA nebudú ochotné ponúknuť žiadne prvky, ktoré by dohodu o leteckých dopravných službách uviedli do rovnováhy, EÚ môže rozhodnúť o obmedzení niektorých slobôd, ktoré letecké spoločnosti USA v súčasnosti požívajú v EÚ, a to s cieľom obnovenia úplnej reciprocity na trhu leteckej dopravy medzi USA a EÚ.
Vyzýva Komisiu a Radu, aby nepodpísali návrh dohody z novembra 2005, ak nebude pozmenený s cieľom dosiahnuť v plnej miere vyváženosť záujmov;
5.
vyzýva Komisiu, aby v prípade, že súhrnná dohoda nebude možná, súhlasila s etapovitým prístupom iba s podmienkou, že aj neskoršie etapy a konečné termíny ich uzavretia, ako aj následky v prípade, že nebudú uzavreté, budú povinne uvedené v dohode o prvej etape;
6.
vyzýva USA, aby v zásade prehodnotili svoj postoj k mimoriadne reštriktívnym opatreniam týkajúcim sa zahraničného vlastníctva a kontroly leteckých spoločností USA a práva na kabotáž pre zahraničné letecké spoločnosti, pretože vyvážená a súhrnná dohoda o leteckých dopravných službách medzi USA a EÚ akiste nie je možná, ak si USA zachovajú súčasný postoj k uvedeným otázkam;
Otváranie trhov
7.
zdôrazňuje, že nová dohoda o leteckej doprave medzi EÚ a USA by mala byť vyvážená z hľadiska prístupu na trh a mala by zvažovať aj otázky ako kabotáž, právo usadiť sa, vlastnícke právo, právo kontroly a štátna pomoc;
8.
uprednostňuje preto zahrnutie kabotáže do dohody, pretože jej neprítomnosť by mohla zvýhodňovať leteckých dopravcov z USA, ktorí môžu lietať medzi letiskami v rôznych členských štátoch, zatiaľ čo leteckí dopravcovia z EÚ vnútroštátne lety na území USA uskutočňovať nemôžu;
9.
vyzýva Komisiu, aby v prípade, ak nebude možné zahrnúť kabotáž do dohody, dosiahla vyvážený prístup iným spôsobom, podľa možnosti náhradami pre leteckých dopravcov EÚ v iných oblastiach, alebo náležitým obmedzením práv leteckých dopravcov USA v Európe;
10.
zdôrazňuje, že štátne dotácie pre letecké spoločnosti môžu deformovať hospodársku súťaž a vyzýva obe strany, aby obmedzili ich využívanie na minimum a súčasne privítali postupy, v rámci ktorých sa môžu vzájomne informovať a diskutovať o opatreniach prijatých každou stranou;
Konvergencia právnych predpisov
11.
poznamenáva, že rozvoj konvergencie právnych predpisov sa v dohode z novembra 2005 spomína iba čiastočne a do veľkej miery je prenechaný spoločnému výboru;
12.
ďalej poznamenáva, že konvergencia právnych predpisov v dohode z novembra 2005 sa zaoberá najmä ustanoveniami o bezpečnosti a ochrane, a iba okrajovo environmentálnymi a sociálnymi stránkami;
Bezpečnosť a ochrana
13.
víta spoluprácu medzi zodpovednými orgánmi EÚ a USA v oblasti leteckej bezpečnosti na úrovni EÚ a na federálnej úrovni USA, ako aj na úrovni (členských) štátov;
14.
všíma si význam európskej čiernej listiny leteckých prepravcov nespĺňajúcich normy a systému USA na kontrolu noriem leteckých prepravcov a vyzýva obe strany, aby si v tomto smere vymieňali informácie;
15.
upozorňuje na význam opatrení na zabezpečenie ochrany v letectve, ale varuje pred neúmernými alebo nekoordinovanými opatreniami, ktoré sa nezakladajú na primeranom hodnotení rizika; v súvislosti s týmto trvá na zrušení nedávneho sprísnenia opatrení týkajúcich sa prenosu tekutín, liekov a pod. na palube, ak sa na základe doterajších skúseností nedokáže ich faktický prínos v zmysle prospechu z hľadiska bezpečnosti;
16.
vyzýva Komisiu, aby v rámci rokovania s USA preskúmala účinnosť dodatočných bezpečnostných opatrení realizovaných od roku 2001, aby sa odstránili nákladné zdvojenia a nedostatky v bezpečnostnom reťazci;
zdôrazňuje, že pri výmene osobných údajov pasažierov medzi EÚ a USA by sa malo rešpektovať súkromie občanov Európy a USA v súlade s kritériami, ktoré Európsky parlament požadoval vo svojich uzneseniach z 13. marca 2003 ( P5_TA(2003)0097 ) a 7. septembra 2006 ( P6_TA(2006)0354 ); v tejto súvislosti kladie dôraz na naliehavú potrebu vymedziť na celosvetovej úrovni normy o ochrane údajov a o súkromí;
18.
zasadzuje sa za koncepciu kontroly bezpečnosti na jednom mieste, v súlade s ktorou budú pasažieri a batožina kontrolovaní iba na začiatku cesty, a nie opätovne pri každom prestupe;
19.
upozorňuje rokovacích partnerov na to, že prípadný neúspech rokovaní by nemal viesť k oddialeniu uzatvárania dohôd o spolupráci v oblasti bezpečnosti medzi EASA a FAA, ktoré ešte treba vypracovať;
Životné prostredie
20.
uznáva, že letecká doprava má niekoľko negatívnych vplyvov na životné prostredie, najmä ako zdroj hluku a tým, že tak ako iné druhy dopravy prispieva ku klimatickým zmenám, a že nárast leteckej dopravy tieto vplyvy zosilní;
21.
konštatuje, že ustanovenia článku 14 dohody z novembra 2005 zdôrazňujú najmä možné nepriaznivé účinky environmentálnych opatrení a potrebu ich zmiernenia namiesto toho, aby zdôrazňovali potrebu environmentálnych opatrení v leteckej doprave;
22.
zdôrazňuje preto, že pre európsku aj americkú stranu je potrebné prijať účinné opatrenia na zníženie negatívneho vplyvu letectva na životné prostredie bez toho, aby sa vopred vylúčili regulačné, finančné alebo iné nástroje na dosiahnutie tohto cieľa;
23.
víta návrh Komisie zahrnúť leteckú dopravu do európskeho systému obchodovania s emisiami s cieľom znížiť vplyv sektora leteckej dopravy na klimatické zmeny; upozorňuje na to, že treba s USA zavčasu rokovať o začlenení transatlantickej leteckej dopravy do európskeho systému obchodovania s emisiami do roku 2012, aby sa dosiahlo začlenenie v zodpovedajúcom termíne;
24.
vyzýva obe strany na výmenu osvedčených postupov v oblasti znižovania hluku pri zohľadnení miestnych rozdielov;
Sociálna politika
25.
vyzýva zainteresované strany leteckej dopravy EÚ a USA, aby nadviazali trvalý dialóg o sociálnych normách, podporovali vzájomné porozumenie a usilovali sa o vytvorenie rovnakého prostredia a zároveň o vysokú úroveň sociálnych podmienok;
26.
vyzýva Komisiu, aby žiadala o zaradenie odkazov na príslušné medzinárodné právne predpisy v oblasti sociálnych práv do dohody, a to najmä na pracovné normy obsiahnuté v základných dohovoroch Medzinárodnej organizácie práce (MOP 1930 – 1999), usmerneniach OECD pre nadnárodné spoločnosti (1976, zrevidované v roku 2000) a Rímskom dohovore o rozhodnom práve pre zmluvné záväzky (1980);
27.
trvá na tom, že na zamestnancov prijímaných do zamestnania a (alebo) pracujúcich v členských štátoch EÚ by sa mali vzťahovať právne predpisy Spoločenstva v sociálnej oblasti, najmä smernice týkajúce sa porád so zamestnancami a ich informovania (2002/14/ES, 98/59/ES a 80/987/ES), smernice o organizácii pracovného času mobilných pracovníkov civilného letectva (2000/79/ES) a smernice o vysielaní pracovníkov v rámci poskytovania služieb (96/71/ES);
Vedenie rokovaní
28.
vyzýva Komisiu, aby pred uskutočnením rokovaní a počas nich zabezpečila úplné informovanie Európskeho parlamentu a všetkých príslušných zainteresovaných strán a porady s nimi;
29.
víta myšlienku pravidelných stretnutí členov Európskeho parlamentu a Kongresu USA, na ktorých sa prediskutujú všetky podstatné otázky týkajúce sa dohody o leteckej doprave medzi EÚ a USA;
30.
poveruje svojho predsedu, aby toto uznesenie postúpil Rade, Komisii a Kongresu USA.
