Otázky pre parlamentných spravodajcov pre rozpočet
Rozpočet
2007-04-23 - 20:56
Rozpočtoví spravodajcovia Ville Itälä (hore) a Kyösti Virrankoski
Hoci atrament na podpise rozpočtu EÚ na rok 2007 je len niekoľko mesiacov starý, už sa začali prípravné práce pre ďalší rozpočtový rok.
Obaja europoslanci, ktorí zodpovedajú za prípravu rozpočtu na rok 2008, pochádzajú z krajiny tisícich jazier.
Fínskym zástupcom sme položili otázky, čo môžu od rozpočtu Únie na rok 2008 očakávať občania.
Fínski kolegovia si množstvo práce podelili.
Kým Kyösti Virrankoski zo skupiny liberálov sa zaoberá rozpočtom Komisie (ten predstavuje hlavný podiel rozpočtu EÚ), Ville Itälä zo skupiny ľudovcov a európskych demokratov má na starosti administratívne výdavky Parlamentu a ostatných európskych inštitúcií.
Obaja poslanci však najprv musia predložiť Parlamentu rozpočtové priority sledovaných inštitúcií na rok 2008.
Ville Itälä má tento proces v Parlamente už za sebou.
Správu s rozpočtovými prioritami Parlamentu poslanci schválili na marcovom plenárnom zasadnutí v Bruseli.
Správa z pera Kyösti Virrankoskiho prichádza do Parlamentu tento týždeň.
Aké by mali byť rozpočtové priority Parlamentu na rok 2008?
Ville Itälä: "Rok 2008 prichádza tesne pred voľbami do Európskeho parlamentu.
Je dôležité ukázať daňovým poplatníkom, že sa vecami zaoberáme zodpovedne.
Zodpovednosť a dôvera prichádzajú cez rozpočtovú disciplínu.
Niet žiadnych dôvodov (ako rozširovanie či nové jazyky) zvýšiť rozpočet na rok 2008, takže sa snažíme zotrvať na úrovni rozpočtu z roku 2007.
Rok 2008 tak bude rokom daňových poplatníkov".
A čo rozpočet ako celok?
Kyösti Virrankoski: "V prvom rade bude dôležité zamerať sa na včasný začiatok programov.
Na tento rok sa prvýkrát vzťahuje sedemročný finančný rámec EÚ, ktorého ústredným bodom je rekonštrukcia nových členských štátov.
Finančný rámec je najväčším úsilím Európy.
Nové členské štáty získajú približne 20 miliárd eur ročne.
Otázka znie: Budú ich schopné použiť?
Bola by škoda, ak by to nedokázali efektívne a rýchlo, pretože len sotva budú mať ďalšiu podobnú príležitosť.
Ďalšou prioritou by mala byť Lisabonská stratégia na zvýšenie konkurencieschopnosti EÚ.
Investície do vývoja a výskumu sú pre EÚ kľúčové."
Ako Parlament zaručí, že európski občania dostanú to, za čo zaplatia?
Ville Itälä: "Peniaze na komunikáciu nikdy nebudú stačiť, ak sa nebudeme usilovať o dôveru občanov prostredníctvom našich skutkov a nášho zodpovedného konania.
Zopár zlých správ ohľadom nesprávneho použitia finančných prostriedkov zničí našu dôveryhodnosť a podkope veľa našej práce".
Kyösti Virrankoski: "Kľúčom k úspechu je lepšia a jednoduchšia administratíva.
Potrebujeme zjednodušiť a lepšie nasmerovať legislatívu, zefektívniť administratívu a sprehľadniť rozdelenie práce jej zamestnancov."
Ako zvýšiť informovanosť občanov EÚ pred európskymi voľbami v roku 2009?
Ville Itälä: "Poďme k občanom.
Najlepšie je zainteresovať poslancov, aby pozývali viac menších lokálnych médií do Bruselu a Štrasburgu, ktoré na to nemajú zdroje.
Ľudia najviac sledujú práve tieto médiá, takže najúčinnejším spôsobom ako zvýšiť informovanosť verejnosti je pozitívne sa zviditeľniť v týchto médiách."
Kyösti Virrankoski: "Byrokracia je vec, ktorá najviac hnevá občanov.
Kľúčom je orezávanie.
Výsledkom musí byť jasnejšia a jednoduchšia regulácia, efektívnejšia administratíva s menším množstvom finančných prostriedkov ako aj decentralizovanou zodpovednosťou.
EÚ potrebuje tvár.
A my môžeme jednu z nich ukázať tým, že sprehľadníme administratívu a ukážeme, kto čo robí."
Všetko ešte len začína
Príprava rozpočtu je však samozrejme ešte len na začiatku.
2. mája by mala Komisia predložiť prvý predbežný návrh a rokovania medzi europoslancami a ministrami sa môžu začať.
Finálnu podobu rozpočtu by mal Parlament schváliť na decembrovom plenárnom zasadnutí.
20070420STO05491 Správa poslanca Itäläho Správa poslanca Virrankoskiho Všetko o rozpočte
SK
1
PHOTO
20070420PHT05669.jpg
-//EP//TEXT REPORT A6-2007-0069 0 NOT XML V0//SK
-//EP//TEXT REPORT A6-2007-0123 0 NOT XML V0//SK
-//EP//TEXT IM-PRESS 20061106FCS12347 0 NOT XML V0//SK
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
