Poslanci odhlasovali 50 miliárd eur na výskum a vývoj
Výskum a inovácie
2006-06-17 - 09:02
Európa je odhodlaná zainvestovať do výskumu
Po dnešnom hlasovaní EP bude Únia investovať do oblasti výskumu v nasledujúcich siedmych rokoch oveľa viac, ako doteraz.
Poslanci totiž v 1. čítaní odsúhlasili tzv. Siedmy rámcový program pre výskum a vývoj na roky 2007 – 2013, ktorý môže rátať s rozpočtom 50,521 miliárd eur.
Aj napriek tomu, že EP pôvodne požadoval ešte viac financií, predstavuje odsúhlasená suma podstatný nárast oproti predošlému programu.
Parlament tiež stanovil kritériá pre financovanie výskumu využívajúceho kmeňové bunky.
7. rámcový program pre výskum a vývoj Popri Japonsku a USA držiacich sa na prvých svetových priečkach v oblasti výskumu, a Číne, ktorá ich veľmi rýchlo dobieha, sa aj Európska únia rozhodla podstatne zvýšiť svoje investície do tejto dôležitej oblasti.
Plénum EP preto dnes v prvom čítaní odsúhlasilo tzv. 7. rámcový výskumný program, ktorého rozpočet vo výške vyše 50 miliárd eur má Únii pomôcť posunúť sa v smere dosiahnutia Lisabonských cieľov.
Rámcový program sa skladá zo štyroch špecifických programov nazvaných Spolupráca, Nápady, Ľudia a Kapacity, ktoré spolu pokrývajú množstvo tematických oblastí.
Jeho prostriedky budú určené najmä na podporu malých a stredných podnikov, mladých výskumníkov a žien-výskumníčok.
Jeho obsah sa dotýka aj etickej problematiky v súvislosti s výskumom ľudských klonov a kmeňových buniek.
Rozpočet Parlament prijal pozmeňujúci návrh, ktorý rozpočet programu zosúladil s dohodou o Finančných perspektívach (viacročnom rozpočtovom rámci EÚ).
Na nasledujúcich sedem rokov bude teda na výskum a vývoj v EÚ vyčlenených 50,521 miliárd eur.
Pôvodný návrh Komisie bol vyše 72,7 miliárd eur a poslanci takisto požadovali viac, no výsledná suma bola kompromisom s Radou.
Napriek tomu predstavujú schválené prostriedky podstatný nárast v porovnaní so 6.rámcovým programom pre roky 2002-2006, ktorý disponoval sumou 16,279 miliárd eur.
Etické otázky Zameriavajúc sa na etické otázky poslanci pomerom hlasov 284 za, 249 proti a 32 absencií rozhodli, že program nesmie financovať výskum ľudských klonov pre reproduktívne účely ani výskum zameraný na modifikáciu genetického dedičstva ľudských bytostí.
Rovnako nemá zahŕňať ani výskum zameraný na tvorbu ľudských embryí určených výhradne na výskumné účely či účely obchodovania s kmeňovými bunkami.
Financovanie výskumu zameraného na využitie ľudských kmeňových buniek dospelých jedincov aj embryí však môže byť podľa textu povolené v závislosti od obsahu vedeckého návrhu a právneho rámca daného členského štátu.
Inštitúcie, organizácie a výskumníci zaoberajúci sa výskumom ľudských embryonálnych kmeňových buniek musia však byť zároveň pod prísnou licenčnou kontrolou a dohľadom v súlade právnym prostredím danej členskej krajiny.
Podpora malých podnikov, mladých výskumníkov a žien-výskumníčok Poslanci hlasovali za to, aby boli prostriedky z programu určené najmä na podporu malých a stredných podnikov (MSP), mladých výskumníkov a žien-výskumníčok.
Odhlasovali preto pozmeňujúci návrh, ktorý požaduje, aby bolo pre malých a stredných podnikateľov vyčlenených aspoň 15% prostriedkov z rozpočtu časti Spolupráca.
Poslanci odporúčajú aj podporu mladých výskumníkov v rannej fáze ich vedeckej kariéry a zavedenie opatrení, ktoré by zabránili „úniku mozgov“ z EÚ.
Autonómia pre Európsku výskumnú radu V schválenom texte vítajú europoslanci vytvorenie Európskej výskumnej rady (EVR), no žiadajú pre ňu viac autonómie.
Pre úvodnú fázu preto navrhujú jej zriadenie v podobe výkonnej agentúry, ktorá by sa následne pretransformovala na nezávislú organizáciu.
Do roku 2008 by mala byť podľa poslancov vypracovaná nestranná hodnotiaca štúdia o štruktúre a mechanizmoch EVR, ktorej výsledky by mali napomôcť jej prípadnej modifikácii.
S cieľom zabrániť nadmernej byrokracii a prebytočnej administratíve predložili poslanci návrh, aby administratívne náklady EVR nepresiahli výšku 3 percent jej ročného rozpočtu.
Prioritné oblasti Pôvodný návrh vymenováva 9 prioritných oblastí, s ktorými poslanci súhlasia, navrhujú však rozšírenie a vyjasnenie niektorých ich definícií.
Okrem toho chcú ku každej z týchto kategórií pridať dodatočné činnosti a požadujú tiež rozdelenie kategórie „bezpečnosť a vesmír“ do dvoch oddelených oblastí.
Za prioritné považuje Parlament predovšetkým oblasť energie (2/3 rozpočtu tejto časti majú ísť na činnosti súvisiace s obnoviteľnými energiami, energetickou výkonnosťou a úsporou) a oblasť zdravia.
Program by mal teda podľa poslancov financovať výskum v nasledovných oblastiach:
Zdravie
Potraviny, poľnohospodárstvo a biotechnológie
Informačné a komunikačné technológie
Nanoveda, nanotechnológie, materiály a nové výrobné technológie
Energia
Životné prostredie (vrátane klimatických zmien)
Doprava (vrátane aeronautiky)
Socio-ekonomické a humanitárne vedy
Bezpečnosť
Vesmír
Priestor na prehodnotenie Správa sa venuje aj problematike prehodnocovania Rámcového programu a od Komisie žiada, aby namiesto jednej revízie plánovanej v roku 2010 vykonala aspoň dve priebežné hodnotenia v rokoch 2009 a 2011.
To má platiť najmä v spomínaných etických otázkach v závislosti od vedeckého pokroku.
Rámcový program Euratom Parlament zároveň pomerom hlasov 457 za, 97 proti a 22 absencií odhlasoval aj správu o 7. rámcovom programe Európskeho spoločenstva pre atómovú energiu (EURATOM), ktorá sa zameriava na rozvoj a školiace aktivity v oblasti jadrového výskumu.
Celkový navrhovaný rozpočet na túto oblasť na roky 2007 – 2011 predstavuje sumu 2,751 miliárd eur.
Pôvodný návrh Komisie na túto oblasť požadoval až 3,092 miliárd.
Zdvôvodnenie hlasovania: V rámci tzv. zdôvodnení hlasovania vystúpila v pléne slovenská europoslankyňa Zita Pleštinská (EPP-ED, SK), ktorá vyjadrila "veľké sklamanie nad postojom EP k etickým otázkam".
Nesúhlasila predovšetkým s financovaním výskumu živých ľudských embryí pre reproduktívne účely "a takých druhov výskumu, ktoré sú v niektorých členských krajinách zakázané a odporujú ochrane dôstojnosti a života človeka od jeho počiatku až po prirodzenú smrť".
Ako však dodala, aj napriek tejto skutočnosti hlasovala za správu o Siedmom rámcovom programe, pretože si uvedomuje jeho dôležitosť pre budúcnosť Európy a jej ambície stať sa najkonkurencieschopnejšou ekonomikou.
"Tento program považujem za kuchárku Lisabonskej stratégie a je pre mňa nádejou, že práve na vedu a výskum určené financie pomôžu v Európe udržať vedecké mozgy, ktoré pripravia vynikajúce projekty na zvýšenie kvality života občanov v EÚ v oblasti životného prostredia, dopravy ,energetiky a zdravotníctva".
Ako príklad uviedla Slovensko, ktoré má podľa jej slov ambíciu "aj s pomocou schváleného rámcového programu vybudovať Protónový terapeutický komplex Cyklotrónového centra pre liečenie onkologických ochorení prostredníctvom hĺbkovej protónovej terapie, ktorá je oveľa šetrnejšou liečbou pre pacientov ako klasická rádioterapia".
Už ku dnešnému dňu je podľa Pleštinskej touto špičkovou technológiou liečených viac než 40 000 pacientov.
20060615STO09076 Rozprava zo dňa 13.6.2006:
SK
1
PHOTO
20060614PHT09005.jpg
-//EP//TEXT IM-PRESS 20060608IPR08812 0 NOT XML V0//SK
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
