2.9.2009 B7-0028/2009 NÁVRH ODPORÚČANIA PRE RADU predložený v súlade s článkom 121 ods. 1 rokovacieho poriadku
o budúcom priestore slobody, bezpečnosti a spravodlivosti (2010 – 2014)
Juan Fernando López Aguilar
v mene skupiny S&D
PE428.632v01-00 B7‑0028/2009 Odporúčanie Európskeho parlamentu pre Radu o budúcom priestore slobody, bezpečnosti a spravodlivosti (2010 – 2014)
Európsky parlament ,
– so zreteľom na zasadnutie Európskej rady 10. decembra 2009, na ktorom sa stanovia priority priestoru slobody, bezpečnosti a spravodlivosti (PSBS) pre nadchádzajúce roky,
– so zreteľom na oznámenie Komisie týkajúce sa tejto otázky a príspevky členských štátov EÚ, národných parlamentov a zástupcov občianskej spoločnosti,
– so zreteľom na článok 121 ods. 1 rokovacieho poriadku,
A. pripomínajúc, že Európsky parlament sa zúčastňoval na definovaní predchádzajúcich viacročných programov v Tampere (1999 – 2004) a Haagu (2004 – 2009) K programu z Tampere pozri uznesenie adresované Európskej rade z 27. januára 1999 (http://www.europarl.europa.eu/oeil/file.jsp?id=107392&noticeType=null&language=en);
K Haagskemu programu pozri odporúčanie prijaté 14. decembra 2004. http://www.europarl.europa.eu/oeil/FindByProcnum.do?lang=en&procnum=INI/2004/2175)
, ako aj na prvej fáze súčasných rokovaní o novom Štokholmskom programe Uznesenie prijaté 24. apríla 2009 počas každoročnej rozpravy o pokroku dosiahnutom v roku 2008 v priestore slobody, bezpečnosti a spravodlivosti ( P6_TA-PROV(2009)0329 ).
, pričom je nevyhnuté, aby novozvolený Parlament predložil svoje odporúčania Európskej rade a Rade, keďže je viac ako pravdepodobné, že nový viacročný program bude prijatý a vykonávaný podľa nového právneho rámca stanoveného Lisabonskou zmluvou,
B. majúc na pamäti, že politiky súvisiace s PSBS vstúpia po nadobudnutí platnosti novej zmluvy do novej fázy a stanú sa ešte vo väčšej miere predmetom veľmi intenzívnych vzťahov medzi inštitúciami EÚ a členskými štátmi, keďže „Únia vytvára priestor slobody, bezpečnosti a spravodlivosti pri rešpektovaní základných práv a rozličných právnych systémov a tradícií členských štátov“ (článok 67 Zmluvy o fungovaní ES),
1. odporúča, aby v budúcom Štokholmskom programe Rada:
a) zohľadnila článok 2 novej zmluvy, podľa ktorého je EÚ založená na „hodnotách úcty k ľudskej dôstojnosti, slobody, demokracie, rovnosti, právneho štátu a rešpektovania ľudských práv vrátane práv osôb patriacich k menšinám.
Tieto hodnoty sú spoločné členským štátom v spoločnosti, v ktorej prevláda pluralizmus, nediskriminácia, tolerancia, spravodlivosť, solidarita a rovnosť medzi ženami a mužmi“;
b) presadzovala zásadu, podľa ktorej najmä v rámci politík súvisiacich s PSBS „Únia dodržiava pri všetkých svojich činnostiach zásadu rovnosti občanov, ktorým sa dostáva rovnakej pozornosti zo strany jej inštitúcií, orgánov, úradov a agentúr“;
c) v politikách súvisiacich s PSBS zodpovedajúcim spôsobom realizovala príslušné články charty základných práv tým, že podporí antidiskriminačné politiky, ako aj integráciu štátnych príslušníkov tretích krajín;
d) posilnila demokratickú zodpovednosť politík EÚ v tejto oblasti tým, že zvýši transparentnosť a vo väčšej miere zapojí národné parlamenty do procesu definovania a vykonávania opatrení súvisiacich s PSBS a do rokovaní o nich;
e) zmenila vnútorné a vonkajšie acquis upravujúce PSBS tým, že zohľadní nový právny rámec (po zrušení tretieho piliera) a nové úlohy Súdneho dvora, Európskeho parlamentu a národných parlamentov;
f) vypracovala komplexnú európsku bezpečnostnú stratégiu založenú na bezpečnostných plánoch členských štátov, zásade silnejšej solidarity a objektívnom vyhodnotení prínosu agentúr EÚ, sietí a výmeny informácií;
2. poveruje svojho predsedu, aby toto odporúčanie postúpil Rade a na vedomie aj Európskej rade a Komisii.
