Odpoveď pani Malmströmovej v mene Komisie
(22. decembra 2011)
Pokiaľ ide o zapojenie sa Komisie do revízie azylových právnych predpisov Únie, Komisia odkazuje ctihodnú poslankyňu na svoju odpoveď k jej otázke na písomne zodpovedanie E-9420/2011 http://www.europarl.europa.eu/QP-WEB .
Pokiaľ ide o finančné prostriedky na pomoc v súvislosti s presídľovaním, Komisia pripomína, že presídľovanie je jednou z piatich oprávnených akcií v rámci Európskeho fondu pre utečencov, na ktoré môžu členské štáty podieľajúce sa na vykonávaní fondu získať podporu.
V rámci Európskeho fondu pre utečencov sa uskutočňuje ročný presídľovací prísľub.
Členské štáty, ktoré prisľúbia presídlenie utečencov patriacich do osobitných kategórií (t. j. patriacich medzi zraniteľné skupiny a osoby z krajiny alebo regiónu určeného na vykonávanie regionálneho programu ochrany) vymenovaných v právnom základe Európskeho fondu pre utečencov, dostanú dodatočné finančné prostriedky vo výške 4 000 EUR za každého presídleného utečenca.
Na rok 2012 desať členských štátov prisľúbilo presídliť 3 083 utečencov.
Celkové pridelené rozpočtové prostriedky na presídľovanie na rok 2012 predstavujú 12 332 000 EUR.
Členské štáty sa môžu takisto rozhodnúť použiť tieto prostriedky na ročné programy na financovanie presídľovacích projektov, ktoré sú jednou zo strategických priorít podporovaných v rámci Európskeho fondu pre utečencov.
Komisia realizuje pilotný presídľovací projekt schválený rozpočtovým orgánom na rok 2011 a je pripravená pokračovať v práci na pilotnom projekte zahrnutom do návrhu rozpočtu na rok 2012 hneď po jeho prijatí.
Nový Fond pre azyl a migráciu navrhnutý Komisiou na roky 2014 – 2020 zahŕňa zvýšené sumy a flexibilnejšie financovanie presídľovania do EÚ.
