3.2.2010 B7-0071/2010 NÁVRH UZNESENIA predložený na ukončenie rozpravy o vyhlásení zvoleného predsedu Komisie
v súlade s článkom 106 ods. 4 rokovacieho poriadku
o II.
Barrosovej komisii
Rebecca Harms
,
Daniel Cohn-Bendit
v mene skupiny Verts/ALE
PE432.923v01-00 B7‑0071/2010 Uznesenie Európskeho parlamentu o II.
Barrosovej komisii
Európsky parlament ,
– so zreteľom na článok 17 Zmluvy o Európskej únii (ZEÚ),
– so zreteľom na vyhlásenia, s ktorými 15. septembra 2009 vystúpil na pôde Parlamentu zvolený predseda Komisie,
– so zreteľom na písomné a ústne vyhlásenia každého dezignovaného člena Komisie v rámci vypočutí, ako aj na hodnotenia týchto vypočutí uvedené v listoch predsedov výborov adresovaných predsedovi Parlamentu,
– so zreteľom na článok 106 ods. 4 rokovacieho poriadku,
A. keďže druhý pododsek odseku 3 článku 17 ZEÚ uvádza, že „členovia Komisie sú vybraní na základe ich celkových schopností a ich európskej angažovanosti spomedzi osôb, ktoré poskytujú záruky úplnej nezávislosti“;
B. keďže vďaka vypočutiam dezignovaných komisárov sa postup uvedenia Komisie do úradu stáva otvorenejším a transparentnejším a preukazuje sa, že Európsky parlament musí hrať skutočnú úlohu pri zabezpečovaní toho, aby dezignovaní komisári spĺňali uvedené kritériá;
1. poukazuje na to, že obyvatelia Európy sa v súčasnosti usilujú vymaniť z hospodárskej, sociálnej a ekologickej krízy, čo je situácia, ktorá vyžaduje silné európske vedenie a nový politický prístup na národnej a európskej úrovni;
2. je presvedčený, že práca novo nastupujúcej Komisie sa musí posudzovať s ohľadom na výzvy pri prekonávaní tejto trojitej krízy, definovaní úlohy EÚ na globálnej úrovni prostredníctvom politických opatrení v oblasti ľudských práv, rozvoja, obchodu a zahraničnej politiky, budovaní demokratickejšej EÚ, ktorá bude prístupná občanom a bude zaručovať ich občianske práva, transparentnosť a demokratickú kontrolu, čo si vyžaduje nové myšlienky a rozhodné konanie;
3. opäť pripomína, že by privítal Komisiu, ktorá by dôrazne chránila európske záujmy a hodnoty a bola motivovaná plne využívať nové nástroje, ktoré sú k dispozícii od nadobudnutia platnosti Lisabonskej zmluvy vrátane zvýšenej transparentnosti a účasti občanov na rozhodovaní v EÚ;
4. odsudzuje skutočnosť, že pracovný program predsedu Barrosa a zloženie navrhovaného kolégia komisárov vo väčšine týchto ohľadov neposkytujú presvedčivé záruky;
5. kritizuje niektoré členské štáty za to, že nevybrali svojich kandidátov na základe ich vhodnosti a vízie pre takéto kľúčové pozície v európskych inštitúciách, ale skôr podľa domácich politických záujmov, čím znížili úlohu Komisie a oslabili režim Spoločenstva;
6. požaduje nový postup, v rámci ktorého by sa od členských štátov vyžadovalo, aby navrhli rodovo vyvážený zoznam dvoch kandidátov do Komisie; poznamenáva však, že o vnútornej organizácii Komisie rozhoduje zvolený predseda Komisie, ktorý tiež zodpovedá za definovanie a prideľovanie portfólií;
7. odsudzuje skutočnosť, že pán Barroso už oslabil pozíciu jednotlivých dezignovaných komisárov prostredníctvom uplatňovania politiky rozdeľuj a panuj, t. j. definovaním a prideľovaním portfólií bez náležitého posúdenia schopností kandidátov a ich vzťahu k danej problematike, a dokonca niektorým komisárom odobral portfóliá, v ktorých doteraz preukazovali svoju kompetentnosť; poukazuje na to, že jeho nedbalosť viedla okrem iného k odstúpeniu jedného z kandidátov;
8. konštatuje, že pán Barroso zreorganizoval portfóliá v rámci Komisie tak, že v niektorých kľúčových oblastiach neexistuje jasná zodpovednosť, čím potvrdil smerovanie k prezidentskému modelu Komisie s rizikom, že sa úloha jednotlivých komisárov obmedzí na poradenstvo predsedovi, čo je stav, ktorý je v rozpore s duchom zmlúv; v tejto súvislosti opakuje svoje sklamanie z toho, že pán Barroso nevytvoril portfólio na ochranu spotrebiteľov;
9. je toho názoru, že Komisia sa v záujme toho, aby bola dostatočne kompetentná na plnenie svojej úlohy ako hnacej sily európskeho integračného procesu, musí skladať z ľudí, ktorých integrita a kvalifikácia sú nesporné a ktorí sú ochotní dosiahnuť pokrok a sú oddaní európskemu projektu;
10. konštatuje, že v prípade niektorých dezignovaných komisárov, ktorí nielenže preukázali svoju kompetentnosť, ale predstavili tiež komplexný obraz ich príslušných portfólií, vyjadrili svoje osobné názory na diskutované otázky a zaviazali sa k úzkej spolupráci s Európskym parlamentom, možno dospieť k jasne pozitívnemu hodnoteniu;
11. vyjadruje sklamanie z lady Ashtonovej, ktorá počas vypočutia nepredstavila jasnú víziu a vlastné plány a nepreukázala ani vodcovstvo nevyhnutné na formovanie európskej zahraničnej a bezpečnostnej politiky počas nasledujúcich piatich rokov; napriek tomu vyjadruje ochotu podporovať jej úlohu na novo vytvorenom poste vysokej predstaviteľky/podpredsedníčky Komisie, ak by čelila nenáležitému zasahovaniu Rady;
12. vyjadruje sklamanie, pokiaľ ide o niekoľkých dezignovaných komisárov, ktorí pri vypočutí zlyhali v jednom alebo vo viacerých týchto ohľadoch: vyjadrovanie osobných názorov na plánovaný politický prístup a ciele; preukázanie toho, že by sa postavili za svoje názory v prípade sporu s predsedom Komisie; a dokázanie toho, že sú najvhodnejšími osobami na splnenie požiadaviek spojených s im pridelenými portfóliami;
13. pripomína, že postup nominovania a voľby komisárov je naďalej neuspokojivý; nielenže neexistuje žiadny výber, pokiaľ ide o kandidátov navrhnutých členskými štátmi, ale Parlament tiež nemá inú možnosť, než schváliť alebo zamietnuť Komisiu ako celok, a nemôže odmietnuť jednotlivých dezignovaných komisárov prostredníctvom samostatného hlasovania;
14. odsudzuje skutočnosť, že v zmluvách stále nefiguruje možnosť vysloviť nedôveru jednotlivým komisárom;
15. vzhľadom na tieto závery nemôže schváliť Komisiu ako celok;
16. poveruje svojho predsedu, aby toto uznesenie postúpil Rade, Komisii a ďalším príslušným inštitúciám.
