20.7.2010 B7-0476/2010 NÁVRH UZNESENIA predložený v súlade s článkom 120 rokovacieho poriadku
o obmedzovaní občianskych slobôd v Rwande
Oreste Rossi
PE446.549v01-00 B7‑0476/2010 Návrh uznesenia Európskeho parlamentu o obmedzovaní občianskych slobôd v Rwande
Európsky parlament ,
– so zreteľom na články 3, 9 a 10 Všeobecnej deklarácie ľudských práv, ktoré zaručujú právo na život, ochranu proti svojvoľnému zatýkaniu a právo na riadne súdne konanie,
– so zreteľom na Medzinárodný dohovor o občianskych a politických právach z roku 1966,
– so zreteľom na článok 120 rokovacieho poriadku,
A. keďže počas tohto roka boli nezvestní mnohí politickí vodcovia opozície a členovia občianskej spoločnosti v Rwande, ktorí sa aktívne postavili proti režimu, pričom predseda Demokratickej strany zelených André Kagwa Rwisereka bol nájdený mŕtvy 14. júla; obhajca v súdnom konaní o genocíde v Rwande Jwani Mwaikusa bol zabitý 13. júla; šéfredaktor novín „Umuvugizi“ Jean Léonard Rugambage bol zavraždený 24. júna; stovky členov opozičnej strany bolo zatknutých 24. júna a doteraz neboli prepustení; rwandský disident Faustin Nyamwasa bol postrelený 19. júna,
B. keďže existuje podozrenie, že vláda je pôvodcom týchto zmiznutí,
C. keďže občianske slobody v Rwande sú závažným spôsobom obmedzované,
1. žiada Radu, aby vyzvala rwandskú vládu k dodržiavaniu uvedených všeobecne uznávaných noriem;
2. poveruje svojho predsedu, aby postúpil toto vyhlásenie Rade, ako aj rwandskej vláde.
