19.1.2006
NÁVRH ODPORÚČANIA PRE RADU
ktorý v súlade s článkom 114 ods. 1 rokovacieho poriadku
predkladá Bill Newton Dunn
v mene Skupiny Aliancie liberálov a demokratov za Európu
o vypracovaní strategického plánu boja proti organizovanému zločinu
Odporúčanie Európskeho parlamentu pre Radu o vypracovaní strategického plánu boja proti organizovanému zločinu
Európsky parlament ,
–
so zreteľom na oznámenie Komisie Rade a Európskemu parlamentu „Vypracovanie strategického plánu boja proti organizovanému zločinu“,
–
so zreteľom na článok 114 ods. 1 rokovacieho poriadku,
A.
keďže je potrebné vypracovať strategický plán boja proti organizovanému zločinu na úrovni EÚ v spolupráci s orgánmi Únie, ako sú Europol, Eurojust, Európska policajná akadémia a špeciálna jednotka policajných veliteľov,
B.
keďže od vytvorenia priestoru slobody, bezpečnosti a spravodlivosti boli na úrovni EÚ prijaté viaceré legislatívne aj nelegislatívne iniciatívy, ktoré prispievajú k prevencii a boju proti organizovanému zločinu,
1.
predkladá Rade nasledujúce odporúčania:
(a) je dôležité ratifikovať a implementovať príslušné právne nástroje týkajúce sa Europolu a Eurojustu a posilniť tým boj proti organizovanému zločinu;
(b) treba vytvoriť komplexný a celistvý rámec spolupráce v oblasti represívnych opatrení boja proti organizovanému zločinu;
(c) zosúladením právnych predpisov by sa malo doplniť vzájomné uznávanie súdnych rozhodnutí v trestných veciach;
(d) je potrebné podporovať rozvoj multilaterálnych postupov v boji proti organizovanému zločinu;
2.
poveruje svojho predsedu, aby postúpil toto odporúčanie Rade a na vedomie aj Komisii a Európskej rade.
