26.3.2009
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Liam Aylward, Adam Bielan, Roberts Zīle a Ewa Tomaszewska
v mene skupiny UEN
o medzinárodnej zmluve o ochrane Arktídy
Uznesenie Európskeho parlamentu o medzinárodnej zmluve o ochrane Arktídy
Európsky parlament ,
–
so zreteľom na medzinárodný polárny rok, spoločnú iniciatívu Svetovej meteorologickej organizácie a Medzinárodnej rady pre vedu, ktorý bol vyhlásený s cieľom umožniť lepšie pozorovanie a pochopenie polárnych regiónov zeme,
–
so zreteľom na oznámenie Komisie o Európskej únii a arktickom regióne (KOM(2008)0763),
–
so zreteľom na konferenciu o premenách Arktídy, ktorá sa konala dňa 5. marca 2009 v Bruseli,
–
so zreteľom na svoje uznesenie z 9. októbra 2008 o správe Arktídy,
–
so zreteľom na článok 103 ods. 2 rokovacieho poriadku,
A.
keďže arktický región v súčasnosti nechránia žiadne konkrétne viacstranné pravidlá ani predpisy najmä preto, že sa nikdy nepredpokladalo, že by sa mohol stať splavnou námornou cestou a už vôbec nie oblasťou s komerčným využitím,
B.
keďže intenzita námornej dopravy v arktických vodách zaznamenala v ostatných rokoch exponenciálny rast v dôsledku zvýšeného záujmu o vrtné plošiny na mori a čoraz častejších plavieb výletných lodí, ako aj v dôsledku možností, ktoré ponúka severozápadná cesta,
C.
keďže v arktickom regióne sa možno nachádza približne 20 % doteraz neobjavených svetových zásob ropy a plynu so všetkým, čo to znamená pre jedinečné arktické prostredie, ak by sa tieto zásoby začali ťažiť na komerčné účely,
D.
keďže zmeny klimatických podmienok v Arktíde sú už natoľko závažné, že napríklad Inuiti už nemôžu loviť zver tradičným spôsobom, lebo ľad je príliš tenký na to, aby udržal ich sane, a keďže zvieratá vo voľnej prírode, ako napríklad ľadové medvede, mrože a líšky, sú ohrozené zánikom mnohých biotopov,
E.
keďže existencia rozličných súdnych právomocí v arktickom regióne predstavuje riziko vyvolania závažných konfliktov medzi krajinami, ktoré by chceli ochraňovať (a to aj vojenskými prostriedkami) to, čo považujú za svoje štátne záujmy,
F.
keďže geopolitická neutralizácia regiónu by umožnila intenzívnejšiu spoluprácu medzi štátmi nachádzajúcimi sa v okolí Severného pólu,
G.
keďže členské štáty EÚ a pridružené štáty EHP tvoria viac než polovicu členov Arktickej rady,
1.
vyzýva Radu a Komisiu, aby iniciovali medzinárodné rokovania zamerané na prijatie medzinárodnej zmluvy o ochrane Arktídy, pričom by sa malo vychádzať z platnej Zmluvy o Antarktíde, aby sa Arktída stala oblasťou mieru a spolupráce vyhradenou jedine na mierové činnosti a aby nebola predmetom sporov o suverenitu;
2.
zdôrazňuje, že je potrebné vyvinúť úsilie, aby sa zabránilo silnejúcej vojenskej prítomnosti v Arktíde a aby sa rozvinula spolupráca v oblasti bezpečnosti v tejto oblasti s cieľom zachovať Arktídu ako región nízkeho napätia a umožniť jej ochranu ako budúceho dodávateľa energií, ktorý sa musí plne rozvinúť v súlade s trvalo udržateľným environmentálnym rámcom;
3.
vyzýva Komisiu a Radu, aby v období čakania na nové vedecké štúdie vyvinuli úsilie s cieľom zaviesť moratórium na ťažbu geologických zdrojov v trvaní 50 rokov;
4.
naliehavo žiada Komisiu, aby zabezpečila sprísnenie medzinárodných pravidiel o bezpečnosti námornej dopravy v obzvlášť citlivých oblastiach sveta tým, že vhodným spôsobom pozmení a doplní právne predpisy Medzinárodnej námornej organizácie a vyvinie úsilie na prijatie Polárneho kódexu námornej plavby v Arktíde, a žiada, aby sa pod záštitou medzinárodného orgánu zriadili kapacity na zabezpečenie vlečenia, záchranných akcií a reakcie na nehody a katastrofy v Arktickom oceáne;
5.
vyzýva Komisiu, aby iniciovala rozhovory s orgánmi Ruska s cieľom garantovať slobodu námornej plavby a práva na plavbu a zaručiť, aby sa neuplatňovali diskriminačné postupy, najmä pokiaľ ide o poplatky, povinné služby a pravidlá a predpisy, a aby sa tým zabezpečila životaschopnosť a trvalá udržateľnosť všetkých nových plavebných ciest z hľadiska životného prostredia;
6.
vyzýva Radu, aby tému Arktídy začlenila do pracovného programu nadchádzajúceho samitu EÚ – Rusko;
7.
je hlboko znepokojený dôsledkami zmeny klímy na trvalú udržateľnosť životných podmienok pôvodného obyvateľstva regiónu, pokiaľ ide o všeobecné životné prostredie (topenie sa ľadovcov a permafrostu, stúpanie hladiny mora a záplavy), ako aj prirodzený biotop (ustupujúca ľadovcová pokrývka spôsobuje problémy s kŕmnymi návykmi ľadových medveďov), a zdôrazňuje, že akékoľvek medzinárodné rozhodnutia týkajúce sa týchto otázok musia v plnej miere zahŕňať a brať do úvahy všetkých obyvateľov a štáty Arktídy;
8.
upriamuje pozornosť na skutočnosť, že zmeny v ľadovej pokrývke Arktídy budú mať vplyv na globálnu hladinu morí, čo sa prejaví v pobrežných mestách a nížinných oblastiach, a v dôsledku roztápania permafrostu sa do ovzdušia uvoľnia obrovské zásoby zamrznutého uhlíka, časť z ktorého prispeje vo forme metánu k zvýšeniu intenzity globálneho skleníkového efektu; vyzýva preto Komisiu a Radu, aby zabezpečili, že vzhľadom na dosah arktického regiónu na svetovú klímu a jeho unikátne prírodné prostredie sa mu bude venovať osobitná pozornosť pri formulácii stanoviska EÚ na konferenciu o zmene klímy COP 15, ktorá sa bude konať v Kodani v decembri 2009;
9.
poveruje svojho predsedu, aby toto uznesenie postúpil Rade, Komisii, vládam členských štátov, Nórska, Islandu, Ruska, Kanady a Spojených štátov a aktérom regionálnej spolupráce.
