18.3.2009
NÁVRH UZNESENIA
ktorý na základe vyhlásenia Komisie
v súlade s článkom 103 ods. 2 rokovacieho poriadku
predkladá Jorgo Chatzimarkakis
v mene skupiny ALDE
o budúcnosti automobilového priemyslu
Uznesenie Európskeho parlamentu o budúcnosti automobilového priemyslu
Európsky parlament ,
–
so zreteľom na závery predsedníctva Európskej rady v Lisabone z 23. a 24. marca 2000,
–
so zreteľom na oznámenie Komisie na jarné zasadnutie Európskej Rady z 2. februára 2005 s názvom Spoločne pracujeme na hospodárskom raste a zamestnanosti – Nový začiatok lisabonskej stratégie (KOM(2005) 24 v konečnom znení),
–
so zreteľom na závery skupiny na vysokej úrovni CARS 21 z 12. decembra 2005 a závery konferencie na vysokej úrovni CARS 21 – priebežné hodnotenie z 26. októbra 2008,
–
so zreteľom na svoje uznesenie z 15. januára 2008 o CARS 21: konkurenčnom regulačnom rámci pre automobilový priemysel ( A6-0494/2007 ),
–
so zreteľom na závery predsedníctva Európskej rady v Bruseli z 15. a 16. októbra 2008,
–
so zreteľom na oznámenie Komisie z 29. októbra 2008 s názvom Od finančnej krízy k ozdraveniu: európsky rámec pre činnosť (KOM(2008) 706 v konečnom znení),
–
so zreteľom na oznámenie Komisie z 26. novembra 2008 s názvom Plán hospodárskej obnovy Európy (KOM(2008) 800 v konečnom znení),
–
so zreteľom na vyhlásenia Rady a Komisie o vplyve finančnej krízy na automobilový priemysel zo 4. februára 2009,
–
so zreteľom na závery Rady pre konkurencieschopnosť o automobilovom priemysle z 5. a 6. marca 2009,
–
so zreteľom na oznámenie Komisie z 25. februára 2009 s názvom Reakcia na krízu v európskom automobilovom priemysle (KOM(2009) 104 v konečnom znení),
–
so zreteľom na článok 103 ods. 2 rokovacieho poriadku,
A.
keďže Európa čelí mimoriadnej a hlbokej finančnej a hospodárskej kríze,
B.
keďže európsky finančný trh v súčasnosti riadne nefunguje, najmä pokiaľ ide o úverové činnosti,
C.
keďže európsky automobilový priemysel a jeho dodávateľské odvetvia sú súčasťou krízou zasiahnuté obzvlášť, pretože sú kľúčovou oblasťou európskeho hospodárstva, ktorá prispieva k zamestnanosti, inovácii a konkurencieschopnosti celého hospodárstva,
D.
keďže sa očakáva, že v roku 2009 dôjde k ďalšiemu výraznému poklesu dopytu po vozidlách a následne aj poklesu ich výroby, čo nevyhnutne povedie k zvýšeniu tlaku na mieru zamestnanosti a investícií v EÚ,
E.
keďže odvetvie automobilového priemyslu je najväčším súkromným investorom do výskumu a vývoja v Európskej únii a keďže európski producenti osobných automobilov a komerčných vozidiel musia vzhľadom na regulačné a trhové požiadavky zachovať vysokú úroveň investícií, najmä pokiaľ ide o zabezpečenie prechodu na vozové parky s nízkymi emisiami,
F.
keďže európsky automobilový priemysel priamo či nepriamo zamestnáva 12 miliónov pracovníkov, čo je 6 % zamestnaného obyvateľstva Európskej únie, a milióny týchto pracovných miest sú ohrozené,
G.
keďže európsky automobilový priemysel je vďaka svojmu multiplikačnému účinku na ostatné odvetvia priemyslu, a predovšetkým na existenciu stoviek tisícov malých a stredných podnikov, pre hospodárstvu EÚ kľúčový,
H.
keďže niektoré členské štáty začali prijímať vnútroštátne opatrenia na podporu automobilového priemyslu,
I.
keďže Komisia v súčasnosti rokuje o ďalšej liberalizácii obchodu v rámci kola rokovaní z Dauhy a dohody o voľnom obchode s Južnou Kóreou,
1.
uznáva, že súčasná hospodárska a finančná kríza vyvinula na automobilový priemysel silný tlak, ktorý sa prejavuje predovšetkým vo výraznom poklese dopytu po automobiloch, ako aj v nadmernej výrobnej kapacite, ťažkostiach v prístupe k úverovému financovaniu a štrukturálnych problémoch z obdobia pred krízou;
2.
s hlbokým poľutovaním konštatuje, že opatrenia, ktoré boli doteraz na európskej úrovni prijaté, nie sú primeranou odpoveďou na problémy spôsobené súčasnou krízou, a požaduje skutočný európsky akčný rámec obsahujúci konkrétne pokyny, ako na úrovni EÚ a členských štátov prijať potrebné rozhodujúce opatrenia;
3.
s rastúcim znepokojením berie na vedomie, že niektoré krátkodobé opatrenia prijaté členskými štátmi na vnútroštátnych úrovniach by mohli narušiť hospodársku súťaž na jednotnom trhu a poškodiť dlhodobú konkurencieschopnosť, a preto členské štáty vyzýva, aby zabezpečili, že ďalšie opatrenia budú koherentné, účinné a koordinované;
4.
naliehavo preto žiada Radu a Komisiu, aby na európskej úrovni koordinovali činnosti s cieľom predísť protekcionistickým krokom a aby prijímali radšej celoeurópske ako vnútroštátne opatrenia;
5.
vyzýva Komisiu, aby zmobilizovala všetky svoje zdroje na boj s krízou a aby v prípade potreby zaviedla nové nástroje, a v tejto súvislosti víta dočasný rámec posudzovania štátnej pomoci, ktorý bol vytvorený ako súčasť plánu hospodárskej obnovy Európy;
6.
vyzýva Radu a Komisiu, aby urýchlili, zjednodušili a zvýšili finančnú podporu automobilovému priemyslu, a to najmä prostredníctvom Európskej investičnej banky a Európskej centrálnej banky a tým, že umožnia štátne záruky za úvery s nízkymi úrokmi; domnieva sa, že finančná podpora, najmä vo forme pôžičiek, by mala pomôcť stimulovať dopyt po nových vozidlách v prospech hospodárskeho rastu, životného prostredia a bezpečnosti na cestách;
7.
opätovne potvrdzuje, že politiky na úrovni EÚ i na vnútroštátnej úrovni by mali prispievať k zvládnutiu štádia reštrukturalizácie, ktorým prechádza automobilový priemysel a jeho dodávateľské priemyselné reťazce z dôvodu vysoko konkurenčného obchodného prostredia, a preto podporuje toto odvetvie v tom, aby príslušné zmeny uskutočňovalo sociálne zodpovedným spôsobom v úzkej spolupráci so sociálnymi partnermi;
8.
v tejto súvislosti naliehavo vyzýva Komisiu, aby uľahčila, zlepšila a urýchlila prístup k existujúcim nástrojom, akými sú Európsky fond na prispôsobenie sa globalizácii a štrukturálne fondy;
9.
opakovane potvrdzuje, že automobilový priemysel potrebuje stále investície do programov výskumu a vývoja, ktoré poskytnú najlepšie riešenia z hľadiska kvality, bezpečnosti a ekologických vlastností s cieľom dosiahnuť trvalo udržateľný konkurencieschopný rámec, a vyzýva preto Komisiu, aby v tejto súvislosti uľahčila, zlepšila a urýchlila prístup k nástrojom EÚ na podporu výskumu a vývoja a inovácie, akým je 7. rámcový program;
10.
vyzýva Komisiu, aby vytvorila usmernenia a odporúčania opatrení, ktoré koordinovaným spôsobom podporia obnovu vozových parkov, ako je napr. šrotovné a ďalšie trhové stimuly, ktoré majú pozitívny a krátkodobý vplyv na dopyt spotrebiteľov po nových vozidlách, a vyzýva Komisiu, aby sledovala opatrenia, ktoré sa v tejto súvislosti už vykonávajú na vnútroštátnych úrovniach, s cieľom predísť narušeniu vnútorného trhu;
11.
vyzýva Radu a Komisiu, aby sa chopili príležitosti preskúmať existujúci systém zdaňovania automobilov s cieľom zjednotiť daňové režimy v rámci celej Európskej únie;
12.
potvrdzuje potrebu prehĺbenia dialógu a prebiehajúcich diskusií s tretími krajinami a hlavnými obchodnými partnermi EÚ o budúcnosti automobilového odvetvia a vyzýva preto Komisiu, aby podrobne sledovala vývoj v nečlenských krajinách EÚ, najmä v Spojených štátoch amerických a v Ázii, s cieľom v medzinárodnom rozsahu zabezpečiť rovnaké podmienky, v rámci ktorých sa všetky strany zdržia protekcionizmu a diskriminujúcich opatrení na svetovom trhu s automobilmi;
13.
vyzýva Komisiu, aby odložila uzatvorenie dohody o voľnom obchode medzi Európskou úniou a Južnou Kóreou, kým sa medzi oboma partnermi nenájde vyvážený a spravodlivý konsenzus;
14.
vyzýva Komisiu, aby v plnej miere uplatňovala zásady lepšej tvorby práva a aby na základe toho uskutočnila dôkladné posúdenie vplyvu nových právnych predpisov EÚ o automobiloch, najmä pokiaľ ide o vplyv ceny nových vozidiel a dostatok času potrebného na uskutočnenie opatrení, a naliehavo žiada Komisiu, aby zaujala obozretnejší prístup k regulácii v súlade s odporúčaniami skupiny CARS 21, čím automobilovému odvetviu poskytne právnu istotu a predvídateľnosť, a ďalej Komisiu vyzýva, aby zrealizovala svoj návrh posilniť proces CARS 21 formou okrúhleho stola za účasti členských štátov, zástupcov automobilového priemyslu a odborových zväzov;
15.
poveruje svojho predsedu, aby toto uznesenie postúpil Rade, Komisii, vládam a národným parlamentom členských štátov.
