22.3.2007
NÁVRH UZNESENIA
ktorý v súlade s článkom 113 rokovacieho poriadku
predkladá Salvador Garriga Polledo
o technológiách čistého uhlia
Návrh uznesenia Európskeho parlamentu o technológiách čistého uhlia
Európsky parlament ,
–
so zreteľom na strategické preskúmanie energetickej politiky, ktoré predložila Komisia,
–
so zreteľom na oznámenie Komisie s názvom Trvalo udržateľná výroba energie z fosílnych palív: s cieľom dosiahnuť po roku 2020 takmer nulové emisie z uhlia (KOM(2006)0843),
–
so zreteľom na nariadenie (ES) č. 1407/2002,
–
so zreteľom na článok 113 rokovacieho poriadku,
A.
keďže hlavným problémom v oblasti energetiky je závislosť Únie na dovoze energie (kríza na Ukrajine a v Bielorusku), ktorá presahuje 40 % a v roku 2030 dosiahne 65 %,
B.
keďže rozumná výroba uhlia by prispela k bezpečnosti dodávok energie,
C.
keďže premena uhlia má hospodárske a spoločenské dôsledky v regiónoch, kde nie sú žiadne alternatívy pre hospodárstvo a zamestnanosť,
1.
víta oznámenie Komisie o technológiách čistého uhlia;
2.
žiada Komisiu, aby stanovila jasné ciele v súvislosti s bezpečnosťou dodávok, ktoré už boli stanovené v iných oblastiach energetickej politiky;
3.
žiada Komisiu, aby bolo 12 demonštračných projektov v oblasti technológií čistého uhlia realizovaných v regiónoch, v ktorých dochádza
- ku konverzii banského priemyslu a
- k strate rozpočtových prostriedkov Spoločenstva v súvislosti s rokovaním o súčasnom finančnom výhľade (2007 – 2013);
4.
zdôrazňuje, že tieto projekty strácajú zmysel, ak sa uskutočňujú v regiónoch, ktoré nie sú historicky spojené s výrobou uhlia alebo kde sa používa dovezené uhlie.
