Odpoveď pána Füleho v mene Komisie
(20. februára 2012)
Záväzok EÚ týkajúci sa vytvorenia dohody o pridružení s Ukrajinou sa jasne preukázal na samite EÚ – Ukrajina, ktorý sa konal 19. decembra 2011 a na ktorom EÚ a Ukrajina dosiahli spoločné porozumenie v otázke znenia tejto dohody.
Uzatvorenie dohody o pridružení bude dôležitým novým míľnikom vo vývoji zmluvných vzťahov medzi EÚ a Ukrajinou, ktorý okrem posilnenia politického zoskupovania a hospodárskej integrácie otvorí možnosti pre ďalší rozvoj a pokrok.
Dohodou sa vytvára spoločný záväzok vybudovať blízke a trvalé vzťahy založené na spoločných hodnotách, ku ktorým patria demokratické zásady a zásady právneho štátu, dobrá správa vecí verejných, ľudské práva a základné slobody.
EÚ a Ukrajina zároveň znovu potvrdili, že ich záväzok dodržiavať zásady právneho štátu vrátane nezávislého súdnictva bude aj naďalej rozhodujúcim prvkom podporujúcim túto dohodu.
Uviedli, že v tejto oblasti existuje mnoho osobitných výziev, ktoré si vyžadujú naliehavé riešenia, a to najmä prostredníctvom reformy súdnictva.
Obe strany sa zhodli, že výsledky Ukrajiny, najmä pokiaľ ide o rešpektovanie spoločných hodnôt a zásad právneho štátu, budú mať rozhodujúci význam pri určovaní toho, ako rýchlo bude napredovať jej politické začlenenie a hospodárska integrácia s EÚ, a to aj v kontexte uzatvorenia dohody o pridružení a jej následného vykonávania.
