P6_TA(2008)0233
Uránové zbrane
B6-0219 , 0220 , 0224 , 0227 a 0230/2008
Uznesenie Európskeho parlamentu z 22. mája 2008 o zbraniach s (ochudobneným) uránom a o ich účinkoch na ľudské zdravie a životné prostredie – smerovanie k celosvetovému zákazu používania týchto zbraní
Európsky parlament
, –
so zreteľom na svoje predchádzajúce uznesenia o škodlivých účinkoch využívania uránu (vrátane ochudobneného uránu) v konvenčných zbraniach,
–
so zreteľom na prejav generálneho tajomníka OSN pri príležitosti medzinárodného dňa na predchádzanie využívania prostredia vo vojne a ozbrojenom konflikte (6. november 2002),
–
so zreteľom na rezolúciu Valného zhromaždenia OSN A/RES/62/30 prijatú 5. decembra 2007, ktorá zdôraznila obavy z vojenského využívania ochudobneného uránu,
–
so zreteľom na článok 108 ods. 5 rokovacieho poriadku,
A.
keďže (ochudobnený) urán sa vo veľkej miere využíva v moderných bojoch ako munícia proti opevneným cieľom vo vidieckom a v mestskom prostredí, aj ako posilnená pancierová ochrana pred raketovými a delostreleckými útokmi,
B.
keďže odkedy ho spojenecké vojská použili v prvej vojne proti Iraku, existujú vážne obavy z rádiologickej a chemickej toxicity jemných uránových častíc vznikajúcich pri náraze týchto zbraní na tvrdé ciele; keďže obavy vyvoláva aj kontaminácia pôdy a podzemnej vody použitými strelami, ktoré minuli cieľ a ich vplyv na civilné obyvateľstvo,
C.
keďže napriek skutočnosti, že vedecký výskum doteraz nedokázal nájsť presvedčivý dôkaz škodlivosti, existujú početné jasné svedectvá o škodlivých a často smrteľných účinkoch tak na vojenský personál, ako aj na civilné obyvateľstvo,
D.
keďže v niekoľkých uplynulých rokoch bol zaznamenaný veľký pokrok v chápaní ekologických a zdravotných rizík, ktoré predstavuje ochudobnený urán, a keďže je najvyšší čas, aby sa medzinárodné vojenské normy odrážali tento pokrok,
E.
keďže používaním ochudobneného uránu vo vojenských operáciách sa porušujú základné pravidlá a zásady upravené v písanom a zvykovom medzinárodnom, humanitárnom a environmentálnom práve,
1.
vyzýva členské štáty, aby dodržiavali odsek 1 vyššie uvedenej rezolúcie Valného OSN a aby predložili správu so svojimi názormi na účinky používania výzbroje a munície obsahujúcej ochudobnený urán;
2.
odporúča , aby vysoký predstaviteľ EÚ uviedol v nadchádzajúcej revidovanej verzii európskej bezpečnostnej stratégie potrebu vážne sa zamyslieť nad budúcim prínosom používaním nekontrolovanej munície, ako aj trieštivých bômb, mín a iných zbraní nerozlišujúcich účinok, akými sú zbrane obsahujúce ochudobnený urán;
3.
žiada Radu a Komisiu, aby zadali vypracovanie vedeckých štúdií o používanie ochudobneného uránu vo všetkých regiónoch, v ktorých boli rozmiestnení európski vojaci a civilní zamestnanci;
4.
naliehavo žiada členské štáty, aby nepoužívali zbrane s ochudobneným uránom v operáciách Európskej bezpečnostnej a obrannej politiky a nerozmiestňovali európskych vojakov a civilných zamestnancov v oblastiach kde nie je možné zaručiť, že sa nepoužil alebo nepoužije ochudobnený urán;
5.
vyzýva členské štáty, Radu a Komisiu, aby poskytli svojmu vojenskému a civilnému personálu v misiách, ako aj ich profesijným organizáciám úplné informácie o pravdepodobnosti toho, že v oblasti ich operácií sa použil, alebo mohol byť použitý ochudobnený urán a aby prijali dostatočné ochranné opatrenia;
6.
vyzýva členské štáty, Radu a Komisiu, aby v prípade, že sa potvrdia škodlivé účinky na ľudské zdravie a životné prostredie, vypracovali ekologický inventár území kontaminovaných ochudobneným uránom (vrátane cvičných strelníc) a aby plne podporovali – aj finančne – projekty na pomoc obetiam a ich príbuzným, ako aj operácie na odstránenie znečistenia v postihnutých oblastiach;
7.
opakuje svoju výzvu všetkým členským štátom a NATO, aby zaviedli moratórium na používanie zbraní s ochudobneným uránom a znásobili svoje úsilie o ich celosvetový zákaz, ako aj aby systematicky zastavovali výrobu a obstarávanie tohto druhu výzbroje;
8.
vyzýva členské štáty a Radu, aby v prípade že sa získa jednoznačný vedecký dôkaz o poškodeniach spôsobených takými zbraňami, iniciovali vypracovanie medzinárodnej zmluvy – prostredníctvom OSN alebo "koalície ochotných" – ktorou by sa zaviedol zákaz vývoja, výroby, skladovania, prevážania, skúšania a používania uránových zbraní, ako aj povinnosť zničiť či recyklovať existujúce zásoby;
9.
poveruje svojho predsedu, aby toto uznesenie postúpil Rade, Komisii, vládam a parlamentom členských štátov, NATO a Parlamentnému zhromaždeniu NATO, OSN a Programu OSN pre životné prostredie, Európskej organizácii vojenských zväzov, Medzinárodnému výboru červeného kríža a Svetovej zdravotníckej organizácii.
