5.12.2007
NÁVRH UZNESENIA
ktorý na základe otázky na ústne zodpovedanie B6‑0383/2007
v súlade s článkom 108 ods. 5 rokovacieho poriadku
predkladajú Cristiana Muscardini, Eugenijus Maldeikis, Roberta Angelilli a Marek Aleksander Czarnecki
v mene Skupiny Únie za Európu národov
o textilných výrobkoch
Uznesenie Európskeho parlamentu o textilných výrobkoch
Európsky parlament ,
–
so zreteľom na Memorandum o porozumení, ktoré v júni 2005 uzavrela Čína a Komisia a ktorého platnosť končí 1. januára 2008,
–
so zreteľom na svoje predchádzajúce uznesenia na túto tému, najmä uznesenie zo 6. septembra 2005 o textile a odevoch po roku 2005 Prijaté texty, P6_TA(2005)0321 ,
–
so zreteľom na článok 108 ods. 5 rokovacieho poriadku;
A.
keďže Čína predstavuje najväčšieho vývozcu textilných výrobkov a odevov do Európskej únie, a to približne s 5 miliónmi ton v období január – august 2007, čo predstavuje 24 % nárast v porovnaní s predchádzajúcim rokom;
B.
keďže platnosť prechodných opatrení stanovených v Memorande o porozumení s Čínou, ktorá je najväčším svetovým výrobcom a najväčším vývozcom do Európskej únie, končí koncom tohto roka, a tak zaniknú posledné obmedzenia v oblasti obchodu s textilom;
C.
keďže Európska únia a čínske ministerstvo zahraničného obchodu rozhodli o zavedení systému spoločného dohľadu nad dovozom na rok 2008;
D.
keďže po pristúpení Číny do WTO dostali členovia WTO povolenie prijímať osobitné ochranné opatrenia v podobe kvantitatívnych obmedzení čínskeho vývozu do konca roka 2008 v prípade, že by malo dôjsť k narušeniu trhu;
E.
keďže textilné odvetvie je vo väčšine prípadov sústredené v niekoľkých regiónoch, ktoré sú znevýhodnené z hľadiska nezamestnanosti a hospodárskeho rozvoja, a keďže toto odvetvie sa skladá zväčša z malých podnikov;
F.
keďže snaha, aby mal textilný a odevný priemysel EÚ lepšie podmienky prístupu na trh v tretích krajinách, je veľmi dôležitá pre budúcnosť textilného odvetvia a odvetvia obuvi;
G.
keďže zabezpečenie prístupu ku surovinám je tiež kľúčovým faktorom rozvoja odvetvia v budúcnosti;
H.
keďže je nesmierne dôležité, aby sa pokračovalo v modernizovaní a opätovnom budovaní textilného priemyslu, ako aj to, aby inovácia, výskum, odborná príprava a sociálne opatrenia pomáhali v prípade možných zmien na svetovom trhu;
I.
keďže 70 % všetkého falšovaného tovaru, ktorý sa dostáva na európsky trh, pochádza z Číny, a polovica všetkých európskych colných konaní proti napodobeninám sa týka textilných výrobkov a odevov;
J.
keďže existujúce nástroje na ochranu obchodu (antidumpingové a antisubvenčné) by mali byť naďalej dôležitým nástrojom na boj proti ilegálnemu dovozu z tretích krajín, najmä pokiaľ ide o odvetvie textilných a odevných výrobkov, ktoré teraz stratilo kvótovú ochranu;
K.
keďže dvojstranné dohody s Čínou by mali poskytnúť príležitosť na monitorovanie účinkov úplnej liberalizácie, ako aj na stále posudzovanie obchodnej výmeny medzi Čínou a EÚ;
L.
keďže ukončenie kvótového systému, ako ukazujú nedávne radikálne zmeny vývoja v oblasti dovozu na trh EÚ, by tiež mohlo ovplyvniť odevný a textilný priemysel v rozvojových krajinách, predovšetkým v partnerských krajinách EÚ z oblasti okolo Stredozemného mora;
1.
uvedomuje si, že definitívne zrušenie kvótového systému je výsledkom právne záväznej dohody uzavretej pri prístupe Číny k systému WTO, čo by malo v zásade zvýšiť hospodárske väzby oboch strán;
2.
domnieva sa, že Európska únia by v prípade potreby mohla a mala zákonne použiť povolenie uplatňovať ochranné opatrenia do konca roka 2008, ak sa splnia právne podmienky;
3.
považuje za nesmierne dôležitú úlohu a funkciu skupiny na vysokej úrovni, ktorá by mala zabezpečiť monitorovanie systému dohľadu, a to prostredníctvom dvojitej kontroly čínskeho vývozu do EÚ; v tejto súvislosti vyzýva Komisiu, aby zaručila riadne vykonávanie tejto dvojitej kontroly, a domnieva sa, že systém dohľadu by sa mal predĺžiť na obdobie po roku 2008;
4.
žiada Komisiu, aby vyvíjala politický a ekonomický tlak na čínske orgány s cieľom zmierniť umelé podhodnocovanie čínskej meny, ktorá uľahčuje obrovský dovozový tok čínskych odevov a textilu;
5.
vyzýva Komisiu, aby posúdila a zrealizovala praktický plán, ktorý by napomáhal reštrukturalizáciu a preškoľovanie v oblasti textilného odvetvia, a to predovšetkým v malých podnikoch, ktoré sú výrazne postihnuté liberalizáciou trhu; za dôležité považuje prijímanie opatrení na podporu technologickej inovácie; vyzýva Komisiu, aby v podstatnej miere využila fond na prispôsobovanie sa globalizácii na reštrukturalizáciu a preškoľovanie v oblasti textilného odvetvia;
6.
je znepokojený súčasnými vysokými colnými a necolnými prekážkami v tretích krajinách, ktoré neumožňujú účinnú hospodársku súťaž na svetových trhoch a obmedzujú prístup európskeho odevného a textilného priemyslu, najmä v prípade malých podnikov v tomto odvetví;
7.
vyjadruje znepokojenie nad systematickým porušovaním práv duševného vlastníctva či nízkou úrovňou existujúcich zákonov v tretích krajinách, ktoré môžu v konkrétnom odvetví znamenať vážne nebezpečenstvo pre zdravie spotrebiteľa;
8.
žiada Komisiu, aby sa na multilaterálnej a bilaterálnej úrovni venovala týmto dvom otázkam: otázke neopodstatnených prekážok prístupu na trh a otázke porušovania práv duševného vlastníctva, najmä falšovania;
9.
domnieva sa, že by sa mali uplatňovať záväzné pravidlá označovania pôvodu pre textilné výrobky dovezené z tretích krajín, a v tejto súvislosti vyzýva Radu, aby prijala prerokovávaný návrh nariadenia;
10.
považuje použitie nástrojov na ochranu obchodu (predovšetkým antidumpingových a antisubvenčných) za zákonný nástroj boja, pod záštitou WTO, proti nelegálnemu dovozu z tretích krajín; vyzýva Komisiu, aby nerobila jednostranné reformy systému, ktoré by skomplikovali začiatok skúmania a prijímanie opatrení v tejto oblasti;
11.
obáva sa, že úplná liberalizácia trhu s odevmi a textilom by mohla prinútiť mnohé firmy, aby zatvorili svoje podniky v Európe a preniesli svoje aktivity mimo Európskej únie, čo by malo vážne sociálne a hospodárske dôsledky v niektorých tradične textilných krajoch;
12.
žiada Komisiu, aby sa v rámci svojej obchodnej politiky venovala otázke skúmania vhodných a možných zdrojov surovín v oblasti textilných výrobkov, a to tak na bilaterálnej, ako aj na multilaterálnej úrovni;
13.
vyzýva Komisiu, aby stimulovala krajiny okolo Stredozemného mora, aby prijali potrebné opatrenia, ktoré by umožnili účinné a náležité fungovanie integrácie EÚ a stredomorskej oblasti vrátane dokonalejšej integrácie juh – juh s cieľom zmierniť dôsledky liberalizácie textilného trhu;
14.
poveruje svojho predsedu, aby toto uznesenie postúpil Komisii a Rade, ako aj vládam a parlamentom členských štátov.
