8.2.2010 SPOLOČNÝ NÁVRH UZNESENIA predložený v súlade s článkom 122 ods. 5 rokovacieho poriadku,
ktorý nahrádza návrhy skupín:
S&D ( B7‑0095/2010 )
Verts/ALE ( B7‑0096/2010 )
GUE/NGL ( B7‑0097/2010 )
o Venezuele
Véronique De Keyser
,
María Muñiz De Urquiza
v mene skupiny S&D
Raül Romeva i Rueda
v mene skupiny Verts/ALE
Willy Meyer
,
Sabine Lösing
,
Jacky Hénin
,
Patrick Le Hyaric
,
Marie-Christine Vergiat
v mene skupiny GUE/NGL
PE432.949v01-00 } PE432.950v01-00 } PE432.951v01-00 } RC1 Uznesenie Európskeho parlamentu o Venezuele
Európsky parlament ,
– so zreteľom na článok 122 ods. 5 rokovacieho poriadku,
A. keďže 22 decembra 2009 nadobudol platnosť technický predpis obsahujúci požiadavky, ktoré musia spĺňať všetci poskytovatelia audiovizuálnych služieb vo Venezuele,
B. keďže tento predpis technicky dopĺňa zákon o spoločenskej zodpovednosti v rozhlase a televízii z roku 2005, ktorý sa týka ochrany práv užívateľov, a najmä maloletých, šírenia prejavov prezidenta atď.,
C. keďže príslušné venezuelské orgány na základe získaných oznámení skonštatovali, že 4 z 24 vnútroštátnych vysielacích staníc nespĺňajú tento predpis, a preto boli tieto stanice dočasne vylúčené z programovej ponuky, kým nebudú môcť preukázať, že ich programy spĺňajú kritériá stanovené v tomto predpise,
D. keďže vnútroštátni poskytovatelia služieb sa musia zaregistrovať v Národnej komisii pre telekomunikácie (CONATEL), ktorá je orgánom zodpovedným za uplatňovanie zákona o spoločenskej zodpovednosti v rozhlase a televízii vo Venezuele; keďže vedenie RCTV nedávno komisii CONATEL predložilo požadované dokumenty,
E. keďže RCTV je podľa technického predpisu o vnútroštátnych poskytovateľoch audiovizuálnych služieb vo Venezuele vnútroštátnym poskytovateľom audiovizuálnych služieb, pretože RCTV do svojho týždenného vysielania nezaraďuje viac ako 70 % zahraničných programov,
F. keďže venezuelské orgány pri vykonávaní svojich administratívnych a ústavných právomocí, ktoré sú im zverené na základe ústavy a zákonov Venezuely, musia zaručiť, že sa budú dodržiavať predpisy a zákony platné pre všetky masovokomunikačné prostriedky, ako to je aj v prípade členských štátov EÚ,
G. keďže 25. januára sa v Méride (Venezuela) konali demonštrácie opozičných skupín a skupín podporujúcich vládu, pri ktorých zomreli dvaja mladí ľudia – jeden z každej z týchto skupín,
H. keďže generálna prokuratúra republiky ustanovila komisiu pre vyšetrenie týchto prípadov,
I. keďže sloboda a nezávislosť médií vo vzťahu k politickej a hospodárskej moci sú rozhodujúce pre dobré fungovanie pluralitnej demokracie, ktorá rešpektuje právo menšín vrátane politickej opozície na slobodné a transparentné šírenie svojich názorov, pričom umožňuje slobodné a spravodlivé voľby,
J. keďže médiá majú spoločenskú zodpovednosť, že nebudú podnecovať násilie a nezákonnosť, a musia rešpektovať zásady právneho štátu, a tým aj právne predpisy,
1. opätovne pripomína svoju neobmedzenú podporu slobody prejavu vo všetkých krajinách, ktorá je integrálnou súčasťou ľudských práv;
2. víta skutočnosť, že RCTV nakoniec odpovedala venezuelským orgánom, aby mohla splniť ich požiadavky vyplývajúce zo zákona, a aby tak mohla obnoviť svoje vysielanie v káblovej sieti;
3. žiada venezuelské orgány, aby v rámci svojich právnych predpisov dbali v mene nestrannosti na rôznorodosť médií a pluralizmus informácií;
4. žiada venezuelské médiá, ktoré si želajú zmeny právnych predpisov, ktoré sa ich týkajú, aby sa o to usilovali legálnymi prostriedkami a aby rešpektovali zásady právneho štátu, a tým aj existujúci právny poriadok, predovšetkým zákony v oblasti telekomunikácií;
5. poveruje svojho predsedu, aby toto uznesenie zaslal Komisii, Rade, vláde Venezuelskej bolívarovskej republiky, parlamentu združenia MERCOSUR a parlamentnému zhromaždeniu EUROLAT.
