P6_TA(2006)0448
Vražda ruskej novinárky Anny Politkovskej
B6-0531 , 0532 , 0533 , 0534 , 0535 a 0536/2006
Uznesenie Európskeho parlamentu o vzťahoch medzi EÚ a Ruskom po zavraždení ruskej novinárky Anny Politkovskej
Európsky parlament
, –
so zreteľom na cieľ upevňovania demokracie a politickej slobody v Ruskej federácii, vytýčený v Dohode o partnerstve a spolupráci medzi EÚ a Ruskom (DPS), ktorá nadobudla účinnosť 1. decembra 1997, pričom rokovania o novej dohode majú začať do konca roka 2006,
–
so zreteľom na svoje predchádzajúce uznesenia a vyhlásenia týkajúce sa slobody tlače a slova v Rusku, najmä na svoje uznesenie o vzťahoch EÚ - Rusko z 26. mája 2005 Ú. v.
EÚ C 117 E, 18.5.2006, s.
235.
,
–
pripomínajúc záväzky Ruskej federácie pokiaľ ide o ľudské práva, najmä v súvislosti s tým, že Rusko v súčasnosti predsedá Výboru ministrov Rady Európy,
–
so zreteľom na článok 103 ods. 2 rokovacieho poriadku,
A.
keďže ruská novinárka Anna Politkovská bola zavraždená v sobotu 7. októbra 2006 vo výťahu svojho bloku, kde ju zastrelili spôsobom zodpovedajúcim vražde na objednávku,
B.
keďže Anna Politkovská uverejnila mnoho článkov a niekoľko kníh o situácii v oblasti ľudských práv v Rusku, najmä v Čečensku a na Severnom Kaukaze,
C.
keďže Anna Politkovská bola aj zanietenou obrankyňou ľudských práv v Rusku a poskytovala účinnú pomoc obetiam porušovania ľudských práv, najmä v Čečensku,
D.
keďže sa táto vražda stala po zabití Andreja Kozlova, námestníka guvernéra Ruskej centrálnej banky, ktorý sa snažil o reformu ruského bankového systému, keďže aj obchodný riaditeľ tlačovej agentúry Itar-Tass Anatolij Voronin bol 16. októbra 2006 zavraždený vo svojom byte,
E.
keďže vraždenie politických odporcov sa stalo znepokojujúcim javom na ruskej politickej scéne,
F.
keďže podľa organizácie "Reportéri bez hraníc" a podľa Výboru na ochranu novinárov je Rusko na čele zoznamu z krajín, v ktorých bolo zavraždených najviac novinárov,
G.
keďže vyšetrovanie týchto vrážd bolo nedostatočné a vo väčšine prípadov vrahovia nikdy neboli odhalení,
H.
keďže verejnosť, tak medzinárodná, ako aj ruská, vyjadrila vážne obavy z rastúceho obmedzovania slobody tlače a slova,
I.
keďže sloboda médií, účinná ochrana nezávislých novinárov a plná podpora činnosti organizácií v oblasti ľudských práv sú základným prvkom demokratického vývoja krajiny,
1.
vzdáva poctu práci a zásluhám Anny Politkovskej, vysoko uznávanej investigatívnej novinárky známej ako symbol poctivej žurnalistiky v Rusku, ktorej bolo udelených veľa ocenení, okrem iného Cena Olofa Palmeho, a ktorá sa odvážne postavila na obranu ľudského života a dôstojnosti a odhaľovala rôzne formy zločinov proti ľudskosti, najmä v Čečensku, a objektívne o nich informovala;
2.
vyslovuje svoju úprimnú sústrasť rodine Anny Politkovskej, jej priateľom, kolegom novinárom a spolupracovníkom v hnutí za ľudské práva;
3.
odsudzuje v maximálnej miere vraždu Anny Politkovskej a vyzýva ruské orgány, aby vykonali nezávislé a účinné vyšetrovanie zamerané na vypátranie a potrestanie tých, ktorí sú zodpovední za tento zbabelý zločin; vyzýva EÚ a Radu Európy, aby toto vyšetrovanie pozorne monitorovali;
4.
vyjadruje hlbokú obavu z rastúceho zastrašovania, obťažovania a vraždenia nezávislých novinárov a iných osôb, ktoré kritizujú vládnu moc, a pripomína ruskej vláde, že pokračovanie v tomto trende negatívne ovplyvní celkovú povesť Ruska;
5.
vyzýva ruské orgány, aby aktívne bojovali proti zastrašovaniu nezávislých novinárov a aktivistov za ľudské práva a aby poskytli plnú ochranu nezávislým novinárom, ktorí odhaľujú vážne prípady krívd vo svojej krajine, a organizáciám v oblasti ľudských práv a ich predstaviteľom, ktorí chránia obete porušovania ľudských práv;
6.
vyzýva Komisiu a členské štáty, aby k rokovaniam o novej DPS s Ruskou federáciou pristupovali principiálne a pevne, trvajúc na zaručení slobody tlače a rešpektovaní nezávislej žurnalistiky v súlade s európskymi normami;
7.
v tejto súvislosti nalieha na Radu, aby vážne posúdila budúce vzťahy s Ruskou federáciou prostredníctvom diskusie s Európskym parlamentom a občianskou spoločnosťou s cieľom, aby sa demokracia, ľudské práva a sloboda slova stali ústredným prvkom akejkoľvek budúcej dohody a aby sa zaviedol jasný mechanizmus monitorovania uplatňovania všetkých ustanovení takýchto dohôd;
8.
vyzýva na prehĺbenie dialógu o ľudských právach medzi EÚ a Ruskom, aby sa stal účinnejším a cielenejším, za plnej účasti Európskeho parlamentu v každom jeho štádiu s cieľom posilniť tento prvok v rámci novej DPS, o ktorej by sa malo onedlho rokovať;
9.
domnieva sa, že všetky demokratické inštitúcie vrátane Európskeho parlamentu by si mali splniť morálnu povinnosť okamžite odsúdiť takéto zločiny, prejavujúc tak svoju odhodlanosť chrániť ľudské práva bez ohľadu na politickú situáciu;
10.
vyjadruje hlboké znepokojenie nad tým, že na základe nových právnych predpisov týkajúcich sa organizácií občianskej spoločnosti bolo v Rusku viac ako 90 mimovládnych organizácií donútených ukončiť svoju činnosť; nalieha na ruské orgány, aby urýchlili postup registrácie a umožnili týmto organizáciám vykonávať činnosť, kým nebudú ich žiadosti riadne vybavené a kým nebudú zapísané v registri; vyzýva ruskú vládu, aby nevyužívala vágnosť nových právnych predpisov ako zámienku na umlčanie kritických hlasov z občianskej spoločnosti;
11.
uvedomuje si, že jediným spôsobom ako si skutočne uctiť zanietenú angažovanosť Anny Politkovskej za pravdu, spravodlivosť a ľudskú dôstojnosť je spoločná snaha o uskutočnenie jej sna o demokratickom Rusku, v ktorom sa plne rešpektujú práva a slobody jeho občanov;
12.
poveruje svojho predsedu, aby toto uznesenie postúpil Komisii, Rade, parlamentom a vládam členských štátov, vláde a parlamentu Ruskej federácie a Rade Európy.
