A7-0198/2011
27.5.2011
***
ODPORÚČANIE
k návrhu rozhodnutia Rady o uzatvorení protokolu, ktorým sa rozširuje rozsah pôsobnosti Dohody vo forme výmeny listov medzi Európskym hospodárskym spoločenstvom a Andorrským kniežatstvom o colné bezpečnostné opatrenia
(17403/2010 – C7‑0036/2011 – 2010/0308(NLE))
Výbor pre medzinárodný obchod
Spravodajca: Vital Moreira
PE 456.788v02-00
Označenie postupov
* Konzultácia
*** Súhlas
***I Riadny legislatívny postup (prvé čítanie)
***II Riadny legislatívny postup (druhé čítanie)
***III Riadny legislatívny postup (tretie čítanie)
(Typ postupu závisí od právneho základu navrhnutého v návrhu aktu.)
OBSAH
NÁVRH LEGISLATÍVNEHO UZNESENIA EURÓPSKEHO PARLAMENTU.......................5
DÔVODOVÁ SPRÁVA.............................................................................................................6
STANOVISKO Výboru pre vnútorný trh a ochranu spotrebiteľa .............7
VÝSLEDOK ZÁVEREČNÉHO HLASOVANIA VO VÝBORE..............................................10
NÁVRH LEGISLATÍVNEHO UZNESENIA EURÓPSKEHO PARLAMENTU
k návrhu rozhodnutia Rady o uzatvorení protokolu, ktorým sa rozširuje rozsah pôsobnosti Dohody vo forme výmeny listov medzi Európskym hospodárskym spoločenstvom a Andorrským kniežatstvom o colné bezpečnostné opatrenia
(17403/2010 – C7‑0036/2011 – 2010/0308(NLE) )
(Súhlas)
Európsky parlament,
– so zreteľom na návrh rozhodnutia Rady (17403/2010),
– so zreteľom na protokol, ktorým sa rozširuje rozsah pôsobnosti Dohody vo forme výmeny listov medzi Európskym hospodárskym spoločenstvom a Andorrským kniežatstvom o colné bezpečnostné opatrenia (17405/2010),
– so zreteľom na žiadosť o udelenie súhlasu, ktorú Rada predložila v súlade s článkom 207 ods. 4 prvým pododsekom a článkom 218 ods. 6 druhým pododsekom písm. a) Zmluvy o fungovaní Európskej únie ( C7‑0036/2011 ),
– so zreteľom na článok 81 a článok 90 ods. 8 rokovacieho poriadku,
– so zreteľom na odporúčanie Výboru pre medzinárodný obchod a stanovisko Výboru pre vnútorný trh a ochranu spotrebiteľa ( A7-0198/2011 ),
1. udeľuje súhlas s uzatvorením dohody;
2. poveruje svojho predsedu, aby postúpil túto pozíciu Rade, Komisii a vládam a parlamentom členských štátov a Andorrského kniežatstva.
DÔVODOVÁ SPRÁVA
Rozhodnutie Rady predložené Európskemu parlamentu v rámci postupu súhlasu predstavuje právny nástroj na uzatvorenie protokolu medzi Európskou úniou a Andorrským kniežatstvom, ktorým sa rozširuje rozsah pôsobnosti Dohody vo forme výmeny listov medzi Európskym hospodárskym spoločenstvom a Andorrským kniežatstvom uzatvorenej 28. júna 1990 o colné bezpečnostné opatrenia.
Dohoda slúžila ako základ pre colnú úniu medzi oboma stranami.
Súčasný rámec týkajúci sa colných bezpečnostných opatrení sa pripojí k dohode z roku 1990 v podobe novej hlavy IIA a na rozdiel od colnej únie sa bude vzťahovať na poľnohospodárske produkty (článok 12b ods. 2 protokolu).
Predpisy pre colné zaobchádzanie s tovarom, ktorý sa vyváža alebo dováža, ktoré sú stanovené v Colnom kódexe Spoločenstva a jeho vykonávacích predpisoch, boli v rokoch 2005 a 2006 zmenené a doplnené s cieľom začleniť do nich ustanovenia o colných bezpečnostných opatreniach.
Colný kódex Spoločenstva je v zásade možné uplatňovať na obchod so všetkými nečlenskými krajinami, no umožňuje použitie iných predpisov v prípadoch, keď medzinárodné dohody stanovujú osobitné bezpečnostné opatrenia.
V zmysle článku 12c ods. 2 protokolu je Andorra oslobodená od povinnosti uplatňovať colné bezpečnostné opatrenia (ustanovenia týkajúce sa colného vyhlásenia pred vstupom tovaru na colné územie a pred výstupom tovaru z tohto colného územia, schválených hospodárskych subjektov, ako aj colných bezpečnostných kontrol a riadenia rizík v oblasti bezpečnosti) stanovené v článku 12b ods. 1 pri preprave tovaru medzi colnými územiami EÚ a Andorry tak dlho, ako sa obe strany zaviažu uplatňovať ich a zaistiť rovnakú úroveň bezpečnosti na vonkajších hraniciach.
Pripomienky spravodajcu
Spravodajca víta skutočnosť, že zámerom tohto opatrenia je zabezpečiť, aby obchod medzi oboma zúčastnenými stranami prebiehal bez komplikácií a na vysokej úrovni colnej bezpečnosti, a že zahŕňa súbor pravidiel, ktorými sa má zabezpečiť zachovanie súladu medzi dohodou a acquis EÚ, a preto navrhuje, aby Európsky parlament udelil svoj súhlas.
Spravodajca poznamenáva, že článok 12f protokolu stanovuje sledovať vykonávanie protokolu prostredníctvom spoločného výboru.
V tejto súvislosti žiada spravodajca Komisiu, aby informovala Parlament o výsledkoch schôdzí a postupov spoločného výboru, ako aj o zisteniach pravidelných hodnotení.
Spravodajca zároveň žiada Komisiu, aby sa zaviazala k tomu, že Parlamentu predloží preskúmanie vykonávania dohody.
Napokon spravodajca konštatuje, že závery Rady pre všeobecné záležitosti zo 14.decembra 2010 poukazujú na skutočnosť, že vzťahy medzi EÚ a Andorrským kniežatstvom sa rozvinuli, ale sú roztrieštené, pričom značné časti acquis týkajúce sa vnútorného trhu neboli začlenené do právnych predpisov Andorry, a tak sa nedajú uplatňovať.
Spravodajca preto zastáva názor, že by sa čím skôr mala vypracovať analýza možností a spôsobov prípadnej postupnej integrácie do vnútorného trhu.
14.4.2011
STANOVISKO Výboru pre vnútorný trh a ochranu spotrebiteľa
pre Výbor pre medzinárodný obchod
k návrhu rozhodnutia Rady o uzatvorení protokolu, ktorým sa rozširuje rozsah pôsobnosti Dohody vo forme výmeny listov medzi Európskym hospodárskym spoločenstvom a Andorrským kniežatstvom o colné bezpečnostné opatrenia
(17403/2010 – C7‑0036/2011 – 2010/0308(NLE) )
Spravodajca výboru požiadaného o stanovisko:
Toine Manders
STRUČNÉ ODÔVODNENIE
Hlavný obsah návrhu
Andorra a EÚ tvoria od roku 1990 colnú úniu, ktorá je založená na dohode vo forme výmeny listov medzi Európskym hospodárskym spoločenstvom a Andorrským kniežatstvom.
Dohodou sa zakladá colná únia pre nepoľnohospodársky tovar (výrobky, na ktoré sa vzťahujú kapitoly 25 až 97 harmonizovaného systému).
Predkladaný návrh súvisí so zmenami a doplneniami Colného kódexu Spoločenstva a jeho vykonávacích pravidiel, pokiaľ ide o colné bezpečnostné opatrenia pre tovar, ktorý sa vyváža do krajín mimo EÚ alebo sa z týchto krajín dováža.
Čo je však najdôležitejšie, úprava obsahuje ustanovenie, podľa ktorého by obchodníci pred dovozom alebo vývozom tovaru mali poskytovať určité údaje.
V tomto návrhu sa vzhľadom na úpravu príslušného acquis EÚ v colnej oblasti stanovuje medzi EÚ a Andorrou osobitný režim, ktorého cieľom je zabezpečiť hladké fungovanie obchodu medzi oboma stranami a zároveň udržať vysokú mieru bezpečnosti.
Podľa navrhovaných pravidiel o colnej bezpečnosti v dvojstrannom obchode medzi EÚ a Andorrou by sa mala požiadavka predchádzajúceho colného vyhlásenia o tovare zrušiť pod podmienkou, že EÚ a Andorra na svojom území zabezpečia takú úroveň bezpečnosti, aká sa stanovuje v príslušných acquis.
Článok 12i ods. 2 pravidiel umožňuje andorrským odborníkom, aby sa ako pozorovatelia zúčastňovali na schôdzach Výboru pre colný kódex, pokiaľ sa na nich prerokúvajú otázky, ktoré sa ich týkajú.
Parlament môže v rámci postupu súhlasu navrhovaný akt buď odmietnuť alebo schváliť, a to na základe odporúčania príslušného výboru, v tomto prípade Výboru pre medzinárodný obchod (INTA), ktorému Výbor pre vnútorný trh a ochranu spotrebiteľa predkladá svoje stanovisko.
Pripomienky spravodajcu
Spravodajca víta, že návrh zahŕňa súbor opatrení, ktorých cieľom je zabezpečiť zachovanie súladu dohody s vývojom príslušného acquis EÚ.
Spravodajca vyzýva Komisiu i Andorru, aby pokračovali v rokovaniach s cieľom zohľadniť a v prípade potreby upraviť dvojstranné dohody vzhľadom na prebiehajúce vykonávanie modernizovaného Colného kódexu, ktorý by mal byť v rámci EÚ dokončený najneskôr do 24. júna 2013.
Spravodajca konštatuje, že na veľkú časť vnútorného trhu sa existujúce dohody stále nevzťahujú, a to najmä pokiaľ ide o služby, prácu a kapitál.
Spravodajca sa domnieva, že ďalšie rozšírenie vnútorného trhu na Andorru, pokiaľ ide o spoločné regulačné normy, by malo byť obojstranne prospešné pre občanov a podniky v EÚ i v Andorre a že dohoda by nemala mať na fungovanie vnútorného trhu žiadny negatívny vplyv.
Spravodajca sa ďalej domnieva, že existujúci inštitucionálny rámec vzťahov medzi EÚ a Andorrou je aj naďalej rozdrobený.
Povzbudzuje Komisiu a Andorru, aby pokračovali v dialógu s cieľom zefektívňovať a ďalej rozvíjať vzťahy medzi EÚ a Andorrou a zohľadňovali pritom skúsenosti s rozličnými inštitucionálnymi modelmi rozširovania vnútorného trhu nad rámec EÚ (napr. Dohoda o EHP, dvojstranné dohody medzi EÚ a Švajčiarskom atď.).
Spravodajca sa domnieva, že je potrebné upraviť právny základ návrhu rozhodnutia Rady zrušením odkazu na článok 218 ods. 7 ZFEÚ.
Bol informovaný o tom, že Rada súhlasí so zaslaním korigenda, v ktorom sa odstráni odkaz na článok 218 ods. 7 ZFEÚ.
******
Výbor pre vnútorný trh a ochranu spotrebiteľa vyzýva Výbor pre medzinárodný obchod, aby ako gestorský výbor navrhol Európskemu parlamentu vysloviť súhlas.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
13.4.2011
Výsledok záverečného hlasovania:
+:
–:
0:
37
Poslanci prítomní na záverečnom hlasovaní
Pablo Arias Echeverría, Adam Bielan, Lara Comi, Anna Maria Corazza Bildt, António Fernando Correia De Campos, Jürgen Creutzmann, Christian Engström, Evelyne Gebhardt, Louis Grech, Małgorzata Handzlik, Iliana Ivanova, Philippe Juvin, Sandra Kalniete, Eija-Riitta Korhola, Edvard Kožušník, Kurt Lechner, Toine Manders, Mitro Repo, Robert Rochefort, Zuzana Roithová, Heide Rühle, Matteo Salvini, Christel Schaldemose, Andreas Schwab, Eva-Britt Svensson, Róża Gräfin von Thun und Hohenstein, Kyriacos Triantaphyllides, Emilie Turunen, Bernadette Vergnaud, Barbara Weiler
Náhradníci prítomní na záverečnom hlasovaní
Ashley Fox, María Irigoyen Pérez, Constance Le Grip, Pier Antonio Panzeri, Konstantinos Poupakis, Sylvana Rapti, Olle Schmidt
VÝSLEDOK ZÁVEREČNÉHO HLASOVANIA VO VÝBORE
Dátum prijatia
24.5.2011
Výsledok záverečného hlasovania
+:
–:
0:
21
2
Poslanci prítomní na záverečnom hlasovaní
William (The Earl of) Dartmouth, David Campbell Bannerman, Daniel Caspary, Marielle De Sarnez, Harlem Désir, Yannick Jadot, Metin Kazak, Bernd Lange, David Martin, Emilio Menéndez del Valle, Vital Moreira, Paul Murphy, Godelieve Quisthoudt-Rowohl, Niccolò Rinaldi, Tokia Saïfi, Helmut Scholz, Peter Šťastný, Robert Sturdy, Gianluca Susta, Iuliu Winkler, Jan Zahradil, Pablo Zalba Bidegain, Paweł Zalewski
Náhradníci prítomní na záverečnom hlasovaní
George Sabin Cutaş, Mário David, Salvatore Iacolino
