2.4.2008
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Daniel Cohn-Bendit, Monica Frassoni, Hélène Flautre, Eva Lichtenberger, Milan Horáček, Raül Romeva i Rueda, Mikel Irujo Amezaga, Helga Trüpel, Bart Staes a Marie Anne Isler Béguin
v mene Skupiny zelených/Európskej slobodnej aliancie
o situácii v Tibete
Návrh uznesenia Európskeho parlamentu o situácii v Tibete
Európsky parlament ,
–
so zreteľom na svoje predchádzajúce uznesenia o Tibete, a to najmä na svoje uznesenie z 15. februára 2007 o dialógu medzi čínskou vládou a vyslancami dalajlámu,
–
so zreteľom na svoje uznesenie z 13. decembra 2007 o samite EÚ – Čína a o dialógu medzi EÚ a Čínou o ľudských právach,
–
so zreteľom na svoje uznesenie zo 7. septembra 2006 o vzťahoch EÚ a Číny,
–
so zreteľom na svoje uznesenie zo 6. septembra 2007 o dialógoch a konzultáciách o ľudských právach s tretími krajinami,
–
so zreteľom na článok 103 ods. 2 rokovacieho poriadku,
A.
keďže 10. marca, pri príležitosti 49. výročia neúspešného tibetského národného povstania proti čínskej administratíve, sa začali v Tibete protesty v troch kláštoroch s tibetskými mníchmi, ktorí demonštrovali proti čínskej okupácii, nútenej asimilácii a proti hrubej politickej, sociálnej a kultúrnej represii; keďže Jeho Svätosť dalajláma nazval súčasnú čínsku politiku „kultúrnou genocídou“; keďže viac ako 60 mníchov bolo zatknutých a ostatným bolo prikázané nevychádzať zo svojich kláštorov,
B.
keďže 14. marca protesty na uliciach prerástli do nepokojov v starej štvrti Lhasy, pričom došlo k stretu medzi Tibeťanmi a Han-Číňanmi, k agresii namierenej proti majiteľom obchodov a podpaľovaniu a plieneniu malých obchodov,
C.
keďže Jeho svätosť dalajláma naliehavo vyzval demonštrantov, aby protestovali umiernene a nenásilne a opakovane žiadal, aby sa obnovili rokovania s Pekingom s cieľom dosiahnuť úplnú a skutočnú politickú, kultúrnu a duchovnú autonómiu Tibetu v rámci Číny,
D.
keďže policajní dôstojníci a bezpečnostné zložky do 24 hodín zaútočili na demonštrantov, postupne získali kontrolu nad vzbúrenými oblasťami a v nasledujúcich dňoch začali prehľadávať tibetské štvrte a odvádzať a zatýkať podozrivých,
E.
keďže podľa čínskych orgánov zomrelo 20 osôb vrátane jedného policajného dôstojníka; keďže podľa nezávislých zdrojov zomrelo počas nepokojov viac ako 140 osôb, tieto nepokoje sa rozšírili do pohraničných oblastí, ktoré obývajú Tibeťania, a tisíce osôb bolo zatknutých,
F.
keďže čínska vláda vyhlásila núdzový stav a za pomocí stoviek polovojenských policajných dôstojníkov a vojenských jednotiek, ktoré boli prevelené do Tibetu z ostatných oblastí Číny, dala zatvoriť obchody a chrámy v Lhase, ako aj v ostatných mestách,
G.
keďže zahraničným novinárom bol odmietnutý vstup do Tibetu a bolo im zabránené cestovať do susedných oblastí s početným tibetským obyvateľstvom; keďže zahraniční novinári, ktorým sa po nepokojoch podarilo dostať sa do Tibetu, boli prinútení odcestovať, čo je v protiklade so záväzkom čínskej vlády poskytovať zahraničným novinárom slobodu pohybu na celom území Číny a rozsiahlejšiu slobodu tlače pred začiatkom olympijských hier,
H.
keďže čínska vláda zrejme blokuje zahraničné webové stránky v Číne a cenzuruje vysielania zahraničných televíznych staníc o situácii v Tibete; keďže čínske orgány obvinili zahraničné médiá z dezinterpretácie udalostí, pričom ukazovali len zábery o údajných útokoch Tibeťanov na etnických Hanov a spustili nacionalistickú protitibetskú kampaň,
I.
keďže tibetský budhizmus, ako aj ostatné náboženstvá podliehajú obmedzeniam a sú prísne kontrolované štátom; keďže čínske orgány naďalej zasahujú do vnútorných záležitostí tibetskej náboženskej hierarchie, najmä pokiaľ ide o výmenu pančenlámu,
J.
keďže Medzinárodný olympijský výbor (MOV) pri udelení práva Číne usporiadať olympijské hry v roku 2008 očakával, že krajina sa otvorí a zlepší sa situácia v oblasti ľudských práv; keďže Čína začala prešetrovať politické názory olympijských športovcov;
K.
keďže je potrebné vyvinúť všetko úsilie nato, aby sa olympijské hry v Pekingu využili ako mimoriadna príležitosť na dosiahnutie demokratických reforiem v Číne a významného pokroku v otázke Tibetu,
L.
keďže MOV sa považuje za organizáciu občianskej spoločnosti, ktorá pôsobí na celom svete a je zodpovedná za činnosti v športovej, ako aj spoločenskej oblasti; keďže vďaka chvályhodnej iniciatíve MOV na olympijských hrách v Sydney v roku 2000 olympijský oheň na otváracom ceremoniáli zapálila aborigénska atlétka Cathy Freemanová,
M.
keďže situácia v oblasti ľudských práv v Číne sa nezlepšila, ako to dokazuje aj rozsudok z 24. marca o päťročnom uväznení aktivistu v oblasti ľudských práv Yanga Chunlina, ktorý bol obvinený z podvracania štátnej moci za šírenie otvoreného listu s názvom Chceme ľudské práva, nie olympijské hry,
N.
keďže dialóg medzi EÚ a Čínou o ľudských právach, ktorý bol iniciovaný v roku 2000 nepriniesol žiadne hmatateľné výsledky; keďže nedostatočné výsledky sú takisto dôsledkom nekoordinovanej a neúčinnej spoločnej zahraničnej politiky voči Číne,
O.
keďže 27 ministrov zahraničných vecí členských štátov EÚ, ktorí sa stretli 29. marca v Brde na neformálnej schôdzi (Gymnich), rokovali o situácii v Tibete, ale neprijali žiadne významné a podstatné opatrenia v súvislosti s prebiehajúcou čínskou represiou voči tibetskému obyvateľstvu,
1.
rozhodne odsudzuje všetky násilné činy, ku ktorým došlo v uliciach Lhasy a v Tibete a vyjadruje úprimnú sústrasť rodinám obetí;
2.
dôrazne odsudzuje brutálny zákrok čínskych bezpečnostných zložiek proti tibetským demonštrantom a vyjadruje hlboké znepokojenie nad asimilačnou politikou Čínskej ľudovej republiky v Tibete, ako aj v súvislosti s ostatnými menšinami, napr. Ujgurmi;
3.
žiada nezávislé medzinárodné vyšetrenie tragických udalostí a naliehavo žiada čínske orgány, aby poskytli zahraničným novinárom slobodný vstup do Tibetu a do pohraničných oblastí a umožnili im tak slobodne vykonávať ich prácu;
4.
vyjadruje hlboké znepokojenie nad vlnou zatýkaní, ku ktorým došlo po demonštráciách, po ktorých bolo uväznených viac ako 400 ľudí v Lhase a žiada okamžité prepustenie všetkých osôb, ktoré mierumilovne protestovali a vyjadrili tak svoje zákonné právo na slobodu prejavu;
5.
vyjadruje poľutovanie nad tým, že šesť kôl rokovaní medzi pekinskými orgánmi a zástupcami dalajlámu zostalo bez výsledkov a podporuje dalajlámovu výzvu na obnovenie rokovaní medzi obidvomi stranami; očakáva, že rokovania sa obnovia ešte pred začiatkom olympijských hier a vyzýva čínske orgány, aby ako znak dobrej vôle, pozvali dalajlámu na otvárací ceremoniál hier; vyzýva vedúcich predstaviteľov EÚ, aby sa nezúčastnili na tomto ceremoniáli, v prípade ak sa nedosiahne pokrok v tibetskej otázke;
6.
v tejto súvislosti opakovane žiada Radu, aby určila osobitného vyslanca pre tibetské záležitosti s cieľom uľahčiť dialóg medzi stranami a aby dôkladne sledovala rokovania, potom ako sa obnovia;
7.
vyzýva Čínu, aby dodržiavala svoje záväzky v oblasti ľudských práv, práv menšín a vlády zákona; naliehavo žiada Čínu, aby nezneužívala olympijské hry v roku 2008 na zatýkanie disidentov, novinárov a aktivistov v oblasti ľudských práv s cieľom zamedziť nepríjemným demonštráciám a reportážam;
8.
vyzýva Čínsku ľudovú republiku, aby umožnila poskytnúť zraneným Tibeťanom primeranú lekársku starostlivosť a aby zatknutí Tibeťania mohli dostať právnu pomoc;
9.
vyzýva Čínu, aby umožnila nezávislému orgánu prístup ku Gedhunovi Chokeyimu Nyimovi, tibetskému pančenlámovi a k jeho rodičom, tak ako to žiada Výbor OSN pre práva dieťaťa a aby prestala zasahovať do náboženských záležitostí;
10.
vyjadruje poľutovanie nad skutočnosťou, že Čínska ľudová republika, napriek očakávaniam MOV a svetového spoločenstva, naďalej závažne porušuje ľudské práva a práva menšín;
11.
vyzýva čínske orgány, aby poskytli stálu pozvánku vysokému komisárovi OSN pre ľudské práva a mechanizmom OSN na návštevu Tibetu; naliehavo žiada Radu OSN pre ľudské práva v Ženeve (3.- 28. marca 2008), aby odsúdila porušovanie ľudských práv v Čínskej ľudovej republike;
12.
vyzýva Čínsku ľudovú republiku, aby v rámci svojho dialógu s Európskou úniou o ľudských právach umožnila, aby pozorovatelia EÚ mohli pricestovať do Tibetu s cieľom získať objektívny obraz; naliehavo žiada Komisiu, aby v tejto súvislosti vyvinula iniciatívu;
13.
naliehavo žiada Čínsku ľudovú republiku, aby prestala kontrolovať a hodnotiť olympijských športovcov na základe ich politických názorov s cieľom vylúčiť ich z olympijských hier, pokiaľ nesúhlasia s oficiálnym stanoviskom čínskej vlády;
14.
vyjadruje poľutovanie nad tým, že neexistuje koordinovaná a súdržná európska politika voči Číne a nad skutočnosťou, že politika EÚ je veľmi poznačená bezuzdným súperením medzi vedúcimi predstaviteľmi EÚ, ktorých jediným záujmom je podpísanie lukratívnych zmlúv s čínskymi orgánmi na úkor ľudských práv; ľutuje, že dodržiavanie ľudských práv nie je kritériom pri výbere miesta konania olympijských hier;
15.
vyzýva preto Európsku úniu a členské štáty, aby vážne pouvažovali nad spoločnými krokmi voči Čínskej ľudovej republike, ak sa situácia nezlepší vrátane úplného bojkotovania hier a aby prehodnotili strategické partnerstvo s Čínou;
16.
naliehavo vyzýva Čínu, aby bezodkladne a v každom prípade ešte pred začiatkom olympijských hier ratifikovala Medzinárodný dohovor o občianskych a politických právach;
17.
poveruje svojho predsedu, aby toto uznesenie postúpil Rade, Komisii, parlamentom členských štátov, prezidentovi a predsedovi vlády Čínskej ľudovej republiky a Medzinárodnému olympijskému výboru.
