Článok
131
Rokovanie v pléne bez pozmeňujúcich a doplňujúcich návrhov a bez rozpravy
1.
Každý legislatívny návrh (prvé čítanie) a každý nelegislatívny návrh uznesenia prijatý vo výbore, ak menej ako jedna desatina členov výboru hlasovala proti, sa zaradí do návrhu programu Parlamentu na hlasovanie bez pozmeňujúcich a doplňujúcich návrhov.
Bod programu je predmetom jediného hlasovania, ak politické skupiny alebo jednotliví poslanci, ktorí spolu predstavujú jednu desatinu poslancov Parlamentu, písomne nepožiadajú ešte pred vypracovaním konečného návrhu programu o možnosť podať pozmeňujúce a doplňujúce návrhy k tomuto bodu.
V takom prípade predseda určí lehotu na podanie pozmeňujúcich a doplňujúcich návrhov.
2.
Body zaradené do konečného návrhu programu, určené na hlasovanie bez pozmeňujúcich a doplňujúcich návrhov, sa tiež prerokujú bez rozpravy, ak Parlament pri prijímaní svojho programu na začiatku schôdze nerozhodne inak na návrh konferencie predsedov alebo na základe žiadosti politickej skupiny alebo najmenej tridsiatich siedmich poslancov.
3.
Pri zostavovaní konečného návrhu programu schôdze môže konferencia predsedov navrhnúť, aby boli aj iné body zaradené do programu bez pozmeňujúcich a doplňujúcich návrhov alebo bez rozpravy.
Parlament nesmie pri schvaľovaní svojho programu prijať žiadny takýto návrh, ak politická skupina alebo najmenej tridsaťsedem poslancov písomne vyjadrilo svoj nesúhlas s týmto návrhom najneskôr hodinu pred začiatkom schôdze.
4.
Ak sa zaradí do programu bod bez rozpravy, môže spravodajca alebo predseda gestorského výboru bezprostredne pred hlasovaním vystúpiť s vyhlásením, ktoré nesmie trvať dlhšie ako dve minúty.
