Plenárne zasadnutie 24. - 27. septembra 2007
Inštitúcie
2007-10-05 - 19:30
EP rokoval o železniciach, prisťahovalcoch, Mjanmarsku a tiež o hračkách
Počas druhého septembrového zasadnutia EP v Štrasburgu europoslanci venovali pozornosť najrôznejším témam, od volebných práv až po energetiku.
Najdôležitejším bodom hlasovania však bolo posledné čítanie v prípade železničného balíčka.
Nová legislatíva prinesie okrem významného posilnenia práv železničných cestujúcich - vrátane nároku za kompenzácie pri meškaní vlakov - aj liberalizáciu medzinárodných železničných služieb v oblasti prepravy pasažierov.
Inovácie, cukrovary, nebezpečné hračky
Parlament ďalej rozhodoval o návrhu Európskej komisie na zriadenie Európskeho technologického inštitútu (ETI), ktorého cieľom má byť podpora inovačných procesov a uľahčenie prenosu výskumných poznatkov do praxe.
V rámci konzultačného postupu sa poslanci zaoberali návrhom Komisie, ktorý má uľahčiť predpisy pre výkon pasívneho aj aktívneho volebného práva v súvislosti s voľbami do Európskeho parlamentu.
Hovorilo sa aj o reštrukturalizácii cukrovarníctva, nebezpečných hračkách z Číny, či tajných väzniciach v EÚ a nezákonnej preprave zadržiavaných.
Energetika a rovnosť príležitostí
Oblasti energetiky sa EP venoval prostredníctvom dvoch správ - jednej o obnoviteľných zdrojoch energie a biopalivách, a druhej o požiadavke vytvorenia spoločnej európskej zahraničnej politiky v energetickej oblasti.
Tá zároveň vyzýva na vytvorenie postu Vysokého úradníka EÚ pre zahraničnú energetickú politiku.
Europoslanci ďalej schválili dve nelegislatívne správy, ktoré sa venujú problematike rovnosti príležitostí v Európskej únii.
Prvá z nich sa zaoberá rasovou a etnickou diskrimináciou a osobitne spomína aj rómsku komunitu, druhá správa zas pojednáva o téme rovnosti príležitostí medzi ženami a mužmi.
Legálna a nelegálna migrácia
Parlament hovoril aj o legálnej a nelegálnej migrácii - s Radou a Komisiou poslanci diskutovali o tragických udalostiach tohto leta v súvislosti s úmrtím mnohých nelegálnych imigrantov a následne schválili správy o politike EÚ v oblasti boja proti ilegálnemu prisťahovalectva a o politike legálnej migrácie.
Každodenný prehľad nájdete na nižšie uvedených odkazoch.
20070927FCS10894
Pondelok
Jednou z diskutovaných tém bol aj rozvoj železníc v EÚ V úvodný deň plenárneho zasadnutia EP v Štrasburgu sa diskutovalo o energetike a tiež o takzvanom "treťom železničnom balíčku".
Večer zverejnili členovia výborov pre zahraničné vzťahy a rozvoj mená troch finalistov Sacharovovej ceny.
Predseda Parlamentu Hans-Gert Pöttering na úvod zasadnutia vyjadril solidaritu a sympatie s obyvateľmi Mjanmarska, ktorí demonštrujú proti vojenskej junte v krajine.
V úvode zasadnutia si poslanci pripomenuli nedávne úmrtie bývalého britského europoslanca lorda Bethella.
Tento bojovník za ľudské práva sa významnou mierou pričinil o vznik Sacharovovej ceny.
Parlament ďalej schválil návrh diskutovať o situácii v Mjanmarsku.
Obyvatelia tejto krajiny už totiž niekoľko týždňov demonštrujú proti zlej hospodárskej situácii a proti vojenskej junte, ktorá v Mjanmarsku vládne.
Rozprava k tejto problematike sa uskutoční v stredu.
Energetická politika V marci 2007 sa členské štáty EÚ na samite v Bruseli zaviazali, že do roku 2020 bude podiel energie z obnoviteľných zdrojov predstavovať dvadsať percent.
Nelegislatívna správa dánskej socialistky Britty Thomsen teraz žiada, aby Komisia predložila legislatívu, ktorá je na dosiahnutie tohto cieľa potrebná.
Autorka správy je presvedčená, že prostredníctvom ekologickej energetiky "musíme zabezpečiť [energetické] dodávky, znížiť emisie CO2 a vytvoriť nové pracovné príležitosti".
Parlament by mal zároveň členským štátom vyslať signál, že to únia myslí s obnoviteľnými zdrojmi energie vážne.
Španielska poslankyňa zo skupiny ľudovcov a európskych demokratov Pilar Ayuso pripomenula, že stanovený cieľ sa musí dosiahnuť na národnej úrovni a to prostredníctvom investícii do obnoviteľných zdrojov energie.
Nemecký liberál Willem Schuth zas zdôraznil, že bio-energia by nemala viesť k narušeniu súťaže.
"Ak sú biopalivá dovážané z tretích krajín, musia spĺňať prísne kritériá."
Sacharovova cena Sacharovova cena sa pomaly blíži do svojho finále.
V pondelok večer zasadli členovia výborov EP pre zahraničné veci a rozvoj a z piatich kandidátov na zisk tohtoročného ocenenia vybrali troch finalistov.
Laureátom sa teda stane niekto z tejto trojice: ruská novinárka Anna Politkovská (in memoriam), sudánsky právnik Salih Mahmúd Osman alebo čínski disidenti Ceng Ťin-jen a Chu Ťia.
Meno víťaza oznámia lídri politických skupín 25. októbra.
Ocenenie bude odovzdané na decembrovom plenárnom zasadnutí v Štrasburgu.
Železničný balíček Jedna z pondelkových rozpráv sa ďalej týkala železníc v EÚ.
Takzvaný železničný balíček by mal priniesť väčšie práva pre vlakových cestujúcich, liberalizovať medzinárodné železničné služby a pozmeniť pravidlá o udeľovaní certifikátov pre vlakový personál.
Viac informácií nájdete na nižšie uvedených odkazoch.
Zhrnutie plenárneho zasadnutia
Utorok
Reforma smernice o hračkách mala podľa niektorých poslancov prísť už skôr V druhý deň plenárnej schôdze EP v Štrasburgu poslanci diskutovali o bezpečnosti hračiek dovážaných z Číny.
Na programe sa tiež objavila rozprava o výhodách spoločnej zahraničnej energetickej politiky a o reforme trhu s cukrom.
Čína je najväčším vývozcom hračiek na svete.
Posledné prípady sťahovania hračiek z regálov obchodov kvôli obsahu nebezpečných látok však vyvolali diskusiu aj v Európskom parlamente.
V tejto súvislosti poslanci navrhujú pozmeniť aktuálnu smernicu o hračkách.
Nebezpečné hračky
Kým britský poslanec z frakcie ľudovcov a európskych demokratov Malcolm Harbour verí, že spotrebitelia by mali byť lepšie informovaní, nemecká socialistka Evelyne Gebhardt navrhuje sprísniť bezpečnostné normy.
"V EÚ musíme urobiť ešte veľa, aby sme tri mesiace pred Vianocami mali bezpečné výrobky.
Sme tiež nazlostení, že Komisii trvalo tak dlho, kým sa rozhodla zreformovať smernicu o hračkách," uviedla v rozprave Gebhardt.
Holandský liberál Toine Manders zas apeluje na zodpovednosť: "Ak nedosiahneme stopercentnú bezpečnosť, musíme dosiahnuť aspoň stopercentnú [trestnú] zodpovednosť."
Britský nezávislý poslanec Jim Allister zas vidí problém inde.
"Ak by sme trestnou reguláciou neboli zdecimovali našu vlastnú priemyselnú výrobu, možno by sme dnes neboli tak závislí od Číny."
K tejto téme schválili poslanci v stredu spoločné uznesenie.
Zahraničná energetická politika
Ďalšou témou utorkového rokovania bola jednotná zahraničná politika EÚ v oblasti energetiky.
Správa poľského poslanca zo skupiny ľudovcov a európskych demokratov Jaceka Saryusza-Wolského konštatuje, že spoločný prístup krajín EÚ musí byť založený na štyroch zásadách:
diverzifikácia energetických zdrojov
jednota v obrane záujmov EÚ
solidarita v krízových situáciách
posilnená spolupráca s hlavnými výrobnými, tranzitnými a spotrebiteľskými krajinami
Nelegislatívnu správu poľského poslanca Parlament v stredu schválil.
Reforma cukrovarníctva
Na programe rokovania sa objavila aj reforma trhu s cukrom.
K zmenám pravidiel sa Komisia rozhodla pristúpiť potom, čo vyšlo najavo, že plán z roku 2006 znížiť výrobu a ceny cukru nevyšiel.
Tentokrát Komisia navrhuje do roku 2010 znížiť produkciu "bieleho zlata" o šesť miliónov ton.
V prípade, že výrobcovia nedokážu svoju výrobu "ustrážiť", Komisia navrhne zaviesť lineárne kvóty.
Parlament má v tejto otázke síce právo zaujať stanovisko, jeho názor má však len charakter odporúčania.
Poslanci všeobecne s návrhom Komisie súhlasia.
Prostredníctvom schválenej správy gréckej socialistky Katariny Batzeli však za obmedzenie výroby požadujú zvýšiť kompenzácie výrobcom a regiónom.
Konečné slovo v tejto otázke budú mať ministri poľnohospodárstva členských štátov.
Tí by mali rozhodnúť v stredu alebo vo štvrtok.
Streda
Modrá karta sa možno už čoskoro stane realitou Dominantnou témou stredajšieho zasadnutia EP v Štrasburgu bola situácia v Mjanmarsku, kde sa vládna junta rozhodla zakročiť proti masovým demonštráciám.
Poslanci ďalej diskutovali o legálnej a nelegálnej imigrácii a tiež o európskej modrej karte, ktorá by slúžila ako pracovné povolenie pre kvalifikovaných pracovníkov z tretích krajín.
Na programe rokovania sa tiež objavila problematika tajných väzníc CIA.
Aktuálna situácia v Mjanmarsku (bývalá Barma) si vyžiadala mimoriadnu rozpravu poslancov EP.
Armádou kontrolovaná vláda sa totiž v tejto ázijskej krajine rozhodla potlačiť demonštrácie, na čele ktorých stoja najmä budhistickí mnísi.
Prísnejšie sankcie, jednotný postup Britský poslanec zo skupiny ľudovcov a európskych demokratov Geoffrey Van Orden poznamenal, že "zúfalá situácia sa teraz mení na tragédiu".
Požiadal preto o prísnejšie sankcie zo strany EÚ a vyzval Čínu, aby využila svoj vplyv a pomohla zlepšiť situáciu obyvateľov tejto krajiny.
Nemecká socialistka Barbara Weiler vyjadrila zdesenie nad krviprelievaním.
Je totiž presvedčená, že "v tomto regióne je možné vybudovať demokratický systém".
Zároveň apelovala na OSN, EÚ a krajiny v tejto oblasti, aby postupovali spoločne.
Poslanci zároveň pripomenuli osud laureátky Sacharovovej ceny Aung San Suu Kyi, ktorá z politických dôvodov nemôže opustiť Mjanmarsko.
Legálna a nelegálna migrácia Poslanci sa ďalej zaoberali dvoma správami o legálnej a nelegálnej migrácii.
Oba texty boli schválené, čo otvára dvere zavedeniu pracovného povolenia pre kvalifikovanú pracovnú silu z tretích krajín.
Kvalifikovaní imigranti by tak po vzore americkej zelenej karty mohli dostávať jej európsku modrú verziu.
Avizované kroky viacerých členských štátov hromadne udeliť povolenia pre pobyt nelegálnym prisťahovalcom by podľa poslancov mali byť "jednorazovou akciou, pretože takéto opatrenie nerieši skutočné problémy".
Tajné väznice CIA Ďalšou témou stredajšieho rokovania bola reakcia poslancov na vyhlásenia Rady a Komisie o tajných väzniciach a údajných nelegálnych presunoch väzňov CIA na území krajín EÚ.
Väčšina poslancov kritizovala, že ministri členských štátov v Rade nedostatočne spolupracujú s poslancami.
Taliansky socialista Claudio Fava napríklad zdôraznil, že poslanci žiadali Radu, aby zatlačila na vlády krajín EÚ, ktoré by mali vniesť viac svetla do celého prípadu.
"Nie sme spokojní.
Verejnosť sa obáva.
Ticho zo strany Rady ministrov a vlád je pre Európu premárnenou príležitosťou."
Vyšetrovanie pokračuje Zástupca Rady pripomenul, že EÚ nemá právomoc dohliadať na tajné služby a preto je potrebné počkať si na výsledky prebiehajúceho vyšetrovania.
Eurokomisár Franco Frattini zas zdôraznil, že Komisia stále čaká na výsledky vyšetrovaní z Poľska a Rumunska a následne predloží správu o účinnosti protiteroristických opatrení.
Taliansky poslanec z frakcie ľudovcov a európskych demokratov Jas Gawronski však pripomenul, že dôkazy o spolupáchateľstve členských štátov boli a sú nedostatočné.
Navrhol preto radšej sa venovať dôležitejším politickým témam.
Dyskriminácia detí Zaujímavá slovná hračka sa dostala do otázky poslancov pre Európsku komisiu.
Išlo o takzvanú "dys"krimináciu detí.
Týmto slovným spojením chceli poslanci poukázať na problémy asi 10 % detí, ktoré sú postihnuté dysfáziou (narušený vývin reči), dyspraxiou (postihnutie pohybovej koordinácie), dyslexiou (porucha čítania), dyskalkúliou (porucha chápania základných matematických pojmov) alebo poruchami sústredenia.
Štvrtok
Majú muži a ženy naozaj rovnaké možnosti?
V záverečný deň plenárneho zasadnutia sa poslanci zaoberali situáciou v Mjanmarsku, schválili správu o rasovej diskriminácii v EÚ a o rovnosti príležitostí.
Mjanmarsko
Parlament sa pripojil k celosvetovým protestom proti násilným represiám voči mierovým demonštráciám zo strany mjanmarských bezpečnostných síl.
Poslanci v uznesení vyjadrili podporu mjanmarským mníchom a ďalším demonštrantom, ktorí sa postavili proti nedemokratickému režimu v krajine.
Parlament tiež vyzval medzinárodné spoločenstvo, aby pripravilo "cielené ekonomické sankcie", ktoré budú použité proti mjanmarskej vláde.
Rasová diskriminácia v členských štátoch EÚ
Vo štvrtok bola tiež schválená správa holandskej poslankyne zo strany zelených
Kathalijne Maria Buitenweg o rasovej a etnickej diskriminácii.
Už v júli 2003 mali členské štáty previesť európsku smernicu proti diskriminácii do národných zákonov.
Podľa správy však viac než polovica krajín tak učinila len nedostatočne.
Komisár Louis Michel preto v pléne uviedol, že Európska komisia podnikla právne kroky proti 14 členským štátom.
Rovnosť príležitostí
Poslanci tiež prijali nelegislatívnu správu, ktorá sa venuje problematike rovnosti príležitostí v EÚ.
Prijatý text je odozvou na výročnú správu Európskej komisie o problematike rodovej rovnosti a zameriava sa na pracovný trh vo vzťahu k rodovému hľadisku.
Správa vyzýva členské štáty, aby presadzovali opatrenia na boj proti nerovnostiam medzi ženami a mužmi spôsobenými prerušením práce v dôsledku materskej dovolenky alebo dovolenky z dôvodu starostlivosti o osoby v opatere.
Komisiu prijatý text vyzýva, aby našla primerané prostriedky na boj proti rodovej segregácii na pracovnom trhu, aby uľahčila ženám ich vstup do netradičných odvetví, a aby pripravila rodovú analýzu o vplyve dôchodkových reforiem na život žien v EÚ s cieľom uplatňovania individuálneho prístupu k dôchodkovým právam, systému sociálneho zabezpečenia a tiež k daňovému systému.
SK
1
PHOTO
20071001PHT11045.jpg
SK
2
PHOTO
20070925PHT10659.jpg
SK
4
PHOTO
20070925PHT10728.jpg
SK
5
PHOTO
20070927PHT10856.jpg
SK
6
PHOTO
20070927PHT10852.jpg
-//EP//TEXT IM-PRESS 20070823BRI09775 FULL-TEXT NOT XML V0//SK
-//EP//DTD IM-PRESS 20050901 FCS DOC XML V0//EN
-//EP//STYLESHEET IM-PRESS 20050901 FCS DOC XML V0//EN
