EP vyzýva Litvu na zamietnutie zákona porušujúceho práva homosexuálov
Základné práva
Plenárne zasadnutie
2011-01-19 - 15:04
Poslanci Európskeho parlamentu vyzvali litovský parlament na zamietnutie návrhu zákona, ktorý navrhuje zákaz a finančné postihy v súvislosti s "propagáciou homosexuálnych vzťahov na verejnosti".
EP v prijatom uznesení požaduje aj voľný prístup mladistvých k informáciám o homosexualite a žiada Komisiu, aby predstavila plán boja proti homofóbii.
Uznesenie, predložené skupinami S&D, ALDE, Zelení/EFA a GUE/NGL, bolo podľa poslancov motivované "sériou nepríjemných udalostí" v Litve, ako prijatím Zákona o ochrane neplnoletých osôb pred škodlivým účinkom verejných informácií; snahou miestnych úradov o zabránenie pochodom homosexuálov za rovnosť a hrdosť; ako aj a zastrašovaním a urážlivými prejavmi viacerých popredných politických predstaviteľov Litvy voči gayom a lesbičkám.
Tieto udalosti majú súvis s návrhom litovského zákona, ktorý navrhuje zákaz a finančné postihy vo výške 580 - 2900 eur v súvislosti s "propagáciou homosexuálnych vzťahov na verejnosti", čo je podľa europoslancov v rozpore s právom na slobodu prejavu a zákazom diskriminácie na základe sexuálnej orientácie, garantovaných právom EÚ.
Poslanci EP pritom upozorňujú, že to môže viesť ku kriminalizácii akéhokoľvek verejného vyjadrenia alebo zobrazovania informácií o homosexualite.
Takéto návrhy sú preto podľa EP v rozpore s litovskou ústavou.
Rovnaký názor na túto situáciu vyjadril aj litovský minister spravodlivosti.
Prezidentka Litvy, bývalá eurokomisárka Dalia Grybauskaitė, tiež zaujala odmietavý postoj k homofóbne ladenej legislatíve a označila ju za škodlivú pre litovských občanov, aj pre imidž krajiny.
Navrhované pozmeňujúce návrhy ešte neprešli hlasovaním litovského parlamentu a momentálne ich preskúmavajú príslušné národné orgány.
Poslanci EP preto uvítali avizovaný plán prehodnotiť ich a vyzvali prezidentku Litvy, aby v prípade, že ich litovský parlament napriek tomu schváli, spomínaný návrh zákona vetovala.
EÚ potrebuje plán na boj proti homofóbii
Poslanci vyzvali Komisiu na právne zhodnotenie spomínaných litovských pozmeňujúcich návrhov a vypracovanie plánu EÚ pre opatrenia na boj proti homofóbii a diskriminácii na základe sexuálnej orientácie.
"Inštitúcie EÚ a jej členské krajiny majú povinnosť zabezpečiť rešpektovanie, ochranu a podporu ľudských práv v EÚ, bez ohľadu na sexuálnu orientáciu", zdôrazňujú europoslanci.
Vzdelávanie o sexuálnej odlišnosti podporuje toleranciu
V lete 2009 už litovský parlament schválil Zákon o ochrane neplnoletých osôb pred škodlivým účinkom verejných informácií, v rámci ktorého zakázal neplnoletým osobám prístup k informáciám o homosexualite.
Poslanci však upozorňujú, že to môže mať kontraproduktívne dôsledky.
"Žiaden hodnoverný výskum nepreukázal, že vzdelávanie detí a mladých ľudí o sexualite by mohlo mať vplyv na ich sexuálnu orientáciu (...)
Vzdelávanie o sexuálnej odlišnosti naopak podporuje toleranciu a akceptáciu rozdielov", zdôrazňujú europoslanci.
20110119IPR11946 Prijatý text bude dostupný na nasledovnej stránke EP (zvoľte dátum 19.01.2011)
SK
1
LINK
/activities/plenary/ta/calendar.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
