Otázka na písomné zodpovedanie E-010395/2011
Komisii
článok 117 rokovacieho poriadku
Monika Flašíková Beňová (S&D)
(15. novembra 2011)
Vec: Demokracia v Tunisku
V Tunisku sa uskutočnili prvé slobodné voľby do ústavodarného zhromaždenia, pričom volebná účasť bola aj napriek minimálnej politickej kultúre v krajine veľmi vysoká.
Volebná pozorovateľská misia Európskeho parlamentu v Tunisku vo svojej predbežnej správe konštatovala, že organizácia a pravidlá transparentnosti a kontroly boli na vysokej úrovni.
Podmienky demokratických volieb sa splnili a všetky medzinárodné normy sa dodržali.
Ide o veľmi dôležitý krok v procese transformácie politického režimu v krajine v súlade s demokratickými princípmi.
Susedská politika Európskej únie by mala krajine v tomto procese podať pomocnú ruku.
—
Napriek skutočnosti, že momentálne udalosti v Tunisku naznačujú vývoj politickej kultúry v súlade s demokratickými princípmi, aký bude postup Komisie v prípade, ak Tunisko prijme ústavu, ktorá bude chrániť iné hodnoty ako tie, na ktorých sú založené právne princípy Európskej únie?
