Otázka na písomné zodpovedanie E-009415/2011
Komisii
článok 117 rokovacieho poriadku
Monika Flašíková Beňová (S&D)
(19. októbra 2011)
Vec: Pomoc utečencom na líbyjských hraniciach
Európska únia bola zo strany Amnesty International ostro kritizovaná v súvislosti s neposkytnutím pomoci a ponukou presídlenia tisícom utečencov, ktorí uviazli v blízkosti hraníc Líbye.
Utečenci sú pritom vystavení otrasným, neľudským a nedôstojným podmienkam.
Nemôžu sa vrátiť do svojich domovských krajín, pretože by boli vystavení reálnemu nebezpečenstvu prenasledovania alebo vážneho bezprávia v dôsledku pretrvávajúcich konfliktov.
Zarážajúci je pritom fakt, že niektoré európske krajiny sa podieľali na operáciách NATO v Líbyi a zúčastnili sa konfliktu, ktorý bol jednou z príčin nedobrovoľnej migrácie obyvateľstva.
V tejto súvislosti však ponúklo pomoc iba 8 európskych krajín.
—
Ako sa Komisia stavia k výzve, aby členské štáty Európskej únie zdieľali zodpovednosť za tento stav najmä v súvislosti s otázkou presídlenia?
