P6_TA(2006)0040
Uplatňovanie poštovej smernice
A6-0390/2005
Uznesenie Európskeho parlamentu o uplatňovaní poštovej smernice (smernica 97/67/ES zmenená a doplnená smernicou 2002/39/ES) ( 2005/2086(INI) )
Európsky parlament
, –
so zreteľom na správu Komisie o uplatňovaní poštovej smernice (smernica 97/67/ES zmenená a doplnená smernicou 2002/39/ES) ( KOM(2005)0102 ) a sprievodný pracovný dokument ( SEC(2005)0388 ),
–
so zreteľom na prvú správu Komisie o uplatňovaní poštovej smernice ( KOM(2002)0632 ),
–
so zreteľom na článok 45 rokovacieho poriadku,
–
so zreteľom na správu Výboru pre dopravu a cestovný ruch ( A6-0390/2005 ),
A.
keďže poštové služby majú z hospodárskeho hľadiska veľký význam a príjmy z nich predstavovali v roku 2002 približne 88 miliárd EUR, čo zodpovedá asi 0,9 % HDP EÚ; keďže odhadovaný počet pracovných miest, ktoré sú priamo závislé od poštového sektora alebo sú s ním spojené, je viac ako 5 miliónov,
B.
keďže konkurencieschopné a efektívne fungujúce poštové služby ako súčasť odbytového a komunikačného trhu majú veľký význam pre hospodárske a sociálne činnosti v EÚ a ovplyvňujú a sú úzko prepojené s mnohými hospodárskymi odvetviami; keďže poštové služby preto zohrávajú dôležitú úlohu aj v rámci Lisabonskej stratégie,
C.
keďže v dôsledku reforiem a hospodárskeho a technického rozvoja poštového sektora v EÚ sa modernizovali postupy a zvýšil sa stupeň automatizácie a keďže doterajšie reformné kroky priniesli zásadný pozitívny rozvoj poštového sektora, ktorý sa prejavil vo zvýšení kvality, väčšej efektívnosti a výraznejšej orientácii na zákazníka,
D.
keďže poštové siete majú nenahraditeľný územný a sociálny rozmer, čo umožňuje všeobecný prístup k základným miestnym službám,
E.
keďže správa Komisie má zhodnotiť, do akej miery sa podarilo dosiahnuť ciele poštovej smernice, pričom treba zohľadniť najmä hospodárske, sociálne a technologické hľadiská, a sledovať situáciu v oblasti zamestnanosti a kvality služieb,
F.
keďže zámerom Európskeho parlamentu je v súčasnosti upozorniť na otázky a hľadiská, ktoré by mala Komisia zohľadniť v rámci ďalšej práce,
1.
konštatuje, že transpozícia poštovej smernice do vnútroštátneho práva pokračuje z celkového hľadiska úspešne; víta skutočnosť, že stanovený rámec harmonizácie umožnil členským štátom uplatňovať nové postupy a využívať rôzne spôsoby, čo môže ostatným členským štátom slúžiť ako model pri uskutočňovaní ďalších opatrení; zdôrazňuje však, že vplyv reforiem na kvalitu, efektivitu a orientáciu na zákazníka v poštovom sektore je potrebné ešte podrobnejšie analyzovať, a pripomína, že otvorenie poštových služieb konkurencii neviedlo vždy k zvýšeniu či udržaniu úrovne zamestnanosti v poštovom sektore;
2.
s potešením konštatuje, že na základe dostupných údajov mal doterajší vývoj trhu priaznivé dôsledky; v tejto súvislosti poukazuje na to, že rozvoj hospodárskej súťaže nemožno posudzovať iba podľa stupňa otvorenia trhu či na základe podielov na trhu;
3.
konštatuje však, že vykonávanie poštovej smernice sa vo viacerých členských štátoch výrazne oneskoruje, a to najmä v oblasti otvorenia trhu, čo so sebou prináša riziko porušenia rovnováhy na európskom poštovom trhu a prípadné znevýhodnenie tých, ktorí vstupujú na trh; žiada Komisiu, aby vo svojej správe uviedla aké kroky navrhuje v dôsledku tohto stavu;
4.
pripomína, že poštové trhy sú v procese zásadnej transformácie, ktorý vyplýva nielen z narastajúcej konkurencie, ale aj z vývoja susedných trhov v oblasti komunikácií, reklamy a dopravy/logistiky, a zo zmien spôsobu komunikácie; navrhuje preto, aby budúca poštová politika tieto hľadiská v dostatočnej miere zohľadňovala;
5.
žiada Komisiu, aby sa so zreteľom na niekedy zjavne rozdielny vývoj povinností v oblasti univerzálnej služby v členských štátoch sústredila vo svojej budúcej štúdii najmä na kvalitu poskytovaných univerzálnych služieb a ich budúce financovanie, a aby v rámci tejto štúdie navrhla definíciu, rozsah a zodpovedajúce financovanie univerzálnej služby;
6.
žiada Komisiu, aby rozhodla, či rok 2009 je aj naďalej konečným termínom na dokončenie vnútorného trhu poštových služieb, alebo by sa mali na základe záverov štúdie stanoviť ďalšie etapy;
7.
domnieva sa, že so zreteľom na zásadnú transformáciu poštových trhov je potrebné opätovne zvážiť vymedzenie univerzálnej služby v kontexte zmenených spôsobov komunikácie; konštatuje však, že univerzálne služby predstavujú kvalitatívne hodnotné služby náročné na pracovnú silu, ktoré sa zameriavajú na ochranu záujmov spotrebiteľov a vyzýva Komisiu, aby zohľadnila túto skutočnosť vo výskumnom rámci svojej pripravovanej štúdie; žiada Komisiu, aby v tejto súvislosti preskúmala, ako možno najlepšie zaručiť záujem a informácie od poštových zákazníkov, a aby uskutočňovala konzultácie s dotknutými sociálnymi partnermi (obchodné a priemyselné komory, odborové zväzy a pod.), podnikmi činnými na trhu a miestnymi záujmovými organizáciami;
8.
oceňuje výsledky CEN (Európsky výbor pre normalizáciu), ktoré dosiahol v oblasti normalizácie v poštovom sektore a vyzýva Komisiu, aby aj v budúcnosti brala primerane do úvahy úlohu normalizácie v záujme ochrany spotrebiteľov a na účely dokončenia vnútorného trhu;
9.
vyzýva Komisiu, aby vo svojich budúcich štúdiách venovala mimoriadnu pozornosť dôsledkom budúcich etáp otvárania poštových služieb pre hospodársku súťaž na geografické pokrytie a rozvoj sietí, najmä s ohľadom na podmienky dostupnosti týchto služieb pre najznevýhodnenejšie či izolovane žijúce obyvateľstvo EÚ;
10.
berie na vedomie požiadavku, aby členské štáty vykonávali vyššiu mieru regulovania cien, aby mali oddelené nákladové účtovníctvo a kontroly krížových dotácií; poukazuje však na to, že na trhu orientovanom na hospodársku súťaž si podobné regulačné zásahy vyžadujú primerané zdôvodnenie, ak prekračujú rámec všeobecného práva hospodárskej súťaže;
11.
domnieva sa, že prijatie a realizácia noriem služieb, ktoré vytvoril CEN sú základom pre zabezpečenie transparentnosti, spoľahlivosti a kvality poštového trhu; žiada preto Komisiu a členské štáty, aby dali vývoju v tejto oblasti prioritu;
12.
víta skutočnosť, že Komisia chce aj naďalej monitorovať otázku regulácie downstreamového prístupu (prístupu pre prenos dát smerom k užívateľovi); poukazuje však na to, že regulácia vykonaná práve v tejto oblasti by mohla predstavovať výrazný zásah na trhu a žiada preto najskôr o uskutočnenie dôkladného výskumu zameraného na to, či a v akom rozsahu je podobný zásah oprávnený z hospodárskeho a právneho hľadiska, berúc pri tom do úvahy tú skutočnosť, že na rôznych poštových trhoch existuje už viacero obchodných modelov, kde účastníci súťaže úspešne vstúpili na trh bez potreby uplatnenia regulovaného prístupu do siete; žiada Komisiu, aby vyhodnotila vplyv týchto modelov a zhodnotila vhodnosť európskeho rámca pre podmienky prístupu do siete s cieľom zabezpečiť rovnocenný prístup;
13.
konštatuje, že modely financovania doposiaľ uplatňované pre univerzálnu službu v členských štátoch neboli veľmi úspešné a že skúšaný a testovaný nástroj financovania univerzálnej služby bol doposiaľ vyhradenou oblasťou; vyzýva preto Komisiu, aby vo svojej pripravovanej štúdii podrobne preskúmala, či sa rozvoj univerzálnej služby, ktorej zachovanie je z hospodárskeho a sociálneho hľadiska zmysluplné, a väčšia flexibilita regulačného rámca môžu priaznivo odzrkadliť na riešení problémov s financovaním univerzálnej služby;
14.
víta skutočnosť, že po počiatočných ťažkostiach dosiahli niektoré členské štáty zreteľný pokrok v zriaďovaní nezávislých regulačných orgánov; zdôrazňuje, že s väčším otváraním sa trhu by sa pozornosť mala sústrediť skôr na právo hospodárskej súťaže než na posilňovanie regulácie; vyzýva Komisiu, aby v súlade so svojim oznámením v správe podporila dialóg s regulačnými orgánmi a medzi nimi a členskými štátmi, ako aj s ním súvisiaci benchmarking, aby sa orgány mohli sústrediť na kontrolu transpozície regulácie;
15.
vyzýva na to, aby sa na základe rôznych skúseností s existujúcimi licenčnými režimami v členských štátoch a pri zohľadnení zásady subsidiarity, zahrnula do pripravovanej štúdie Komisie aj otázka procesu schvaľovania a konkrétne sa poukázalo na objasňovanie poľa pôsobnosti, postupu povoľovania a záväzné podmienky, ktorými sa riadi schvaľovanie povolené poštovou smernicou, a zdôrazňuje, že podobné požiadavky nesmú vytvoriť nové prekážky prístupu na trh, ani narušiť ceny či viesť k politikám vysokých cien na trhu;
16.
poukazuje na to, že racionalizácia pracovných miest nie je len dôsledkom poštových reforiem a pripomína, že nové obchodné modely, nové produkty a obchodné metódy taktiež ovplyvňujú počet pracovných miest v pôvodnom poštovom sektore;
17.
žiada Komisiu, aby vo svojej pripravovanej štúdii preskúmala otázku ako sa pristupuje k riešeniu problému penzijných záväzkov verejných poštových operátorov, s cieľom vyhnúť sa narušeniam trhu v liberalizovanom prostredí;
18.
je znepokojený rozdielnosťami, pokiaľ ide o DPH na poštovom trhu, a vyzýva Komisiu s odkazom na svoje uznesenie z 11. marca 2004 Ú. v.
EÚ C 102 E, 28.4.2004, s.
814.
o návrhu smernice Rady, ktorou sa mení a dopĺňa smernica 77/388/EHS, pokiaľ ide o sadzby DPH pre služby v poštovom sektore, aby predložila návrhy, akým spôsobom dosiahnuť potrebnú právnu istotu a nediskrimináciu medzi operátormi;
19.
žiada Komisiu, aby zabezpečila, že sankcie vyplývajúce zo správneho práva za porušenie vnútroštátnych právnych predpisov o poštových službách neboli neprimerane vysoké a neohrozili fungovanie poštového trhu; vyzýva preto Komisiu, aby v rámci návrhu svojej pripravovanej štúdie zhromaždila údaje o súčasných či plánovaných vnútroštátnych sankciách vo všetkých členských štátoch;
20.
poveruje svojho predsedu, aby toto uznesenie postúpil Rade a Komisii, ako aj členským štátom.
