PRÍLOHA
X
Výkon funkcie ombudsmana
A.
Rozhodnutie Európskeho parlamentu o predpisoch a všeobecných podmienkach upravujúcich výkon funkcie ombudsmana
Prijaté Parlamentom 9. marca 1994 (Ú.v.
L 113, 4.5.1994, s.
15), zmenené a doplnené rozhodnutím zo 14. marca 2002, ktorým boli zrušené články 12 a 16 (Ú.v.
L 92, 9.4.2002, s.
13).
Európsky parlament,
so zreteľom na zmluvy o založení Európskych spoločenstiev, najmä na čl. 195 ods. 4 Zmluvy o založení Európskeho spoločenstva, čl. 20d ods. 4 Zmluvy o založení Európskeho spoločenstva uhlia a ocele a čl. 107d ods. 4 Zmluvy o založení Európskeho spoločenstva pre atómovú energiu,
so zreteľom na stanovisko Komisie,
so zreteľom na schválenie Rady,
keďže je potrebné prijať predpisy a všeobecné podmienky upravujúce výkon funkcie ombudsmana v súlade s ustanoveniami zmlúv o založení Európskych spoločenstiev;
keďže je potrebné stanoviť podmienky, za ktorých je možné ombudsmanovi predložiť sťažnosť, a upraviť vzťah medzi výkonom jeho funkcie a súdnym a správnym konaním;
keďže ombudsman, ktorý môže konať tiež z vlastného podnetu, musí mať k dispozícii všetky prostriedky potrebné pre výkon svojej funkcie; keďže v tomto zmysle sú orgány a inštitúcie spoločenstva povinné poskytnúť ombudsmanovi na jeho žiadosť informácie, o ktoré ich požiadal, s výnimkou riadne odôvodnených prípadov tajných informácií a bez toho, aby tým bola dotknutá ombudsmanova povinnosť mlčanlivosti ohľadne takýchto informácií; keďže príslušné orgány členských štátov sú povinné poskytnúť ombudsmanovi všetky potrebné informácie, pokiaľ tieto informácie nepodliehajú predpisom o tajných informáciách alebo zachovaní mlčanlivosti; keďže v prípade, ak ombudsmanovi nebude poskytnutá požadovaná pomoc, informuje o tom Európsky parlament, ktorý prijme vhodné opatrenia;
keďže je potrebné stanoviť postupy pre prípad, keď ombudsman svojím vyšetrovaním odhalí prípady nesprávneho úradného postupu; keďže je tiež potrebné prijať ustanovenia o predkladaní podrobnej správy ombudsmana Európskemu parlamentu na konci každého zasadania;
keďže ombudsman a jeho spolupracovníci sú povinní zachovávať mlčanlivosť o informáciách, s ktorými sa oboznámili pri plnení svojich úloh; keďže ombudsman je zároveň povinný informovať príslušné orgány o skutočnostiach, o ktorých sa domnieva, že môžu mať trestnoprávnu povahu, a o ktorých sa dozvedel v rámci svojho vyšetrovania;
keďže je potrebné prijať ustanovenia, ktoré umožnia spoluprácu ombudsmana s obdobnými orgánmi v niektorých členských štátoch v súlade s platnými vnútroštátnymi predpismi;
keďže Európsky parlament vymenúva ombudsmana do funkcie na začiatku svojho volebného obdobia na celé toto obdobie z osôb, ktoré sú občanmi únie a ktoré sú zárukou nezávislosti a spôsobilosti;
keďže je potrebné stanoviť podmienky ukončenia výkonu funkcie ombudsmana;
keďže ombudsman je povinný vykonávať svoju funkciu úplne nezávisle, k čomu sa slávnostne zaväzuje pred Súdnym dvorom Európskych spoločenstiev pri svojom nástupe do funkcie; keďže je potrebné určiť činnosti nezlučiteľné s výkonom funkcie ombudsmana, ako aj jeho odmenu, výsady a imunity;
keďže je potrebné stanoviť pravidlá týkajúce sa úradníkov a ostatných zamestnancov ombudsmanovho sekretariátu, ako aj pravidlá týkajúce sa jeho rozpočtu; keďže sídlom ombudsmana by malo byť sídlo Európskeho parlamentu;
keďže ombudsman má prijať vykonávacie ustanovenia k tomuto rozhodnutiu; keďže je potrebné prijať prechodné ustanovenia pre prvého ombudsmana, ktorý bude menovaný do funkcie po nadobnutí účinnosti zmluvy o Európskej únii,
ROZHODOL TAKTO:
Článok
1
1.
Toto rozhodnutie stanovuje pravidlá a všeobecné podmienky výkonu funkcie ombudsmana v súlade s čl. 195 ods. 4 Zmluvy o založení Európskeho spoločenstva, čl. 20d ods. 4 Zmluvy o založení Európskeho spoločenstva uhlia a ocele, a čl. 107d ods. 4 Zmluvy o založení Európskeho spoločenstva pre atómovú energiu.
2.
Ombudsman vykonáva svoju funkciu v súlade s právomocami, ktoré sú orgánom a inštitúciám spoločenstva zverené zmluvami.
3.
Ombudsman nesmie zasahovať do súdneho konania ani spochybňovať prijaté súdne rozhodnutie.
Článok
2
1.
Za podmienok a v medziach, ktoré stanovujú uvedené zmluvy, pomáha ombudsman odhaľovať prípady nesprávneho úradného postupu v činnosti orgánov a inštitúcií spoločenstva s výnimkou Súdneho dvora a Súdu prvého stupňa pri výkone ich súdnych právomocí a vydáva odporúčania na ich nápravu.
Ombudsmanovi sa nemôžu predkladať sťažnosti týkajúce sa činnosti iných inštitúcií alebo osôb.
2.
Každý občan Európskej únie alebo každá fyzická alebo právnická osoba s bydliskom alebo sídlom v členskom štáte únie, môže priamo alebo prostredníctvom poslanca Európskeho parlamentu predložiť ombudsmanovi sťažnosť týkajúcu sa nesprávneho úradného postupu orgánov a inštitúcií spoločenstva s výnimkou Súdneho dvora a Súdu prvého stupňa pri výkone ich súdnych právomocí.
Ombudsman o prijatí sťažnosti bezodkladne informuje dotknutý orgán alebo inštitúciu.
3.
Sťažnosť musí obsahovať totožnosť sťažovateľa a predmet sťažnosti; sťažovateľ môže požiadať, aby jeho sťažnosť zostala dôverná.
4.
Sťažnosť sa musí predložiť do dvoch rokov odo dňa, kedy sa sťažovateľ dozvedel o skutočnostiach, ktoré sú predmetom sťažnosti a musia jej predchádzať náležité administratívne úkony pred dotknutým orgánom alebo inštitúciou.
5.
Ombudsman môže poradiť sťažovateľovi, aby sa obrátil na iný orgán.
6.
Podaním sťažnosti ombudsmanovi sa neprerušuje plynutie lehôt na podanie odvolania v správnych alebo súdnych konaniach.
7.
Ak musí ombudsman vyhlásiť sťažnosť za neprípustnú alebo ukončiť jej preskúmavanie z dôvodu prebiehajúceho alebo skončeného súdneho konania týkajúceho sa predložených faktov, výsledky prípadných dovtedy uskutočnených vyšetrovaní sa založia do spisu s definitívnou platnosťou.
8.
Sťažnosť, ktorá sa týka pracovnoprávnych vzťahov medzi úradníkmi a ostatnými zamestnancami a orgánmi a inštitúciami spoločenstva, možno podať ombudsmanovi, len ak dotknutá osoba vyčerpala všetky možnosti pre podanie vnútorných administratívnych žiadostí a sťažností, najmä postupy uvedené v čl. 90 ods. 1 a 2 služobného poriadku a lehoty na odpoveď zo strany príslušného orgánu už uplynuli.
9.
Ombudsman bezodkladne informuje sťažovateľa o krokoch, ktoré urobil vo veci jeho sťažnosti.
Článok
3
1.
Ombudsman na základe sťažnosti alebo z vlastného podnetu vedie vyšetrovania, ktoré považuje za potrebné na objasnenie podozrení z nesprávneho úradného postupu v činnosti orgánov a inštitúcií spoločenstva.
O vyšetrovaniach informuje dotknutý orgán alebo inštitúciu, ktorý mu môže poskytnúť potrebné stanoviská.
2.
Orgány a inštitúcie spoločenstva sú povinné poskytnúť ombudsmanovi všetky informácie, o ktoré ich požiadal, a sprístupniť mu predmetné spisy.
Odmietnutie je možné len na základe riadnych dôvodov utajenia.
Orgány a inštitúcie spoločenstva umožnia prístup k iným dokumentom pochádzajúcim z členského štátu klasifikovaným ako tajné v súlade so zákonom alebo nariadením iba po predchádzajúcom súhlase členského štátu.
Orgány a inštitúcie spoločenstva umožnia prístup k iným dokumentom pochádzajúcim z členského štá¡tu po tom, ako o tejto skutočnosti informovali členský štát.
V súlade s článkom 4 ombudsman nesmie ani v jednom z uvedených prípadov šíriť obsah týchto dokumentov.
Úradníci a ostatní zamestnanci orgánov a inštitúcií spoločenstva musia na žiadosť ombudsmana poskytnúť svedectvo; vyjadrujú sa za svoj úrad a v súlade s jeho inštrukciami a zostávajú viazaní mlčanlivosťou.
3.
Orgány členských štátov sú povinné poskytnúť ombudsmanovi kedykoľvek na jeho žiadosť a prostredníctvom stáleho zastúpenia členských štátov pri Európskych spoločenstvách všetky informácie, ktoré môžu pomôcť pri objasňovaní prípadov nesprávneho úradného postupu zo strany orgánov alebo inštitúcií spoločenstva, pokiaľ tieto informácie nepodliehajú zákonom alebo správnym predpisom o tajných informáciách alebo ustanoveniam zabraňujúcim ich ďalšiemu šíreniu.
Napriek tomu v druhom uvedenom prípade môže dotknutý členský štát povoliť ombudsmanovi prístup k uvedeným informáciám, za predpokladu, že sa zaviaže ich ďalej nešíriť.
4.
Ak ombudsman nedostane požadovanú pomoc, informuje o tom Európsky parlament, ktorý prijme náležité opatrenia.
5.
V rámci možností sa ombudsman snaží spolu s príslušným orgánom alebo inštitúciou nájsť riešenie na odstránenie nesprávneho úradného postupu a vybavenie sťažnosti.
6.
Ak ombudsman zistí prípad nesprávneho úradného postupu, informuje o tom dotknutý orgán alebo inštitúciu a ak je to potrebné, predloží návrhy odporúčaní.
Orgán alebo inštitúcia je povinný zaslať ombudsmanovi do troch mesiacov podrobné stanovisko.
7.
Ombudsman potom podá správu Európskemu parlamentu a dotknutému orgánu alebo inštitúcii.
V správe môže uviesť odporúčania.
Ombudsman informuje sťažovateľa o výsledkoch vyšetrovania, stanovisku dotknutého orgánu alebo inštitúcie a prípadných navrhovaných odporúčaniach.
8.
Na konci každého ročného zasadania ombudsman predloží Európskemu parlamentu správu o výsledkoch svojich vyšetrovaní.
Článok
4
1.
Ombudsman a jeho zamestnanci, na ktorých sa vzťahuje čl. 287 Zmluvy o založení Európskeho spoločenstva, čl. 47 ods. 2 Zmluvy o založení Európskeho spoločenstva uhlia a ocele a čl. 94 Zmluvy o založení Európskeho spoločenstva pre atómovú energiu, sú povinní nešíriť informácie a dokumenty, s ktorými prišli do styku pri vyšetrovaní.
Bez toho, aby tým bol dotknutý druhý odsek, sú ombudsman a jeho zamestnanci tiež povinní zachovávať mlčanlivosť o informáciách, ktoré by mohli poškodiť sťažovateľa alebo inú osobu.
2.
Ak počas vyšetrovania ombudsman príde do styku so skutočnosťami, ktoré podľa jeho názoru spadajú do trestného práva, bezodkladne o tom informuje príslušné vnútroštátne orgány prostredníctvom stálych zastúpení členských štátov v Európskom spoločenstve a v prípade potreby tiež orgán spoločenstva, v ktorom dotknutý úradník alebo zamestnance pracuje, a ktorý by v prípade potreby mohol uplatniť čl. 18 ods. 2 Protokolu o výsadách a imunitách Európskych spoločenstiev.
Ombudsman môže o týchto skutočnostiach tiež informovať príslušný orgán alebo inštitúciu spoločenstva poukazujúcich na otázne správanie sa niektorého z jeho/jej úradníkov z disciplinárneho hľadiska.
Článok
5
S cieľom zvýšiť efektívnosť vyšetrení ombudsmana a zlepšenia ochrany práv a záujmov sťažovateľov môže ombudsman spolupracovať s orgánmi rovnakého typu existujúcimi v určitých členských štátoch, rešpektujúc pritom vnútroštátne zákony.
Ombudsman týmto spôsobom nemôže požadovať dokumenty, ku ktorým by nemal prístup podľa článku 3.
Článok
6
1.
Ombudsmana vymenúva Európsky parlament po každých voľbách do Európskeho parlamentu na obdobie volebného obdobia Parlamentu.
Ombudsman môže byť menovaný znova.
2.
Ombudsman je volený spomedzi osôb, ktoré sú občanmi Európskej únie, majú plné občianske a politické práva, poskytujú úplnú záruku nezávislosti a spĺňajú podmienky požadované na výkon najvyšších súdnych funkcií v ich krajine, alebo majú preukázateľnú skúsenosť a spôsobilosť na vykonávanie funkcie ombudsmana.
Článok
7
1.
Výkon funkcie ombudsmana končí uplynutím jeho funkčného obdobia alebo jeho odstúpením či odvolaním z funkcie.
2.
S výnimkou odvolania zotrvá ombudsman vo funkcii, kým ho nenahradí jeho nástupca.
3.
V prípade predčasného ukončenia výkonu funkcie je nástupca ombudsmana menovaný do funkcie do troch mesiacov od uvoľnenia miesta až do konca volebného obdobia Parlamentu.
Článok
8
Ombudsman, ktorý už nespĺňa podmienky na výkon svojej funkcie, alebo sa dopustil závažného porušenia svojich povinností, môže byť na základe žiadosti Európskeho parlamentu odvolaný z funkcie rozhodnutím Súdneho dvora Európskych spoločenstiev.
Článok
9
1.
Ombudsman vykonáva svoju funkciu úplne nezávisle, vo všeobecnom záujme spoločenstiev a občanov Európskej únie.
Pri výkone svojej funkcie nesmie požadovať ani prijímať pokyny od žiadnej vlády alebo orgánu.
Zdrží sa všetkých činností, ktoré sú nezlúčiteľné s povahou jeho funkcie.
2.
Pri nástupe do funkcie sa ombudsman slávnostne zaväzuje pred Súdnym dvorom Európskeho spoločenstva, že bude vykonávať svoju funkciu úplne nezávisle a nestranne a že počas celého funkčného obdobia ako aj po jeho skončení bude plniť povinnosti z nej vyplývajúce, a najmä povinnosť správať sa čestne a zachovávať diskrétnosť pri prijímaní určitých funkcií alebo výhod po ukončení funkcie ombudsmana.
Článok
10
1.
Počas svojho funkčného obdobia ombudsman nesmie vykonávať žiadnu inú politickú alebo administratívnu funkciu, ani inú platenú alebo neplatenú profesionálnu činnosť.
2.
Ombudsman má nárok na rovnakú výšku odmeny, príspevkov a dôchodku ako sudca Súdneho dvora Európskych spoločenstiev.
3.
Na ombudsmana, úradníkov a ostatných zamestnancov jeho sekretariátu sa vzťahujú čl. 12 až 15 a čl. 18 Protokolu o výsadách a imunitách Európskych spoločenstiev.
Článok
11
1.
Ombudsmanovi pomáha v plnení jeho úloh sekretariát, ombudsman sám menuje vedúceho úradníka sekretariátu.
2.
Na úradníkov a ostatných zamestnancov sekretariátu ombudsmana sa vzťahujú predpisy a nariadenia platné pre úradníkov a ostatných zamestnancov Európskych spoločenstiev.
Ich počet sa každoročne stanoví v rámci postupu schvaľovania rozpočtu.
3.
Úradníci Európskych spoločenstiev a členských štátov vymenovaní do sekretariátu ombudsmana sú na pracovisko ombudsmana v úradnom záujme preložení dočasne, so zárukou opätovného plnoprávneho prijatia na pôvodné miesto, z ktorého sú vymenúvaní.
4.
V záležitostiach týkajúcich sa jeho zamestnancov má ombudsman rovnaké postavenie ako orgány v zmysle článku 1 štatútu úradníkov a ostatných zamestnancov Európskych spoločenstiev.
Článok
12
Zrušený
Článok
13
Sídlom ombudsmana je sídlo Európskeho parlamentu.
Článok
14
Ombudsman prijíma vykonávacie predpisy tohto rozhodnutia.
Článok
15
Prvý ombudsman vymenovaný do funkcie po vstupe do platnosti zmluvy o Európskej únii je menovaný do konca volebného obdobia Parlamentu.
Článok
16
Zrušený
Článok
17
Toto rozhodnutie sa uverejní v Úradnom vestníku Európskych spoločenstiev a nadobúda účinnosť dňom jeho uverejnenia.
B.
Rozhodnutie Európskeho ombudsmanam ktorým sa prijímajú vykonávacie ustanovenia
Prijaté 8. júla 2002.
Článok
1
Výklad pojmov
Na účely týchto vykonávacích ustanovení sa
(a)
„dotknutým orgánom“ rozumie orgán alebo inštitúcia spoločenstva, ktorý je predmetom sťažnosti alebo vyšetrovania z vlastného podnetu,
(b)
„štatútom“ rozumejú predpisy a všeobecné podmienky upravujúce výkon funkcie ombudsmana.
Článok
2
Prijímanie sťažností
2.1
Sťažnosti sa po ich prijatí identifikujú, zaregistrujú a očíslujú.
2.2
Sťažovateľovi sa zasiela potvrdenie o prijatí, v ktorom sa uvedie registračné číslo sťažnosti a kontakt na právnika, ktorý sa prípadom zaoberá.
2.3
Petícia, ktorú so súhlasom jej autora postúpil ombudsmanovi Európsky parlament, sa posudzuje ako sťažnosť.
2.4
Vo vhodných prípadoch a so súhlasom sťažovateľa môže ombudsman postúpiť sťažnosť Európskemu parlamentu s tým, aby bola posúdená ako petícia.
2.5
Vo vhodných prípadoch a so súhlasom sťažovateľa môže ombudsman postúpiť sťažnosť inému príslušnému orgánu.
Článok
3
Prípustnosť sťažností
3.1
Na základe kritérií stanovených v zmluve a v štatúte ombudsman posúdi, či sťažnosť patrí do jeho pôsobnosti, a ak áno, či je sťažnosť prípustná.
Pred prijatím rozhodnutia môže požiadať sťažovateľa o doplňujúce informácie alebo dokumenty.
3.2
Ak sťažnosť nepatrí do jeho pôsobnosti, alebo je neprípustná, ombudsman konanie o sťažnosti zastaví.
O svojom rozhodnutí a dôvodoch zastavenia konania informuje sťažovateľa.
Ombudsman môže sťažovateľovi odporučiť, aby sa obrátil na iný orgán.
Článok
4
Vyšetrovanie prípustnej sťažností
4.1
Ombudsman rozhodne, či existujú dostatočné dôvody na začatie vyšetrovania prípustnej sťažnosti.
4.2
Ak ombudsman nezistí dostatočné dôvody pre vyšetrovania, konanie vo veci sťažnosti zastaví a o tejto skutočnosti informuje sťažovateľa.
4.3
Ak ombudsman považuje začatie vyšetrovania za odôvodnené, upovedomí o tom sťažovateľa a dotknutý orgán.
Dotknutému orgánu zašle kópiu sťažnosti so žiadosťou o predloženie stanoviska v určenej lehote, ktorá zvyčajne nepresahuje obdobie troch mesiacov.
Žiadosť môže zvýrazniť niektoré časti sťažnosti alebo špecifické otázky, na ktoré sa má stanovisko orgánu zamerať.
4.4
Ombudsman zasiela stanovisko dotknutého orgánu sťažovateľovi.
Sťažovateľovi sa poskytne možnosť predložiť k nemu pripomienky v stanovenej lehote, ktorá obyčajne nepresahuje jeden mesiac.
4.5
Po posúdení stanoviska a prípadných pripomienok sťažovateľa môže ombudsman buď prípad uzavrieť odôvodneným rozhodnutím alebo pokračovať vo vyšetrovaní.
O svojom rozhodnutí informuje sťažovateľa a dotknutý orgán.
Článok
5
Vyšetrovacie právomoci
5.1
V súlade s podmienkami stanovenými v štatúte môže ombudsman požiadať orgány a inštitúcie spoločenstva, ako aj orgány členských štátov, aby mu v primeranej lehote poskytli informácie alebo dokumenty potrebné pre vyšetrovanie.
5.2
Ombudsman môže nahliadať do spisov dotknutého orgánu spoločenstva, aby overil presnosť a úplnosť jeho odpovedí.
Môže si vyhotoviť kópiu celého spisu alebo len niektorých dokumentov, ktoré sú jeho súčasťou.
Ombudsman o nahliadnutí do spisov informuje sťažovateľa.
5.3
Ombudsman môže požiadať úradníkov alebo ostatných zamestnancov orgánov alebo inštitúcií spoločenstva, aby svedčili v súlade s podmienkami stanovenými v štatúte.
5.4
Ombudsman môže požiadať orgány a inštitúcie spoločenstva o prijatie opatrení, ktoré mu umožnia viesť vyšetrovanie na mieste.
5.5
Ombudsman môže zadať vypracovanie štúdií alebo znaleckých posudkov, ktoré pokladá za potrebné v záujme úspešného ukončenia vyšetrovania.
Článok
6
Priateľské riešenia
6.1
Ak ombudsman zistí, že došlo k nesprávnemu úradnému postupu, v rámci možností spolupracuje s dotknutým orgánom s cieľom nájsť priateľské riešenie, ktorým by sa odstránil nesprávny úradný postup a žiadosť vybavila k spokojnosti sťažovateľa.
6.2
Ak ombudsman považuje spoluprácu za úspešnú, uzavrie prípad odôvodneným rozhodnutím.
O svojom rozhodnutí informuje sťažovateľa a dotknutý orgán.
6.3
Ak ombudsman usúdi, že priateľské riešenie nie je možné, alebo že snaha o jeho dosiahnutie nebola úspešná, uzavrie prípad odôvodneným rozhodnutím, ktoré môže obsahovať kritickú poznámku, alebo vypracuje správu s návrhom odporúčaní.
Článok
7
Kritické poznámky
7.1
Ombudsman uvedie kritickú poznámku, ak sa domnieva, že:
(a)
už nie je možné, aby dotknutý orgán odstránil prípad nesprávneho úradného postupu a
(b)
prípad nesprávneho úradného postupu nemá všeobecný dosah.
7.2
Ak ombudsman uzavrie prípad kritickou poznámkou, informuje o tom sťažovateľa.
Článok
8
Správy a odporúčania
8.1
Ombudsman vypracuje správu s návrhom odporúčaní pre dotknutý orgán, ak usúdi, že:
(a)
je možné aby dotknutý orgán odstránil prípad nesprávneho úradného postupu, alebo
(b)
prípad nesprávneho úradného postupu má všeobecný dosah.
8.2
Ombudsman zašle kópiu svojej správy a návrhov odporúčaní dotknutému orgánu a sťažovateľovi.
8.3
Dotknutý orgán zašle ombudsmanovi v lehote troch mesiacov podrobné stanovisko.
Obsahom podrobného stanoviska môže byť prijatie ombudsmanovho rozhodnutia a podrobný opis opatrení, ktoré boli prijaté na vykonanie návrhov odporúčaní.
8.4
Ak ombudsman nepokladá podrobné stanovisko za dostatočné, môže pre Európsky parlament vypracovať osobitnú správu o prípade nesprávneho úradného postupu.
Súčasťou správy môžu byť odporúčania.
Ombudsman zašle kópiu správy dotknutému orgánu a sťažovateľovi.
Článok
9
Vyšetrovanie z vlastného podnetu
9.1
Ombudsman môže rozhodnúť o začatí vyšetrovania z vlastného podnetu.
9.2
Právomoci ombudsmana pri vyšetrovaní z vlastného podnetu sú rovnaké ako pri vyšetrovaní na základe sťažnosti.
9.3
Postup pri vyšetrovaní na základe sťažnosti sa primerane použije aj pri vyšetrovaní z vlastného podnetu.
Článok
10
Procesné ustanovenia
10.1
Na žiadosť sťažovateľa označí ombudsman sťažnosť za dôvernú.
Ak usúdi, že je potrebné chrániť záujmy sťažovateľa alebo tretej strany, môže označiť sťažnosť za dôvernú z vlastného podnetu.
10.2
Ak to považuje za potrebné, môže ombudsman prijať opatrenia umožňujúce prednostné vybavenie sťažnosti.
10.3
Ak sa vo veci, ktorá je predmetom vyšetrovania ombudsmana, začalo súdne konanie, ombudsman prípad uzavrie.
Výsledky už uskutočnených vyšetrovaní sa bez ďalšieho založia do spisu.
10.4
Ombudsman informuje príslušné vnútroštátne orgány, prípadne orgán alebo inštitúciu spoločenstva, o skutočnostiach v oblasti trestného práva, ktoré zistil v priebehu vyšetrovania.
Môže tiež informovať orgán alebo inštitúciu spoločenstva o skutočnostiach, ktoré podľa jeho názoru môžu byť dôvodom na začatie disciplinárneho konania.
Článok
11
Správy pre Európsky parlament
11.1
Ombudsman predkladá Európskemu parlamentu výročnú správu o svojej celkovej činnosti a najmä o výsledkoch svojich vyšetrovaní.
11.2
Okrem osobitných správ podľa odseku 8.4 môže ombudsman Európskemu parlamentu predložiť iné osobitné správy, ak to pokladá za potrebné pre plnenie svojich úloh podľa zmluvy a štatútu.
11.3
Výročné a osobitné správy ombudsmana môžu obsahovať odporúčania, ktoré považuje za potrebné pre plnenie svojich úloh v súlade so zmluvami a štatútom.
Článok
12
Spolupráca s ombudsmanmi a podobnými orgánmi členských štátov
Ombudsman môže spolupracovať s ombudsmanmi a podobnými orgánmi v členských štátoch s cieľom zvýšiť efektívnosť svojich vyšetrovaní a vyšetrovaní ombudsmanov a podobných orgánov v členských štátoch a prispieť k lepšej ochrane práv a záujmov vyplývajúcich z práva Európskej únie a Európskeho spoločenstva.
Článok
13
Právo sťažovateľa nahliadať do spisu
13.1
Sťažovateľ má právo nahliadať do spisu ombudsmana, ktorý sa týka jeho sťažnosti, s výnimkou podľa odseku 13.3.
13.2
Sťažovateľ môže využiť svoje právo nahliadať do spisu na mieste.
Môže tiež požiadať ombudsmana o poskytnutie kópie celého spisu alebo len určitých dokumentov, ktoré sú jeho súčasťou.
13.3
Ak ombudsman nahliadol do spisu dotknutého orgánu, alebo ak vypočul svedka v súlade s odsekmi 5.2 a 5.3, nemá sťažovateľ prístup k žiadnym dôverným dokumentom ani informáciám, ktoré boli získané týmto spôsobom.
Článok
14
Prístup verejnosti k dokumentom ombudsmana
14.1
Verejnosť má prístup k nezverejneným dokumentom ombudsmana za rovnakých podmienok a obmedzení, aké sú uvedené v nariadení Európskeho parlamentu a Rady (ES) č. 1049/2001
Verejnosť má prístup k nezverejneným dokumentom ombudsmana za rovnakých podmienok a obmedzení, ako je určené v nariadení (ES) č. 1049/2001 o prístupe verejnosti k dokumentom Európskeho parlamentu, Rady a Komisie a v nasledujúcom odseku 14.2.
o prístupe verejnosti k dokumentom Európskeho parlamentu, Rady a Komisie a v nasledujúcom odseku 14.2.
14.2
Ak ombudsman v súlade s odsekmi 5.2 a 5.3 nahliadol do spisu dotknutého orgánu, alebo ak vypočul svedka, nemá verejnosť prístup k žiadnym dôverným dokumentom ani informáciám, ktoré boli získané týmto spôsobom.
14.3
Žiadosti o prístup k dokumentom sa podávajú písomne (listom, faxom alebo elektronickou poštou) a dostatočne určitým spôsobom, ktorý umožňuje identifikáciu dokumentu.
14.4
Žiadostiam o prístup k nasledujúcim dokumentom sa vyhovie automaticky s výnimkou prístupu ku sťažnostiam označeným za dôverné v súlade s odsekom 10.1:
(a)
všeobecný register sťažností,
(b)
sťažnosti a dokumenty priložené sťažovateľom,
(c)
stanoviská a podrobné stanoviská dotknutých orgánov a akékoľvek pripomienky k nim zo strany sťažovateľa,
(d)
rozhodnutia ombudsmana o uzavretí prípadu,
(e)
správy a návrhy odporúčaní podľa článku 8.
14.5
Prístup k dokumentom je možný buď na mieste alebo poskytnutím fotokópie.
Ombudsman môže za poskytnutie fotokópií vyžadovať primeraný poplatok.
Spôsob výpočtu poplatku sa musí vysvetliť.
14.6
K dokumentom uvedeným v odseku 14.4 sa umožní prístup bez odkladu.
O žiadostiach týkajúcich sa prístupu verejnosti k iným dokumentom sa rozhodne do 15 pracovných dní od ich prijatia.
14.7
Čiastočné alebo úplné zamietnutie žiadosti o prístup k dokumentom sa musí odôvodniť.
Článok
15
Jazyky
15.1
Sťažnosť možno ombudsmanovi predložiť v ktoromkoľvek jazyku zmluvy.
Ombudsman nie je povinný zaoberať sa sťažnosťami, ktoré boli predložené v iných jazykoch.
15.2
Rokovacím jazykom ombudsmana je jeden z jazykov zmluvy; v prípade sťažnosti je týmto jazykom jazyk, v ktorom bola sťažnosť napísaná.
15.3
Ombudsman rozhodne, ktoré dokumenty sa majú vypracovať v rokovacom jazyku.
15.4
Korešpondencia s orgánmi členských štátov sa uskutočňuje v úradnom jazyku príslušného štátu.
15.5
Výročná správa, osobitné správy a podľa možnosti aj iné dokumenty uverejňované ombudsmanom sa vyhotovujú vo všetkých úradných jazykoch.
Článok
16
Uverejňovanie správ
16.1
Európsky ombudsman uverejní v Úradnom vestníku oznamy týkajúce sa prijatia výročných a osobitných správ spolu s uvedením spôsobu, akými môže záujemca získať prístup k úplnému zneniu dokumentov.
16.2
Každá správa alebo súhrn rozhodnutí ombudsmana, ktoré sa týkajú dôvernej sťažnosti, sa uverejnia spôsobom, ktorý neumožňuje zistiť totožnosť sťažovateľa.
Článok
17
Účinnosť
17.1
Zrušujú sa vykonávacie ustanovenia prijaté 16. októbra 1997.
17.2
Toto rozhodnutie nadobúda účinnosť 1. januára 2003.
17.3
O prijatí tohto rozhodnutia je informovaný predseda Európskeho parlamentu.
Oznam o prijatí rozhodnutia sa tiež uverejní v Úradnom vestníku.
