Štvrtok v plenárnom zasadnutí: bezpečnosť, závete, Gaza, ženy v politike a komunikácia
Inštitúcie
2006-11-20 - 18:41
Bezpečnostná politika musí byť pripravená aj na prevenciu
V záverečný deň plenárnej schôdze sa v programe objavilo množstvo tém.
Poslanci sa vyjadrili za aktívnejšiu európsku bezpečnostnú politiku, prijali tiež uznesenie k situácii v pásme Gaza a požadujú podporu väčšieho angažovania žien do politiky.
Plénum sa tiež zaoberalo otázkou závetov a poslednej vôle a podporilo novú komunikačnú politiku EÚ, ktorá by mala priblížiť Úniu k občanom.
Poslanci sa zaoberali poslednou vlnou násilností, ktorá vypukla v Izraeli a na palestínskych územiach.
V schválenom uznesení vyjadrili hlboké pobúrenie nad izraelskou vojenskou operáciou v Beit Hanune na severe Gazy.
Izraelská armáda zasiahla podľa poslancov neprimerane tvrdo.
Zároveň však odsudzujú útok Palestínčanov na izraelské mesto Sderot a vyzývajú palestínskych ozbrojencov, aby zastavili útoky na izraelské územie.
Uznesenie tiež požaduje, aby OSN, EÚ, USA a Rusko okamžite zasiahli a začali vyjednávania s oboma stranami.
Izrael by podľa poslancov mal zrušiť hospodársku blokádu Gazy.
Bezpečnostná politika
Poslanci schválili iniciatívnu správu nemeckého poslanca zo skupiny ľudovcov a európskych demokratov Karla von Wogaua, ktorá požaduje aktívnejšiu Európsku bezpečnostnú a obrannú politiku.
Dosiahnuť by sa to malo rozšírením právomocí EÚ v oblasti spoločného obranného trhu, a posilnením jednotiek civilnej ochrany a stálych námorných síl v Stredozemnom mori.
Únia by sa mala zamerať na preventívne opatrenia, pretože "vo svetle nových hrozieb musí byť pripravená konať ešte pred vypuknutím krízy".
Ženy v politike
Poslanci sa ďalej venovali problematike žien na medzinárodnej, ale aj domácej politickej scéne.
Celosvetovo totiž v politike pôsobí len 16,4 percent žien.
Hoci je na tom Európsky parlament lepšie a ženy tvoria až 30 percent poslaneckého zboru EP, stále to nedosahuje úroveň škandinávskych krajín, kde toto číslo presahuje štyridsať percent.
Poslanci preto schválili správu portugalskej socialistky Any Marie Gomes, ktorá navrhuje viacero opatrení.
Politické strany by mali oslovovať ženy, aby viac pôsobili v politike, volili a zvýšili tak "povedomie o osobitných potrebách a ambíciách žien v programoch politických strán".
Schválený text ďalej vyzýva na prijatie takých opatrení, ktoré by zabezpečili lepšie skĺbenie profesionálneho a rodinného života.
Samotné politické strany by tiež mali podporovať vyrovnanejšiu účasť mužov a žien na svojich kandidátnych listinách.
Správa však nepožaduje zavedenie kvót.
Dedenie v Európe má byť jednoduchšie
Právnici v Európe riešia ročne päťdesiat až stotisíc prípadov dedenia, ktoré presahujú hranice jedného členského štátu.
Každý člen Únie však túto oblasť upravuje po svojom a rozdiely v jednotlivých legislatívach môžu byť veľké.
Európsky parlament preto schválil správu talianskeho poslanca Giuseppe Garganiho zo skupiny ľudovcov a európskych demokratov, ktorá vyzýva, aby Komisia predložila návrh novej legislatívy pre túto oblasť.
Poslanci navrhujú jasne vyriešiť otázku súdnej príslušnosti a zaviesť európske osvedčenie o dedičstve, ktoré by určilo podľa ktorých zákonov sa bude vec prejednávať.
Ďalšou z požiadaviek je vytvorenie európskej siete národných registrov závetov, ktorá by vďaka prepojeniu na vnútroštátne registre uľahčila vyhľadávanie a overovanie poslednej vôle zosnulých.
Zrozumiteľnejšia Európa
Po neúspešných referendách o ústave EÚ vo Francúzsku a Holandsku si politici Únie uvedomili stratu dôveryhodnosti európskeho projektu v očiach občanov.
Jedným z riešení tohto problému je preto snaha zlepšiť komunikáciu s európskou populáciou.
V tejto súvislosti Parlament schválil správu, ktorá reaguje na Komisiou zverejnené návrhy reforiem.
Poslanci zdôrazňujú, že ak chce Únia občanov zaujať, musí im najprv ukázať, ako vplývajú rozhodnutia EÚ na ich každodenný život.
Občania by tiež mali dostať viac informácii o tom, čo sa práve "európskej politike" deje.
Hoci je pri sprostredkovaní informácii tendencia využívať najmodernejšie technológie, nemalo by sa zabúdať na fakt, že mnoho občanov k nim ešte stále nemá prístup.
Poslanci zároveň odmietli návrh Komisie, aby sa všetky inštitúcie EÚ pri komunikácii s občanmi riadili akýmsi kódexom správania.
20061120STO00008 EP sa zaoberal bezpečnosťou a obranou Únie EP je za viac žien v politike Parlament sa zaoberal závetmi v EÚ Uznesenie EP k situácii v pásme Gazy Komunikačná politika Európskej únie
SK
1
PHOTO
20061120PHT00033.jpg
-//EP//TEXT IM-PRESS 20061113IPR12545 0 NOT XML V0//SK
-//EP//TEXT IM-PRESS 20061113IPR12546 0 NOT XML V0//SK
-//EP//TEXT IM-PRESS 20061113IPR12549 0 NOT XML V0//SK
-//EP//TEXT IM-PRESS 20061113IPR12542 0 NOT XML V0//SK
-//EP//TEXT IM-PRESS 20061113IPR12551 0 NOT XML V0//SK
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
