A7-0002/2011
19.1.2011
***
ODPORÚČANIE
k návrhu rozhodnutia Rady o uzatvorení Ženevskej dohody o obchode s banánmi medzi Európskou úniou a Brazíliou, Ekvádorom, Guatemalou, Hondurasom, Kolumbiou, Kostarikou, Mexikom, Nikaraguou, Panamou, Peru a Venezuelou a Dohody o obchode s banánmi medzi Európskou úniou a Spojenými štátmi americkými
(07782/2010 – C7‑0148/2010 – 2010/0057(NLE))
Výbor pre medzinárodný obchod
Spravodajkyňa: Francesca Balzani
PE 449.031v03-00
Označenie postupov
* Konzultácia
*** Súhlas
***I Riadny legislatívny postup (prvé čítanie)
***II Riadny legislatívny postup (druhé čítanie)
***III Riadny legislatívny postup (tretie čítanie)
(Typ postupu závisí od právneho základu navrhnutého v návrhu aktu.)
OBSAH
NÁVRH LEGISLATÍVNEHO UZNESENIA EURÓPSKEHO PARLAMENTU.......................5
DÔVODOVÁ SPRÁVA.............................................................................................................6
STANOVISKO Výboru pre rozvoj ...............................................................................11
VÝSLEDOK ZÁVEREČNÉHO HLASOVANIA VO VÝBORE..............................................14
NÁVRH LEGISLATÍVNEHO UZNESENIA EURÓPSKEHO PARLAMENTU
k návrhu rozhodnutia Rady o uzatvorení Ženevskej dohody o obchode s banánmi medzi Európskou úniou a Brazíliou, Ekvádorom, Guatemalou, Hondurasom, Kolumbiou, Kostarikou, Mexikom, Nikaraguou, Panamou, Peru a Venezuelou a Dohody o obchode s banánmi medzi Európskou úniou a Spojenými štátmi americkými
(07782/2010 – C7-0148/2010 – 2010/0057(NLE) )
(Súhlas)
Európsky parlament ,
– so zreteľom na návrh rozhodnutia Rady (07782/2010),
– so zreteľom na návrh ženevskej dohody o obchode s banánmi (07968/2010) a návrh dohody o obchode s banánmi medzi Európskou úniou a Spojenými štátmi americkými (07970/2010),
– so zreteľom na žiadosť o udelenie súhlasu, ktorú Rada predložila v súlade s článkom 207 ods. 4 prvý pododsek a článkom 218 ods. 6 druhý pododsek písm. a) Zmluvy o fungovaní Európskej únie ( C7‑0148/2010 ),
– so zreteľom na článok 81 a článok 90 ods. 8 rokovacieho poriadku,
– so zreteľom na odporúčanie Výboru pre medzinárodný obchod a stanovisko Výboru pre rozvoj ( A7‑0002/2011 ),
1. udeľuje súhlas s uzatvorením dohôd;
2. poveruje svojho predsedu, aby postúpil toto uznesenie Rade, Komisii, vládam a parlamentom členských štátov, Brazílie, Kolumbie, Kostariky, Ekvádoru, Guatemaly, Hondurasu, Mexika, Nikaraguy, Panamy, Peru a Venezuely a Spojených štátov amerických.
DÔVODOVÁ SPRÁVA
Obchod s banánmi
Banány sú po ryži, pšenici a kukurici štvrtou najdôležitejšou plodinou na svete a významnou mierou prispievajú k potravinovej bezpečnosti.
Vo väčšine krajín, ktoré sú pestovateľmi banánov, je však ich produkcia určená výhradne pre domáci trh a príležitostne pre regionálne trhy, zatiaľ čo iba s 20 % celosvetovej produkcie sa obchoduje medzinárodne.
Iba obmedzený počet krajín produkujúcich banány sa zapája do medzinárodného obchodu s banánmi.
Obchod s banánmi kontroluje len obmedzený počet spoločností, pričom päť hlavných nadnárodných podnikov ovláda viac než 80 % medzinárodného obchodu s touto plodinou.
V ostatných rokoch však vplyv supermarketov na niektorých kľúčových trhoch v EÚ, najmä v Spojenom kráľovstve, oslabil moc nadnárodných spoločností obchodujúcich s banánmi.
V roku 2008 si spotrebitelia v EÚ kúpili viac než 5,4 milióna ton banánov.
EÚ doviezla takmer 90 % svojej spotreby banánov (72,5 % z Latinskej Ameriky a 17 % z afrických, karibských a tichomorských (AKT) krajín).
Zvyšných 11 % dodalo päť krajín EÚ: Cyprus, Francúzsko (zámorské departementy Guadeloupe a Martinik), Grécko, Portugalsko (Madeira a kontinentálne Portugalsko) a Španielsko (Kanárske ostrovy).
Riešenie sporu týkajúceho sa obchodu s banánmi
EÚ, skupina latinskoamerických krajín a Spojené štáty americké dosiahli 15. decembra 2009 dohodu o clách EÚ na dovoz banánov, čím ukončili jeden z najzdĺhavejších a najostrejších sporov v najnovšej histórii mnohostranného obchodného systému.
Politika EÚ v oblasti dovozu banánov bola predmetom desaťročie trvajúceho sporu na pôde WTO, v ktorom sa EÚ dostala do konfliktu s niekoľkými latinskoamerickými producentmi banánov a so Spojenými štátmi americkými.
Pascal Lamy s potešením privítal koniec „jedného z technicky najzložitejších, politicky najchúlostivejších a obchodne najvýznamnejších právnych sporov, ktoré doteraz WTO riešila“.
Témou sporu bolo, že EÚ preferovala dovoz banánov z krajín AKT oproti dovozu z Latinskej Ameriky.
Režim EÚ týkajúci sa dovozu banánov vskutku umožňoval, aby sa do EÚ každý rok bezcolne doviezlo 775 000 ton tohto ovocia z krajín AKT, zatiaľ čo všetci ostatní vývozcovia (dodávatelia s doložkou najvyšších výhod (DNV)) museli platiť clo 176 EUR na tonu banánov.
Mnohé latinskoamerické krajiny, medzi ktorými sú aj najväčší svetoví vývozcovia banánov, dlho tvrdili, že tento dovozný režim uplatňuje nezákonnú diskrimináciu v prospech banánov z krajín AKT a je porušením pravidiel WTO o množstvových obmedzeniach.
Výsledkom sporu bolo, že grémium pre spory, odvolací orgán a osobitní rozhodcovia vydali množstvo právnych rozhodnutí a EÚ musela svoju politiku zmeniť.
Dohoda pozostáva z troch základných zložiek:
- z dohodnutého harmonogramu znižovania ciel pre vývozcov banánov s doložkou najvyšších výhod (DNV),
- z dohody o tom, ako v rámci širších rokovaní WTO riešiť otázku tropických produktov a výrobkov, v prípade ktorých sa pozvoľna končia preferencie,
- z finančného balíka vo výške 190 miliónov EUR určeného na pomoc vývozcom banánov z krajín AKT, ktorý sa označuje ako program sprievodných opatrení týkajúcich sa banánov (BAM).
Spory týkajúce sa obchodu s banánmi destabilizovali situáciu v dotknutých krajinách, pokiaľ ide o produkciu banánov a obchod s nimi.
Vďaka tejto dohode bude svetový obchod s banánmi predvídateľnejší a stabilnejší, čo zároveň povzbudí investície a rast a zabezpečí, že sa bude venovať väčšia pozornosť širším otázkam týkajúcim sa podmienok produkcie v dodávateľských reťazcoch v rámci obchodu s banánmi.
Znižovanie ciel
Podľa uvedenej dohody bude EÚ postupne znižovať svoje clá na dovoz banánov z Latinskej Ameriky zo súčasnej úrovne 176 EUR na tonu na 114 EUR na tonu do roku 2017, keď tieto clá dosiahnu konečnú úroveň 114 EUR na tonu.
Prvým znížením o 28 EUR/t, ktoré sa so spätnou účinnosťou uplatňuje od 15. decembra 2009, t. j. odo dňa parafovania dohody, sa clo znížilo na 148 EUR/t.
Clo sa bude potom znovu znižovať na začiatku každého roka počas obdobia siedmich rokov počnúc 1. januárom 2011 (na 143 EUR, 136 EUR, 132 EUR, 127 EUR, 122 EUR, 117 EUR a 114 EUR).
Ak sa v rámci kola rokovaní v Dauhe nedosiahne dohoda, EÚ svoje zníženia pozastaví na obdobie do dvoch rokov.
To znamená, že pokiaľ sa nedosiahne dohoda v čase, keď EÚ zníži svoje clá na 132 EUR na tonu, nebude ďalej znižovať clá počas obdobia najviac dvoch rokov, t. j. najneskôr do konca roku 2015, a potom najneskôr od roku 2016 bude EÚ pokračovať v každoročnom znižovaní svojich ciel podľa dohody, pokým táto sadzba najneskôr 1. januára 2019 nedosiahne 114 EUR/t.
Dohodou sa končí desaťročia trvajúci spor prostredníctvom doložky, v ktorej sa uvádza, že latinskoamerickí vývozcovia banánov upustia od všetkých opatrení voči EÚ v rámci WTO: „hneď ako WTO potvrdí nový colný sadzobník EÚ, latinskoamerické krajiny dodávajúce banány ukončia všetky svoje spory s EÚ v rámci WTO a upustia od všetkých nárokov, ktoré vzniesli voči EÚ po vstupe nových členských štátov do Únie alebo v čase, keď EÚ v roku 2006 zmenila svoje clo vzťahujúce sa na banány“, a nebudú v rámci kola rokovaní v Dauhe požadovať ďalšie znižovanie ciel na banány.
Banány z krajín AKT budú mať na základe osobitných dohôd o obchode a rozvoji aj naďalej bezcolný a kvótam nepodliehajúci prístup na trh EÚ, ale keďže sa clo EÚ zníži, pravdepodobne stratia určitý trhový podiel v prospech efektívnejších latinskoamerických producentov.
Tropické produkty a výrobky s pozvoľna sa končiacimi preferenciami
Krajiny EÚ, AKT a latinskoamerické krajiny sa súčasne dohodli na prístupe k tzv. tropickým produktom a výrobkom s pozvoľna sa končiacimi preferenciami v rámci prebiehajúcich rokovaní o rozvojovom programe z Dauhy (DDA).
Na tropické produkty sa bude vzťahovať výraznejšie znižovanie ciel, zatiaľ čo clá na výrobky, v prípade ktorých sa pozvoľna končia preferencie a ktoré sú v záujme krajín AKT, sa budú znižovať počas relatívne dlhšieho obdobia.
Táto dohoda je konečným záväzkom EÚ, pokiaľ ide o clá, ktoré bude uplatňovať na dovoz banánov na základe kola rokovaní z Dauhy.
Program podpory týkajúci sa banánov určený pre krajiny AKT
Od roku 1994 poskytla EÚ krajinám AKT vyvážajúcim banány viac ako 450 miliónov EUR, aby im pomohla prispôsobiť sa zmenám, zabezpečiť vyššiu konkurencieschopnosť ich produkcie banánov alebo diverzifikovať ich ekonomiky do iných oblastí.
Okrem pravidelnej pomoci EÚ dostanú hlavní vývozcovia banánov z krajín AKT až 190 miliónov EUR z rozpočtu EÚ, ktoré im majú pomôcť prispôsobiť sa novým colným sadzbám.
Komisia spolu s rozpočtovým orgánom preskúma možnosť zvýšiť túto sumu o 10 miliónov EUR, pokiaľ budú v rámci ročných rozpočtových postupov k dispozícii príslušné prostriedky.
Táto pomoc bude zameraná na zlepšenie konkurencieschopnosti, hospodársku diverzifikáciu a zmiernenie sociálnych následkov prispôsobenia.
Program sprievodných opatrení týkajúcich sa banánov sa vzťahuje na desať krajín AKT vyvážajúcich banány (Belize, Kamerun, Pobrežie Slonoviny, Dominika, Dominikánska republika, Ghana, Jamajka, Svätá Lucia, Svätý Vincent a Grenadíny a Surinam) vrátane dvoch netradičných vývozcov (Ghana a Dominikánska republika).
Okrem tradičného dôrazu na konkurencieschopnosť a diverzifikáciu sa bude program zaoberať aj riešením širších otázok zamestnanosti a prispôsobenia v oblasti vzdelania, zdravotníctva a životného prostredia.
Realizácia tohto programu by sa mala začať v roku 2011 a mala by pokračovať do roku 2013.
Medzi opatrenia podporované v rámci tohto programu bude patriť: podpora investícií na zlepšenie konkurencieschopnosti, podpora politík v oblasti hospodárskej diverzifikácie a podpora širšieho prispôsobenia v sociálnej, hospodárskej a environmentálnej oblasti.
Opatrenia, ktoré sa majú podporovať, určí vláda krajiny prijímajúcej pomoc spoločne s Komisiou.
Prostriedky prideľované jednotlivým krajinám sa stanovia na základe troch kritérií:
– objem obchodu s EÚ týkajúceho sa banánov,
– význam vývozu banánov do EÚ pre ekonomiku krajiny,
– úroveň rozvoja danej krajiny (napr. jej hodnotenie podľa indexu ľudského rozvoja (HDI)).
Priemerná výška pridelenej sumy je 5 miliónov EUR na jednu krajinu za rok.
Obavy krajín AKT
Tradiční vývozcovia banánov spomedzi krajín AKT majú obavy z toho, že dohody o banánoch môžu mať vážne sociálne, hospodárske a politické následky.
Krajiny AKT sa domnievajú, že v záujme minimalizácie možných strát vývozcov banánov z krajín AKT v súvislosti s uzavretím dohody o banánoch a poskytnutím ďalších dvojstranných colných výhod latinskoamerickým vývozcom banánov by sa mala poskytnúť výrazne vyššia finančná podpora na produkciu a opatrenia zamerané na prispôsobenie obchodu v krajinách AKT vyvážajúcich banány.
Európski producenti banánov
EÚ poskytuje podporu odvetviu banánov prostredníctvom balíka POSEI (program osobitných alternatív pre odľahlosť a ostrovný charakter).
V dôsledku reformy spoločnej organizácie trhu s banánmi EÚ v roku 2006 európski producenti banánov v najvzdialenejších regiónoch dostávajú v rámci tohto balíka 279 miliónov EUR ročne.
Keďže však k reforme POSEI došlo v roku 2006, nebolo pri nej zohľadnené budúce znižovanie ciel pre dovážané banány.
Nie je preto jasné, či súčasný balík POSEI postačuje na zabezpečenie toho, aby európski producenti banánov dokázali znášať tlaky vytvárané rastúcou liberalizáciou globálneho obchodu s banánmi.
Ich konkurencieschopnosť a ich samotná existencia môžu byť preto ohrozené v dôsledku dohôd WTO o obchode s banánmi.
Bilaterálne dohody
Nedávno uzavreté dvojstranné dohody s Kolumbiou a Peru a so Strednou Amerikou (Kostarikou, Salvádorom, Guatemalou, Hondurasom, Nikaraguou a Panamou) umožňujú ešte lepšie preferenčné zaobchádzanie s vývozom z týchto krajín (colná sadzba 75 EUR/t do roku 2020 dosiahnutá v rámci série progresívnych znížení).
Preferenčné rozpätie v prospech krajín AKT sa tým ešte viac zredukuje.
Ekvádor, ktorý je najväčším vývozcom banánov na svete a v súčasnosti nie je zmluvnou stranou týchto dvojstranných dohôd, má obavy.
Keďže Kolumbia a Kostarika – hlavní konkurenti Ekvádoru v oblasti vývozu banánov – majú lepšie colné sadzby, mohli by ľahko prevziať podiel Ekvádoru na trhu EÚ.
Hoci Ekvádor bude mať úžitok zo znížení ciel v rámci Ženevskej dohody, do roku 2020 sa bude na každú tonu ekvádorských banánov vyvážaných do Európy uplatňovať clo, ktoré je o 39 EUR vyššie v porovnaní s jeho najväčšími regionálnymi konkurentmi.
Navyše je možné, že v tejto neistej situácii opustia Ekvádor ako svojho dodávateľa veľké nadnárodné spoločnosti, ako je Chiquita a Dole.
Závery
Spravodajkyňa sa domnieva, že Európsky parlament by mal udeliť súhlas s dohodami, ak sa Komisia a Rada zaviažu, že zabezpečia tieto náležitosti:
- pri najbližšej príležitosti predložia Európskemu parlamentu posúdenie vplyvu zohľadňujúce vplyv dohôd na rozvojové krajiny a odľahlé európske regióny, ktoré sú producentmi banánov, a to až do roku 2020;
- predložia Parlamentu posúdenie vplyvu o plnení programu BAM 18 mesiacov pred uplynutím doby jeho plnenia a v prípade potreby aj ďalšie vhodné návrhy;
- prijmú sa osobitné iniciatívy na posilnenie obchodného postavenia pestovateľov banánov v rámci jednotlivých dodávateľských reťazcov;
- zamietnu sa akékoľvek pokusy financovať programy pre producentov banánov z krajín AKT presunom rozpočtových riadkov pre rozvojovú spoluprácu;
- zdroje BAM sa pridelia jednotlivým krajinám podľa očakávaných strát z vývozu a produkcie banánov, úrovne rozvoja danej krajiny, vážených ukazovateľov a obchodu s banánmi s EÚ.
16.12.2010
STANOVISKO Výboru pre rozvoj
pre Výbor pre medzinárodný obchod
k návrhu rozhodnutia Rady o uzatvorení Ženevskej dohody o obchode s banánmi medzi Európskou úniou a Brazíliou, Ekvádorom, Guatemalou, Hondurasom, Kolumbiou, Kostarikou, Mexikom, Nikaraguou, Panamou, Peru a Venezuelou a Dohody o obchode s banánmi medzi Európskou úniou a Spojenými štátmi americkými
(07782/2010 – C7-0148/2010 – 2010/0057(NLE) )
Spravodajca: Charles Goerens
STRUČNÉ ODÔVODNENIE
Režim uplatňovaný na dovozcov banánov do EÚ, ako je stanovený v nariadení č. 404/93/EHS, napadlo v rámci konaní WTO týkajúcich sa urovnávania sporov viacero krajín Latinskej Ameriky, ktoré sú členmi WTO, ako aj Spojené štáty americké.
Nutnosť odstrániť všetky prípady rozdielneho zaobchádzania podľa pravidiel WTO viedla k arbitrážam, ktoré boli pre EÚ nevýhodné, v dôsledku čoho Únia približne pätnásť rokov rokovala o riešeniach, ktoré spočiatku spočívali v zavedení výlučne colného režimu a neskôr v znížení colných sadzieb podľa doložky najvyšších výhod.
Rokovania na pôde WTO sa skončili 15. decembra 2009 a viedli na jednej strane k dohode o obchode s banánmi s Brazíliou, Ekvádorom, Guatemalou, Hondurasom, Kolumbiou, Kostarikou, Mexikom, Nikaraguou, Panamou, Peru a Venezuelou a na druhej strane k dohode o obchode s banánmi so Spojenými štátmi americkými.
Tieto dohody, ktoré Komisia v rámci rokovaní dosiahla, predpokladajú urovnanie sporov medzi príslušnými krajinami v rámci dohody GATT.
Zavedením výlučne colného režimu sa nimi okrem toho vykonávajú dohovory o porozumení a predpokladá sa urovnanie všetkých nedoriešených sporov, ktoré sa týkajú ciel uplatniteľných na dovoz banánov z Latinskej Ameriky.
Dohodami sa postupne znižujú colné sadzby na banány zavedené v EÚ zo 176 EUR na 114 EUR za tonu v roku 2017 s možnosťou dospieť k sume 75 EUR za tonu v roku 2020.
Európska komisia a niektoré krajiny Latinskej Ameriky využívajúce doložku najvyšších výhod o tejto možnosti už vedú rokovania, čo v mnohých krajinách AKT bezpochyby ešte viac ohrozí samotnú existenciu odvetvia banánov.
Z rozpočtového hľadiska sa odhaduje, že tieto opatrenia povedú aj k zníženiu vlastných zdrojov EÚ, a to už od roku 2009 vzhľadom na spätnú účinnosť týchto dohôd, ktoré nadobudli platnosť 15. decembra 2009.
Parlament môže v rámci postupu udelenia súhlasu navrhovaný akt buď odmietnuť alebo prijať, a to na základe odporúčania príslušného výboru, v tomto prípade Výboru pre medzinárodný obchod (INTA), ktorému Výbor pre rozvoj predkladá svoje stanovisko.
Spravodajca je už teraz presvedčený, že tieto dve ženevské dohody nebude vôbec možné zamietnuť, pretože jednoznačne dodržiavajú pravidlá dohody GATT, a teda každý návrh na ich zamietnutie, ak by aj bol náležite odôvodnený vzhľadom na výsadné práva Európskeho parlamentu a na diskusiu, ktorá v ňom prebieha, by bol v rozpore so zásadou pacta servanda sunt, ktorou sa riadia medzinárodné vzťahy.
Taký istý prístup zaujal spravodajca k otázke sprievodných opatrení týkajúcich sa banánov, o ktorých sa rovnako rokovalo v Ženeve (nariadenie o nástroji financovania rozvojovej spolupráce – sprievodné opatrenia týkajúce sa banánov) a ktorých cieľom je umožniť desiatim krajinám AKT, ktoré sú pestovateľmi banánov, sčasti kompenzovať straty vzniknuté v dôsledku prijatia uvedených dohôd.
A práve pri tomto bode treba spresniť rozmer rozvoja, ktorý sa nás týka.
Zdá sa mi v tejto súvislosti namieste pripomenúť zásadu uvedenú v článku 208 ods. 1 druhom pododseku Zmluvy o fungovaní Európskej únie, podľa ktorej Únia zohľadňuje ciele rozvojovej spolupráce pri uskutočňovaní politík, ktoré môžu ovplyvniť rozvojové krajiny.
Je však isté, že uvedené dohody budú mať na niektoré krajiny negatívny vplyv, a to hlavne na krajiny AKT, ktoré sú pestovateľmi banánov.
Sprievodné opatrenia týkajúce sa banánov sú vymedzené do roku 2013 a ak je z prísne riadiaceho hľadiska nutné, aby tieto krajiny mohli účinným spôsobom riadiť prostriedky poskytnuté v rámci nariadenia o nástroji financovania rozvojovej spolupráce (sprievodných opatrení týkajúcich sa banánov), je z prísne rozvojového hľadiska zrejmé, že vplyv týchto dohôd sa ešte musí dôkladne posúdiť, a to nielen do roku 2013, ale až do roku 2020.
Štúdia vplyvu týchto dohôd vzťahujúca sa na obdobie do roku 2020 sa preto javí nevyhnutná.
*******
Výbor pre rozvoj vyzýva Výbor pre medzinárodný obchod, aby ako gestorský výbor navrhol Európskemu parlamentu vysloviť súhlas s uvedenými dohodami pod podmienkou, že Komisia čo najskôr navrhne štúdiu vplyvu, ktorá zohľadní vplyv dohôd na rozvojové krajiny, ktoré sú pestovateľmi banánov, a to až do roku 2020.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
9.11.2010
Výsledok záverečného hlasovania
+:
–:
0:
17
3
Poslanci prítomní na záverečnom hlasovaní
Thijs Berman, Corina Creţu, Nirj Deva, Charles Goerens, Catherine Grèze, András Gyürk, Eva Joly, Filip Kaczmarek, Gay Mitchell, Norbert Neuser, Bill Newton Dunn, Maurice Ponga, Birgit Schnieber-Jastram, Michèle Striffler, Alf Svensson, Eleni Theocharous, Ivo Vajgl, Anna Záborská, Iva Zanicchi
Náhradníci prítomní na záverečnom hlasovaní
Judith Sargentini
VÝSLEDOK ZÁVEREČNÉHO HLASOVANIA VO VÝBORE
Dátum prijatia
17.1.2011
Výsledok záverečného hlasovania
+:
–:
0:
18
5
Poslanci prítomní na záverečnom hlasovaní
William (The Earl of) Dartmouth, David Campbell Bannerman, Daniel Caspary, Christofer Fjellner, Bernd Lange, Emilio Menéndez del Valle, Vital Moreira, Cristiana Muscardini, Niccolò Rinaldi, Helmut Scholz, Peter Šťastný, Keith Taylor, Iuliu Winkler, Pablo Zalba Bidegain
Náhradníci prítomní na záverečnom hlasovaní
Josefa Andrés Barea, Francesca Balzani, Catherine Bearder, José Bové, Salvatore Iacolino, Syed Kamall, Jarosław Leszek Wałęsa
Náhradníci (Čl.
187 ods. 2) prítomní na záverečnom hlasovaní
Elie Hoarau, Stéphane Le Foll, Marietje Schaake
