Poslanci ocenili aktivity ECB za rok 2007
Hospodárska a menová únia
2008-07-09 - 14:43
Poslanci schválili správu k výročnej správe Európskej centrálnej banky za rok 2007, pričom v prijatom texte hodnotia jej aktivity za toto obdobie veľmi pozitívne.
Parlament uvádza, že ECB odviedla vynikajúcu prácu pri riešení nepokojov na finančných trhoch a žiada ju, aby naďalej sledovala vývoj výmenných kurzov a v prípade potreby prijala nevyhnutné opatrenia.
Rozprava o tejto téme sa konala v stredu 9. júla za prítomnosti predsedu ECB Jeana-Clauda Tricheta.
Vo výročnej správe o činnosti ECB za rok 2007, ktorú Parlament schválil pomerom hlasov 501:83:78 zdôraznili europoslanci vynikajúcu prácu tejto inštitúcie pri riešení nepokojov na finančných trhoch vyvolaných americkou hypotekárnou krízou a uviedli, že vďaka jej intervenciám sa podarilo stabilizovať krátkodobé úrokové sadzby, čo podľa EP znovu potvrdzuje zmysel spoločnej menovej politiky.
Parlament pripomína, že Zmluva o ES rozlišuje medzi cieľmi ECB, ktorými sú cenová stabilita na jednej strane a podpora všeobecných hospodárskych politík na strane druhej a uznáva plnú nezávislosť ECB pri ich plnení.
V súvislosti so zhodnocovaním eura, predovšetkým vo vzťahu k americkému doláru, Parlament pripomína, že veľké a rýchle zmeny výmenného kurzu eura by nemali sťažiť schopnosť ECB určovať menovú politiku v situácii, ak by bolo euro zdrojom inflácie, alebo naopak, skomplikovalo perspektívy rastu v štátoch závislých na vývoze.
Žiada preto ECB, aby tento vývoj sledovala a v prípade nutnosti zasiahla.
Poslanci v správe súhlasia, že najvhodnejším spôsobom na dosahovanie cenovej stability je dvojpilierový systém založený na analýze peňažného agregátu M3, a ECB v tejto súvislosti vyzývajú, aby vykonala opatrenia smerujúce k priebežnému zdokonaľovaniu tohto systému.
EP tiež zdôrazňuje, že riziká asymetrického hospodárskeho vývoja v eurozóne by sa mohli zvýšiť s rozširovaním počtu jej členov narastaním rozdielov vyspelosti ich ekonomík, v súvislosti s čím žiada všetky členské štáty, aby plne rešpektovali kritéria Paktu o stabilite a raste a plnili maastrichtské kritéria.
V záujme udržania stability na finančných trhoch je podľa EP potrebná spolupráca medzi centrálnymi bankami a orgánmi dohľadu, ako aj vytvorenie európskeho rámca pre finančný dohľad, s úzkym zapojením ECB.
Vzhľadom na to, že sa očakáva zvýšenie počtu guvernérov ECB od 1. januára 2009 nad súčasných 15, poslanci vyzývajú ECB, aby predložila svoje návrhy na reformovanie štruktúry Rady guvernérov.
Pripomínajú tiež nutnosť väčšej transparentnosti.
Postoje politických skupín:
Poslanec Thomas MANN (EPP-ED, DE) v mene skupiny EPP-ED zdôraznil, že ECB sa za 10 rokov svojej existencie nikdy nevzdialila svojim cieľom a vždy sa usilovala o cenovú stabilitu.
Zásah ECB tiež podľa jeho slov zabránil nepokojom na finančných trhoch.
Manuel António DOS SANTOS (PES, PT) v mene skupiny Európskych socialistov takisto vyjadril uznanie zásahu ECB v dobe finančnej krízy na svetových trhoch a zároveň zdôraznil, že je potrebné posilniť spoluprácu medzi centrálnymi bankami a orgánmi dohľadu, ako aj spoluprácu medzi Euroskupinou a ECB.
Wolf KLINZ (ALDE, DE) označil ECB za "vzor pre ostatné centrálne banky".
Za skupinu Greens/EFA vystúpil Claude TURMES (Greens/EFA, LU), ktorý pripomenul, že dôvodom dramatického rastu cien je predovšetkým zvyšujúca sa životná úroveň v novo vznikajúcich ekonomikách (Čína, India, Brazília).
Johannes BLOKLAND (IND/DEM, NL) uviedol, že vyhliadky do budúcnosti nie sú v Eurozóne príliš optimistické.
Eurozóna so 16 členmi bude podľa jeho slov musieť čeliť stále zložitejším problémom, ktoré bude musieť ECB riešiť.
Slovenský europoslanec Sergej KOZLÍK (NA, SK) podporil v rozprave názor, že zavedenie eura, jeho postupné rozširovanie, ale aj uplatňovanie pravidiel konzistentnej hospodárskej politiky spolu s obozretným prístupom Európskej centrálnej banky viedli v doterajšom období k relatívne stabilnému ekonomickému vývoju v krajinách Európskej únie.
Je tiež podľa neho nepopierateľné, že vzhľadom na dynamický rast početnosti a rozmanitosti operácií na finančných trhoch narastá aj ich neprehľadnosť.
Tým podľa jeho slov narastá i miera rizík, ktoré môžu viesť nielen k poškodeniu skupín poskytovateľov a spotrebiteľov, ale aj ekonomík jednotlivých štátov.
Podľa poslanca Kozlíka to zvýrazňuje potrebu vytvoriť širší rámec Európskej únie pre finančný dohľad a zabezpečiť predpoklady pre užšie zapojenie Európskej centrálnej banky do systému dohľadu ako súčasti systémového riešenia problému.
"Súhlasím so spravodajcom, poslancom Schmidtom, že je nevyhnutné prehĺbenie spolupráce medzi centrálnymi bankami a národnými orgánmi dohľadu", uviedol a dodal, že cieľom je udržiavanie stability na finančných trhoch, pri zohľadnení čoraz väčšej integrácie finančných systémov.
V oblasti finančných trhov v dnešnej dobe podľa neho platí to isté, čo v ekológii, že bez zapojenia ďalších veľkých hráčov, ako sú napr. USA, Rusko, Japonsko, Čína, či India, nebude možné dosiahnuť úspešný výsledok v celosvetovom kontexte.
20080708IPR33689 Konečné znenie prijatého textu nájdete po jeho publikovaní prostredníctvom vyhľadávača tu
SK
1
LINK
/activities/plenary/ta.do?language=SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
