16.3.2005
NÁVRH UZNESENIA
ktorý na základe otázky na ústne zodpovedanie O-0037/05
v súlade s článkom 108 odsekom 5 rokovacieho poriadku
predkladá Nikolaos Sifunakis
v mene Výboru pre kultúru a vzdelávanie
o práci na dohovore o ochrane rozmanitosti kultúrneho obsahu a umeleckého prejavu
Uznesenie Európskeho parlamentu o práci na dohovore o ochrane rozmanitosti kultúrneho obsahu a umeleckého prejavu
Európsky parlament ,
–
so zreteľom na svoju správu z 15. decembra 2003 o ochrane a podpore kultúrnej rozmanitosti A5-0477/2003 ,
–
so zreteľom na oznámenie Komisie Smerom k medzinárodnému nástroju kultúrnej rozmanitosti ( KOM(2003) 520 ),
–
so zreteľom na svoje uznesenie z 12. marca 2003 o Všeobecnej dohode o obchode so službami (GATS) vrátane kultúrnej rozmanitosti P5_TA(2003)0087 ,
–
so zreteľom na Všeobecnú deklaráciu UNESCO o kultúrnej rozmanitosti z 2. novembra 2001,
–
so zreteľom na článok 149 ods. 1 a článok 151 Zmluvy o ES,
–
so zreteľom na preambulu a článok 22 Charty základných práv Európskej únie,
–
so zreteľom na článok I-3 štvrtý pododsek Zmluvy o Ústave pre Európu, ktorý potvrdzuje, že Únia rešpektuje svoju bohatú kultúrnu a jazykovú rozmanitosť a zabezpečuje zachovávanie a zveľaďovanie európskeho kultúrneho dedičstva; zo zreteľom na článok III - 315, ktorý potvrdzuje pravidlo jednomyseľnosti v Rade pri rokovaní a uzatváraní zmlúv týkajúcich sa obchodu s kultúrnymi a audiovizuálnymi službami v prípadoch, v ktorých by tieto zmluvy mohli ohroziť kultúrnu a jazykovú rozmanitosť Únie,
–
so zreteľom na rozhodnutie Generálnej konferencie UNESCO zo dňa 17. októbra 2003 o začatí práce na vypracovaní návrhu dohovoru o kultúrnej rozmanitosti pre nasledujúce zasadanie Generálnej konferencie v roku 2005,
–
so zreteľom na článok 108 ods. 5 rokovacieho poriadku,
A.
keďže sa uskutočnili schôdze nezávislých odborníkov v období od decembra 2003 do mája 2004 s cieľom vypracovať prvý predbežný návrh dohovoru,
B.
keďže od začiatku septembra 2004 sa uskutočnilo niekoľko medzivládnych rokovaní s cieľom dokončiť predbežný návrh dohovoru a správu,
C.
keďže Všeobecná deklarácia UNESCO o kultúrnej rozmanitosti prijatá v novembri 2001 bola vítaným krokom smerom k medzinárodnej spolupráci, ukázalo sa však, že je nedostatočnou odpoveďou na hrozby pre kultúrnu rozmanitosť v globalizujúcom sa svete,
D.
keďže cieľom návrhu dohovoru UNESCO je zabezpečenie a ochranu rozmanitosti kultúrneho obsahu a umeleckého prejavu, keďže jeho zámerom je uľahčiť rozvoj a prijímanie kultúrnych politík a vhodných opatrení na ochranu a podporu rozmanitosti kultúrneho prejavu, ako aj podporiť rozsiahlejšie medzinárodné kultúrne výmeny,
E.
keďže cieľ dohovoru súvisí s kultúrnymi otázkami - oblasťou, v ktorej Spoločenstvo v zmysle článku 151 Zmluvy nemá harmonizačné právomoci, ale v opatreniach, pomocou ktorých sa tieto ciele plnia, môžu byť obsiahnuté ustanovenia, ktoré ovplyvňujú acquis communautaire, inými slovami, návrh dohovoru UNESCO je zmiešanou dohodou a zahŕňa mnohé ustanovenia, ktoré patria do právomocí Spoločenstva,
F.
keďže Rada preto dňa 16. novembra súhlasila s tým, že Komisia bude oprávnená rokovať v mene Spoločenstva o tých častiach návrhu dohovoru UNESCO, ktoré patria do právomoci Spoločenstva,
G.
keďže povinnosťou členských štátov je úzko spolupracovať so Spoločenstvom, aby sa zabezpečila jednota pri rokovaní a uzatváraní každého textu,
H.
keďže článok 300 Zmluvy stanovuje pravidlá postupu vzhľadom na dohody Spoločenstva a zahŕňa konzultácie s Európskym parlamentom o návrhu na uzavretie takejto dohody,
I.
keďže je dôležité, aby vzhľadom na zmiešanú dohodu existovala úzka spolupráca medzi členskými štátmi a všetkými inštitúciami Spoločenstva,
1.
zdôrazňuje, že dohovor musí byť nástrojom medzinárodnej spolupráce v prospech kultúrneho rozvoja, domnieva sa, že návrh dohovoru znamená závažný pokus o riešenie náročných úloh, ktoré pre kultúrnu rozmanitosť prináša globalizácia a politika medzinárodného obchodu, a víta proces vytvárania záväzného normotvorného nástroja na ochranu kultúrnej rozmanitosti;
2.
domnieva sa, že členské štáty musia vynaložiť všetko úsilie na zladenie stanovísk, a to medzi sebou i so Spoločenstvom;
3.
vyjadruje obavu, že každá nejednotnosť naruší pozíciu Spoločenstva a jeho dôveryhodnosť v rokovaniach, a zdôrazňuje význam jednoty EÚ a potrebu, aby sa Parlament plne podieľal na jednoznačnom vymedzení mandátu, ako aj na zohľadňovaní názorov občianskej spoločnosti;
4.
dôrazne žiada, aby Komisia nielen poskytovala najnovšie informácie o rokovaniach v UNESCO Rade a Výboru zriadenému v súlade s článkom 133, ale aby zabezpečila aj plnú informovanosť Parlamentu;
5.
domnieva sa, že návrh dohovoru UNESCO musí skutočne jednoznačne zdôrazniť právo zmluvných štátov vytvárať, udržiavať a uplatňovať politiky a právne predpisy na podporu a ochranu kultúrnej rozmanitosti a plurality médií; domnieva sa, že treba akýmkoľvek spôsobom zabrániť každému úsiliu o zmenšenie alebo oslabenie týchto práv prostredníctvom tohto dohovoru;
6.
domnieva sa, že v dohovore sa musí uznať veľmi významná úloha verejných služieb, najmä verejno-právnych vysielateľov, pri ochrane, podpore a rozvíjaní kultúrnej rozmanitosti, identity a prístupu všetkých občanov ku kvalitnému obsahu a poznatkom;
7.
zdôrazňuje, že kultúrne služby a produkty majú ako hospodársky a kultúrny tovar dvojakú povahu, ale nemožno ich stotožňovať s obyčajným tovarom;
8.
rovnako zdôrazňuje, že prístup k rozmanitej ponuke vlastnej kultúry, ako aj kultúry rôznych národností zo všetkých oblastí sveta je základným právom;
9.
dôrazne žiada, aby Európska únia a jej členské štáty v procese rokovania a uzatvárania tohto dohovoru nepodnikli nič, čo by ohrozilo kultúrnu rozmanitosť alebo narušilo schopnosť vlád podporovať kultúrnu rozmanitosť a identitu;
10.
vyzýva Generálnu konferenciu UNESCO a rokujúce strany, aby zabezpečili, že sa dohovor bude vzťahovať na všetky formy kultúrneho prejavu;
11.
vyzýva rokujúce strany, aby vyvinuli všetko úsilie na dokončenie návrhu, aby mohol byť schválený na budúcom zasadnutí Generálnej konferencie UNESCO v Paríži v októbri 2005;
12.
domnieva sa, že pluralita médií musí byť základnou zásadou dohovoru;
13.
požaduje, že dohovor musí zaručoval transparentnosť, princíp proporcionality a demokratický princíp;
14.
požaduje, že dohovor sa musí zakladať na princípoch individuálnych ľudských práv stanovených v medzinárodných nástrojoch vrátane práva na slobodný prístup k informáciám, na slobodný názor a duševné vlastníctvo;
15.
domnieva sa, že otázka vzťahov medzi medzinárodným obchodným právom a budúcim dohovorom UNESCO predstavuje ústredný aspekt, ku ktorému treba pristupovať tak, aby sa ochrana kultúrnej rozmanitosti dostala prinajmenšom na rovnakú úroveň s inými politikami, ale v nijakom prípade im nebola podriadená;
16.
domnieva sa, že každá definícia kultúrneho priemyslu v dohovore by mala zahrnovať nielen produkciu, ale aj tvorbu, zverejňovanie, podporu, šírenie, vystavovanie, poskytovanie, predaj, zbieranie, uchovávanie a ochranu kultúrnych tovarov a služieb;
17.
domnieva sa, že dohovor by mal uznať význam priamej, ako aj nepriamej verejnej finančnej pomoci a že zmluvné štáty môžu určovať povahu, výšku a príjemcov takejto pomoci;
18.
domnieva sa, že štáty by si mali ponechať právo na definovanie poslania inštitúcií poskytujúcich verejné služby, ktoré sa venujú ochrane kultúrnej rozmanitosti a plurality médií, a najmä verejno-právnych vysielateľov s cieľom zabezpečiť demokratický a sociálny prínos pre spoločnosť, v ktorej pôsobia, a že toto musí platiť aj vo dobe digitálnych znalostí;
19.
domnieva sa preto, že dohovor musí chrániť práva zmluvných štátov s cieľom rozšíriť ich kultúrne politiky o obsah nových médií a nové prostriedky šírenia, a že zásada technologickej neutrality sa musí výslovne uviesť v dohovore;
20.
víta návrh na vytvorenie Observatória kultúrnej rozmanitosti v rámci UNESCO, ktoré musí spolupracovať s profesijnými organizáciami;
21.
poveruje predsedu, aby postúpil toto uznesenie Rade, Komisii, členským štátom, vládam kandidátskych krajín, Výboru regiónov, Hospodárskemu a sociálnemu výboru, Rade Európy a UNESCO.
