Kandidáti na eurokomisárov sa pripravujú na vypočutia v Parlamente
Vypočutia
Inštitúcie
2009-12-01 - 17:47
Barrosov vysnívaný tím V piatok 27. novembra predseda Komisie José Manuel Barroso predstavil kandidátov na eurokomisárov.
Tí teraz musia písomne odpovedať na dotazník poslancov, aby ich v januári mohli na vypočutiach zhodnotiť parlamentné výbory.
Rýchlosť procesu ocenil aj predseda EP Jerzy Buzek: "Som rád, že predseda Barroso konal tak rýchlo pri prideľovaní portfólií nominovaným komisárom."
Lisabonská zmluva, ktorá vstupuje do platnosti 1. decembra, stanovuje počet členov Komisie na 27.
V tom sú zahrnutí predseda Komisie aj vysoký predstaviteľ pre zahraničnú politiku.
Kandidátov na komisárov navrhla každá krajina EÚ po dohode s Barrosom.
Práve predseda Komisie následne pridelil nominovaným oblasti, za ktoré budú zodpovedať.
Niektoré portfóliá sa zlúčili, iné sú celkom nové.
Komisia sa nemôže ujať svojej funkcie, kým ju neschváli Európsky parlament.
Ešte v priebehu decembra preto nominovaní komisári musia odpovedať na dotazník poslancov.
Následne v dňoch 11. - 19. januára sa každý kandidát dostaví do príslušného parlamentného výboru, aby jeho kandidatúru zhodnotili poslanci.
Záverečné hlasovanie Parlamentu o celej Komisii je na programe 26. januára.
Profily nominovaných komisárov
Post vysokého predstaviteľa pre zahraničné veci a bezpečnostnú politiku a zároveň podpredsedu Komisie by mala zastávať Catherine Ashton z Veľkej Británie.
Vyštudovaná sociologička bola doposiaľ eurokomisárkou pre obchod a je členkou Labouristickej strany, ktorá v Parlamente patrí do skupiny socialistov a demokratov.
Aj Luxembursko navrhlo do Komisie ženu.
Viviane Reding by mala byť podpredsedníčkou Komisie a zároveň zodpovedať za spravodlivosť, základné práva a občianstvo.
Na poste eurokomisárky pracuje už od roku 1999, pričom v minulosti riadila portfóliá pre vzdelávanie, kultúru, mládež, médiá, šport či informačnú spoločnosť.
V rokoch 1989 až 1999 bola europoslankyňou za skupinu Európskej ľudovej strany.
Ani Joaquín Almunia zo Španielska nie je v Komisii neznámou tvárou.
Doposiaľ totiž zodpovedal za hospodárske a menové veci.
Po novom by okrem funkcie podpredsedu Komisie mal tiež riadiť portfólio pre hospodársku súťaž.
Tento bývalý minister vo viacerých španielskych vládach stál tiež v rokoch 1997 - 2000 na čele Španielskej socialistickej strany pracujúcich.
Estónsko nominovalo Siima Kallasa .
Ak Parlament Komisiu ako celok schváli, Kallas sa stane komisárom pre dopravu a podpredsedom Komisie.
Na podpredsedníckom kresle pôsobí už od roku 2004, pričom je až doposiaľ komisárom pre administratívne záležitosti, audit a boj proti podvodom.
V minulosti bol tiež estónskym premiérom, ministrom zahraničných vecí aj financií.
V rokoch 1994 - 2004 predsedal Reformnej strane, ktorá spadá pod skupinu liberálov.
Neelie Kroes z Holandska by sa okrem podpredsedníčky Komisie mala tiež stať komisárkou pre digitálnu agendu.
Vyštudovaná ekonómka bola od roku 2004 komisárkou pre hospodársku súťaž.
V súčasnosti je tiež členkou Ľudovej strany za slobodu a demokraciu, ktorá sa v Európskom parlament hlási k frakcii liberálov.
Aj Talian Antonio Tajani si už prácu na poste komisára vyskúšal.
Od roku 2008 totiž zodpovedal za portfólio dopravy.
Po novom by sa mal stať podpredsedom Komisie a zároveň komisárom pre priemysel a podnikanie.
V rokoch 1994 až 2008 pracoval ako europoslanec za stranu Forza Italia, ktorá patrila do skupiny ľudovcov.
Jedným z podpredsedov Komisie bude aj slovenský kandidát Maroš Šefčovič .
Barroso mu pridelil portfólio medziinštitucionálnych vzťahov a administratívy.
Šefčovič vyštudoval ekonomiku, právo a medzinárodné vzťahy a doposiaľ pôsobil v diplomacii.
Začiatkom októbra 2009 tiež nahradil v Komisii Jána Figeľa a vyskúšal si post komisára pre vzdelávanie, odbornú prípravu, kultúru a mládež.
László Andro z Maďarska by sa mal stať komisárom pre zamestnanosť, sociálne veci a začlenenie.
Vyštudovaný ekonóm bol doposiaľ členom Rady riaditeľov Európskej banky pre obnovu a rozvoj a zastával viaceré funkcie s podporou maďarských socialistov, hoci oficiálne nie je členom žiadnej politickej strany.
Vnútorný trh a služby by mala mať na starosti Michel Barnier z Francúzska.
V minulosti bol komisárom pre regionálnu politiku a reformu európskych inštitúcií a viedol tiež viaceré francúzske ministerstvá.
V júli 2009 bol zvolený do Európskeho parlamentu.
V súčasnosti je tiež podpredsedom Európskej ľudovej strany.
Rumun Dacian Cioloş by sa zas mal chopiť oblasti poľnohospodárstva a rozvoja vidieka.
Vyštudoval ekonomiku a krajinné inžinierstvo a v rokoch 2007 - 2008 bol rumunským ministrom poľnohospodárstva a rozvoja vidieka.
Aj Malta navrhla do Komisie muža.
John Dalli by sa mal stať novým komisárom pre zdravie a ochranu spotrebiteľa.
Tento vyštudovaný účtovný znalec riadil viaceré maltské ministerstvá, od financií po zahraničné veci.
Dalli je členom Nacionalistickej strany, ktorá v Parlamente patrí pod ľudovcov.
Námorné záležitosti a rybné hospodárstvo by mala po novom riadiť Maria Damanaki z Grécka.
V súčasnosti je poslankyňou gréckeho parlamentu za Panhelénske socialistické hnutie, ktoré spadá pod parlamentnú frakciu socialistov a demokratov.
Miesto v Komisii by mal obsadiť aj bývalý minister zahraničných vecí Belgicka a súčasný eurokomisár pre humanitárnu pomoc Karel De Gucht .
Po novom by však mal riadiť portfólio obchodu.
Vyštudovaný právnik bol v rokoch 1980 - 1994 europoslancom za skupinu liberálov.
Praha do kolégia komisárov navrhla Štefana Füleho .
Jeho portfóliom by malo byť rozšírenie a susedská politika, čo si vyžaduje úzku spoluprácu s budúcim vysokým predstaviteľom pre zahraničné veci.
Füle vyštudoval medzinárodné vzťahy a od roku 2009 je českým ministrom pre európske záležitosti.
Za výskum a inovácie by mala zodpovedať Máire Geoghegan Quinn z Írska.
Bývalá ministerka a členka Súdneho dvora audítorov je zároveň v strane Fianna Fáil, ktorá sa v europoslaneckých laviciach radí k liberálom.
Rakúsko do Bruselu vysiela Johannesa Hahna .
Súčasný minister pre vedu a výskum by mal v Komisii riadiť regionálnu politiku.
Hahn je členom Rakúskej strany ľudovcov.
Nové portfólio klimatických zmien zrejme pripadne Connie Hedegaard z Dánska.
Nepôjde o jej prvú skúsenosť s touto problematikou, keďže si už vyskúšala post ministerky pre životné prostredie a ministerky pre klímu a energetiku.
Je členkou Konzervatívnej ľudovej strany, ktorá sa radí k ľudovcom.
Aj Bulharsko navrhuje do Komisie ženu.
Rumiana Jeleva by mala viesť medzinárodnú spoluprácu, humanitárnu pomoc a reakciu na krízy.
Vyštudovaná sociologička je od roku 2009 ministerkou zahraničných vecí.
Predtým pôsobila dva roky v europoslaneckom kresle.
Je členkou strany Občania za európsky rozvoj Bulharska, ktoré sa hlási k ľudovcom.
Rozpočet a finančné plánovanie by mal riadiť Janusz Lewandowski z Poľska.
Tento vyštudovaný ekonóm je od roku 2004 europoslancom za stranu Občianska platforma, ktorá patrí k ľudovcom.
Švédsko zas do Bruselu vysiela svoju ministerku pre európske záležitosti.
Cecilia Malmström by mala viesť portfólio vnútorných záležitostí.
Skúsenosti s európskou politikou získala aj v rokoch 1999 - 2006 v Európskom parlamente, kde pôsobila v skupine liberálov.
Energetiku by mal po novom riadiť Günther Oettinger z Nemecka.
Vyštudovaný ekonóm a právnik šéfuje od roku 2005 nemeckej spolkovej krajine Bádensko-Württembersko.
Oettinger je členom Kresťanskodemokratickej únie, ktorá v Európskom parlamente spadá pod skupinu ľudovcov.
Andris Piebalgs z Lotyšska v novej Komisii nebude novou tvárou.
Od roku 2004 je totiž komisárom pre energetiku.
Bývalý minister financií a školstva je členom Európskej ľudovej strany a v novej Komisii by mal zastávať post komisára pre rozvoj.
Portfólio životného prostredia Barroso priradil kandidátovi zo Slovinska.
Janez Potočnik bol v minulosti ministrom pre európske záležitosti a od roku 2004 je komisárom pre vedu a výskum.
Aj Fínsko stavilo na kontinuitu.
Súčasný komisár pre rozšírenie Olli Rehn by sa mal v novej Komisii ujať funkcie komisára pre hospodárske a menové záležitosti.
Rehn je členom skupiny liberálov.
Podobnú stratégiu využíva aj Litva.
Doterajší komisár za finančné plánovanie a rozpočet Algirdas Šemeta by sa najnovšie mal stať komisárom pre dane, colnú úniu, audit a boj proti podvodom.
Litovský kandidát je členom Únie vlasti - kresťanskí demokrati, ktorá v Parlamente spadá pod Európsku ľudovú stranu.
Aj Cyprus navrhuje doterajšiu komisárku.
Androulla Vassiliou by mala portfólio zdravia vymeniť za vzdelávanie, kultúru, viacjazyčnosť a mládež.
Vassiliou bola v rokoch 2001- 2006 podpredsedníčkou Európskej liberálnej, demokratickej a reformnej strany.
Nová Komisia:
každá krajina navrhla 1 meno
bude mať 7 podpredsedov
9 z nominovaných sú ženy
8 z nominovaných sú bývalí europoslanci
13 nominovaných mien pôsobilo v predchádzajúcej Komisii pod vedením Barrosa
medzi nominovanými je 16 súčasných či bývalých ministrov
20091127STO65453 Všetko o vypočutiach v EP Barroso predstavil svoj tím Podrobný postup vypočutí v EP EÚ budú po novom zastupovať Van Rompuy a Ashton Schvaľovací proces novej Komisie už o pár týždňov Barroso po druhý krát na čele Komisie
SK
1
EUROPARL-TV
http://www.europarltv.europa.eu/swf/EmbedPlayer.swf?vid=7af17fde-b40b-483a-ab8b-3b9ec74afb8c&cid=0c8dedcf-1098-46c9-9b85-6f2b0f0b120d&lang=sk&bitrate=512&loop=off&autoplay=off&startVolume=medium&showTitle=on&showBottom=on
SK
2
LINK
/hearings//default.htm?language=SK
SK
3
LINK
http://europa.eu/rapid/pressReleasesAction.do?reference=IP/09/1837&format=HTML&aged=0&language=SK&guiLanguage=en
SK
4
LINK
/hearings//procedure/default.htm?language=SK
SK
5
LINK
/hearings//headlines/product.htm?ref=20091113STO64437&secondRef=0&language=SK
SK
6
LINK
/hearings//headlines/product.htm?ref=20091026STO63219&secondRef=0&language=SK
SK
7
LINK
/hearings//headlines/product.htm?ref=20090921STO60932&secondRef=0&language=SK
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
