11.10.2011 B7-0534/2011 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o prípravách na zasadnutie Európskej rady 23. októbra 2011
Joseph Daul
,
Corien Wortmann-Kool
v mene poslaneckého klubu PPE
Martin Schulz
,
Stephen Hughes
,
Udo Bullmann
v mene skupiny S&D
Guy Verhofstadt
,
Sylvie Goulard
v mene skupiny ALDE
Rebecca Harms
,
Philippe Lamberts
v mene skupiny Verts/ALE
PE472.719v01-00 B7‑0534/2011 Uznesenie Európskeho parlamentu o prípravách na zasadnutie Európskej rady 23. októbra 2011
Európsky parlament ,
– so zreteľom na prejav o stave Únie z 28. septembra 2011,
– so zreteľom na článok 110 ods. 2 rokovacieho poriadku,
1. domnieva sa , že nadchádzajúce zasadnutie Európskej rady má obrovský význam a že musí konečne rozhodným spôsobom ukázať cestu vpred;
2. vyzýva predsedu Komisie, aby predložil komplexný plán s jasným harmonogramom a s uvedením jednotlivých etáp jeho realizácie;
3. trvá na tom, že takýto plán má úplne vychádzať z metódy Spoločenstva a zabezpečovať využitie existujúcich inštitucionálnych ustanovení EÚ;
4. zdôrazňuje, že je potrebné, aby mal tento plán jasný časový rámec, aby bolo možné obnoviť dôveru a ukázať cestu vpred;
5. domnieva sa, že tento plán by mal obsahovať minimálne tieto prvky:
- plán EÚ na rekapitalizáciu európskych bank,
- komunitarizácia Európskeho nástroja finančnej stability (ENFS) a budúceho Európskeho mechanizmu pre stabilitu (EMS) a posúdenie, či dostupné a plánované prostriedky postačia na zvládnutie krízy štátneho dlhu,
- zmysluplný európsky plán v oblasti rastu, investícií a zamestnanosti zahŕňajúci aj projektové dlhopisy,
- spôsoby, ako zlepšiť snahy členských štátov o koordináciu a harmonizáciu prvkov ich daňových systémov vrátane opatrení proti podvodom, únikom a vyhýbaniu sa daňovej povinnosti,
- návrh na rýchlejší a silnejší mechanizmus, ktorý Komisii umožní presadzovanie acquis jednotného trhu v členských štátoch;
- správa ekonomických záležitostí eurozóny na základe metódy Spoločenstva,
- návrhy na komplexnú revíziu regulácie finančných trhov s cieľom zvýšiť odolnosť ekonomiky EÚ voči budúcim krízam,
- správa o vytvorení systému spoločného vydávania európskych štátnych dlhopisov (dlhopisov eurozóny) na základe spoločnej a nerozdielnej zodpovednosti, a to ešte pred koncom roka 2011.
Cieľom týchto dlhopisov eurozóny by bolo posilniť fiškálnu disciplínu a zvýšiť stabilitu v eurozóne prostredníctvom trhov a využitím zvýšenej likvidity zabezpečiť, aby členské štáty s najlepším úverovým ratingom nedoplácali na vyššie úrokové miery;
6. zdôrazňuje, že demokratickú legitímnosť a zodpovednosť takéhoto plánu a všetkých súvisiacich opatrení treba zabezpečiť zapojením Európskeho parlamentu, najmä so zreteľom na vytvorenie správy ekonomických záležitostí;
7. posúdi výsledky zasadnutia Európskej rady na základe vyššie uvedených bodov;
8. poveruje svojho predsedu, aby postúpil toto uznesenie Európskej rade a Komisii.
