16.11.2005
NÁVRH UZNESENIA
ktorý v súlade s článkom 113 rokovacieho poriadku
predkladá Reimer Böge
o medziinštitucionálnej dohode o rozpočtovej disciplíne a zlepšení rozpočtového postupu
Uznesenie Európskeho parlamentu o medziinštitucionálnej dohode o rozpočtovej disciplíne a zlepšení rozpočtového postupu
Európsky parlament ,
–
so zreteľom na oznámenia Komisie KOM(2004) 101 , KOM(2004) 487 a SEC(2005)494,
–
so zreteľom na Zmluvu o ES a najmä na článok 272,
–
so zreteľom na medziinštitucionálnu dohodu zo 6. mája 1999 Ú. v.
ES C 172, 18.6.1999. a najmä na článok 26,
–
so zreteľom na svoje uznesenie z 8. júna 2005 A6-0153/2005 . o Politických výzvach a rozpočtových prostriedkoch rozšírenej Únie 2007-2013,
–
so zreteľom na články 108 odsek 5 a 113 rokovacieho poriadku,
A.
keďže platnosť súčasného finančného výhľadu sa v zásade končí v roku 2006,
B.
keďže väčšina právnych predpisov ES pre viacročné programy s finančnými dôsledkami sa musí od roku 2007 obnoviť,
C.
keďže súčasný finančný výhľad je súčasťou medziinštitucionálnej dohody o rozpočtovej disciplíne a zlepšení rozpočtového postupu, ktorá môže byť uzavretá iba na základe spoločnej dohody oboch zložiek rozpočtového orgánu,
D.
keďže bez finančného výhľadu stanovuje článok 272 Zmluvy o ES povinnosť ročných rozpočtov,
E.
keďže Parlament prijal rokovaciu pozíciu, ktorá stanovuje jeho politické priority pre budúci finančný výhľad a návrh na reštrukturalizáciu rozpočtu EÚ a na podporu kvality plnenia rozpočtu prostredníctvom zlepšenia postupov,
1.
potvrdzuje, že urobí všetko na to, aby sa dospelo k dohode o budúcom finančnom výhľade a medziinštitucionálnej dohode, ktoré by boli prijateľné, aby bolo možné zachovať zodpovednosť a ambície Európskej únie počas nového viacročného obdobia;
2.
zdieľa obavy Komisie, že sa nepodarí včas dospieť k dohode, aby sa zaistila kontinuita a reforma programov a aby sa pripravilo ďalšie obdobie včas pre začiatok rozpočtového procesu na rok 2007 (apríl 2007);
3.
berie na vedomie nedávne návrhy Komisie, ktoré majú prispieť k záverečnej fáze rokovaní; niektoré aspekty týchto návrhov považuje za užitočné, pripomína však Komisii a Rade dôležitosť doplnenia finančného výhľadu na obdobie 2007-2013 o všetky kvalitatívne prvky uvedené v jeho uznesení z 8. júna 2005 a považuje ich integráciu do medziinštitucionálnej dohody za nevyhnutnú na prijatie nového finančného výhľadu;
4.
vyzýva Komisiu, aby posúdila formálny zrevidovaný návrh medziinštitucionálnej dohody, v ktorej budú zapracované jeho návrhy týkajúce sa rezerv a pružnosti a iných kvalitatívnych prvkov;
5.
zdôrazňuje, že bez dohody o medziinštitucionálnej dohode nebude možné schváliť finančný výhľad; pripomína, že Parlament v tejto súvislosti prijal viacero bodov, o ktorých sa nerokuje, ako sú vytvorenie revíznej doložky, rezervy pružnosti, zvýšenie kvality plnenia prostredníctvom revízie nariadenia o rozpočtových pravidlách, zjednodušenie administratívneho bremena, vydávanie osvedčení členskými štátmi a dodržiavanie práv Parlamentu vo vonkajších programoch;
6.
pripomína Rade, že bez dohody medzi Európskym parlamentom a Radou nebude možné schváliť finančný výhľad ani medziinštitucionálnu dohodu; ďalej pripomína, že vzhľadom na to, že Parlament 8. júna 2005 včas prijal svoju rokovaciu pozíciu, odmietne každý pokus o jeho obvinenie zo zdržania pri dosahovaní dohody;
7.
pripomína Rade, že existujú alternatívne riešenia vyplývajúce z ustanovení Zmluvy (článok 272) alebo úprav existujúcich medziinštitucionálnych dohôd (článok 26) zamerané na zabezpečenie financovania viacročných programov Spoločenstva v prípade, že by sa finančný rámec neschválil.
