Otázka na písomné zodpovedanie E-000104/2012
Komisii
článok 117 rokovacieho poriadku
Monika Flašíková Beňová (S&D)
(13. januára 2012)
Vec: Výročné hodnotenie zamestnanosti a sociálneho rozvoja v Európe
Dňa 15. decembra Komisia predstavila prvé výročné hodnotenie o otázke zamestnanosti a sociálneho rozvoja v Európskej únii.
Z výsledkov vyplýva, že miera chudoby v EÚ je stále vysoká.
V roku 2010 bolo chudobou a sociálnym vylúčením ohrozených približne 115 miliónov Európanov, čo je asi 23 % európskej populácie.
Viac ako 8 % zamestnaných ľudí žije na hranici chudoby, ide o tzv. chudobných pracujúcich.
Z výskumu ďalej vyplýva, že súčasná hospodárska kríza zhoršila európske štrukturálne nedostatky najmä v oblasti nerovnosti príjmov.
Výsledky poukazujú na skutočnosť, že nerovnosti sa zvyšujú aj v krajinách, ktoré sa v minulosti vyznačovali nízkou mierou nerovností, teda najmä v severských krajinách, pričom prognóza je, že tento stav sa bude ešte zhoršovať.
Problematika nerovností je však zatiaľ stále najviac viditeľná v členských krajinách východnej Európy.
—
Akým spôsobom plánuje Komisia prispieť k znižovaniu nerovností najmä v krajinách východnej Európy?
