KONEČNÉ ZNENIE
A6-0367/2005
28.11.2005
SPRÁVA
o menovaní Olaviho Alu-Nissiläho za člena Dvora audítorov
(C6‑0337/2005 – 2005/0809(CNS))
Výbor pre rozpočtovú kontrolu
Spravodajca:
José Javier Pomés Ruiz
PR_CNS_art101
PE 364.801v04-00
OBSAH
NÁVRH ROZHODNUTIA EURÓPSKEHO PARLAMENTU...................................................3
PRÍLOHA 1: ŽIVOTOPIS OLAVIHO ALU-NISSILÄHO.........................................................4
PRÍLOHA 2: ODPOVEDE OLAVIHO ALU-NISSILÄHO NA DOTAZNÍK............................8
POSTUP....................................................................................................................................16
NÁVRH ROZHODNUTIA EURÓPSKEHO PARLAMENTU
o menovaní Olaviho Alu-Nissiläho za člena Dvora audítorov
( C6-0337/2005 – 2005/0809(CNS) )
Európsky parlament ,
– so zreteľom na článok 247 ods. 3 Zmluvy o ES a článok 160b ods. 3 Zmluvy o Euratome, na základe ktorých sa Rada poradila s Parlamentom ( C6-0337/2005 ),
– keďže na schôdzi, ktorá sa uskutočnila 24. novembra 2005, Výbor pre rozpočtovú kontrolu vypočul kandidáta Rady na členstvo vo Dvore audítorov a zvážil jeho predpoklady z hľadiska kritérií stanovených v článku 247 ods. 2 Zmluvy o ES a článku 160b ods. 2 Zmluvy o Euratome,
– so zreteľom na článok 101 rokovacieho poriadku,
– so zreteľom na správu Výboru pre rozpočtovú kontrolu ( A6-0367/2005 ),
1. predkladá kladné stanovisko k vymenovaniu Olaviho Alu-Nissiläho do funkcie člena Dvora audítorov;
2. poveruje predsedu Parlamentu, aby toto rozhodnutie odovzdal Rade a pre informáciu aj Dvoru audítorov, ďalším inštitúciám Európskych spoločenstiev a audítorským úradom členských štátov.
PRÍLOHA 1: ŽIVOTOPIS OLAVIHO ALU-NISSILU
Osobné údaje
Celé meno: Ala-Nissilä, Olavi Oskari
Zamestnanie/doklad o kvalifikácii: audítor autorizovaný Ústrednou obchodnou komorou, poslanec parlamentu, magister ekonomických vied, univerzitný učiteľ,
poslanec parlamentu
Dátum a miesto narodenia: 2.
8.
1949, Loimaa
Rodinné zázemie: manželka: Alise Ulla-Maarit Ala-Nissilä, zdravotná sestra so špeciálnou kvalifikáciou, zástupkyňa vrchnej sestry; dcéra: Henriikka Ala-Nissilä
Miesto pobytu: Loimaa
Vzdelanie a zamestnanie
Vzdelanie: absolvoval obchodnú školu, 1967
absolvoval obchodný inštitút, 1969
bakalár ekonomických vied, 1974
magister (master) ekonomických vied, 1977
audítor autorizovaný Obchodnou komorou, 1980
audítor autorizovaný Ústrednou obchodnou komorou, 1982
Zamestnanie: Kurpan konepaja ky, 1970–1971
- kancelárska práca
vyššia obchodná škola v Loimaa, 1974–1998,
1990–1991
- učiteľ prevádzkového účtovníctva a práva, vedúci oddelenia
stredná obchodná škola v Turku, 1989–1990
- učiteľ prevádzkového účtovníctva
oddelenie obchodnej komory v Loimaa
- zástupca (vedľajšia činnosť), 1976–1986
poslanec parlamentu, 1991–
audítor autorizovaný Ústrednou obchodnou komorou (vedľajšia činnosť) pre rôzne organizácie a podniky a pracovný partner audítorskej firmy Rantanen & Ala-Nissilä Oy, autorizovanej obchodnou komorou, 1987–2001, audítorskej firmy BDO Lyran Oy, autorizovanej Ústrednou obchodnou komorou, 1995–
Práca poslanca parlamentu
Súčasné funkcie: výbor pre štátny rozpočet a rozpočtovú kontrolu, predseda, 2003–
sekcia daní, člen, 2003–
sekcia dopravy, člen, 2003–
parlamentná banková rada, Fínska národná banka, predseda, 2003–
rada predsedu parlamentu, člen, 2003–
fínska delegácia v Euro-stredomorskom parlamentnom zhromaždení, náhradník, 2005–
Predchádzajúce funkcie v orgánoch fínskeho parlamentu:
legislatívny výbor, 1991, náhradník, 1991–
1995
výbor pre vzdelanie a kultúru, 1991
výbor pre štátny rozpočet a rozpočtovú kontrolu,
náhradník, 1991–1994
hospodársky výbor, náhradník, 1995
audítori Fínskej národnej banky, člen, 1991–1993
audítori, predseda, 1991–1995
štátni audítori, náhradník, 1992–1995
sekcia pre správu a audit, výbor pre štátny rozpočet a rozpočtovú kontrolu, predseda, 1999–2003
parlamentná rada správcov, Fínska národná banka, člen,
1993–2003
rozšírená rada správcov, Fínska národná banka, 2. náhradník, 1993, 1. náhradník, 1993–1999
fínska delegácia v Rade Európy, náhradník, 1995
Zodpovedné funkcie v službách štátu:
člen, zbor voliteľov pre voľbu prezidenta Fínska, 1988
výbor Fínskej národnej banky, člen, 1994
riadiaca rada, SITRA (Fínsky štátny fond pre výskum a vývoj), člen 1993–, predseda, 2003–
vypracovanie postupu predkladania správ ako prvku dohľadu fínskeho parlamentu nad finančným riadením štátu – komisia, člen, 1998
parlamentná dozorná rada pre štátne financie, podpredseda, 2004–2005
dozorný výbor, Severská investičná banka, člen, 2003–2004
poradný zbor Štátneho úradu pre finančný audit, predseda, 2003–
Zodpovedné funkcie v službách miestnej samosprávy:
miestne zastupiteľstvo v Loimaa, člen, 1982–2004
miestny úrad v Loimaa, predseda, 1986–1991
riadiaca rada, Provinciálna únia juhozápadného Fínska, člen, 1989–1993
miestne zastupiteľstvo v Loimaa, predseda, 1994–1996 a 2000–2004
skupina provinciálnej rady Únie juhozápadného Fínska, predseda, 2000–
mestská rada v Loimaa, predseda, 2005–
Ďalšie zodpovedné funkcie:
rada študentského zväzu strednej obchodnej školy v Turku, člen a podpredseda, 1973 a zastúpenie, člen, 1972–1973
mládežnícka obchodná komora regiónu Loimaa, predseda, 1988
výkonný výbor strany, Fínska strana stredu, a pracovný výbor výkonného výboru strany, člen, 1997–2001
zastúpenie družstevnej maloobchodnej spoločnosti v
Turku, člen, 2000–
zastúpenie, Únia fínskych združení mládeže, podpredseda, 2001–2002
životná poisťovňa Suomi-Yhtiö, zastúpenie, člen, 2001–
rada, Nadácia fínskeho múzea poľnohospodárstva, podpredseda, 2003–
riadiaci orgán, fínska volejbalová liga, predseda, 2000– a rada, Fínska volejbalová asociácia, člen, 2000–
Ďalšie aktivity
Publikácie:
Laskentatoimen hyväksikäyttö (Využitie účtovníctva) 1986
Ala-Nissilä & Mäkinen, Pietarila, Söderström: Laskentatoimi (Účtovníctvo) SALDO 1987
Ala-Nissilä – Sivervo: Laskentatoimi (Účtovníctvo) KATE 1988
Maaseutu uudelle vuosituhannelle (toimitettu teos) (Vidiecka oblasť nového milénia (vyd.)), 1990
Suomen talouden kolmas tie (Tretia cesta pre fínske hospodárstvo), 1999
Znalosť jazykov
fínsky
anglický
švédsky
francúzsky (základná znalosť)
PRÍLOHA 2: ODPOVEDE OLAVIHO ALU-NISSILU NA DOTAZNÍK
Výkon činnosti
1.
Čo si myslíte o kritike vyhlásenia o vierohodnosti (DAS), ktorú vyjadril Parlament v správe o absolutóriu z roku 2003 a v pracovných dokumentoch k semináru o finančnom nariadení?
Európska únia je z pohľadu vnútorného a vonkajšieho monitorovania veľmi náročným pracovným prostredím kvôli svojej veľkosti a povahe.
Realizácia rozpočtu EÚ sa monitoruje na troch úrovniach.
V každej inštitúcii sa vykonáva vnútorné monitorovanie, Dvor audítorov vykonáva vonkajší audit a Európsky parlament dohliada na finančné riadenie prostredníctvom postupu udeľovania absolutória.
Keď bol postup vyhlásenia o vierohodnosti (DAS) zaradený do výročnej správy Dvora audítorov, bola to prirodzená reakcia na skutočnosť, že Maastrichtská zmluva priznala Dvoru audítorov štatút inštitúcie.
Bolo to potrebné tiež z hľadiska postupu udeľovania absolutória.
Je dobré, že bol vypracovaný postup DAS takým spôsobom, že na rozdiel od prvých rokov, keď tento proces bol procesom počítania chýb, ktoré sa urobili, teraz obsahuje odbornejšie audity.
Prvý rozhodujúci krok sa uskutočnil už v auditoch pre finančné roky 1998 – 2001, keď sa vo vydávaných správach účinnejším spôsobom zdôraznili zistenia v jednotlivých oblastiach.
Dvor audítorov odvtedy založil DAS nie na preverovaní všeobecnej náhodnej vzorky ale na jednotlivých zdrojoch (hodnotenie monitorovacích systémov a monitorovania, rozsiahle analýzy príslušných transakcií účtovnej uzávierky, výročné správy o činnosti a iné dokumenty poskytnuté generálnymi riaditeľmi Komisie, výsledky práce iných orgánov auditu).
Súhlasím napriek tomu s názorom Parlamentu, že stále existuje potreba zmeniť súčasný postup DAS, hoci doterajšie projekty na zlepšenie tohto postupu by nemali byť podceňované.
Dvor audítorov sa v posledných rokoch snažil o rozvoj auditu DAS a vydávania správ o jeho výsledkoch, takže popri všeobecnom DAS uvedenom v Zmluve o ES Dvor audítorov predkladá hĺbkové zistenia o stave a vývoji finančného riadenia, ktoré sú založené na systémovej analýze a analýze rizík vnútorného monitorovacieho systému, finančného riadenia a rôznych dokumentov.
Dvor audítorov na základe toho hodnotí zákonnosť a správnosť príslušných transakcií.
Toto smerovanie je správne, v rovnakom prístupe by sa malo pokračovať a tento prístup by mal byť posilnený.
Bolo by žiaduce, aby Dvor audítorov vyjadroval stanoviská spôsobom, ktorý umožňuje článok 248 Zmluvy o ES, o každej hlavnej oblasti činnosti Spoločenstva, čiže prakticky o každej kapitole finančného výhľadu.
To by, samozrejme, znamenalo, že popri všeobecnom audite vzoriek pre účely DAS by Dvor audítorov musel pre jednotlivé sektory analyzovať správne systémy naozaj vo veľkom rozsahu a tiež efektívne využívať analýzy zostavené Komisiou.
Som presvedčený, že Európsky parlament a Rada potrebujú pri svojom rozhodovaní a pri uplatňovaní svojej kontrolnej právomoci využiteľné informácie, ktoré sú takýmto spôsobom zatriedené podľa kapitol finančného výhľadu a rozpočtu a ktoré sa zaoberajú jednotlivými oblasťami činnosti.
S rozvojom auditov DAS treba mať tiež na pamäti, že prostredníctvom vnútorného monitorovania a vonkajších auditov sa dá dospieť len k dostatočnej istote vzhľadom na zákonnosť a správnosť príslušných transakcií účtovnej uzávierky.
Úplne vylúčiť omyly nie je možné, v práci Dvora audítorov a všade inde by sa preto mala venovať pozornosť zásade podstatnosti, čo znamená, že uvádzať treba hlavné nedostatky.
To si, samozrejme, niekedy od audítorov vyžiada ťažké rozhodovanie o tom, ktoré zistenia poukazujú na všeobecnejšie a podstatnejšie nedostatky.
Úlohou Dvora audítorov je „pomáhať Európskemu parlamentu a Rade monitorovať realizáciu rozpočtu“.
Je prirodzené, že Parlament chce mať k dispozícii nástroj, ktorý mu v tejto práci pomôže.
Názor vyjadrený na seminári o finančnom riadení Únie, že DAS by sa malo stať presným nástrojom zameriavajúcim sa na analýzu prevádzky monitorovacích a kontrolných systémov, si zaslúži podporu, pri práci na rozvoji DAS by sa však mali sledovať aj iné, všeobecnejšie ciele.
Problémy riadenia zdrojov Únie by sa nemali zjednodušovať tým, že ich budeme považovať výlučne za problém v súvislosti s DAS.
Európsky parlament bol spokojný so stanoviskom Dvora audítorov ku koncepcii jednotného auditu, ktoré odôvodnene vnímal ako veľmi dôležitý prvok v diskusii o monitorovaní finančného riadenia Únie.
Parlament však poznamenal, že stanovisko Dvora audítorov sa vážne zaoberá rozvojom postupov pre vnútorné monitorovanie Spoločenstva.
Tu, ako aj všade inde, je potrebné odlíšiť vnútorné monitorovanie od jeho vonkajšieho protipólu, ktorý tvoria audity Dvora audítorov.
Komisia tiež začala proces, ktorého účelom je dosiahnuť medziinštitucionálnu dohodu o rozvoji súčasného referenčného rámca pre vnútorné monitorovanie takým spôsobom, aby mal Dvor audítorov možnosť predložiť pozitívne DAS.
Zaujímavá je myšlienka zavedenia vnútroštátnych potvrdzujúcich vyhlásení, ktorá bola v tejto súvislosti prednesená.
Pri pohľade na výročnú správu za rok 2003 Parlament upozornil na skutočnosť, že súčasný postup DAS sám osebe nepomáha výrazne obmedzovať plytvanie.
Neukazuje, či prostriedky boli využité účelne, či hospodárne a účinne.
DAS zostáva nástrojom, ktorý je príliš založený na hodnotení transakcií a jednotlivých chýb.
Vo Fínsku máme popri tradičných auditoch tiež dlhú tradíciu auditov účelnosti.
Myslím, že toto je jedno z hľadísk, ktoré môže byť naším príspevkom pre celú Úniu.
Je dobré, že Európsky parlament zohráva aktívnu úlohu pri obnove systému finančného riadenia Únie.
Súčasný typ rozpočtu Únie, ktorý je založený na výsledkoch podľa oblastí, je pre audit vhodnejší ako jeho predchodca.
Práca na ďalšom rozvoji bude bezpochyby vyžadovať tiež spoluprácu medzi Parlamentom, Komisiou, Radou, Dvorom audítorov a vnútroštátnymi orgánmi auditu.
2.
Ako môže Dvor audítorov prispieť k šíreniu pozitívneho obrazu o Európskej únii medzi európskymi občanmi?
Ako by bolo možné zlepšiť prezentovanie správ Dvora audítorov a väčšmi ich sprístupniť verejnosti?
Všetky orgány EÚ majú vplyv na obraz občana Európy o EÚ.
Pre Dvor audítorov je najdôležitejšie riadne si plniť úlohu, ktorá mu bola pridelená: vykonávať nezávislý audit získavania a využívania finančných prostriedkov Európskej únie a prostredníctvom auditov hodnotiť úspešnosť týchto postupov.
Dôležité je, aby Dvor audítorov vydával pravidelné správy o svojej práci a jej výsledkoch.
Dvor audítorov má tiež úlohu v oblasti rozvoja a usiluje sa rozvíjať riadenie fondov EÚ na všetkých úrovniach tak, aby bolo zabezpečené optimálne využívanie peňazí občanov.
Sústavná a uvážená práca v oblasti rozvoja má istú zásluhu na tom, že činnosti získavajú na dôveryhodnosti.
Nepriaznivé názory môžu byť do určitej miery príčinou nepravdivých myšlienok šírených médiami.
To zvyšuje požiadavky týkajúce sa jasnosti vydávaných správ. Je preto nemožné venovať priveľa pozornosti spôsobu, akým sa Dvor audítorov vyjadruje.
Možno by sa dalo uvažovať o zorganizovaní školenia pre predstaviteľov najdôležitejších médií, ktoré by poskytlo možnosť presnejšieho preskúmania základných hľadísk.
Nasmerovanie rozvoja auditov tak ako som navrhol - bližšie k auditu účelnosti – by pravdepodobne tiež zvýšilo záujem občanov o správy Dvora audítorov.
Systém, ktorý sa využíva vo Fínsku, s riadením a zodpovednosťou podľa výsledkov, by mohol tiež napomáhať vykonávanie auditov účelnosti na úrovni EÚ.
Výhodou tohto typu systému je jasné pridelenie zodpovednosti.
Viac pozornosti by sa malo venovať otázke poskytovania informácií o správach a umožnenia prístupu k nim.
Viac by sa mali využívať možnosti, ktoré v tomto smere poskytujú nové technológie.
3.
Aké by mali byť hlavné znaky kultúry správneho finančného riadenia vo verejných službách?
Všeobecná administratívna kultúra vytvára pozadie aj pre finančné riadenie.
Dobré riadenie je tiež dobrým východiskom pre finančné riadenie.
Ak spoločnosť sama nepodporuje dôveryhodnú činnosť, úsilie zlepšiť účinnosť kontroly využívania fondov bude tiež problematické.
V prípade finančného riadenia vo verejnom sektore sa dôraz kladie na dodržiavanie právnych predpisov.
Druhou dôležitou zásadou je otvorenosť.
Základom je, samozrejme, účinná vnútorná kontrola a efektívne vonkajšie monitorovanie.
Vo finančnom nariadení sa zdôrazňuje hospodárnosť, účinnosť a efektívnosť riadenia fondov EÚ.
Hospodárnosť opatrení je spojená s ich účinnosťou.
Na vyhodnotenie hospodárnosti sa získané výsledky porovnajú s nákladmi.
Z pohľadu efektívnosti je dôležité stanoviť, či boli dosiahnuté ciele.
Aby to bolo možné, je potrebné vedieť vopred prijať jasné, merateľné ciele.
Ďalšou črtou zdravej kultúry finančného riadenia je určitý stupeň predvídateľnosti.
V záujme vyrovnaného štátneho rozpočtu je nevyhnutné, aby zostali opatrenia zachované a aby sa tí, ktorí prijímajú rozhodnutia, riadili vopred naplánovanými rozpočtovými rámcami.
Fínsko získalo uspokojivú skúsenosť tohto druhu v posledných rokoch.
Čoskoro uplynú tri roky od zavedenia reformovaného postupu štátneho rozpočtového rámca a verejné financie sú v dobrom stave.
Práca na rozvoji postupu rozpočtového rámca pokračuje v súlade so získanými skúsenosťami.
4.
Dvor audítorov v súlade so Zmluvou pomáha Európskemu parlamentu pri výkone jeho právomocí v oblasti kontroly plnenia rozpočtu.
Ako by ste opísali vaše úlohy vzhľadom na podávanie správ Európskemu parlamentu, a najmä Výboru pre rozpočtovú kontrolu?
Ako by ste reagovali v prípade, ak by Parlament vyzval Dvor audítorov, aby pripravil správu o určitej oblasti záujmu?
Pomoc Európskemu parlamentu a Rade pri monitorovaní plnenia rozpočtu je jednou z hlavných úloh Dvora audítorov.
Kontakt s Parlamentom a najmä s jeho výborom pre rozpočtovú kontrolu má preto prvoradý význam.
Výbor pre rozpočtovú kontrolu je pre Dvor audítorov najdôležitejším partnerom spolupráce.
Správy predkladané výboru musia byť čo najaktuálnejšie a najucelenejšie.
Okrem predkladania správ majú sústavné odborné kontakty s výborom pre rozpočtovú kontrolu zásadný význam aj v iných súvislostiach.
Podľa článku 247 Zmluvy nesmú členovia Dvora audítorov žiadať ani prijímať príkazy od žiadnej vlády alebo iného orgánu.
Podľa článku 248 Zmluvy Dvor audítorov predkladá Parlamentu správy o spoľahlivosti účtovnej uzávierky.
Ako nezávislý orgán auditu má prirodzene Dvor audítorov plnú moc na základe svojich auditov sám uvážiť, ktoré otázky môžu byť predmetom správy.
Ako hlavné kritérium nevyhnutných opatrení je však dôležité zohľadniť potreby tých, ktorým patrí rozpočtová právomoc.
Účelom auditov je nakoniec poskytnúť informácie použiteľné pri rozhodovaní Európskeho parlamentu a Rady a zároveň prostredníctvom auditov zabezpečiť spoľahlivosť účtovnej uzávierky a získať primeranú istotu, že príslušné transakcie boli zákonné a správne.
Dvor audítorov môže tiež poskytovať stanoviská inštitúciám na ich žiadosť.
Každá žiadosť Parlamentu o predloženie správy by sa mala posudzovať s plnou vážnosťou.
5.
Ako viete, Komisia uskutočňuje revíziu svojho nariadenia o rozpočtových pravidlách.
Aký by mohol byť prípadný prínos tejto zmeny?
Finančné riadenie Komisie je kľúčovým prvkom v zlepšovaní systému finančného riadenia EÚ.
Rovnako dôležité je ozdravenie systémov starých a nových členských štátov.
Nové finančné nariadenie, ktoré platí od začiatku roku 2003, sa samo osebe ukázalo byť účinné.
Toto nariadenie sa teraz po prvýkrát upravuje.
Jedným z hlavných účelov tejto úpravy je zlepšiť používanie pravidiel a zvýšiť otvorenosť.
Zámerom je tiež zjednodušiť niektoré postupy a dokumenty.
Pravidlá plnenia rozpočtu sa majú ujasniť a byť menej zaťažujúce.
Komisia zastáva názor, že tieto ciele je možné dosiahnuť bez zmeny základných zásad, koncepcií a štruktúr finančného nariadenia.
Vzhľadom na všetky tieto ciele je zrejmé, že je ešte potrebné vykonať oveľa viac práce.
Hlavný dôraz by sa možno mal skôr klásť na uplatňovanie súčasných pravidiel ako na stále zmeny týchto pravidiel.
Zmeny pravidiel sa majú odporučiť len ako cesta k riešeniu skutočných problémov.
Pri úprave finančného nariadenia je dôležité zabezpečiť, aby bol vzťah medzi sektorovou legislatívou a finančným nariadením jasný a pevne stanovený, a to aj pre tých, ktorí tieto pravidlá uplatňujú.
Pravidlá stanovené v príslušnej sektorovej legislatíve, ktorými sa upravuje finančné riadenie, sú nanajvýš dôležité, najmä pokiaľ ide o správu a kontrolu zo strany členských štátov týkajúcu sa prostriedkov na poľnohospodárstvo a zdrojov zo štrukturálnych fondov.
Nebude pravdepodobne možné hneď tieto pravidlá nahradiť pravidlami, ktoré obsahuje finančné nariadenie.
Napriek tomu by však bolo žiaduce pokúsiť sa nastoliť situáciu, v ktorej pravidlá uplatniteľné v rôznych sektoroch poskytujú najlepší možný základ pre finančné riadenie a vnútornú kontrolu a zároveň odstrániť zbytočné rozdiely v týchto pravidlách.
Z dlhodobého hľadiska by sa malo zvážiť zhrnutie zásadných pravidiel vo finančnom nariadení.
V tomto štádiu ešte stále nie je jednoduché hodnotiť pridanú hodnotu zmien, ktoré sú v súčasnosti naplánované.
Je potrebné zistiť, či navrhované zmeny v praxi dosiahnu cieľ zabezpečiť účinnejšie a jednoduchšie predpisy.
Ak sa týmto zmenám podarí zjednodušiť správu a finančné riadenie, ak povedú k ich vyššej účinnosti a uľahčia úlohu vykonávania auditov, bude z nich mať prospech nielen EÚ, ale aj členské štáty.
6.
Akú úlohu by mohli zohrávať národné audítorské inštitúcie v rámci pomoci pri zabezpečovaní správneho využívania finančných prostriedkov EÚ vo svojich krajinách?
Podľa článku 188 písmeno c) Zmluvy o ES sú národné úrady pre vonkajší audit národnými orgánmi, s ktorými má Dvor audítorov EÚ spolupracovať.
Článok 248 Amsterdamskej zmluvy k tomu dodáva: „Dvor audítorov a národné audítorské orgány spolupracujú v duchu dôvery pri zachovaní svojej nezávislosti.“'
Podľa Zmluvy o ES majú tiež členské štáty povinnosť chrániť finančné záujmy Spoločenstva rovnako účinne, ako chránia svoje vlastné záujmy.
Na základe tejto rovnosti ochrany by mala byť auditu využívania prostriedkov EÚ prisudzovaná rovnaká priorita ako auditu využívania vnútroštátnych finančných prostriedkov.
Národné audítorské orgány by tak mali vykonávať audit prevodu finančných prostriedkov medzi členskými štátmi a Európskou úniou rovnako dôsledne a v súlade s rovnakými zásadami ako v prípade vnútroštátnych finančných zdrojov.
Toto je prístup, ktorý sa vo Fínsku až doposiaľ využíva.
V súlade so zásadou rovnakej ochrany uplatňuje štátny audítorský úrad pri svojich auditoch operačné modely podobné modelom využívaným pri vnútroštátnych rozpočtových zdrojoch.
Je to operačný model vhodný pre najvyššie orgány vonkajšieho auditu všeobecne.
Viac než 80 % rozpočtu EÚ je spravovaných v spolupráci s členskými štátmi a štátmi, ktoré prijímajú podporu.
Spolupráca znamená, že Komisia nesie všeobecnú zodpovednosť za rozpočet, zatiaľ čo členské štáty (alebo štáty, ktoré prijímajú podporu) sú zodpovedné za bežné riadenie systémov a za monitorovanie v súlade s pravidlami stanovenými Spoločenstvom.
Úloha národných audítorských úradov je obzvlášť dôležitá v súvislosti s monitorovaním.
Výbor pre rozpočtovú kontrolu zobral na vedomie, že Dvor audítorov zistil, že najväčšie problémy, ktoré vznikajú pri hodnotení zákonnosti a správnosti príslušných transakcií účtovnej uzávierky, majú pôvod v členských štátoch a v menšej miere v Komisii.
Tým je zdôraznený význam úloh spojených s rozvojom vnútroštátneho monitorovania.
Zásadnou úlohou najvyšších národných orgánov vonkajšieho auditu zostáva predkladanie správ národným parlamentom o zisteniach získaných počas auditov týkajúcich sa finančných prostriedkov EÚ.
Spolupráca medzi národnými audítorskými orgánmi a Dvorom audítorov a jej rozvíjanie sú, prirodzene, veľmi dôležité.
Tak ako vždy, najlepšiu spoluprácu možno pozorovať v každodennej činnosti.
Nadobudol som dojem, že koordinačný výbor EÚ, ktorý sa skladá z predsedov národných audítorských úradov a predsedu Dvora audítorov, sa dôsledne snaží rozvinúť a zlepšiť prácu na rozvoji auditu finančných prostriedkov EÚ.
Táto spolupráca a najmä kvalitatívny rozvoj jej podstaty by mali pokračovať a zaslúžia si podporu.
Vďaka tejto spolupráci je audit finančných prostriedkov vykonávaný národnými audítorskými úradmi účinnejší a vyššej kvality ako býval.
7.
Viete si predstaviť určité zmeny v štruktúre Dvora audítorov, ktoré by mohli zvýšiť jeho efektívnosť?
Dvor audítorov prijal rôzne opatrenia zamerané na zefektívnenie jeho práce v rozšírenej Únii.
Pri Dvore audítorov bol založený správny výbor, ktorý prevzal zodpovednosť za všetky správne otázky, ktorých posudzovanie si vyžaduje rozhodnutie Dvora audítorov.
Posilnená bola úloha audítorských skupín.
Členmi Dvora audítorov sú zástupcovia z každého členského štátu.
To je dôležité, okrem iného, z hľadiska skúseností rôznych členských štátov a toku informácií medzi nimi a tiež z dôvodu reprezentatívnosti.
Inovácie, ktoré už Dvor audítorov prijal, boli odôvodnené.
Akékoľvek ďalšie výrazné zvýšenie počtu členov si môže v budúcnosti vyžiadať ďalšie zmeny.
Vyššiu efektívnosť by z praktických dôvodov mohli priniesť aj užšie kontakty s národnými audítorskými orgánmi ako v súčasnosti.
Počet audítorov vykonávajúcich na Dvore audítorov konkrétnu audítorskú činnosť by sa mal posúdiť vzhľadom na kvalitu a rozsah vykonávanej práce a z tohto hľadiska by sa malo zvážiť zvýšenie ich počtu.
Revízia ústavy by nemala priniesť žiadne oslabenie úlohy Dvora audítorov.
Ak by mal Dvor v dôsledku tohto procesu stratiť svoj status skutočnej inštitúcie, bol by to krok späť.
Z pohľadu Parlamentu je tiež žiaduce, aby bol Dvor audítorov v budúcnosti naďalej považovaný za skutočnú inštitúciu EÚ.
Nezávislosť
8.
Ako by ste charakterizovali Váš záväzok byť nezávislým pri výkone svojej funkcie a ako si konkrétne predstavujete uskutočňovanie tejto zásady v praxi?
Práca a členovia Európskeho dvora audítorov musia byť absolútne nezávislí.
To musí vždy byť prvoradé hľadisko.
Nezávislosť znamená, že každý člen sa musí úplne vzdať akejkoľvek inej práce, platenej či neplatenej.
Po mojom menovaní a pred nástupom do funkcie člena Dvora audítorov by som vzdal všetkých svojich ďalších funkcií.
9.
Mohli by ste Európskemu parlamentu uviesť podrobnosti o vašich predchádzajúcich a súčasných obchodných, finančných a politických záujmoch a pozíciách a o všetkých ďalších záväzkoch, ktoré by mohli byť v konflikte s Vašou budúcou funkciou?
V súčasnosti som poslancom fínskeho parlamentu a predsedom výboru pre štátny rozpočet a rozpočtovú kontrolu.
Okrem toho som predsedom bankovej rady fínskeho parlamentu a riadiacej rady Fínskeho štátneho fondu pre výskum a vývoj (SITRA).
Tieto pozície nie sú spojené so žiadnou prevádzkovou finančnou zodpovednosťou.
Pred nástupom do svojej novej funkcie sa týchto pozícií vzdám.
Som partnerom v audítorskej firme a vykonávam audit účtovných uzávierok rôznych organizácií.
Pred nástupom do funkcie mám v úmysle vzdať sa tohto partnerstva a prestať vykonávať všetku svoju audítorskú činnosť.
Okrem toho sa zúčastňujem na práci rôznych neziskových organizácií.
Keďže je to verejnoprospešná činnosť, neobsahuje nič, čo by mohlo nepriaznivo ovplyvniť moju budúcu funkciu.
Napriek tomu mám však v úmysle vzdať sa všetkých týchto pozícií pred nástupom do mojej novej funkcie .
V strane v súčasnosti nezastávam žiadne funkcie okrem predsedníctva pracovnej skupiny pre financie, dane a podnikanie.
Mám v úmysle vzdať sa aj tejto funkcie.
Odborné skúsenosti
10.
Vymenujte, prosím, hlavné aspekty Vašej odbornej praxe v oblasti verejných financií, manažmentu alebo auditu riadenia.
Mám titul magistra ekonomických vied, som audítor autorizovaný obchodnou komorou a tiež audítor autorizovaný ústrednou obchodnou komorou, čo je funkcia, ktorá sa získava vykonaním najvyššej audítorskej skúšky, aká vo Fínsku existuje.
Vyučoval som účtovníctvo a právo, pracoval som ako vedúci oddelenia na obchodnej vyššej odbornej škole a vyučoval som účtovníctvo na strednej obchodnej škole v Turku.
Od roku 1991 som poslancom fínskeho parlamentu a bol som členom aj náhradníkom jeho výboru pre štátny rozpočet a rozpočtovú kontrolu.
Od roku 1999 do roku 2003 som bol v tomto výbore predsedom sekcie pre správu a audit, ktorá sa zaoberá správami o audite štátneho rozpočtu.
Ako predseda výboru pre štátny rozpočet a rozpočtovú kontrolu som bol od roku 2003 zodpovedný za posúdenie troch štátnych rozpočtov.
Od roku 1980 pracujem ako audítor na čiastočný úväzok a mnoho rokov som partnerom v audítorskej firme.
Ako audítor som okrem iného pracoval vo Fínskej národnej banke, Fínskej štátnej exportnej úverovej agentúre, v miestnej samospráve, cirkvi, úrade pre vyplácanie príspevkov v nezamestnanosti a mnohých podnikoch a združeniach.
Bol som tiež členom dozorného výboru Severskej investičnej banky.
Som dlhoročným členom výboru fínskeho parlamentu zodpovedného za dohľad nad Fínskou národnou bankou a predsedám tomuto výboru od roku 2003.
Fínska národná banka je teraz súčasťou európskeho systému centrálnych bánk.
Výbor tiež zastáva funkciu dozornej rady pre finančný audit spojený s Fínskou národnou bankou.
Od roku 2003 som predsedom poradného zboru Štátneho úradu pre finančný audit – národného audítorského úradu.
Podieľal som sa na vypracovaní postupu predkladania správ a systému správ v oblasti štátnych financií vo Fínsku.
Som jedným z vedúcich členov pracovnej skupiny, ktorú zriadil fínsky parlament na „vypracovanie postupu predkladania správ ako prvku kontroly finančného riadenia štátu“ a podpredsedom „pracovnej skupiny pre rozvoj parlamentnej kontroly“.
Výsledkom práce tejto skupiny bolo prepracovanie postupu predkladania správ o vykonaní účtovnej uzávierky štátu ako súčasť reformy zavádzajúcej riadenie podľa výsledkov a činnosti a týkajúcej sa povinného účtovníctva.
Práca tejto pracovnej skupiny povedie k zriadeniu nového samostatného výboru pre audit vo fínskom parlamente v roku 2007.
11.
Ak ste už pôsobili ako člen Európskeho dvora audítorov, popíšte prosím Váš prínos k zlepšeniu riadenia financií Európskej únie počas Vášho členstva v Európskom dvore audítorov.
12.
Stiahli by ste svoju kandidatúru, ak by Európsky parlament zaujal odmietavé stanovisko k Vášmu vymenovaniu za člena Dvora audítorov?
Áno, stiahol by som svoju kandidatúru.
Dvor audítorov podáva správy Parlamentu a jeho Výboru pre rozpočtovú kontrolu.
Domnievam sa, že túto prácu je možné úspešne vykonávať len vtedy, ak má kandidát dôveru Parlamentu a jeho Výboru pre rozpočtovú kontrolu.
POSTUP
Názov
Menovanie Olaviho Alu-Nissiläho za člena Dvora audítorov
Referenčné čísla
C6‑0337/2005 – 2005/0809(CNS)
Právny základ
Články 247 ods. 3 prvý pododsek Zmluvy o ES a 160b ods. 3 Zmluvy o Euratome
Základ v rokovacom poriadku
Článok 101
Dátum konzultácie s EP
14.10.2005
Gestorský výbor dátum pridelenia
CONT 27.10.2005
Spravodajca dátum vymenovania
José Javier Pomés Ruiz 12.9.2005
Prerokovanie vo výbore
24.11.2005
Dátum schválenia pozmeňujúcich a doplňujúcich návrhov
24.11.2005
Poslanci prítomní na konečnom hlasovaní
Inés Ayala Sender, Herbert Bösch, Mogens N.J. Camre, Paulo Casaca, Lorenzo Cesa, Petr Duchoň, Szabolcs Fazakas, Umberto Guidoni, Hans-Peter Martin, Borut Pahor, José Javier Pomés Ruiz, Bart Staes, Margarita Starkevičiūtė, Kyösti Tapio Virrankoski
Náhradníci prítomní na konečnom hlasovaní
Daniel Caspary, Joel Hasse Ferreira, Edit Herczog
Náhradníci (čl. 178 ods. 2) prítomní na konečnom hlasovaní
Iles Braghetto, Manolis Mavrommatis, Marcello Vernola
Dátum predloženia – A6
28.11.2005
A6-0367/2005
