18.6.2008
SPOLOČNÝ NÁVRH UZNESENIA
ktorý v súlade s článkom 115 ods. 5 rokovacieho poriadku predkladajú
– Geoffrey Van Orden, Urszula Gacek, Filip Kaczmarek, Mario Mauro, Colm Burke, Bernd Posselt, Eija-Riitta Korhola, Laima Liucija Andrikienė, Tunne Kelam a Thomas Mann v mene skupiny PPE-DE
– Pasqualina Napoletano a Glenys Kinnock v mene skupiny PSE
– Frédérique Ries, Marios Matsakis, Marielle De Sarnez a Marco Cappato v mene skupiny ALDE
– Frithjof Schmidt a Hélène Flautre v mene skupiny Verts/ALE
– Gintaras Didžiokas, Adam Bielan, Mieczysław Edmund Janowski, Ryszard Czarnecki, Brian Crowley, Ewa Tomaszewska a Konrad Szymański v mene skupiny UEN
– Luisa Morgantini v mene skupiny GUE/NGL
a ktorý nahrádza návrhy týchto skupín:
– Verts/ALE ( B6‑0314/2008 )
– ALDE ( B6‑0315/2008 )
– UEN ( B6‑0317/2008 )
– PPE-DE ( B6‑0320/2008 )
– GUE/NGL ( B6‑0321/2008 )
– PSE ( B6‑0324/2008 )
o Barme: pretrvávajúce zadržiavanie politických väzňov
Uznesenie Európskeho parlamentu o Barme: pretrvávajúce zadržiavanie politických väzňov
Európsky parlament ,
–
so zreteľom na svoje predchádzajúce uznesenia o Barme, najmä na uznesenia z 24. apríla 2008 Prijaté texty, P6_TA(2008)0178 . a z 27. septembra 2007 Prijaté texty, P6_TA(2007)0420 . ,
–
so zreteľom na závery Rady z 29. apríla 2008 o Barme/Mjanmarsku a na spoločnú pozíciu Rady o obnovení reštriktívnych opatrení voči Barme,
–
so zreteľom na správu osobitného spravodajcu OSN Tomása Ojea Quintana o situácii v oblasti ľudských práv v Barme z 3. júna 2008 o vykonávaní rezolúcií Bezpečnostnej rady OSN S-5/1 a 6/33,
–
so zreteľom na článok 115 ods. 5 rokovacieho poriadku,
A.
keďže generálna tajomníčka Národnej ligy za demokraciu (NLD) Daw Aung San Suu Kyi strávil trinásť z ostatných osemnástich rokov ako politický väzeň v domácom väzení, keďže ďalších 1900 osôb bolo uväznených v neľudských podmienkach len za to, že vyjadrili želanie zaviesť v Barme demokraciu a za to, že protestovali proti ústavnému referendu, a keďže stále nie je jasné, čo sa stalo s desiatkami nezvestných účastníkov protestov vedených mníchmi v septembri 2007,
B.
keďže predlžovaním domáceho väzenia Aung San Suu Kyiovej porušuje chunta svoj vlastný zákon (Zákon o ochrane štátu z roku 1975), v ktorom sa stanovuje, že nikto nesmie byť zadržiavaný bez obžaloby alebo súdneho procesu viac ako päť rokov, a keďže vládnuci režim stále odoláva medzinárodnému tlaku na prepustenie neprávom zadržiavaných politických väzňov z barmských väzníc,
C.
keďže barmský režim nielenže neuposlúchol výzvu generálneho tajomníka OSN na prepustenie väzňov, ale 10. júna uväznil ďalších 16 osôb, obetí cyklónu Nargis, za trestný čin žiadania o humanitárnu pomoc v kanceláriách rozvojového programu OSN,
D
keďže 11. júna oficiálne noviny barmskej vojenskej chunty spolu s režimu poplatným denníkom „Nové svetlo Mjanmarska“ vyzvali na verejné zbičovanie Daw Aung San Suu Kyiovej a keďže sa vojenská chunta odmietla od tohto potupného návrhu dištancovať,
E.
keďže 3. mája 2008 v skorých ranných hodinách, keď cyklón Nargis zasiahol väznicu Insein v Rangúne, vojaci a poriadková polícia spustili paľbu na väzňov a nezákonne a zbytočne zabili odhadom 36 osôb a ďalších 70 osôb zranili, a to potom, ako dym spôsobil medzi väzňami paniku,
F.
keďže expert OSN na ľudské práva Barmy požiadal, aby vládnuca chunta prešetrila správy o tom, že jej vojaci zastrelili viacerých väzňov počas cyklónu minulý mesiac a keďže režim odmietol takéto šetrenie schváliť,
G.
keďže skupiny pre ľudské práva informujú o tom, že od 20. mája barmské orgány vystupňovali úsilie o odsunutie osôb, ktoré ostali po cyklóne nažive, z dočasných príbytkov, ako napríklad zo škôl a kláštorov, a nútia ich, aby sa vrátili do svojich domovov aj napriek tomu, že sú zničené;
1.
jednoznačne odsudzuje rozhodnutie barmských úradov predlžiť domáce väzenie Aung San Suu Kyiovej;
2.
vyjadruje rovnako poľutovanie nad zadržiavaním skupiny politických aktivistov, ktorí žiadajú prepustenie Aung San Suu Kyiovej a naliehavo vyzýva barmské orgány, aby bezodkladne prepustili na slobodu všetkých politických väzňov;
3.
verejne odsudzuje zámer zbičovať Daw Aung San Suu Kyiovú ako zločin voči ľudskosti,
4.
žiada pod záštitou OSN súdne vyšetrenie správ, že barmská armáda zavraždila v období po cyklóne Nargis politických väzňov;
5.
vyjadruje poľutovanie nad tým, že barmské orgány naďalej väznia obete cyklónu Nargis, ktoré sa pokúšali hľadať pomoc v organizáciách medzinárodnej pomoci v Barme;
6.
považuje za veľmi poľutovaniahodné, že barmská chunta usporiadala referendum o ústave iba niekoľko dní potom, ako krajinu zasiahol ničivý cyklón, a zamietla jeho výsledky ako nevierohodné;
7.
vyzýva barmské orgány, aby zrušili všetky obmedzenia mierových politických aktivít v krajine a začali všeobecný proces národného zmierenia, obnovy demokracie, uplatňovania zásad právneho štátu a plného rešpektovania ľudských práv;
8.
vyzýva tiež režim, aby podal vysvetlenie v súvislosti s osobami, ktoré sú od septembra minulého roku stále nezvestné po tvrdom zásahu proti protestom budhistických mníchov a aktivistov za demokraciu;
9.
žiada Barmu, aby dodržiavala dohodu dosiahnutú s generálnym tajomníkom OSN a umožnila medzinárodným humanitárnym pracovníkom a dodávkam pomoci nerušený prístup do oblastí postihnutých cyklónom a aby plne spolupracovala s medzinárodným spoločenstvom pri posudzovaní potrieb v oblasti pomoci; vyzýva barmské orgány, aby zastavili úradné zasahovanie do zásielok pomoci a aby plne spolupracovali s humanitárnymi organizáciami;
10.
opakovane vyzýva barmské orgány, aby sa zapojili do dialógu so všetkými zložkami spoločnosti Barmy v záujme dosiahnutia skutočného národného zmierenia, demokratizácie, plného rešpektovania ľudských práv a právneho štátu;
11.
oceňuje ostatnú správu osobitného spravodajcu OSN, ktorá obsahuje dôležité dôkazy o pokračujúcom porušovaní ľudských práv v krajine; s vážnym znepokojením berie na vedomie závery správy, že situácia v oblasti ľudských práv v Barme sa od 26. marca 2008 takmer vôbec nezlepšila;
12.
naliehavo žiada barmské orgány, aby nadviazali úzky dialóg s osobitným spravodajcom OSN a akceptovali jeho žiadosť navštíviť Barmu;
13.
vyzýva krajiny združenia ASEAN, s ktorými má Barma úzke hospodárske a politické vzťahy, aby v záujme demokratických zmien vyvinuli silný tlak na barmské orgány;
14.
zastáva názor, že jasne definované a zamerané sankcie EÚ proti barmskej chunte majú napriek rozšíreniu po udalostiach v septembri 2007 zavedením embarga na ďalšie hospodárske odvetvia stále obmedzený účinok na režim, čo nespĺňa zamýšľané ciele; opakuje preto svoju výzvu Rade, aby prijala ďalšie opatrenia a účinne zamedzila chunte prístup k finančnému systému EÚ; vyzýva Radu a členské štáty, aby dôsledne monitorovali cielené sankcie a zabezpečili ich účinné použitie;
15.
poveruje svojho predsedu, aby postúpil toto uznesenie Rade, Komisii, vládam a parlamentom členských štátov, osobitnému vyslancovi EÚ pre Barmu, barmskej Štátnej rade pre mier a rozvoj, vládam členských krajín združenia ASEAN a združenia ASEM, Medziparlamentnému výboru združenia ASEAN pre Mjanmarsko, pani Daw Aung San Suu Kyiovej, Národnej lige za demokraciu (NLD), generálnemu tajomníkovi OSN, vysokému komisárovi OSN pre ľudské práva a osobitnému spravodajcovi OSN pre situáciu v oblasti ľudských práv v Barme.
