24.10.2011 B7-0547/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii v Egypte a Sýrii, najmä v kresťanských komunitách
Willy Meyer
,
Jean-Luc Mélenchon
,
Marie-Christine Vergiat
,
Helmut Scholz
v mene skupiny GUE/NGL
PE472.744v01-00 B7‑0547/2011 Uznesenie Európskeho parlamentu o situácii v Egypte a Sýrii, najmä v kresťanských komunitách
Európsky parlament ,
– so zreteľom na svoje predchádzajúce uznesenia,
– so zreteľom na článok 18 Charty OSN a Medzinárodného paktu o občianskych a politických právach a článok 10 Charty základných práv Európskej únie,
– so zreteľom na Deklaráciu OSN o odstránení všetkých foriem neznášanlivosti a diskriminácie na základe náboženského vyznania a viery z roku 1981,
– so zreteľom na rezolúcie Komisie OSN pre ľudské práva o boji proti hanobeniu náboženstiev,
– so zreteľom na vyhlásenie generálneho tajomníka OSN Pan Ki-muna z 11. októbra, v ktorom uviedol, že egyptská vláda by mala „zabezpečiť ochranu ľudských práv a občianskych slobôd Egypťanov všetkých vierovyznaní“,
– so zreteľom na vyhlásenie hovorcu vysokej komisárky OSN pre ľudské práva Rupperta Colvilla, ktorý naliehavo vyzval egyptské orgány, aby „zaistili nestrannosť a nezávislosť každého vyšetrovania tohto incidentu“,
– so zreteľom na článok 110 ods. 2 rokovacieho poriadku,
A. keďže v súlade s článkom 18 Charty OSN a Medzinárodného paktu o občianskych a politických právach a článkom 10 Charty základných práv Európskej únie má každý „právo na slobodu myslenia, svedomia a náboženského vyznania; toto právo zahŕňa slobodu zmeniť svoje náboženské vyznanie alebo vieru, ako aj slobodu prejavovať svoje náboženské vyznanie alebo vieru sám alebo spoločne s inými, či už verejne alebo súkromne, bohoslužbou, vyučovaním, vykonávaním úkonov a zachovávaním obradov“;
B. keďže niekoľko rezolúcií Komisie OSN pre ľudské práva vyzýva „všetky štáty, aby v rámci svojho vnútroštátneho legislatívneho rámca v súlade s nástrojmi na dodržiavanie ľudských práv prijali všetky primerané opatrenia na boj proti nenávisti, diskriminácii, neznášanlivosti a násiliu, zastrašovaniu a nátlaku, ktoré pramenia v náboženskej neznášanlivosti, vrátane útokov proti miestam náboženských obradov, a aby podporovali porozumenie, tolerantnosť a rešpekt v oblasti týkajúcej sa slobody náboženského vyznania alebo viery;
C. keďže sloboda myslenia, svedomia a náboženského vyznania sa týka stúpencov náboženstiev, ale rovnako aj ateistov, agnostikov a osôb bez presvedčenia;
D. keďže dialóg medzi jednotlivými komunitami je rozhodujúci z hľadiska presadzovania mieru a vzájomného porozumenia medzi národmi;
E. vzhľadom na nespokojnosť ľudí v týchto krajinách, ktorí zápasia s hospodárskymi a sociálnymi problémami spôsobenými neoliberálnymi politikami;
F. keďže kresťanské spoločenstvá v Egypte a Sýrii predstavujú asi 10 % obyvateľstva v obidvoch krajinách;
G. keďže v piatok 7. októbra bol napadnutý a vypálený koptský kostol v renovovanej dedine v južnej provincii Aswan;
H. keďže v nedeľu 9. októbra Kopti zorganizovali na protest proti tomuto útoku zhromaždenie pred budovou Maspero, ktorá patrí štátnej televízii, ktoré viedlo k tomu, že vojenská polícia údajne 25 ľudí zabila a viac ako 300 ich zranila;
I. keďže 28 osôb – moslimov i kresťanov – je držaných vo väzbe a čaká na vyšetrovanie;
J. keďže podpredseda egyptskej vlády Házim al-Bablaví po incidentoch odstúpil zo svojej funkcie;
K. keďže v ostatných týždňoch bolo v sýrskom meste Homs zabitých niekoľko významných osôb vrátane jadrového inžiniera, univerzitných profesorov a lekárov, pričom väčšina obetí patrila k menšinám, ako sú alawiti, kresťania a šiíti;
1. ostro odsudzuje násilie, ktoré údajne spáchala vojenská polícia v Egypte počas demonštrácie, pri ktorej bolo 25 osôb zabitých a viac ako 300 ich bolo zranených;
2. vyjadruje sústrasť rodinám osôb zabitých a zranených počas nedávnych útokoch v Egypte a všetkých útokoch namierených voči náboženským skupinám;
3. pripomína požiadavku vysokej komisárky OSN pre ľudské práva, aby boli tieto udalosti nestranne a nezávisle vyšetrené s cieľom zaistiť, aby nezostali nepotrestané a aby zodpovedné osoby boli súdené v civilných súdnych konaniach; poukazuje na to, že vyšetrovanie by sa malo osobitne zamerať na prípad zabitia koptských kresťanských demonštrantov, ktorých – ako sa zdá – prešli vojenské vozidlá;
4. je týmito incidentmi znepokojený a vyjadruje nádej, že nenarušia proces, ktorý sa začal povstaním na námestí Táhrir, a že výsledok tohto procesu prinesie odpoveď na požiadavky zlepšenia životných podmienok, sociálnych a pracovných práv a slobody a demokracie;
5. jednohlasne odsudzuje použitie sily a smrteľného násilia voči pokojným protestujúcim a ďalšie vážne porušenia ľudských práv v Sýrii, ako svojvoľné popravy a zatýkanie, nútené a nedobrovoľné zmiznutia, mučenie a systematickú perzekúciu a zastrašovanie obhajcov ľudských práv a novinárov sýrskymi orgánmi, a vyjadruje sústrasť rodinám obetí a zranených;
6. nalieha na vládu Sýrskej arabskej republiky, aby okamžite skončila všetko porušovanie ľudských práv a plne rešpektovala všetky ľudské práva a základné slobody vrátane slobody prejavu a slobody zhromažďovania;
7. podporuje odvážny boj sýrskeho ľudu proti režimu a trvá na tom, že budúci osud Sýrie musí byť pevne v rukách sýrskeho ľudu bez akýchkoľvek vonkajších zásahov;
8. odmieta akúkoľvek zahraničnú vojenskú intervenciu proti tejto krajine;
9. dôrazne odsudzuje všetky druhy násilia, diskriminácie a neznášanlivosti založenej na náboženskom vyznaní a viere, ktoré sú namierené proti veriacim, odpadlíkom a neveriacim;
10. zdôrazňuje, že právo na slobodu myslenia, svedomia a náboženského vyznania je základným ľudským právom zaručeným medzinárodnými právnymi nástrojmi, ktoré by malo byť dodržované v každej krajine vrátane Egypta a Sýrie; zároveň pripomína, že sa stotožňuje zo základnou koncepciou nescudziteľnosti všetkých ľudských práv;
11. odsudzuje využívanie náboženstva v rôznych politických konfliktoch; podporuje všetky iniciatívy zamerané na presadzovanie dialógu a vzájomného rešpektu medzi náboženskými komunitami; vyzýva všetky vlády a náboženských predstaviteľov, aby podporovali znášanlivosť, dodržiavanie slobody náboženského vyznania a aby prijali opatrenia proti prejavom nenávisti; žiada vlády, aby zabezpečili slobodu náboženského vyznania a viery; pripomína, že sa stotožňuje s hodnotami sekularizmu;
12. poveruje svojho predsedu, aby postúpil toto uznesenie podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, vládam a parlamentom Egypta a Sýrie, a Africkej únii.
