8.12.2010 B7-0696/2010 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o budúcnosti strategického partnerstva medzi Afrikou a EÚ pred tretím samitom Afrika – EÚ
Michael Gahler
,
Mariya Nedelcheva
,
Filip Kaczmarek
,
Gay Mitchell
v mene skupiny PPE
PE450.526v01-00 B7‑0696/2010 Uznesenie Európskeho parlamentu o budúcnosti strategického partnerstva medzi Afrikou a EÚ pred tretím samitom Afrika – EÚ
Európsky parlament,
– so zreteľom na vyhlásenie hláv štátov a predsedov vlád z Tripolisu z 30. novembra 2010,
– so zreteľom na vyhlásenie z parlamentného stretnutia medzi Panafrickým parlamentom a Európskym parlamentom z 27. novembra 2010, ktoré predchádzalo samitu,
– so zreteľom na články 177 až 181 Zmluvy o založení Európskeho spoločenstva,
– so zreteľom na článok 110 ods. 2 rokovacieho poriadku,
A. keďže partnerstvo medzi Afrikou a Európskou úniou je založené na obojstrannom záujme zhodnotiť ich spoločný potenciál,
B. keďže Európska únia je zodpovedná za vyše polovicu rozvojovej pomoci a je naďalej hlavným obchodným partnerom Afriky,
C. keďže Afrika obmieňa svoje partnerstvá, najmä s veľkými krajinami Ázie a Latinskej Ameriky,
1. víta prijatie strategického akčného plánu na obdobie 2010 – 2013 a príslušné partnerstvá a dúfa, že tento plán prinesie pridanú hodnotu vo vzťahu k dohode z Cotonou a Únii pre Stredozemie a že je konkrétnym prejavom ambiciózneho úsilia o medzikontinentálne vzťahy;
2. želá si, aby sa z ťažkostí, ktoré sa objavili pri uplatňovaní prvého akčného plánu na obdobie 2008 – 2010, vyvodilo ponaučenie;
Partnerstvo 1.
Mier a bezpečnosť
3. víta pokrok dosiahnutý pri zavedení africkej mierovej a bezpečnostnej štruktúry s cieľom čeliť výzvam v oblasti mieru a bezpečnosti na africkom kontinente; v tejto súvislosti zdôrazňuje dôležitosť udržateľného a predvídateľného financovania operácií na podporu mieru v Afrike, potrebu rozvíjať odolnosť voči neúspechu na miestnej úrovni a vôľu chrániť civilné obyvateľstvo v ozbrojených konfliktoch;
Partnerstvo 2.
Demokratická správa vecí verejných a ľudské práva
4. vyzýva Európsku úniu a Africkú úniu, aby spoločne riešili otázky, ktoré ich najviac znepokojujú, ako napríklad reakcie na politické krízy, a aby podporovali správu ekonomických záležitostí s cieľom vypracovať spoločné priority v tejto oblasti prostredníctvom novej platformy pre dialóg o správe vecí verejných a ľudských právach;
5. vyzýva Panafrický parlament a rovnako všetky členské štáty Africkej únie, aby ratifikovali chartu Africkej únie o demokracii, voľbách a správe vecí verejných;
6. vyzýva Európsku úniu a Africkú úniu, aby sa zaviazali k spolupráci s cieľom zabezpečiť lepšiu spoluprácu medzi Afrikou a Európou na medzinárodných fórach, na ktorých sa zúčastňujú, predovšetkým v rámci OSN;
Partnerstvo 3.
Obchod, regionálna integrácia a infraštruktúra
7. víta uzavretie dohody medzi Európskou úniou a Africkou úniou s cieľom začať dialóg zameraný na hľadanie riešení ich spoločných obáv v súvislosti s dohodami o hospodárskom partnerstve a posilniť ich spoluprácu v oblasti vnútorných trhov a finančných služieb; uznáva, že regionálna integrácia, obchod a investície majú kľúčový význam pre hospodársku stabilitu a udržateľný rast;
8. vyzýva Európsku úniu a Africkú úniu, aby spolupracovali v oblasti surovín a osobitne sa zamerali na posilnenie kapacít, správu vecí verejných, rozvoj infraštruktúry, investície, znalosti a zručnosti v oblasti geológie, ako aj na transparentnosť zmlúv o banskej ťažbe;
9. naliehavo žiada všetky členské štáty Africkej únie, aby uľahčili vytvorenie právneho a fiškálneho rámca, ktorý umožní, aby sa podporil hospodársky rast a prilákali sa priame zahraničné investície na jednej strane a aby sa odstránila korupcia a znížila sa administratívna záťaž, ako aj prípady nesprávnych úradných postupov na druhej strane;
10. vyzýva všetky podniky v Afrike a Európskej únii, aby využili príležitosti, ktoré poskytujú partnerstvá v rámci strategického akčného plánu;
Partnerstvo 4.
Rozvojové ciele tisícročia
11. konštatuje obnovenie záväzku krajín Európskej únie vyčleniť 0,7 % zo svojho HDP na oficiálnu rozvojovú pomoc do roku 2015, čo je nevyhnutné na dosiahnutie rozvojových cieľov tisícročia do tohto termínu;
12. dohliadne predovšetkým na to, aby plnenie rozvojových cieľov tisícročia zohrávalo hlavnú úlohu pri uskutočňovaní všetkých partnerstiev,
13. víta dosiahnuté pokroky a povzbudzuje k tomu, aby sa pokračovalo v programoch v oblasti vzdelávania a zdravia;
14. pripomína, že uskutočňovanie rozvojových cieľov tisícročia si vyžaduje zavedenie osobitných činností v oblasti zdravia matiek, detí a novorodencov, rovnosti mužov a žien, vzdelávania, pôdnej politiky, trvalo udržateľného rozvoja, prístupu k vode a sanitačným zariadeniam a v oblasti pomoci osobám so zdravotným postihnutím; víta zjavné pokroky pri zrýchlení vykonávania usmernení pre pôdne politiky v Afrike a postupy v oblasti potravinovej bezpečnosti a poľnohospodárstva;
15. pripomína dominantné postavenie poľnohospodárstva v afrických národných hospodárstvach; zdôrazňuje preto kľúčový význam harmonizácie hygienických a fytosanitárnych noriem, ako aj posilnenia kapacít v africkom poľnohospodárskom odvetví;
Partnerstvo 5.
Energetika
16. podporuje a podnecuje zavedenie konkrétnych opatrení zameraných na podporu rozvoja poľnohospodárskeho odvetvia, ako aj obnoviteľných zdrojov energie;
17. víta program spolupráce medzi Afrikou a EÚ v oblasti obnoviteľných zdrojov energie, ako aj politické ciele stanovené na stretnutí na vysokej úrovni venovanom energetike v septembri 2010 vo Viedni, ktoré treba splniť do roku 2020, predovšetkým pokiaľ ide o prístup ďalších 100 miliónov afrických obyvateľov k moderným a udržateľným energetickým službám, zdvojnásobenie kapacity cezhraničných elektrických prepojení tak v Afrike, ako aj medzi Afrikou a Európou, zdvojnásobenie využívania zemného plynu v Afrike a zvýšenie vývozu afrického plynu do Európy, posilnenie využívania obnoviteľných zdrojov energie v Afrike a zvýšenie energetickej účinnosti vo všetkých oblastiach na africkom kontinente;
Partnerstvo 6.
Zmena klímy
18. vyjadruje poľutovanie nad tým, že nebolo možné prijať spoločnú pozíciu o zmene klímy, pretože Afričania sa domnievajú, že sľuby, ktoré boli dané počas predchádzajúcich samitov, neboli dodržané;
19. vyzýva Európsku úniu a Africkú úniu, aby sa spojili vo svojom úsilí o zníženie emisií z odlesňovania a degradácie lesov;
20. pripomína záväzok Európskej únie vyčleniť 7,2 miliardy eur počas obdobia 2010 – 2012 na iniciatívy a naliehavé projekty v oblasti zmeny klímy, pričom podstatná časť tejto sumy je vyhradená pre Afriku;
Partnerstvo 7.
Migrácia, mobilita a zamestnanosť
21. konštatuje priaznivé účinky migrácie a trvá na tom, že je potrebné prijať spoločnú stratégiu, ktorej súčasťou bude harmonogram a cielené projekty na zníženie nepriaznivých účinkov nelegálnej migrácie;
22. pripomína záväzok všetkých partnerov vytvoriť početnejšie a kvalitnejšie pracovné miesta prostredníctvom podpory udržateľného a nevýlučného rastu.
