Parlament predstavil svoje priority pre blížiaci sa samit EÚ-USA
Vonkajšie vzťahy
Plenárne zasadnutie
2010-11-11 - 15:14
Poslanci dnes schválili odporúčania Rade pre blížiaci sa samit so Spojenými štátmi, ktoré sa týkajú predovšetkým možností ekonomickej spolupráce v čase krízy, ochrany osobných údajov, zavedenia cestovného poplatku za vstup do USA a úniku utajovaných vojenských materiálov o operáciách v Iraku.
Samit EÚ-USA s uskutoční 20. novembra v Lisabone.
Cieľom uznesenia je predložiť Rade ministrov návrh transatlantických priorít tak, ako ich vníma Európsky parlament.
Kľúčovou je pritom téma obchodných vzťahov s USA v súvislosti s pretrvávajúcou hospodárskou krízou a blížiacim sa zasadnutím Transatlantickej hospodárskej rady.
Poslanci zdôraznili svoju podporu odstráneniu bariér na transatlantickom trhu do roku 2015, zároveň však pripomenuli potrebu doriešiť sporné otázky, ako napríklad odlišné pravidlá v oblasti nových potravín, geneticky modifikovaných produktov a klonovaných zvierat.
Citlivou je aj téma ochrany práv duševného vlastníctva a prebiehajúce rokovania o Obchodnej dohode o boji proti falšovaniu (Anti-Counterfeiting Trade Agreement - ACTA).
Transatlantické vyšetrovanie prípadov mučenia v Iraku
Zverejnené informácie z prostredia armády USA o údajnom mučení v Iraku, ktoré priniesol portál Wikileaks, mali za následok vášnivú debatu v pléne.
Poslanci uznali, že zverejnenie utajovaných informácií môže viesť k ohrozeniu vojakov, zároveň však vyjadrili znepokojenie nad prezentovanými obvineniami a vyzvali na nezávislé transatlantické vyšetrovanie, ktoré by do tejto kauzy vnieslo viac svetla.
Cestovný poplatok za vstup do USA
Uznesenie sa tiež venuje zákonu USA na podporu cestovania (US Travel Promotion Act), ktorý v poslancoch vyvolal vážne znepokojenie.
Podľa nich sú ustanovenia zákona diskriminujúce, keďže sa uplatňujú len na cestujúcich v rámci programu bezvízového styku s USA.
Obavy súvisia aj s ochranou osobných údajov, keďže poplatok za vstup na územie Spojených štátov je možné zaplatiť len jednou zo štyroch typov platobných kariet, ktorých správcovské spoločnosti sídlia všetky v USA.
Občania EÚ, ktoré sú súčasťou programu bezvízového styku (Visa Waiver Program) musia pri cestách do USA od januára uhradiť poplatok vo výške 14 USD.
EÚ, USA a zvyšok sveta
Parlament tiež schválil priority pre vzťahy EÚ a USA s tretími krajinami, v ktorých sa zameral predovšetkým na boj proti globálnemu terorizmu, mierové rokovania na Blízkom Východe a hrozbu jadrových zbraní.
V súvislosti s Izraelsko - Palestínskym konfliktom poslanci privítali nový prístup USA k Izraelu a zdôraznili potrebu ďalších rokovaní, ktoré v dohodnutom časovom rámci povedú k riešeniu v podobe existencie dvoch štátov spolunažívajúcich v mieri a bezpečí: štátu Izrael a nezávislého, demokratického a životaschopného Palestínskeho štátu.
Text tiež vyzýva izraelskú vládu na obnovenie moratória na výstavbu osád.
PNR: Čo najmenší možný zásah do súkromia
Ochrana osobných údajov bola v ostatnom období citlivou témou vo vzťahoch Únie a Spojených štátov.
V súčasnosti prebieha diskusia ohľadom všeobecnej dohody medzi EÚ a USA v oblasti ochrany osobných údajov, ako aj novej dohody o výmene údajov cestujúcich v leteckej doprave z tzv. PNR (Passenger Name Record).
Obe strany Atlantiku zdôrazňujú, že bezpečnosť a osobná sloboda sa nemusia nevyhnutne vylučovať.
Parlament má v procese schvaľovania obidvoch textov právo veta.
V samostatnom uznesení predloženom skupinami EPP, S&D, ALDE, Zelení/EFA, ECR a GUE/NGL Parlament zdôraznil, že údaje z PNR by v žiadnom prípade nemali byť použité na tzv. dolovanie dát (data mining) alebo profilovanie (profiling).
Poslanci opätovne vyzvali Komisiu na predloženie konkrétnych dôkazov podporujúcich nevyhnutnosť zbierania, ukladania a spracúvania údajov z PNR.
Zároveň vyzvali Komisiu na hľadanie nových alternatív, ktoré si vyžiadajú menší zásah do súkromia.
20101110IPR93910 Návrh spoločného uznesenia (priority pre samit EÚ-USA) Návrh uznesenia (PNR) Prijatý text bude k dispozícii tu (kliknite na 11. november 2010)
SK
3
LINK
/activities/plenary/ta/calendar.do?language=SK
-//EP//TEXT MOTION P7-RC-2010-0608 0 NOT XML V0//SK
-//EP//TEXT MOTION B7-2010-0604 0 NOT XML V0//SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
