Odpoveď, ktorú dal M. Kallas v mene Komisie
(9. decembra 2005)
1.
Pri výbere sociálneho zabezpečenia pre zmluvných zamestnancov (aj o dôsledkoch tohto výberu, pokiaľ ide o zabezpečenie v nezamestnanosti) sú odteraz títo zamestnanci pri nástupe do služby informovaní o rozdiele medzi sociálnym zabezpečením Spoločenstva (štandardné) a pokračovaním poistenia v národnom systéme sociálneho zabezpečenia, ktoré je ustanovené v článku 112 podmienok zamestnávania ostatných zamestnancov Európskych spoločenstiev.
Zmluvní zamestnanci dostávajú dokument vzťahujúci sa na túto problematiku a možno ho nájsť aj na intranetovej stránke Komisie http://www.cc.cec/pers_admin/ext_staff/contract_agents/couverture_sociale_fr.html .
Komisia teda vyzýva zmluvných zamestnancov, aby tejto otázke, ako aj významu svojho výberu venovali pozornosť.
Okrem toho v prípade odstúpenia alebo ukončenia zmluvy má zmluvný zamestnanec možnosť ponechať si nemocenské poistenie na obdobie maximálne šiestich mesiacov po ukončení zmluvy, ak zaplatí 2,5 % z poslednej základnej mzdy na príspevok a ak preukáže, že nie je poistený inde.
V prípade materstva alebo vážnej choroby, ktorá vznikne pred ukončením platnosti zmluvy, sa toto poistenie môže predĺžiť na viac ako týchto šesť mesiacov.
Napokon, v prípade materstva alebo vážnej choroby zmluvného zamestnanca Komisia zabezpečí príjem po skončení zmluvy na základe dôkazov o tom, že nemá poistenie v nezamestnanosti a že nie je poistený národným systémom sociálneho zabezpečenia.
V prípade, že sa zmluvný zamestnanec rozhodne pre článok 112 podmienok zamestnávania ostatných zamestnancov Európskych spoločenstiev (čiže pokračovanie v poistení v systéme krajiny, v ktorej bol naposledy poistený), bude podliehať podmienkam právnych predpisov tohto členského štátu pre dávky v nezamestnanosti.
Napokon treba pripomenúť, že v zmluve o pristúpení z roku 2003 je ustanovené, že zmluvný zamestnanec pochádzajúci z nového členského štátu, ktorý dostal povolenie pracovať viac ako dvanásť mesiacov v niektorom členskom štáte EÚ-15, s výnimkou občanov Malty a Cypru, má právo vstúpiť na tento pracovný trh (napríklad, na belgický pracovný trh, pokiaľ ide o Komisiu).
2.
Ak je zmluvný zamestnanec poistený sociálnym zabezpečením Spoločenstva (pozri odpoveď na otázku 1), nároky na rôzne dávky sa obmedzujú na práva ustanovené v podmienkach zamestnávania ostatných zamestnancov Európskych spoločenstiev.
Zmluvní zamestnanci, ktorí sa rozhodli pre možnosť uvedenú v článku 112 podmienok zamestnávania, budú dostávať dávky ustanovené v národných systémoch.
3.
Zmluva o pristúpení z roku 2003 členským štátom EÚ-15 povoľuje uplatňovať obmedzenia vzťahujúce sa na prístup občanov nových členských štátov (okrem občanov Cypru a Malty) na pracovný trh počas obdobia, ktoré môže dosiahnuť najviac sedem rokov.
Počas prvej fázy tohto obdobia (do 30. apríla 2006) musia členské štáty EÚ-15 uplatňovať svoj národný režim.
Na základe vnútroštátnych opatrení, ktoré prijalo Belgicko v súlade s prechodnými ustanoveniami zmluvy o pristúpení, občania nových členských štátov (okrem Cypru a Malty) zatiaľ podliehajú systému získavania pracovného povolenia.
V zásade, ak niektorá belgická spoločnosť nenájde na vnútroštátnom pracovnom trhu pracovníka, ktorého profil by zodpovedal požiadavke, môže zamestnať pracovníka, ktorý nepochádza z EÚ-15 (okrem Malty a Cypru).
Administratívne záležitosti spojené so získaním pracovného povolenia s belgickými orgánmi vybavuje táto belgická spoločnosť.
Treba poznamenať, že na vykonávanie nezávislej činnosti pracovné povolenie netreba.
Manželia zmluvných zamestnancov podliehajú príslušným predpisom uplatniteľným v Belgicku.
Belgické vnútroštátne orgány môžu vydať špeciálne preukazy totožnosti osobám, ktoré pracujú v inštitúciách Spoločenstva, ako aj závislým členom ich rodiny.
V súlade s článkom 12b Protokolu o výsadách a imunitách, ktorý členské štáty podpísali 8. apríla 1965, tieto povolenia na pobyt umožňujú vyhnúť sa registračným formalitám, ktoré sa vzťahujú na cudzincov na základe všeobecného zákona.
Rodinní príslušníci držiteľa takéhoto špeciálneho preukazu totožnosti však nemajú nárok na špeciálne povolenie na pobyt, pokiaľ chcú vykonávať akúkoľvek ziskovú činnosť.
V tomto prípade zainteresované osoby vrátia svoj špeciálny preukaz totožnosti a na miestnej správe svojho bydliska požiadajú o prihlásenie podľa všeobecného zákona, aby mohli získať miestny preukaz totožnosti.
Následne na regionálnej správe svojho bydliska požiadajú o pracovné povolenie.
Príslušný útvar Komisie manželom zmluvných zamestnancov pomáha pri vydávaní špeciálneho preukazu totožnosti.
V prípade potreby im tento útvar poskytne informácie o osobách, s ktorými sa na ministerstvách treba spojiť pri vyplňovaní formulárov na získanie pracovného povolenia.
Vo všeobecnosti sa všetky právne predpisy EÚ upravujúce voľný pohyb osôb uplatňujú na občanov nových členských štátov rovnako ako na občanov starých členských štátov.
Jedinou výnimkou je uvedené obmedzenie prístupu na pracovný trh.
Tento aspekt samozrejme úplne neuspokojí situáciu, najmä preto, že môže ovplyvňovať podmienky prijímania osôb pochádzajúcich z krajín EÚ-10 (okrem Cypru a Malty) bez toho, aby sa dal zhodnotiť jeho dosah.
Táto situácia je však nevyhnutným dôsledkom rozhodnutí, ktoré členské štáty urobili a prijali.
4.
Jedným z hlavných cieľov reformy je zabezpečiť väčšiu transparentnosť, pokiaľ ide o prijímanie zamestnancov v európskych inštitúciách.
V podmienkach zamestnávania ostatných zamestnancov Európskych spoločenstiev je na tento účel ustanovené, že budú zriadené všeobecné pravidlá, ktoré upravujú postup prijímania zmluvných zamestnancov (pozri článok 82 ods. 6 podmienok zamestnávania).
Rozhodnutie Komisie zo 7. apríla 2004 C(2004)1313. o všeobecných ustanoveniach uplatňovania týkajúcich sa postupov, ktorými sa upravuje prijímanie a zamestnanie zmluvných zamestnancov v Komisii, uvádza podrobne tento postup (pozri články 5 a 8).
Články 11 a 12 všeobecných ustanovení uplatňovania stanovujú prechodné ustanovenia na obdobie, kým nebudú známe výsledky výberového konania, ktoré organizuje Európsky úrad pre výber pracovníkov (EPSO).
Podľa všeobecných ustanovení uplatňovania je momentálne dátumom, ku ktorému skončí platnosť zmlúv, 30. apríl 2006.
Keďže však predpokladaná lehota, počas ktorej nie sú známe výsledky výberového konania, neumožňuje uskutočňovať prijímanie zamestnancov pred dátumom ukončenia platnosti zmlúv, Komisia navrhla, aby mohli byť zmluvy zmluvných zamestnancov predĺžené až na tri roky bez toho, aby títo zamestnanci museli prejsť výberovým konaním EPSO.
Zmluvní zamestnanci však v zmysle článku 3a podmienok zamestnávania ostatných zamestnancov Európskych spoločenstiev (v skupine funkcie I alebo na úradoch, delegáciách a zastúpeniach) budú musieť uspieť vo výbere EPSO, aby bolo možné ich zmluvu predĺžiť na viac ako tri roky.
V najbližšej budúcnosti budú zmluvy týchto zamestnancov v zásade predĺžené maximálne do tohto dátumu.
Zmluvy zmluvných zamestnancov kategórie II až IV možno predĺžiť viackrát, pričom prvýkrát musia byť predĺžené aspoň o tri mesiace a ďalšie predĺženia musia byť v rozsahu minimálne jeden rok (až kým sa nedosiahne maximálna hranica troch rokov).
Komisia teda usudzuje, že sa pracovné podmienky zlepšili, najmä v porovnaní so zmluvami pomocných zamestnancov a že zodpovedajú sociálne a ľudsky správnemu manažmentu externých pracovníkov.
5.
Komisia by váženú pani poslankyňu chcela informovať o tom, že všetky zmluvy pomocných zamestnancov boli dodržané.
Žiadna zmluva nebola ukončená pred dátumom skončenia platnosti.
Komisia si však stanovila za cieľ bezodkladne implementovať reformu Služobného poriadku a teda nepredlžovať zmluvy pomocných zamestnancov v strednodobom časovom horizonte.
V zásade sa všetky zmluvy pomocných zamestnancov triedy D v Komisii skončili 30. apríla 2005, na úradoch sa zmluvy pomocných zamestnancov všetkých kategórií skončili najneskôr 15. septembra 2004.
Je síce pravda, že prechod na zmluvu zmluvného zamestnanca často so sebou prináša stratu na mzde, avšak zmluvný zamestnanec môže využívať výhody systému sociálneho zabezpečenia Spoločenstva, dlhších zmlúv na niektoré funkcie (najmä zmluvu zmluvného zamestnanca v zmysle článku 3a podmienok zamestnávania ostatných zamestnancov Európskych spoločenstiev) a lepšieho výhľadu na pracovný postup v rámci Komisie.
