Otázka na písomné zodpovedanie E-000264/2012
Komisii
článok 117 rokovacieho poriadku
Monika Flašíková Beňová (S&D)
(19. januára 2012)
Vec: Maďarský zákon o centrálnej banke
Maďarská vláda nedávno schválila kontroverzný zákon o centrálnej banke, a to aj napriek protestom zo strany Európskej únie, ako aj zo strany Európskej centrálnej banky.
Tento zákon ohrozuje nezávislosť maďarskej centrálnej banky.
Samotná maďarská centrálna banka uviedla, že nový zákon a ďalšie právne predpisy, ktoré umožnia prepojenie banky s finančným regulátorom, vážne ohrozia záujmy krajiny a umožnia vláde ovplyvňovať rozhodnutia centrálnej banky.
Zákon totiž vytvára možnosť ovplyvňovať rozhodovanie centrálnej banky na základe vládnych a straníckych záujmov, čo je v rozpore s právom Európskej únie, pričom zvyšuje nepredvídateľnosť ekonomickej situácie v Maďarsku a ohrozuje ekonomickú stabilitu štátu.
Umožňuje predsedovi vlády menovať tretieho viceguvernéra a oslabiť tak postavenie guvernéra.
Zavádza zlúčenie centrálnej banky s maďarským úradom pre dohľad nad finančným trhom (PSZAF), čo by znamenalo vznik nového orgánu a pre vládu šancu odstaviť guvernéra centrálnej banky jeho degradovaním na viceguvernéra novej inštitúcie.
Plánuje Komisia uložiť Maďarsku v tejto súvislosti určitý druh sankcií?
