14.2.2007
SPOLOČNÝ NÁVRH UZNESENIA
ktorý v súlade s článkom 103 ods. 4 rokovacieho poriadku predkladajú
– Simon Coveney, Michael Gahler, Patrick Gaubert, Mario Mauro a José Ignacio Salafranca Sánchez-Neyra v mene Skupiny Európskej ľudovej strany (kresťanských demokratov) a európskych demokratov
– Pasqualina Napoletano, Margrietus van den Berg, Glenys Kinnock, Ana Maria Gomes, Marie-Arlette Carlotti a Elena Valenciano Martínez-Orozco v mene Socialistickej skupiny v Európskom parlamente
– Thierry Cornillet, Philippe Morillon, Marielle De Sarnez, Marios Matsakis a Fiona Hall v mene Skupiny Aliancie liberálov a demokratov za Európu
– Ryszard Czarnecki, Adam Bielan, Michał Tomasz Kamiński, Mirosław Mariusz Piotrowski, Hanna Foltyn-Kubicka a Ģirts Valdis Kristovskis v mene Skupiny Únie za Európu národov
– Daniel Cohn-Bendit, Margrete Auken, Bart Staes, Cem Özdemir a Jean Lambert v mene Skupiny zelených/Európskej slobodnej aliancie
a ktorý nahrádza návrhy týchto skupín:
– ALDE ( B6‑0068/2007 )
– PPE-DE ( B6‑0069/2007 )
– UEN ( B6‑0070/2007 )
– Verts/ALE ( B6‑0071/2007 )
– PSE ( B6‑0072/2007 )
o Darfúre
Uznesenie Európskeho parlamentu o Darfúre
Európsky parlament ,
–
so zreteľom na výsledky zasadania Rady pre všeobecné veci a vonkajšie vzťahy z 12. a 13. februára 2007;
–
so zreteľom na svoje predchádzajúce uznesenia o situácii v Darfúre, a predovšetkým na uznesenia zo 16. septembra 2004, 23. júna 2005, 6. apríla 2006 a 28. septembra 2006,
–
so zreteľom na rezolúciu OSN č. 1706, v ktorej sa navrhuje vytvorenie silnej mierovej jednotky s 22 000 vojakmi v Darfúre,
–
so zreteľom na Dohodu o mieri v Darfúre podpísanú 5. mája 2006 v Abuji, v Nigérii,
–
so zreteľom na Dohovor OSN o právach dieťaťa, ktorý je záväzný a uplatňuje sa bez výnimky,
–
so zreteľom na článok 103 ods. 4 rokovacieho poriadku,
A.
hlboko znepokojený skutočnosťou, že konflikt medzi vládnymi jednotkami, provládnou domobranou a rebelmi si za ostatné tri roky v regióne Darfúru vyžiadal najmenej 400 000 obetí a viac než 2,5 milióna presídlencov a utečencov, napriek tomu, že 5. mája 2006 bola v Abuji, Nigérii podpísaná mierová dohoda o Darfúre,
B.
keďže sudánska vláda a povstalecké skupiny sa 11. januára 2007 dohodli na 60-dňovom prímerí, ale rozličné útoky na civilných obyvateľov a humanitárnych pracovníkov pokračujú v rovnakej miere, čo agentúry humanitárnej pomoci opisujú ako „násilie aké sa dovtedy v Darfúre nevyskytlo“, „Agentúry humanitárnej pomoci varujú, že darfúrske operácie sa blížia k bodu zlomu“, tlačové vyhlásenie o výsledkoch samitu AÚ z 29. januára 2007 od organizácií Action Against Hunger, CARE International, Oxfam International, Norwegian Refugee Council (Nórskej rady utečencov), World Vision a Save the Children.
C.
keďže konflikt v Darfúre, ako aj beztrestnosť pred stíhaním čoraz viac ovplyvňujú stabilitu v regióne Strednej Afriky a naďalej predstavujú hrozbu pre medzinárodný mier a bezpečnosť,
D.
keďže doktrína zodpovednosti za ochranu OSN stanovuje, že ak sú vnútroštátne orgány preukázateľne neschopné ochrániť svoje obyvateľstvo pred genocídou, vojnovými zločinmi, etnickými čistkami a zločinmi proti ľudskosti, zodpovednosťou ostatných je poskytnúť potrebnú pomoc;
E.
keďže Bezpečnostná rada OSN vo svojej rezolúcii č. 1706 schválila vytvorenie novej mierovej jednotky s viac ako 22 500 vojakmi a policajnými dôstojníkmi, ktorá od misie Africkej únie v Sudáne (AMIS) prevezme kontrolu nad operáciami v Darfúre, no súčasne opätovne zdôraznila plné rešpektovanie suverenity, jednoty, nezávislosti a územnej celistvosti Sudánu,
F.
keďže sexuálne násilie páchané na ženách a deťoch sa považuje za zločin voči ľudskosti, ale účastníci konfliktu v Darfúre naďalej používajú znásilňovanie ako vojnovú zbraň, a napriek početným sľubom zo strany sudánskej vlády dochádza k sexuálnemu násiliu aj naďalej;
G.
keďže Medzinárodný trestný súd (MTS) začal vyšetrovanie zločinov v Darfúre v júni 2005,
H.
keďže mučenie a nútené povolanie dospelých a detí na vojenskú službu sa v Darfúre stalo príznačnou súčasťou porušovania ľudských práv a medzinárodného humanitárneho práva a obete mučenia sú príliš vystrašené a obávajú sa trestu, takže o zneužívaní neinformujú ani misiu Africkej únie v Sudáne (AMIS), ani humanitárnych pracovníkov;
1.
žiada OSN, aby konala v súlade so svojou zodpovednosťou za ochranu a aby pri svojom postupe vychádzala z neschopnosti vlády Sudánu ochrániť vlastné obyvateľstvo v Darfúre pred vojnovými zločinmi a zločinmi proti ľudskosti, ako aj z jej neschopnosti poskytnúť obyvateľstvu humanitárnu pomoc;
2.
vyzýva preto OSN, aby aj v prípade, že nedôjde ku konsenzu či dohode zo strany sudánskej vlády, stanovila dátum rozmiestnenia podporných mierových síl OSN v Darfúre podľa kapitoly VII charty OSN a v súlade s rezolúciou Bezpečnostnej rady OSN č. 1706, s cieľom bezodkladne zabezpečiť koridory humanitárnej pomoci na podporu trpiaceho obyvateľstva regiónu, ktoré sa stáva čoraz izolovanejším;
3.
vyzýva vlády členských štátov Európskej únie, Radu a Komisiu, aby prevzali zodpovednosť a urobili všetko, čo je v ich silách s cieľom poskytnúť účinnú ochranu obyvateľov Darfúru pred humanitárnou katastrofou;
4.
odsudzuje podporu sudánskej vlády polovojenským jednotkám Janjaweed a bombardovanie darfúrskeho regiónu, keďže to predstavuje jasné a neodškriepiteľné porušenie mierovej dohody o Darfúre;
5.
vyzýva medzinárodné spoločenstvo vrátane členských štátov EÚ, aby v tomto regióne sprístupnili zariadenie na posilnenie bezletovej zóny nad Darfúrom, stanovenej v rezolúcii Bezpečnostnej rady OSN č. 1591;
6.
vyzýva EÚ a iných medzinárodných aktérov, aby uplatnili sankcie vo vzťahu k všetkým stranám vrátane vlády, ktoré porušujú prímerie alebo útočia na civilné obyvateľstvo a mierové alebo humanitárne jednotky, a aby podnikli všetky potrebné kroky na ukončenie beztrestnosti posilnením a uplatňovaním režimu sankcií Bezpečnostnej rady prostredníctvom cielených hospodárskych sankcií vrátane zákazov cestovania a zmrazenia aktív, ako to EÚ v minulosti uskutočnila v prípade iných krajín; Bielorusko, DRC, Pobrežie Slonoviny, Severná Kórea, Moldavsko, Barma, Zimbabwe.
7.
vyzýva EÚ a medzinárodné spoločenstvo, aby znovu otvorili mierové rozhovory s cieľom vylepšiť obsah Dohody o mieri v Darfúre a urobiť ho prijateľným pre všetky strany; vyzýva medzinárodných činiteľov, aby stanovili zodpovednosť za dosiahnutie výslednej dohody pre všetky strany a súčasne nalieha na všetky strany zapojené do konfliktu v Darfúre, aby preukázali svoje odhodlanie riešiť krízu mierovým spôsobom prostredníctvom bezodkladného uplatnenia dohody;
8.
vyzýva vládu Sudánu, aby v plnej miere spolupracovala s Medzinárodným trestným tribunálom s cieľom skoncovať s beztrestnosťou;
9.
vyzýva Čínu, aby využila svoj významný vplyv v regióne na to, aby vláda Sudánu plnila svoje záväzky v rámci Všeobecnej mierovej dohody (CPA) a Dohody o mieri v Darfúre (DPA); ďalej vyzýva Čínu, aby zastavila vývoz zbraní do Sudánu a ukončila blokádu rozhodnutí o cielených sankciách voči vláde Sudánu v Bezpečnostnej rade OSN;
10.
berie na vedomie rozhodnutie Rady OSN pre ľudské práva vyslať do Darfúru misiu na vysokej úrovni, ktorej úlohou bude vyšetrovanie porušovania ľudských práv v tomto regióne, na základe ktorého bude možné stíhať páchateľov takýchto zločinov, a zdôrazňuje potrebu nezávislosti a dôveryhodnosti členov misie; zastáva kritický postoj voči oneskoreniam, ktoré sú zapríčinené neudelením víz členom tejto misie;
11.
poveruje svojho predsedu, aby toto uznesenie postúpil hlavám štátov a vlád členských štátov EÚ, sudánskej vláde a parlamentu, Bezpečnostnej rade OSN, hlavám štátov a vlád Ligy arabských štátov, vládam krajín AKT, Spoločnému parlamentnému zhromaždeniu AKT – EÚ a inštitúciám Africkej únie.
