A7-0285/2011
20.7.2011
NÁVRH SPRÁVY
o výročnej správe o činnosti európskeho ombudsmana za rok 2010
(2011/2106(INI))
Výbor pre petície
Spravodajkyňa:
Iliana Malinova Iotova
PR_INI_AnnOmbud
PE 466.968v02-00
OBSAH
NÁVRH UZNESENIA EURÓPSKEHO PARLAMENTU.........................................................3
DÔVODOVÁ SPRÁVA...........................................................................................................10
VÝSLEDOK ZÁVEREČNÉHO HLASOVANIA VO VÝBORE..............................................14
NÁVRH UZNESENIA EURÓPSKEHO PARLAMENTU
o výročnej správe o činnosti európskeho ombudsmana za rok 2010
( 2011/2106(INI) )
Európsky parlament ,
– so zreteľom na výročnú správu o činnosti Európskeho ombudsmana v roku 2010,
– so zreteľom na článok 24 ods. 3, článok 228 a článok 298 Zmluvy o fungovaní Európskej únie (ZFEÚ),
– so zreteľom na články 41 a 43 Charty základných práv Európskej únie,
– so zreteľom na svoje uznesenie z 18. júna 2008
Ú. v.
EÚ C 287E, 27.11.1009, s.
172. o prijatí rozhodnutia Európskeho parlamentu, ktorým sa mení a dopĺňa rozhodnutie 94/262/ESUO, ES, Euratom z 9. marca 1994 o úprave a všeobecných podmienkach upravujúcich výkon funkcie ombudsmana
Ú. v.
EÚ L 189, 17.7.2008, s.
25. ,
– so zreteľom na rámcovú dohodu o spolupráci uzatvorenú medzi Európskym parlamentom a Európskym ombudsmanom 15. marca 2006, ktorá nadobudla účinnosť 1. apríla 2006,
– so zreteľom na vykonávacie ustanovenia štatútu ombudsmana z 1. januára 2009
Prijaté 8. júla 2002 a zmenené a doplnené rozhodnutiami Európskeho ombudsmana z 5. apríla 2004 a 3. decembra 2008. ,
– so zreteľom na svoje predchádzajúce uznesenia o činnosti Európskeho ombudsmana,
– so zreteľom na druhú a tretiu vetu článku 205 ods. 2 rokovacieho poriadku,
– so zreteľom na správu Výboru pre petície ( A7‑0285/2011 ),
A. keďže výročná správa o činnosti európskeho ombudsmana za rok 2010 bola oficiálne predložená predsedovi Európskeho parlamentu 10. mája 2011 a ombudsman pán Nikiforos Diamandouros správu predložil Výboru pre petície 23. mája 2011 v Bruseli,
B. keďže v článku 24 ZFEÚ sa stanovuje, že „každý občan Únie sa môže obrátiť na ombudsmana ustanoveného v súlade s článkom 228“,
C. keďže článok 41 Charty základných práv stanovuje, že „každý má právo, aby inštitúcie, orgány, úrady a agentúry Únie vybavovali jeho záležitosti nestranne, spravodlivo a v primeranej lehote“,
D. keďže spoločná zahraničná politika, bezpečnostná politika a úlohy Európskej rady patria do právomoci ombudsmana,
E. keďže podľa článku 43 Charty základných práv „každý občan Únie, ako aj každá fyzická osoba, ktorá má bydlisko, alebo každá právnická osoba, ktorá má sídlo v členskom štáte, má právo oznámiť ombudsmanovi Únie prípady nesprávneho úradného postupu inštitúcií a orgánov Spoločenstva, s výnimkou Súdneho dvora v rámci výkonu jeho súdnych právomocí“,
F. keďže Charta základných práv Európskej únie sa stala vo väčšine členských štátov právne záväznou po nadobudnutí platnosti Lisabonskej zmluvy, čo rozhodnutiam Európskeho ombudsmana dodáva dodatočnú legitimitu,
G. keďže nadobudnutím platnosti Lisabonskej zmluvy vznikol právny základ pre spoločné pravidlá pre správne postupy v rámci inštitúcií, orgánov, úradov a agentúr EÚ, ktoré sú podľa článku 298 ZFEÚ „podporované otvorenou, efektívnou a nezávislou európskou administratívou“, čo zároveň ovplyvnilo prácu Európskeho ombudsmana, okrem iného v dôsledku zriadenia Európskej služby pre vonkajšiu činnosť a skutočnosti, že sa Európska rada stala inštitúciou EÚ,
H. keďže k nesprávnemu úradnému postupu dochádza vtedy, keď verejnoprávna inštitúcia nekoná v súlade s pravidlom alebo zásadou, ktorá je pre ňu záväzná,
I. keďže pán Diamandouros bol opätovne zvolený za Európskeho ombudsmana na plenárnej schôdzi Európskeho parlamentu v Štrasburgu 20. januára 2010 a prísahu zložil pred Súdnym dvorom 25. októbra 2010,
J. keďže 27. septembra 2010 sme si pripomenuli 15. výročie inštitútu Európskeho ombudsmana; keďže počas poldruha dekády ombudsman vybavil vyše 36 000 sťažností a uzavrel viac než 3 800 vyšetrovaní možného nesprávneho úradného postupu,
K. keďže ombudsman využil 15. výročie svojej inštitúcie na spustenie novej stratégie pre funkčné obdobie 2009 – 2014; keďže táto stratégia sa zameriava na vypočutie zúčastnených strán, na to, aby sa rýchlejšie dospelo k výsledkom, pozitívne pôsobilo na administratívnu kultúru Únie, poskytovali včasné a užitočné informácie zúčastneným stranám a verejnosti a neustále prehodnocovalo využívanie dostupných zdrojov,
L. keďže v roku 2010 dostal ombudsman 2667 sťažností; keďže tento počet znamená pokles v porovnaní s rokom 2009 o viac než 400 sťažností,
M. keďže v roku 2010 ombudsman uzavrel 326 vyšetrovaní (318 v roku 2009), z ktorých 323 vychádzalo zo sťažností; keďže priemerná doba uzavretia vyšetrovania sa znížila z 13 mesiacov v roku 2008 na 9 mesiacov v roku 2009 a 2010; keďže väčšina sťažností bola uzavretá do jedného roka (66 %) a viac než polovica (52 %) do troch mesiacov,
N. keďže ombudsman môže začať vyšetrovanie z vlastného podnetu, ak má v úmysle preskúmať možný prípad nesprávneho úradného postupu, ktorý vychádza zo sťažnosti osoby neoprávnenej podať sťažnosť, alebo ak očividne ide o systematický problém v inštitúciách; keďže v roku 2010 ombudsman uzavrel 3 a začal 6 vyšetrovaní z vlastného podnetu,
O. keďže 65 % vyšetrovaní začatých v roku 2010 sa týkalo Európskej komisie (56 % v roku 2009), 10 % Európskeho úradu pre výber pracovníkov (EPSO), 7 % Európskeho parlamentu, 2 % Rady EÚ a 1 % Súdneho dvora Európskej únie,
P. keďže vo viac než polovici prípadov (55 %) uzavretých v roku 2010 inštitúcia, ktorej sa prípad týkal, prijala priateľské riešenie, alebo záležitosť urovnala,
Q. keďže ombudsman môže vydať ďalšiu pripomienku, ak sa pri riešení prípadu zistí, že existuje možnosť zlepšenia kvality administratívy; keďže ombudsman vydal v roku 2010 ďalšie pripomienky v 14 prípadoch (pokles z 28 v roku 2009) s cieľom zvýšiť kvalitu služieb pre občanov,
R. keďže kritická pripomienka nasleduje v prípadoch, keď (i) už nie je možné, aby daná inštitúcia zabránila nesprávnemu úradnému postupu, (ii) keď nesprávny úradný postup nemá všeobecný dosah alebo (iii) keď sa nepovažuje za nutné, aby ombudsman prijal následné opatrenia,
S. keďže kritická pripomienka potvrdí sťažovateľovi, že jeho sťažnosť bola odôvodnená a poukáže inštitúcii na to, čo bolo v jej konaní chybné, aby sa v budúcnosti dokázala vyhnúť nesprávnemu úradnému postupu; keďže za posledné roky poukazoval počet kritických pripomienok na neustály pokles, pričom klesol zo 44 v roku 2008 na 35 v roku 2009 a 33 v roku 2010,
T. keďže v prípadoch, keď je nutné, aby ombudsman prijal následné opatrenia, navrhne odporúčanie, ak nesprávny úradný postup možno odstrániť, alebo ak je nesprávny úradný postup obzvlášť závažný, alebo ak má všeobecné dôsledky;
U. keďže ombudsman odhalil nesprávny úradný postup v 12 % prípadov (40) v roku 2010; keďže návrhom odporúčania získal pozitívne výsledky v 7 prípadoch,
V. keďže ak inštitúcia alebo orgán neposkytne uspokojivú odpoveď na návrh odporúčania, ombudsman môže poslať Európskemu parlamentu osobitnú správu,
W. keďže osobitná správa predstavuje poslednú zbraň ombudsmana a je posledným dôležitým krokom v riešení prípadu, pretože prijatie uznesenia a výkon právomocí Parlamentu sú záležitosťou politického rozhodnutia Parlamentu,
X. keďže v roku 2010 predložil ombudsman Parlamentu jednu osobitnú správu,
1. schvaľuje výročnú správu Európskeho ombudsmana za rok 2010; blahoželá ombudsmanovi k znovuzvoleniu v januári 2010;
2. berie na vedomie novú stratégiu, ktorú vyvíja ombudsman v rámci svojho súčasného mandátu a ktorá tvorí základ jeho iniciatív a činností; konštatuje, že táto stratégia zahŕňa okrem iného neustály dialóg so sťažovateľmi, občianskou spoločnosťou a ostatnými zúčastnenými stranami a že pomocou nej sa hľadajú najlepšie postupy spolupráce a konzultácií s kolegami z Európskej siete ombudsmanov, čím sa zlepšuje spravodlivosť a transparentnosť postupov EÚ a podporuje kultúra služieb v administratívach inštitúcií EÚ;
3. zdôrazňuje, že transparentnosť, prístup k informáciám a dodržiavanie práv európskych občanov sú základnými predpokladmi pre zachovanie dôvery medzi občanmi a inštitúciami;
4. považuje úlohu Európskeho ombudsmana pri zlepšovaní otvorenosti a zodpovednosti v rozhodovacích procesoch a v administratívnej štruktúre Európskej únie za dôležitý príspevok k vytváraniu Únie, v ktorej sa prijímajú rozhodnutia čo najotvorenejšie a čo najbližšie k občanovi, ako sa stanovuje v článku 1 ods. 2 Zmluvy o Európskej únii;
5. pripomína, že 27. septembra 2010 sme si pripomenuli 15. výročie inštitútu Európskeho ombudsmana; konštatuje, že počas týchto 15 rokov Európsky ombudsman odpovedal na viac než 36 000 sťažností a významným spôsobom pomáhal európskym inštitúciám pri poskytovaní nápravy a zvyšovaní kvality ich správy;
6. konštatuje, že skúsenosti nadobudnuté počas pätnásťročnej činnosti poskytujú ombudsmanovej inštitúcii skutočný podrobný pohľad na tendencie nesprávneho úradného postupu, systematické problémy a štrukturálne nedostatky v administratíve, čo mu umožňuje poskytovať poradenstvo v oblasti správy s cieľom vyhnúť sa chybám a zlepšiť kvalitu a transparentnosť práce inštitúcií;
7. víta iniciatívu ombudsmana pravidelne uverejňovať štúdie, v ktorých analyzuje, do akej miery inštitúcie EÚ následne zohľadňujú jeho kritické a ďalšie pripomienky; konštatuje, že miera uspokojivého riešenia dosiahla v roku 2009 81 % (94 % v prípade ďalších a 70 % v prípade kritických pripomienok); tento vývoj považuje za povzbudivý; napriek tomu je presvedčený, že je naďalej čo zlepšovať, najmä čo sa týka miery zohľadňovania kritických pripomienok; nalieha na inštitúcie, aby spolupracovali s ombudsmanom na zlepšovaní miery plnenia následných opatrení;
8. víta všeobecne konštruktívnu spoluprácu ombudsmana s inštitúciami a orgánmi EÚ; potvrdzuje ombudsmanovu úlohu ako mechanizmu vonkajšej kontroly a cenného zdroja neustáleho skvalitňovania európskej správy;
9. vyjadruje pochvalu ombudsmanovi za nové logo jeho inštitúcie a novú vizuálne stvárnenie, ako aj za novú podobu výročnej správy; chváli ho aj za zvýšenie transparentnosti jeho inštitúcie tým, že na svojej webovej stránke uverejnil informácie o všetkých nových vyšetrovaniach na základe sťažností;
10. zdôrazňuje, že je potrebné, aby občania boli lepšie informovaní o spôsobe práce inštitúcií a internetovej stránke, ktorá potvrdzuje transparentnosť úlohy ombudsmana;
11. navrhuje, aby pri predkladaní ombudsmanovej výročnej správy boli na schôdzi Výboru pre petície prítomní nielen zástupcovia Európskej komisie, ale aj zástupcovia príslušných správnych útvarov Európskeho parlamentu, Rady a ďalších inštitúcií, agentúr, služieb a orgánov EÚ, ktoré sú predmetom vyšetrovania, osobitnej správy, kritických pripomienok alebo iných opatrení prijatých ombudsmanom, aby sa mohli k správe vyjadriť a zúčastniť sa diskusie o nej; žiada, aby boli v budúcnosti útvary správy Parlamentu, Rady a ďalších príslušných inštitúcií, agentúr a orgánov EÚ zastúpené na schôdzach, na ktorých bude Európsky ombudsman predkladať výročnú správu s diskusiou; domnieva sa, že ich účasť na takýchto diskusiách a prezentovanie ich názorov na dobrú správu vecí verejných a problémy prekonané na základe odporúčaní a pripomienok ombudsmana by mohli pomôcť zlepšiť službu poskytovanú občanom EÚ a medziinštitucionálny dialóg a prispieť k vytvoreniu skutočnej kultúry služieb;
12. vyzýva ombudsmana, aby poskytoval Parlamentu informácie o vývoji svojich vzťahov s novou Európskou službou pre vonkajšiu činnosť a Európskou radou;
13. konštatuje, že ombudsmanovi bolo v roku 2010 doručených 2 667 sťažností občanov, spoločností, združení, MVO a regionálnych kancelárií; konštatuje, že ide o pokles o vyše 400 sťažností, v porovnaní s predchádzajúcim rokom;
14. súhlasí s tým, že toto zníženie počtu neprípustných sťažností možno sčasti pripísať interaktívnej príručke, ktorú ombudsman umiestnil na svojej webovej stránke v roku 2009 a ktorá účinne pomáha nasmerovať sťažovateľov priamo na orgán, ktorý im môže najlepšie pomôcť;
15. nabáda Európskeho ombudsmana, aby naďalej podporoval Európsku sieť ombudsmanov s cieľom vytvoriť komplexnú databázu a lepšie informovať občanov EÚ o rozdelení povinností medzi Európskym ombudsmanom, vnútroštátnymi ombudsmanmi a Výborom Parlamentu pre petície;
16. zdôrazňuje, že Európsky parlament musí uvoľniť zdroje na vytvorenie podobného webového portálu pre Výbor pre petície, čím by mohol prispieť k zníženiu počtu neprípustných petícií a zároveň poskytovať návod a poradenstvo predkladateľom petícií, a tiež zvyšovať účinnosť a efektivitu petičného procesu;
17. s uspokojením berie na vedomie trvalé znižovanie počtu kritických pripomienok ombudsmana (33 v roku 2010, 35 v roku 2009, 44 v roku 2008 a 55 v roku 2007); súhlasí s tým, že je to dôkaz aktívnejšieho zapojenia inštitúcií EÚ do riešenia sťažností a toho, že ombudsman získal vďaka svojej efektívnosti legitimitu v očiach týchto inštitúcií;
18. blahoželá ombudsmanovi k skutočnosti, že priemerný čas potrebný na vybavenie žiadostí sa stále skracuje (približne deväť mesiacov v rokoch 2009 a 2010); žiada, aby sa využili potrebné prostriedky na to, aby sa táto lehota ešte viac skrátila, s cieľom lepšie plniť očakávania občanov EÚ;
19. konštatuje, že 65 % vyšetrovaní, ktoré začal Európsky ombudsman v roku 2010, sa týkalo Európskej komisie (219); vyjadruje znepokojenie z prudkého zvýšenia z 56 % v roku 2009 (191 vyšetrovaní) a opätovne žiada komisára, najmä komisára zodpovedného za medziinštitucionálne vzťahy a administratívu, aby podnikol kroky na výrazné a čo najrýchlejšie zlepšenie súčasnej situácie;
20. berie na vedomie ombudsmanove obavy z relatívne vysokého počtu neuspokojivých odpovedí Európskej komisie na jeho kritické pripomienky (10 z 32 odpovedí); súhlasí s ombudsmanovým názorom, že treba ešte vynaložiť značné úsilie v presviedčaní úradníkov, že defenzívny prístup k ombudsmanovi znamená pre ich inštitúcie premárnenú príležitosť a riziko poškodenia povesti Únie ako takej; požaduje zásadné zlepšenie procesu poskytovania odpovedí vrátane skrátenia lehoty na vypracovanie odpovedí (najmä v urgentných prípadoch) a predkladanie odpovedí, ktoré sú orientované na riešenie a nie defenzívne; zdôrazňuje, že európski občania majú v súlade s Chartou základných práv právo na dobrú správu vecí verejných;
21. poukazuje na skutočnosť, že v roku 2010 bola najčastejším obvinením, ktorým sa ombudsman zaoberal, nedostatočná transparentnosť správnych orgánov EÚ; konštatuje, že toto obvinenie sa objavilo v 33 % prípadoch vyšetrovaní a zahŕňalo odmietnutie poskytnutia informácií a prístupu k dokumentom; zdieľa ombudsmanove sklamanie z toho, že počet prípadov chýbajúcej transparentnosti zostáva za posledné roky neustále vysoký;
22. konštatuje, že v roku 2010 predložil ombudsman jednu osobitnú správu, ktorá sa týkala odmietavého stanoviska Komisie k zverejneniu dokumentov a k spolupráci s ombudsmanom v duchu úplnej transparentnosti; pripomína, že Parlament prijal správu Výboru pre petície o osobitnej správe 27. októbra 2010; pripomína, že v prijatom uznesení sa od Komisie žiadalo, aby sa Európskemu parlamentu zaviazala, že si v budúcnosti bude plniť svoju povinnosť lojálne spolupracovať s Európskym ombudsmanom;
23. požaduje začatie informačnej kampane, ktorá by ubezpečila zamestnancov inštitúcií EÚ o ochote ombudsmana počúvať a diskutovať o rôznych otázkach, a ktorá by zdôraznila výhody intervencie ombudsmana s cieľom priblížiť správne útvary inštitúcií EÚ občanom EÚ;
24. pripomína, že nariadenie 1049/2001 o prístupe k dokumentom inštitúcií EÚ platí už 10 rokov; pripomína, že základnou myšlienkou tohto nariadenia je, že otvorenosť je pravidlom a utajenie výnimkou; poznamenáva, že inštitúcie s touto koncepciou ešte stále bojujú; nazdáva sa, že inštitúcie, agentúry, útvary a orgány EÚ musia mať túto zásadu neustále na pamäti pri vypracovávaní dokumentov a zaistiť dosiahnutie rovnováhy medzi nutnou a primeranou mierou transparentnosti a skutočnou potrebou dôvernosti;
25. pripomína, že sa nariadenie 1049/2001 stále prepracúva; vyjadruje poľutovanie nad nedostatočným pokrokom v procese prepracúvania; naliehavo žiada Radu a Komisiu, aby boli otvorenejšie pri zabezpečovaní prístupu k dokumentom a informáciám pre občanov a Európsky parlament;
26. nabáda ombudsmana, aby naďalej trval na základnom práve prístupu k dokumentom, riadnom uplatňovaní zásady transparentnosti v rozhodovacom procese, kultúre služieb vyhovujúcej občanom a aktívnom postoji inštitúcií, agentúr a orgánov EÚ, pokiaľ ide o sprístupnenie dokumentov verejnosti, čo je základnou zásadou transparentnosti a zodpovednosti inštitúcií EÚ; navrhuje, aby sa príklady osvedčených postupov ombudsmana propagovali medzi občanmi EÚ s cieľom čeliť negatívnemu dojmu, ktorý o správe EÚ majú, a aby sa podporoval dialóg medzi rôznymi inštitúciami o problémoch týkajúcich sa kvality ich správy;
27. súhlasí s ombudsmanom v tom, že stručné vyjadrenie zásady verejných služieb by prispelo ku kultúre služieb a povzbudilo by dôveru občanov v úradníkov a inštitúcie EÚ; očakáva ombudsmanovo vyhlásenie o zásadách verejnej služby, o ktorých v súčasnosti konzultuje so svojim kolegami z jednotlivých štátov a ostatnými zúčastnenými stranami;
28. navrhuje, aby sa toto vyhlásenie o zásadách verejnej služby čo najviac rozšírilo a bolo ľahko prístupné občanom EÚ s cieľom ubezpečiť ich o odhodlanosti EÚ chrániť verejné služby, ktoré sú súčasťou ich každodenného života;
29. domnieva sa však, že prijatie spoločných záväzných pravidiel a zásad týkajúcich sa správneho postupu v rámci vlastnej správy EÚ, ako už požadoval prvý Európsky ombudsman, a zavedenie zásady služby v tejto súvislosti by bolo najlepším spôsobom, ako zabezpečiť trvalú zmenu v správnej kultúre EÚ, a očakáva preto, že Komisia si na tento účel stanoví ako prioritu predloženie návrhu nariadenia na základe článku 298 ZFEÚ;
30. poveruje svojho predsedu, aby postúpil toto uznesenie a správu Výboru pre petície Rade, Komisii, Európskemu ombudsmanovi, vládam a parlamentom členských štátov a ombudsmanom alebo rovnocenným príslušným orgánom členských štátov.
DÔVODOVÁ SPRÁVA
10. mája 2011 predložil Európsky ombudsman predsedovi Európskeho parlamentu Jerzymu Buzekovi výročnú správu za rok 2010.
23. mája 2011 správu predložil na schôdzi Výboru pre petície, ktorý je zodpovedný za vzťahy s jeho inštitúciou.
Európsky ombudsman Nikiforos Diamandouros bol znovuzvolený Európskym parlamentom na plenárnej schôdzi 20. januára 2010 v Štrasburgu a slávnostnú prísahu zložil pred Súdnym dvorom Európskej únie 25. októbra 2010 v Luxemburgu.
Právny základ pre mandát Európskeho ombudsmana tvorí článok 228 Zmluvy o fungovaní Európskej únie (ZFEÚ) a ombudsman je oprávnený prijímať sťažnosti týkajúce sa prípadov nesprávneho úradného postupu pri činnosti inštitúcií Európskej únie
4 Na účely tohto dokumentu zahŕňa pojem „inštitúcie” aj orgány, agentúry a kancelárie Únie. .
Právo sťažovať sa Európskemu ombudsmanovi je zakotvené v článku 24 ZFEÚ a v článku 43 Charty základných práv Európskej únie.
Po nadobudnutí účinnosti Lisabonskej zmluvy bol ombudsmanov mandát rozšírený tak, aby zahŕňal prípadné nesprávne úradné postupy v rámci Spoločnej zahraničnej a bezpečnostnej politiky (SBZP) vrátane Spoločnej bezpečnostnej a obrannej politiky (SBOP).
Ombudsmanova definícia nesprávneho úradného postupu, schválená Európskym parlamentom a Európskou komisiou, znie takto: „K nesprávnemu úradnému postupu dochádza vtedy, keď verejnoprávna inštitúcia nekoná v súlade s pravidlom alebo zásadou, ktorá je pre ňu záväzná.”
Pre inštitúcie to znamená dodržiavať zásady právneho štátu, dobrej správy vecí verejných a základné práva.
Charta základných práv zahŕňa právo na dobrú správu ako základné právo občanov EÚ (článok 41) a je záväzná pre každú administratívu inštitúcií EÚ.
27. septembra 2010 oslávila inštitúcia Európskeho ombudsmana 15. výročie svojho založenia.
Počas týchto 15 rokov sa zaoberala viac než 36 000 sťažnosťami a uzavrela vyše 3 800 vyšetrovaní prípadov možného nesprávneho úradného postupu.
Výsledkom spracovania takéhoto množstva sťažností je, že inštitúcia nazbierala značné skúsenosti, ktoré ombudsmanovi poskytujú jasný náhľad do trendov nesprávneho úradného postupu, systematických problémov a štrukturálnych nedostatkov v inštitúciách EÚ.
To mu umožňuje poskytnúť nápravu, pomáha zvyšovať kvalitu správnych orgánov EÚ a zabezpečovať, aby sa šírili a uplatňovali príklady osvedčených postupov.
Ombudsmanova výročná správa za rok 2010 má novú grafickú podobu a tak Európsky ombudsman, ako aj Sieť európskych ombudsmanov dostali nové logo.
Na základe odozvy čitateľov a skutočnosti, že výročná správa má odrážať nové vizuálne stvárnenie inštitúcie a zároveň čo najefektívnejšie využívať zdroje, ombudsmanova prepracovaná výročná správa už neobsahuje tradičný úvod a zhrnutie, ale osobitný prehľad, v ktorom ombudsman upozorňuje na najdôležitejšie body roka, na ktorý sa správa vzťahuje.
V roku 2010 ombudsman zaregistroval 2 667 sťažností občanov, spoločností, združení, MVO a regionálnych kancelárií (v roku 2009 to bolo 3 098 sťažností) a spracoval celkovo 2 727 sťažností.
Z nich 744 (27 %) patrilo do pôsobnosti ombudsmana.
Takmer 58 % sťažností bolo v roku 2010 odoslaných elektronicky.
Ombudsman uzavrel 326 vyšetrovaní na základe sťažností a začal 12 vyšetrovaní z vlastného podnetu.
Ombudsman sa podľa možnosti snaží dospieť k pozitívnemu výsledku tým, že hľadá priateľské riešenie, ktoré by uspokojilo sťažovateľa aj inštitúciu.
V roku 2010 sa našlo priateľské riešenie v 179 prípadoch.
Ak však nemožno dosiahnuť priateľské riešenie, ombudsman buď uzavrie prípad s kritickou pripomienkou, alebo vypracuje návrh odporúčania.
Kritickú pripomienku uvedie v prípade, keď už nie je možné, aby daná inštitúcia zabránila nesprávnemu úradnému postupu, nesprávny úradný postup nemá všeobecný dosah, alebo ak sa od ombudsmana nevyžadujú žiadne následné opatrenia.
Ombudsman môže taktiež vyjadriť kritickú pripomienku vtedy, ak sa domnieva, že návrh odporúčania by nebol účinný, alebo vtedy, keď daná inštitúcia neakceptuje návrh odporúčania, alebo ak prípad nesprávneho úradného postupu neoprávňuje k vypracovaniu osobitnej správy pre Parlament.
Kritická pripomienka jednako funguje ako potvrdenie sťažovateľovi, že jeho sťažnosť bola oprávnená a dotknutej inštitúcii jasne poukazuje na to, kde konala nesprávne, aby sa v budúcnosti mohla takémuto konaniu vyhnúť.
V roku 2010 vyjadril ombudsman kritickú pripomienku len v 33 prípadoch, čo je pokles z 35 v roku 2009 a 44 v roku 2008.
Domnieva sa však, že je naďalej čo zlepšovať.
Ďalšie pripomienky, nástroj, ktorý ombudsman použije vtedy, ak pri riešení prípadu zistí, že je možné zvýšiť kvalitu administratívy, boli vyjadrené v 14 prípadoch (28 v roku 2009).
Ďalšími pripomienkami ombudsman nemá v úmysle danú inštitúciu kritizovať, naopak, majú jej slúžiť ako návod a rada pri zlepšovaní kvality poskytovaných služieb.
S cieľom informovať verejnosť a zabezpečiť, aby sa inštitúcie poučili zo svojich chýb, ombudsman každoročne zverejní na svojej webovej stránke štúdiu o tom, ako ktorá inštitúcia zohľadnila jeho kritické a ďalšie pripomienky a vyzve ich, aby reagovali.
Najnovšia štúdia, ktorá sa vzťahuje na rok 2009, poukazuje na to, že celková miera uspokojivých následných opatrení dosiahla 81 % (94 % v prípade ďalších a 70 % v prípade kritických pripomienok).
Hoci celková miera je potešiteľná, v miere zohľadňovania najmä kritických pripomienok naďalej existuje priestor na zlepšovanie.
Ombudsman odhalil nesprávny úradný postup v 12 % uzavretých prípadov (40) v roku 2010.
Sťažovateľovi zabezpečil pozitívny výsledok v siedmich prípadoch tým, že navrhol odporúčania, ktoré boli akceptované.
V roku 2010 vydal ombudsman 16 nových návrhov odporúčaní.
Návrh odporúčania vydáva ombudsman vtedy, keď je možné, aby príslušná inštitúcia odstránila nesprávny úradný postup, alebo v prípadoch, keď je nesprávny úradný postup závažnej povahy alebo má všeobecný dosah.
V prípade, že bolo navrhnuté odporúčanie, inštitúcia je v súlade so zmluvou povinná zaslať ombudsmanovi do troch mesiacov podrobné stanovisko.
Ak inštitúcia EÚ neposkytne uspokojivú odpoveď na návrh odporúčania, ombudsman môže vypracovať a zaslať Európskemu parlamentu osobitnú správu.
Osobitná správa je poslednou inštanciou ombudsmana a predstavuje posledný krok, ku ktorému môže siahnuť pri riešení sťažnosti.
Odvtedy je na Parlamente, aby rozhodol o ďalších krokoch, ako napríklad o vypracovaní uznesenia.
Osobitné správy predkladá ombudsman Výboru pre petície, ktorý je zodpovedný za vzťahy s ombudsmanom.
V roku 2010 predložil ombudsman Parlamentu jednu osobitnú správu nadväzne po vyšetrovaní sťažnosti o prístupe k dokumentom týkajúcim sa emisií CO2 z automobilov.
V osobitnej správe poukázal na to, že Komisia neodpovedala na návrh odporúčania takmer 15 mesiacov, hoci termín odpovede bol stanovený na 3 mesiace.
Komisia si taktiež nesplnila jeden záväzok voči ombudsmanovi.
Tieto zlyhania znamenali porušenie povinnosti Komisie lojálne spolupracovať s ombudsmanom.
Výbor pre petície vypracoval správu
Správa o osobitnej správe Európskeho ombudsmana v nadväznosti na návrh odporúčania Európskej komisii vo veci sťažnosti 676/2008RT ( 2010/2086(INI) ).
Prijatý text: A7-0293/2010 . o ombudsmanovej osobitnej správe (spravodajkyňa: Chrysoula Paliadeliová, podpredsedníčka), ktorú Parlament prijal 27. októbra 2010.
Pokiaľ ide o tematiku sťažností, z výročnej správy ombudsmana jasne vyplýva, že najviac sťažností vyvoláva otázka prístupu verejnosti k dokumentom inštitúcií EÚ.
Spomedzi všetkých vyšetrovaní v roku 2010 sa 33 % týkalo práve prístupu k dokumentom.
Inštitúcie sú podľa zmluvy povinné vykonávať svoju činnosť čo najotvorenejšie a tak, aby podporovali dobrú správu vecí verejných a zabezpečili zapojenie občianskej spoločnosti.
Článok 15 ods. 3 ZFEÚ a článok 42 Charty základných práv zakotvuje právo na prístup k dokumentom inštitúcií.
Toto právo sa vykonáva v nariadení 1049/2001.
Ombudsman je presvedčeným obhajcom práva na prístup k dokumentom EÚ a pri rôznych príležitostiach významne prispieva do diskusií o revízii nariadenia 1049/2001.
V roku 2010 ombudsman uzavrel 22 vyšetrovaní sťažností týkajúcich sa uplatňovania nariadenia 1049/2001.
Dokonca aj osobitná správa, ktorú ombudsman v roku 2010 zaslal Parlamentu, vychádzala zo sťažnosti na zamietnutý prístup k dokumentom.
Ombudsman má taktiež právo prehodnotiť podstatu analýz a záverov, ku ktorým dospela Komisia pri vyšetrovaní sťažností na porušenie predpisov.
Môže tiež preskúmať napríklad to, či sú logické, dostatočne zdôvodnené a sťažovateľovi plne objasnené.
V 70 % prípadov, ktorými sa ombudsman zaoberal v roku 2010, dokázal pomôcť sťažovateľovi tým, že začal sám vyšetrovanie, odkázal sťažovateľa na príslušný orgán EÚ alebo jednotlivých štátov, alebo mu poradil, na koho sa obrátiť.
Sťažnosti, ktoré nepatria do kompetencie Európskeho ombudsmana, môže v mnohých prípadoch najlepšie vyriešiť národný alebo regionálny ombudsman.
V roku 2010 patrilo 1 435 sťažností do právomoci člena Európskej siete ombudsmanov, ktorej plnoprávnym členom je aj Výbor pre petície.
V roku 2010 postúpil ombudsman 145 sťažností Výboru pre petície, ostatné sťažnosti (601) postúpil buď Komisii (176) a ďalším inštitúciám a orgánom vrátane siete SOLVIT.
Vo výročnej správe za rok 2010 sa venuje osobitná pozornosť novej stratégii, ktorú vymedzil ombudsman so svojimi zamestnancami na funkčné obdobie 2009 – 2014.
Ciele stratégie sú tieto:
• Vypočuť zúčastnené strany a získať spätnú väzbu od sťažovateľov, rozšíriť a prehĺbiť kontakty s inštitúciami EÚ a občianskou spoločnosťou a hľadať najlepšie postupy.
• Dospieť k rýchlejším výsledkom skrátením doby potrebnej na uzavretie vyšetrovania a rozvíjaním jednoduchších postupov tak, aby sa podporovalo rýchle vyriešenie sťažností.
• Pozitívne vplývať na administratívnu kultúru inštitúcií EÚ napomáhaním skvalitňovania administratívnych postupov a zameraním sa na systematické problémy.
• Prostredníctvom zlepšenej komunikácie poskytovať zúčastneným stranám a verejnosti včasné a užitočné informácie.
• Opätovne sa zamyslieť nad využívaním zdrojov a uplatňovaním najvyšších noriem v útvaroch administratívy jednotlivých inštitúcií.
Inštitúcia ombudsmana s rozpočtom 9 miliónov EUR, ktorá momentálne obsadzuje 64 pracovných miest (20 úradníkov a 44 dočasných zamestnancov), využije túto novú stratégiu na upevnenie a riadenie svojej činnosti, ktorých cieľom je zaručiť, aby občania EÚ mohli v plnej miere ťažiť zo svojich práv, a skvalitniť administratívu EÚ.
VÝSLEDOK ZÁVEREČNÉHO HLASOVANIA VO VÝBORE
Dátum prijatia
13.7.2011
Výsledok záverečného hlasovania
+:
–:
0:
18
Poslanci prítomní na záverečnom hlasovaní
Margrete Auken, Elena Băsescu, Heinz K. Becker, Victor Boştinaru, Peter Jahr, Lena Kolarska-Bobińska, Erminia Mazzoni, Edward McMillan-Scott, Mariya Nedelcheva, Chrysoula Paliadeli, Nikolaos Salavrakos, Jarosław Leszek Wałęsa, Angelika Werthmann, Rainer Wieland, Tatjana Ždanoka
Náhradníci prítomní na záverečnom hlasovaní
Kinga Göncz, Cristian Dan Preda, Phil Prendergast
