24.10.2011 B7-0543/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o aktuálnych udalostiach na Ukrajine
Johannes Cornelis van Baalen
,
Adina-Ioana Vălean
,
Marietje Schaake
,
Jelko Kacin
,
Leonidas Donskis
,
Gerben-Jan Gerbrandy
v mene skupiny ALDE
PE472.740v01-00 B7‑0543/2011 Uznesenie Európskeho parlamentu o aktuálnych udalostiach na Ukrajine
Európsky parlament ,
– so zreteľom na svoje predchádzajúce uznesenia o Ukrajine,
– so zreteľom na rozhodnutie odložiť schôdzu prezidenta Janukovyča s predsedom Barrosom a predsedom Van Rompuyom, ktorá bola oficiálne naplánovaná na 20. októbra 2011,
– so zreteľom na rozsudok okresného súdu v Pečersku na Ukrajine v prípade Júlie Tymošenkovej z 11. októbra 2011 a na druhé trestné konanie, ktoré voči Júlii Tymošenkovej otvorila Bezpečnostná služba Ukrajiny a ktoré bolo oznámené 13. októbra 2011,
– so zreteľom na vyhlásenie vysokej predstaviteľky EÚ Catherine Ashtonovej v mene Európskej únie z 11. októbra 2011 o rozsudku v prípade Júlie Tymošenkovej,
– so zreteľom na spoločné vyhlásenie prijaté na samite EÚ – Ukrajina, ktorý sa konal 22. novembra 2010 v Bruseli,
– so zreteľom na záverečné vyhlásenie a odporúčania vydané po 16. schôdzi Parlamentného výboru pre spoluprácu EÚ – Ukrajina, ktorý zasadal 15. – 16. marca 2011 v Bruseli,
– so zreteľom na ukrajinské predsedníctvo Výboru ministrov Rady Európy od mája do novembra 2011,
– so zreteľom na spoločné stanovisko OBSE/ODIHR a Benátskej komisie o návrhu zákona o voľbe poslancov na Ukrajine z 17. októbra 2011,
– so zreteľom na spoločné vyhlásenie zo samitu Východného partnerstva, ktorý sa uskutočnil 7. mája 2009 v Prahe,
– so zreteľom na Dohodu o partnerstve a spolupráci medzi Európskou úniou a Ukrajinou, ktorá nadobudla platnosť 1. marca 1998, a na prebiehajúce rokovania o dohode o pridružení, ktorá má nahradiť dohodu o partnerstve a spolupráci,
– so zreteľom na článok 110 ods. 2 rokovacieho poriadku,
A. keďže Ukrajina je európskou krajinou a vďaka svojej rozlohe, zdrojom, obyvateľstvu a geografickej polohe má osobitné postavenie a je kľúčovým aktérom v regióne, ako aj strategicky dôležitou krajinou pre EÚ;
B. keďže ukrajinský prezident Viktor Janukovyč opakovane uviedol, že je rozhodnutý dodržiavať európske hodnoty v zmysle Európskeho dohovoru o ľudských právach, a keďže Ukrajina v súčasnosti predsedá Výboru ministrov Rady Európy;
C. keďže právny štát a základné demokratické slobody sú na Ukrajine naďalej ohrozené; okrem toho je stále rozšírená a systematická aj korupcia;
D. keďže nedávne odsúdenie Júlie Tymošenkovej a jej pokračujúce väznenie, ako aj ministrov a vysokých úradníkov jej vlády, potvrdzuje rozšírený názor, že tieto súdne procesy sú politicky motivované a teda v rozpore so zásadami právneho štátu;
E. keďže ukrajinská vláda sa zaviazala k uskutočneniu širokého rozsahu právnych reforiem, ktoré by zladili súkromné a verejné právo Ukrajiny s európskymi a medzinárodnými normami;
F. keďže právny štát je kľúčový pre vzťahy EÚ a Ukrajiny všeobecne a najmä pre realizovateľnosť dohody o pridružení medzi EÚ a Ukrajinou;
G. keďže spoločné stanovisko OBSE/ODIHR a Benátskej komisie Rady Európy uvádza naliehavú potrebu konzultácií s opozičnými stranami a zástupcami občianskej spoločnosti o zmenách volebného systému, stanovení prahu zvoliteľnosti a zákaze blokov strán;
H. keďže odloženie návštevy prezidenta Janukovyča neumožnilo Európskej únii predložiť obavy o stave demokracie a právneho štátu na Ukrajine;
1. zdôrazňuje, že vzťahy EÚ a Ukrajiny sú založené na spoločných hodnotách a spoločnej histórii a že EÚ uznáva európske snahy Ukrajiny a víta jej európsku orientáciu; poznamenáva, že hĺbka vzťahov medzi EÚ a Ukrajinou bude závisieť od uskutočňovania reforiem a ďalšieho upevňovania spoločných hodnôt;
2. znepokojený zhoršujúcim sa stavom demokracie a právneho štátu na Ukrajine; domnieva sa, že tieto majú význam pre vzťahy medzi EÚ a Ukrajinou všeobecne a konkrétne pre uzavretie dohody o pridružení;
3. odsudzuje politickú motiváciu súčasného odsúdenia a pokračujúceho stíhania Júlie Tymošenkovej; žiada jej okamžité a bezpodmienečné prepustenie a na stiahnutie všetkých obvinení z trestných činov voči nej trvá na tom, že Júlia Tymošenková by mala môcť vykonávať svoje právo na plnú účasť na politickom procese teraz a v budúcich voľbách na Ukrajine;
4. konštatuje, že bývalý minister vnútra Jurij Lutsenko zostáva od 26. decembra 2010 vo väzbe bez rozhodnutia súdu a preventívne opatrenia voči nemu sú neprimerané k činu, z ktorého je obvinený; považuje za kľúčové, aby sa zabezpečilo, že všetky prípady súvisiace s vládou Tymošenkovej a jej vysokými úradníkmi boli spracúvané rýchlo a transparentne v súlade so základnými zásadami právneho štátu a nezávislého súdnictva;
5. podporuje iniciatívu Najvyššej rady týkajúcu sa prehodnotenia trestného zákonníka Ukrajiny s cieľom zosúladiť ho s medzinárodnými a európskymi normami a je presvedčený, že dekriminalizácia článkov 364 a 365 prispieva k tomuto cieľu;
6. dôrazne podporuje odporúčania uvedené v spoločnom stanovisku Benátskej komisie a OBSE/ODIHR k návrhu zákona o parlamentných voľbách; považuje za nevyhnutné, aby sa tieto odporúčania prijali a uplatnili vhodným, inkluzívnym a komplexným spôsobom, ktorý bude zahŕňať zástupcov opozície a občianskej spoločnosti;
7. je znepokojený rastúcim počtom dôveryhodných správ o porušovaní základných práv a slobôd; vyzýva orgány, aby dôsledne vyšetrili všetky správy o porušovaní práv a slobôd, stíhali páchateľov a napravili všetky zistené porušenia;
8. je znepokojený správami o zhoršovaní sa slobody a plurality médií na Ukrajine; vyzýva orgány, aby prijali všetky potrebné opatrenia na ochranu týchto kľúčových aspektov demokratickej spoločnosti a zdržali sa akýchkoľvek pokusov o priamu alebo nepriamu kontrolu obsahu správ v celoštátnych médiách;
9. považuje za povzbudivý pokrok v rokovaniach o dohode o pridružení medzi EÚ a Ukrajinou, predovšetkým jej orientáciu na vytvorenie rozsiahlej a komplexnej zóny voľného obchodu (DCFTA); konštatuje, že dokončenie rokovaní o dohode závisí len od ochoty a politickej vôle ukrajinskej vlády dodržiavať zásady ustanovené v dohode a jej ustanovenia, najmä tie, ktoré sa týkajú zásad právneho štátu a nezávislosti súdnictva;
10. považuje nedávno odloženú schôdzu s prezidentom Janukovyčom za dôležitú možnosť na riešenie vážnych obáv adresovaných ukrajinskej vláde a na obnovu konštruktívneho dialógu, ktorý by mohol viesť k iniciovaniu dohody o pridružení pod podmienkou, že sa dospeje k významnému pokroku pri stále existujúcich technických a faktických prekážkach; vyzýva Radu a Komisiu, aby naplánovali nový termín nedávno odloženej schôdze s prezidentom Janukovyčom pred predpokladaným samitom EÚ – Ukrajina v decembri 2011;
11. poveruje svojho predsedu, aby postúpil toto uznesenie podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam členských štátov, prezidentovi, vláde a parlamentu Ukrajiny a parlamentným zhromaždeniam Rady Európy a OBSE.
