P6_TA(2005)0407
Patenty na biotechnologické vynálezy
B6-0551 , 0552 , 0553 , 0554 , 0555 , 0556 a 0557/2005
Uznesenie Európskeho parlamentu o patentoch na biotechnologické vynálezy
Európsky parlament
, –
so zreteľom na smernicu Európskeho parlamentu a Rady 98/44/ES zo 6. júla 1998 o právnej ochrane biotechnologických vynálezov Ú. v.
ES L 213, 30.7.1998, s.
13.
(ďalej len "smernica"),
–
so zreteľom na dôvodovú správu Rady priloženú k spoločnej pozícii (ES) č. 19/98, prijatej Radou dňa 26. februára 1998 na účely prijatia smernice Európskeho parlamentu a Rady 98/44/ES o právnej ochrane biotechnologických vynálezov Ú. v.
ES C 110, 8.4.1998, s.
17.
,
–
so zreteľom na Dohovor Rady Európy o ochrane ľudských práv a ľudskej dôstojnosti v súvislosti s použitím biológie a medicíny: Dohovor o ľudských právach a biomedicíne, ktorý bol podpísaný v Oviede v roku 1997,
–
so zreteľom na Dohovor o udeľovaní európskych patentov z 5. októbra 1973 (Európsky patentový dohovor),
–
so zreteľom na svoje uznesenie z 30. marca 2000 o rozhodnutí Európskeho patentového úradu v súvislosti s patentom č. EP695351 udeleným 8. decembra 1999 Ú. v.
ES C 378, 29.12.2000, s.
95.
,
–
so zreteľom na správu Komisie Rade a Európskemu parlamentu s názvom "Vývoj a význam patentového práva v oblasti biotechnológie a genetického inžinierstva", KOM(2005)0312 v konečnom znení,
–
so zreteľom na článok 103 ods. 4 rokovacieho poriadku,
A.
keďže biotechnológia je pre budúcnosť jednou z najdôležitejších technológií a musí sa podporovať vhodným politickým rámcom, berúc do úvahy aj etické, environmentálne a zdravotné aspekty,
B.
keďže patenty sú nevyhnutné na podporu inovácie,
C.
keďže biotechnológia má čoraz dôležitejšiu úlohu v širokej škále priemyslu a ochrana biotechnologických vynálezov bude mať určite zásadný význam pre priemyselný rozvoj Spoločenstva,
D.
keďže v oblasti biotechnológie existujú určité problémy, v dôsledku ktorých je potrebné doplniť všeobecné patentové právo vhodnými konkrétnymi predpismi,
E.
keďže vymedzenie eticky motivovaných obmedzení má v biotechnológii osobitný význam,
F.
keďže Európsky patentový úrad udelil 2. februára 2005 patent (EP1257168), ktorý zahŕňa metódu výberu ľudských zárodočných buniek a zárodočných buniek ako takých,
G.
keďže voči tomuto rozhodnutiu bola vznesená námietka, takže právna situácia je v súčasnosti nejasná,
H.
keďže Európsky patentový úrad udelil aj patenty EP1121015 a EP1196153, ktoré sa takisto vzťahujú na ľudské zárodky a patent EP1121015 vzťahujúci sa na zmrazené ľudské embryá,
I.
keďže Európsky patentový úrad prijal námietku voči patentu EP695351 (Edinburgský patent) a objasnil, že patenty na kmeňové bunky ľudských embryí sa nemôžu udeľovať,
J.
keďže smernica umožňuje patentovanie ľudskej DNA iba v súvislosti s konkrétnou funkciou, ale nie je jasné či patent na DNA pokrýva len použitie v rámci tejto funkcie alebo či sú patentom pokryté aj iné funkcie,
K.
keďže záležitosťou, ktorá sa má podľa prvej správy predloženej podľa článku 16 písm. c) smernice prehodnotiť, je otázka, či by sa patenty na reťazce génov (reťazce DNA) mali udeľovať na základe klasického modelu žiadosti o patentovú ochranu, keď si prvý vynálezca môže nárokovať vynález, ktorý sa vzťahuje na možné budúce využívanie tohto reťazca, alebo či by mal byť patent obmedzený takým spôsobom, že sa patentová ochrana môže vzťahovať iba na osobitné použitie uvedené v žiadosti o patent ("účelovo viazaná ochrana"),
L.
keďže príliš veľkorysé udeľovanie patentov môže potlačiť inováciu,
M.
keďže verejnosť musí byť plne informovaná a Európska únia musí mať vedúcu úlohu pri podporovaní verejnej diskusie,
N.
keďže kvôli tvorbe embryonálnych kmeňových buniek sa embryá musia zahubiť a patentovanie technológií, v ktorých sa ľudské embryá ničia alebo používajú na komerčné alebo priemyselné účely je vylúčené podľa článku 6 ods. 2 písm. c) smernice,
O.
keďže článok 6 smernice vylučuje klonovanie ľudských bytostí a Rada vo svojej dôvodovej správe pre Parlament objasnila, že tento zákaz patentovania sa netýka len reprodukčného klonovania a že pojem "ľudská bytosť" zahŕňa v tejto súvislosti embryonálne štádium,
1.
podporuje biotechnológiu ako technológiu budúcnosti a domnieva sa, že vhodný politický rámec je dôležitý pre podporu tejto technológie, berúc do úvahy aj etické, environmentálne a zdravotné aspekty;
2.
považuje patentovanie biotechnologických vynálezov v súlade so všeobecnými celoeurópskymi pravidlami za dôležitú podmienku primeranej poskytnutia primeranej podpory tejto technológii budúcnosti v Európe;
3.
podporuje ďalší výskum kmeňových buniek a ostatné možnosti podpory ľudského zdravia, ale zdôrazňuje svoje zásadné stanovisko v súvislosti s uplatňovaním biotechnológií na ľuďoch, najmä odmietavý postoj k zásahom do zárodočnej línie, ku klonovaniu ľudí vo všetkých fázach ich vývoja a k výskumu na ľudských embryách, ktorý vedie k ich zničeniu;
4.
domnieva sa, že vo väčšine prípadov poskytuje smernica rámec pre túto problematiku, avšak i naďalej necháva dôležitú otázku, ktorou je patentovanie ľudskej DNA, otvorenú;
5.
vyzýva Európsky patentový úrad a členské štáty, aby udeľovali patenty týkajúce sa ľudskej DNA len v súvislosti s konkrétnym použitím a aby sa rozsah patentového nároku obmedzil len na toto konkrétne použitie tak, aby iní užívatelia mohli využívať a patentovať rovnakú sekvenciu DNA na iné použitie (účelovo viazaná ochrana);
6.
vyzýva Komisiu, aby preskúmala, či sa dá tento výklad smernice dosiahnuť prostredníctvom odporúčania členským štátom alebo či vyžaduje zmenu a doplnenie článku 5 smernice;
7.
opätovne zdôrazňuje, že žiadne záujmy výskumu sa nesmú stavať nad dôstojnosť ľudského života;
8.
berie na vedomie vytvorenie neformálnej skupiny poradcov pre etické dôsledky biotechnológie, ako sa uvádza v prvej správe predloženej podľa článku 16 písm. c) smernice, ktorá je poverená analyzovať dôležité otázky spojené s biotechnologickými vynálezmi a poskytovať Komisii poradenstvo pri príprave ďalších správ;
9.
zdôrazňuje, že zárodočné bunky nie sú patentovateľné ako súčasť ľudského tela a určite nie ako vynález, a preto patent EP1257168 predstavuje porušenie smernice;
10.
poukazuje na svoje veľké obavy súvisiace s každým plánom zaviesť metódy voľby ľudského pohlavia;
11.
pripomína, že podľa článku 99 ods. 1 Európskeho patentového dohovoru môže voči patentu vzniesť každá osoba námietku;
12.
žiada Komisiu, aby okamžite podala námietku proti patentu EP1257168;
13.
vyzýva Európsky patentový úrad, Komisiu a príslušné orgány členských štátov, aby spolupracovali s Európskym parlamentom v úsilí zabezpečiť, aby z postupu udeľovania patentov podľa smernice boli vyňaté všetky druhy klonovania ľudí;
14.
trvá na tom, že tvorba ľudských embryonálnych kmeňových buniek predpokladá zahubenie ľudských embryí a že preto patentovanie postupov, ktoré zahŕňajú ľudské embryonálne kmeňové bunky alebo bunky, ktoré sa pestujú z ľudských embryonálnych kmeňových buniek je porušením článku 6 ods. 2 písm. c) smernice;
15.
berie na vedomie závery druhej správy týkajúce sa rozsahu patentov a patentovateľnosti kmeňových buniek;
16.
vyzýva Komisiu, aby v ďalšej správe starostlivo zvážila primerané vykonávanie článku 4 ods. 1 písm. a) smernice;
17.
vyzýva Komisiu, aby i naďalej monitorovala vývoj v danej oblasti a brala pri tom do úvahy etický aspekt a možný vplyv na prístupnosť a finančnú dostupnosť zdravotnej starostlivosti a konkurencieschopnosť;
18.
žiada, aby Európsky patentový úrad zriadil ďalší orgán, ktorý by z dôvodu citlivosti danej problematiky preveroval patenty, ktoré sú citlivé z etického hľadiska, ešte pred ich udelením;
19.
poveruje svojho predsedu, aby toto uznesenie postúpil Rade, Komisii, vládam členských štátov a Európskemu patentovému úradu.
