28.4.2010 B7-0247/2010 NÁVRH UZNESENIA predložený na základe vyhlásenia Komisie
v súlade s článkom 110 ods. 2 rokovacieho poriadku
o masových zverstvách v Jos v Nigérii
Bart Staes
,
Nicole Kiil-Nielsen
,
Raül Romeva i Rueda
,
Barbara Lochbihler
,
Jean Lambert
,
Malika Benarab-Attou
v mene skupiny Verts/ALE
PE439.768v01-00 B7‑0247/2010 Uznesenie Európskeho parlamentu o masových zverstvách v Jos v Nigérii
Európsky parlament ,
– so zreteľom na svoje predchádzajúce uznesenia o porušovaní ľudských práv v Nigérii,
– so zreteľom na Medzinárodný pakt o občianskych a politických právach z roku 1966, ratifikovaný Nigériou 29. októbra 1993,
– so zreteľom na Africkú chartu o ľudských právach a právach národov z roku 1981, ratifikovanú Nigériou 22. júna 1983,
– so zreteľom na článok 110 ods. 2 rokovacieho poriadku,
A. znepokojený nedávnymi udalosťami v meste Jos v Nigérii, počas ktorých boli pri etnických násilnostiach zabité stovky ľudí,
B. keďže za posledných 10 rokov zomreli v strednej Nigérii počas náboženského a etnického násilia tisíce ľudí v súvislosti s častým vystupňovaním náboženského a etnického napätia v Nigérii,
C. keďže násilie medzi náboženskými a etnickými skupinami, ktoré obvykle vyvoláva emocionálne vyhrotenie konfliktov, sprevádza strata životov nevinných ľudí a základné príčiny konfliktu sa pritom neriešia,
D. keďže problémy v oblasti mesta Jos pramenia z nedostatočného hospodárskeho rozvoja a napätie má pôvod v nenávisti medzi domorodými skupinami, zväčša kresťanmi a animistami, ktorí súperia o ovládanie úrodnej poľnohospodárskej pôdy s prisťahovalcami a osadníkmi z moslimského severu, kde sa hovorí jazykom hausa, a to trvá celé desaťročia,
E. keďže mierové riešenie konfliktov predpokladá zároveň spravodlivý prístup k zdrojom a prerozdelenie výnosov v krajine bohatej na ropu, akou je Nigéria,
F. keďže nestabilita ešte zdôrazňuje zraniteľnosť najľudnatejšieho afrického národa, ktorý očakáva volebnú kampaň v roku 2011 s neistotou týkajúcou sa politického vedenia,
1. dôrazne odsudzuje násilie v strednej Nigérii a vyjadruje obavy v súvislosti s pretrvávajúcim etnickým napätím, ktorého aktérmi a zároveň obeťami sú komunity Hausa-Fulani a Berom;
2. nalieha na úrady, aby sa usilovali o mierové riešenie zameraním sa na základnú príčinu konfliktu, ktoré predpokladá spravodlivý prístup k zdrojom, zabezpečenie trvalo udržateľného rozvoja regiónu a záruku základných ľudských práv;
3. vyzýva nigérijskú vládu, aby chránila obyvateľstvo a všetkými prostriedkami zabránila ďalším útokom alebo odvetnému zabíjaniu;
4. vyzýva nigérijskú vládu, aby bezodkladne vyšetrila tieto masakry, a zdôrazňuje, že nikto, kto sa podieľal na kríze v Jos, nesmie zostať nepotrestaný;
5. zdôrazňuje ochotu pokračovať v dialógu, ktorý sa uskutočňuje v rámci partnerstva s Nigériou, s cieľom posilniť procesy v tejto krajine vedúce k upevneniu demokracie, dodržiavaniu ľudských práv a práv menšín;
6. poveruje svojho predsedu, aby toto uznesenie postúpil Rade, Komisii, vláde Nigérie, Africkej únii, generálnemu tajomníkovi OSN, spolupredsedom Spoločného parlamentného zhromaždenia AKT – EÚ a Panafrickému parlamentu.
