5.7.2010 B7-0413/2010 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o nadobudnutí platnosti Dohovoru o kazetovej munícii (DKM) a úlohe EÚ
Ulrike Lunacek
,
Raül Romeva i Rueda
,
Barbara Lochbihler
,
Reinhard Bütikofer
v mene skupiny Verts/ALE
PE442.011v01-00 B7‑0413/2010 Uznesenie Európskeho parlamentu o nadobudnutí platnosti Dohovoru o kazetovej munícii (DKM) a úlohe EÚ
Európsky parlament ,
– so zreteľom na Dohovor o kazetovej munícii (DKM) prijatý 107 krajinami počas diplomatickej konferencie, ktorá sa konala v Dubline 19. až 30. mája 2008,
– so zreteľom na odkaz generálneho tajomníka OSN z 30. mája 2008, v ktorom povzbudil štáty, aby bezodkladne podpísali a ratifikovali túto významnú dohodu, a vyjadril nádej, že táto dohoda urýchlene nadobudne platnosť,
– so zreteľom na svoje uznesenie z 20. novembra 2008 o Dohovore o kazetovej munícii ( P6_TA(2008)0565 ),
– so zreteľom na svoje uznesenie z 10. marca 2010 o vykonávaní európskej bezpečnostnej stratégie a európskej bezpečnostnej a obrannej politiky ( P7_TA(2010)0061 ),
– so zreteľom na článok 110 ods. 2 rokovacieho poriadku,
A. keďže DKM bol otvorený na podpis od 3. decembra 2008 v Osle a následne v sídle Organizácie Spojených národov v New Yorku a nadobudne platnosť v prvý deň po uplynutí šiestich mesiacov od jeho ratifikácie tridsiatimi štátmi, t. j.
1. augusta 2010,
B. keďže DKM zakáže používanie, výrobu, uskladňovanie a transfer kazetovej munície ako celej kategórie zbraní,
C. keďže DKM bude od zmluvných štátov vyžadovať zničenie zásob tejto munície,
D. keďže DKM ustanoví novú humanitárnu normu pre pomoc obetiam a štátom ustanoví povinnosť odstrániť pozostatky nevybuchnutej kazetovej munície, ktoré zostali po konfliktoch,
E. keďže DKM doteraz podpísalo dvadsať členských štátov EÚ, jedenásť štátov ho ratifikovalo a sedem štátov ho nepodpísalo ani neratifikovalo,
F. keďže potom, ako DKM nadobudne platnosť 1. augusta 2010, proces pristúpenia k dohovoru bude náročnejší, pretože štáty budú musieť k dohovoru pristupovať v rámci jednej etapy,
G. keďže podpora väčšiny členských štátov EÚ a veľkého počtu organizácií občianskej spoločnosti bola rozhodujúca pre úspešné ukončenie procesu z Osla v súvislosti s DKM,
H. keďže podpis a ratifikácia všetkými 27 členskými štátmi EÚ pred nadobudnutím platnosti DKM 1. augusta 2010 by boli silným politickým signálom pre celkový zákaz používania a vývozu kazetovej munície a pre ciele EÚ so zreteľom na boj proti šíreniu zbraní, ktoré zabíjajú bez rozdielu,
1. naliehavo vyzýva všetky členské štáty EÚ, aby urýchlene podpísali a ratifikovali DKM pred 1. augustom 2010, vrátane Estónska, Fínska, Grécka, Lotyšska, Poľska, Rumunska a Slovenska, ktoré zatiaľ DKM nepodpísali, a Bulharska, Cypru, Českej republiky, Holandska, Litvy, Maďarska, Portugalska, Švédska a Talianska, ktoré ho podpísali, ale zatiaľ neratifikovali; pripomína, že DKM nadobudne platnosť 1. augusta 2010 a že po tomto dátume budú musieť štáty pristupovať k dohovoru v rámci jednej etapy;
2. vyzýva všetky členské štáty EÚ, ktoré podpísali Dohovor o kazetovej munícii, aby pri každej príležitosti povzbudzovali štáty, ktoré nie sú zmluvnými stranami DKM, a to aj prostredníctvom dvojstranných stretnutí, dialógu na vojenskej úrovni a multilaterálnych fór, aby tento dohovor čo najskôr podpísali a ratifikovali alebo aby k nemu pristúpili, tak, ako im to ukladá článok 21 tohto dohovoru;
3. vyzýva členské štáty EÚ, aby nepodnikali žiadnu činnosť, ktorá by mohla obchádzať DKM a jeho ustanovenia alebo ohrozovať ich vykonávanie; osobitne vyzýva všetky členské štáty EÚ, aby neprijali, neschválili ani následne neratifikovali prípadný protokol k Dohovoru o určitých konvenčných zbraniach (CCW), ktorý by umožňoval používanie kazetovej munície a ktorý by nebol zlučiteľný so zákazom tejto munície podľa článkov 1 a 2 DKM; vyzýva Radu a členské štáty EÚ, aby podľa toho vystupovali na budúcej schôdzi o CCW, ktorá sa uskutoční 30. augusta až 3. septembra 2010 v Ženeve;
4. naliehavo žiada členské štáty EÚ, ktoré doteraz nepodpísali tento dohovor, aby podnikli kroky smerujúce k pristúpeniu vrátane prijatia moratória na používanie, výrobu a transfer kazetovej munície, a aby urýchlene začali likvidovať zásoby kazetovej munície;
5. naliehavo žiada všetky štáty, aby sa zúčastnili na nadchádzajúcom prvom stretnutí zmluvných štátov, ktoré sa uskutoční 8. až 12. novembra 2010 vo Vientiane v Laose, ktorý je najviac kontaminovanou krajinou na svete, pokiaľ ide o kazetovú muníciu;
6. naliehavo vyzýva členské štáty EÚ, aby podnikli kroky potrebné na začatie uplatňovania dohovoru vrátane ničenia zásob, aby pomáhali pri odstraňovaní kazetovej munície a poskytovali pomoc obetiam a aby prispievali na financovanie alebo rôzne formy pomoci určenej ostatným štátom s cieľom pristúpiť k uplatňovaniu dohovoru;
7. naliehavo vyzýva členské štáty EÚ, ktoré podpísali dohovor, aby prijali právne predpisy umožňujúce jeho vykonávanie na vnútroštátnej úrovni;
8. žiada vysokú predstaviteľku Únie pre zahraničné veci a bezpečnostnú politiku, aby vyvinula maximálne úsilie s cieľom realizovať pristúpenie Únie k DKM, čo je možné po nadobudnutí platnosti Lisabonskej zmluvy;
9. žiada vysokú predstaviteľku Únie pre zahraničné veci a bezpečnostnú politiku, aby vyvinula všetko potrebné úsilie na vypracovanie stratégie pre prvú hodnotiacu konferenciu v podobe rozhodnutia Rady o spoločnej pozícii;
10. žiada Radu a Komisiu, aby zákaz používania kazetovej munície zahrnuli ako štandardnú doložku do dohôd s tretími krajinami ako dodatok k štandardnej doložke o nešírení zbraní hromadného ničenia;
11. žiada Radu a Komisiu, aby boj proti kazetovej munícii zahrnuli do programov pomoci Spoločenstva s cieľom podporiť tretie krajiny pri ničení zásob a pri poskytovaní humanitárnej pomoci;
12. naliehavo žiada členské štáty EÚ, aby boli transparentné, pokiaľ ide o úsilie vyvíjané na základe tohto uznesenia, a aby verejnosti predložili správy o svojej činnosti;
13. poveruje svojho predsedu, aby postúpil toto uznesenie vysokej predstaviteľke Únie pre zahraničné veci a bezpečnostnú politiku, Rade, Komisii, vládam a parlamentom členských štátov EÚ, generálnemu tajomníkovi OSN a Koalícii proti kazetovej munícii.
