Poslanci vyzývajú na rýchlejšiu reakciu a užšiu koordináciu v eurozóne
Euro
2010-02-09 - 19:00
Poslanci Parlamentu dnes vyzvali Komisiu a Radu, aby využili súčasné problémy v eurozóne a zaviedli záväznejšie opatrenia na podporu hospodárskej spolupráce.
V budúcnosti by tiež mali postupovať aktívnejšie, aby zabránili vzniku napätia na finančných trhoch.
V rozprave s poslancami EP o menovej, hospodárskej a sociálnej situácii v krajinách eurozóny zástupca španielskeho predsedníctva Diego López Garrido vyhlásil, že „situácia v oblasti deficitu verejných financií je výsledkom krízy sprevádzanej rozsiahlymi finančnými zásahmi vlád, ktorými sa snažili odvrátiť kolaps finančných systémov“.
„Kľúčom k vyriešeniu súčasného napätia“ a „nastolenia udržateľnej situácie v Grécku“ sú podľa komisára Joaquína Almuniu daňové opatrenia, štrukturálne reformy a mechanizmus integrovaného dohľadu.
Poslancom predstavil plány Komisie a Grécka v tomto smere.
Corine Wortmann-Kool (EPP, NL) uviedla, že jej skupina plne podporuje prístup Komisie voči Grécku napriek tomu, že jej pomoc prichádza s niekoľkomesačným oneskorením.
Ciele, ktoré by podľa predsedu Barrosa mala EÚ dosiahnuť do roku 2020, sú len „slabým odvarom“, ktorý musí byť čo najskôr „zahustený“ a to väčšou koordináciou hospodárskych politík, povedal Udo Bullman (S&D, DE).
„Našou taktickou a strategickou chybou bolo, že sme nezasiahli hneď a od samého začiatku sme postupovali nesprávne“, vyhlásil Guy Verhostadt (ALDE, BE).
Situácia v Grécku je podľa jeho slov jasným dôkazom zlyhania Lisabonskej stratégie.
Pascal Canfin (Zelení/EFA, FR) varoval, že Španielsko až donedávna spĺňalo kritéria stability, hoci jeho verejný dlh mohol pokojne stúpať do závratných výšok.
Po dvoch rokoch je však situácia - sprevádzaná vysokou nezamestnanosťou - veľmi vážna.
Key Swinburne ( ECR, UK) uviedol, že prehlbovanie dlhov jednotlivých štátov vedie k špekuláciám na trhu, v dôsledku ktorých je EÚ v čase krízy absolútne nechránená.
Podľa Nikolaosa Chountisa (GUE, GR) je „jednou z príčin súčasnej krízy Lisabonská stratégia“.
Ide pritom o krízu eurozóny a nie krízu Grécka, dodal.
Nikolaos Salavrakos (EFD, EL) uviedol, že „situácia v Grécku a Európe je katastrofická“.
Poslanec nesúhlasí s Barrosom a jeho víziou silnejších hospodárskych a sociálnych väzieb medzi členskými krajinami.
20100209IPR68629
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
