28.5.2008
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Cristiana Muscardini, Adam Bielan, Ryszard Czarnecki, Hanna Foltyn-Kubicka a Konrad Szymański
v mene skupiny UEN
o transatlantických vzťahoch
Uznesenie Európskeho parlamentu o transatlantických vzťahoch
Európsky parlament ,
–
so zreteľom na Transatlantické vyhlásenie o vzťahoch medzi EÚ a USA z roku 1990 a na Novú transatlantickú agendu z roku 1995,
–
so zreteľom na závery zasadnutia Európskej rady v Bruseli zo 16. a 17. decembra 2004, a najmä na oddiely s názvom „Medzinárodný poriadok založený na účinnej mnohostrannosti“ a „Spolupráca s partnermi“,
–
so zreteľom na výsledok 10. samitu EÚ – USA, ktorý sa konal 30. apríla 2007 vo Washingtone DC,
–
so zreteľom na svoje predchádzajúce uznesenia o transatlantických vzťahoch, najmä na jeho dve uznesenia z 1. júna 2006 o zlepšovaní vzťahov medzi EÚ a USA v rámci Dohody o transatlantickom partnerstve a uznesenie o hospodárskych vzťahoch medzi EÚ a USA a spoločné uznesenie o transatlantických vzťahoch z 13. januára 2005,
–
so zreteľom na dohodu o leteckej doprave medzi EÚ a USA, ktorá nadobudla platnosť 28. marca 2008,
–
so zreteľom na vyhlásenie EÚ a USA o otvorenom investovaní,
–
so zreteľom na nadchádzajúci samit EÚ – USA, ktorý sa uskutoční 10. júna 2008 v Ľubľane v Slovinsku,
–
so zreteľom na článok 103 ods. 2 rokovacieho poriadku,
A.
keďže partnerstvo medzi Európskou úniou a Spojenými štátmi americkými sa zakladá na spoločných hodnotách slobody, demokracie, právneho štátu a rešpektovania ľudských práv a keďže tieto hodnoty podporujú a zabezpečujú hospodárstvo, bezpečnosť a stabilitu v európsko-atlantickej oblasti,
B.
keďže hospodárska spolupráca medzi Európskou úniou a Spojenými štátmi americkými je motorom svetového hospodárstva, predstavuje 40 % svetového obchodu a globálne podporuje rast a inováciu v prospech všetkých,
C.
keďže Európska únia a Spojené štáty americké zohrávajú kľúčovú úlohu vo svetovej politike a hospodárstve a majú spoločnú zodpovednosť za presadzovanie mieru, demokracie a stability vo svete, ktorý čelí dôležitým novým politickým a hospodárskym výzvam,
D.
keďže v boji proti medzinárodnému terorizmu treba zdôrazniť, že je dôležité plne rešpektovať medzinárodné právo a zmluvy týkajúce sa ľudských práv a základných slobôd,
E.
keďže nadobudnutie platnosti medzinárodnej leteckej dohody medzi EÚ a USA predstavuje iba prvé štádium rozsiahlejšej dohody o otvorenom nebi a keďže 15. mája začali v Ľubľane rokovania o druhom štádiu tejto dohody,
F.
keďže podpora politiky otvorených investícií je východiskom stanovenia politík, riešenie nových výziev a spoluprácu s partnermi na celom svete,
1.
víta pokrok, ktorý sa dosiahol vo vzťahoch medzi EÚ a USA a užšiu transatlantickú spoluprácu v oblasti zahraničnej politiky; uvedomuje si však, že v rozličných politických oblastiach, napr. v prípade Medzinárodného trestného súdu a Kjótskeho protokolu o zmene klímy pretrvávajú názorové odlišnosti v analýze, hodnotení a politickom prístupe medzi Európskou úniou a Spojenými štátmi americkými; dúfa, že budúci prezident USA zapojí svoju vládu do riešenia uvedených problémov;
2.
zdôrazňuje, že je potrebné, aby EÚ a USA užšie spolupracovali v boji proti terorizmu a šíreniu zbraní hromadného ničenia, a že je potrebné, aby obe strany podporovali úlohu, ktorú musí OSN zohrávať v týchto oblastiach; víta preto záväzok oboch strán pri hľadaní účinnej globálnej odpovede na kľúčové hrozby, ktoré pre medzinárodný mier a bezpečnosť predstavuje šírenie ZHN a ich nosných systémov, ako aj nezodpovedný vývoz a šírenie konvenčných zbraní vrátane malých a ľahkých zbraní;
3.
víta v tejto súvislosti úzku spoluprácu medzi EÚ a USA v otázke jadrového programu v Iráne, ktorá 3. marca 2008 viedla k prijatiu rezolúcie 1803 BR OSN, v ktorej sa zavádzajú nové sankcie voči Iránu, a povzbudzuje oboch partnerov, aby pokračovali v úsilí o posilnenie IAEA a vytvorenie komplexného systému medzinárodných dohôd o nešírení zbraní hromadného ničenia, ktorého cieľom bude spoločne posilniť zmluvu o nešírení;
4.
pripomína svoje presvedčenie, že spoločná zahraničná a bezpečnostná politika by sa mala vnímať ako doplnková k existujúcim nástrojom transatlantickej spolupráce, a nie ako konkurujúca týmto nástrojom, a pripomína, že NATO je zárukou európskej bezpečnosti a že by sa malo stať aj fórom politickej diskusie medzi oboma partnerskými stranami;
5.
je presvedčený, že USA by mali pokračovať v diskusii a vysvetliť svoj plánovaný protiraketový obranný systém v rámci NATO, aby aliancia a Európa mohli naďalej vystupovať jednotne a odolávať zahraničnému tlaku; uznáva, že významný prínos pre ochranu EÚ pred balistickými strelami dlhého doletu sa zabezpečí plánovaným nasadením obranných zariadení proti balistickým strelám; víta, že na samite v NATO v Bukurešti sa schválili plány USA, a zároveň víta rozhodnutie NATO rozšíriť systém na európske oblasti, ktoré nebudú pokryté súčasnými plánmi USA;
6.
domnieva sa, že máme k dispozícii všetky podmienky pre podstatné posilnenie transatlantických hospodárskych vzťahov, ale zdôrazňuje, že je potrebné ďalej pracovať na tom, aby sa tieto vzťahy premenili na operačnú a strategickú koncepciu, ktorá môže získať dostatočnú verejnú a politickú podporu; zdôrazňuje preto potrebu plnej účasti Kongresu USA a Európskeho parlamentu na tomto procese;
7.
vyzýva obe partnerské strany, aby posilnili svoju spoluprácu v oblasti energie v záujme podpory energetickej účinnosti a bezpečnosti a s cieľom vytvorenia stabilného a predvídateľného globálneho energetického trhu, ktorý sa zakladá na trhových pravidlách, a začlenenia ustanovení o energetickom obchode do nariadení WTO;
8.
vyzýva európskych a amerických partnerov, aby vo svojich hospodárskych vzťahoch brali do úvahy úlohu a osobitné podmienky odvetví kultúry a vzdelávania;
9.
vyzýva USA, aby bezodkladne zrušili vízový režim a aby voči všetkým občanom členských štátov EÚ pristupovali rovnako na základe úplnej reciprocity; v tejto súvislosti víta začiatok rozhovorov EÚ a USA o nových bezpečnostných požiadavkách USA na zavedenie bezvízového režimu;
10.
víta nadobudnutie platnosti dohody o otvorenom nebi, čo liberalizovalo služby medzi Spojenými štátmi americkými a Európskou úniou a odstránilo všetky obmedzenia týkajúce sa trás, cien a viacerých letov; považuje však za základný cieľ vytvoriť otvorený letecký priestor pre trhy, ktoré poskytnú služby celkom vyše 1 milión leteckých cestujúcich ročne a zahrnú viac ako 50 % svetovej leteckej dopravy;
11.
víta spoločný záväzok v súvislosti s politikami otvoreného investovania, ktorých cieľom je vytvoriť prínosné a rozsiahle investičné prostredie, ktoré bude prínosom pre spoločnosti oboch strán a teda aj pre globálny rast a rozvoj;
12.
poveruje svojho predsedu, aby toto uznesenie postúpil Rade, Komisii, sekretariátu THR, parlamentom členských štátov a Kongresu Spojených štátov amerických.
