15.12.2004
NÁVRH ODPORÚČANIA PRE RADU
ktorý v súlade s článkom 114 odsekom 1 rokovacieho poriadku
predkladá António Costa
v mene Socialistickej skupiny v Európskom parlamente
o kvalite trestného súdnictva v Európskej únii
Odporúčanie Európskeho parlamentu pre Radu o kvalite trestného súdnictva v Európskej únii
Európsky parlament ,
–
so zreteľom na článok 114 odsek 1 rokovacieho poriadku,
–
keďže články 47 až 50 Charty základných práv a články 6 a 13 Európskej konvencie o ľudských právach definujú rozsah „práva na súdnu ochranu“, ktoré musí Únia a jej členské štáty, v súlade s ich príslušnými právomocami, zabezpečiť pre európskych občanov,
–
vzhľadom na to, že toto „právo na súdnu ochranu“ zahŕňa najmä právo na efektívny opravný prostriedok, právo na nestranný súd, právo na spravodlivý proces, právo na pojednávanie v primeranom čase a právo na právnu pomoc a keďže ochrana týchto práv je ešte dôležitejšia v trestnom konaní,
–
v presvedčení, že takáto ochrana je v prvom rade v právomoci každej členskej krajiny, ktorú zabezpečuje v súlade so svojim vlastným ústavným poriadkom a právnymi tradíciami, keďže ale členstvo v Európskej únii so sebou prináša na jednej strane potrebu zabezpečiť pre európskych občanov porovnateľné zaobchádzanie, nech sa nachádzajú kdekoľvek v Únii a na druhej strane potrebu posilniť vzájomnú dôveru medzi členskými štátmi, a aby dokonca členské štáty boli ochotné vydávať svojich občanov súdnym orgánom druhého členského štátu,
‑
keďže návrh ústavnej zmluvy (článok III-260) a Haagsky program (bod 3.2) uznávajú význam vzájomného hodnotenia medzi členskými štátmi v záujme posilnenia vzájomnej dôvery, ako aj skutočnosť, že v záujme kvalitného trestného súdnictva v Európe je dôležité vymedziť vhodnejšie nástroje a postupy pre takéto hodnotenie a pre rozšírenie výmeny informácií a možností vzdelávania ,
1.
odporúča Rade:
– aby so zreteľom na vzájomné hodnotenia, ktoré sa už realizujú v rámci opatrení spojených s bojom proti terorizmu a Schengenskou spoluprácou, zadefinovala ukazovatele a postupy umožňujúce vytvorenie systému na vzájomné hodnotenie kvality trestného súdnictva v členských štátoch,
– aby transponovala tieto postupy a ukazovatele do jedného alebo viacerých rozhodnutí vychádzajúcich z článku 31 Zmluvy o Európskej únii, ktoré uplatňujú princípy judikatúry súdnych dvorov v Štrasburgu a Luxemburgu, ako aj usmernenia vydané Komisiou na zvýšenie účinnosti súdnictva v Európe,
2.
poveruje svojho predsedu aby postúpil toto uznesenie Rade a pre informáciu Komisii.
