5.10.2004
NÁVRH ODPORÚČANIA PRE RADU
ktorý v súlade s článkom 114 odsekom 1 rokovacieho poriadku
predkladá: Antoine Duquesne
v mene Skupiny Aliancie demokratov a liberálov za Európu
k revidovanému akčnému plánu/pracovnému plánu EÚ na boj proti terorizmu
Návrh odporúčania Európskeho parlamentu pre Radu k revidovanému akčnému plánu/pracovnému plánu EÚ na boj proti terorizmu
Európsky parlament ,
–
so zreteľom na vyhlásenie o boji proti terorizmu prijaté Európskou radou v dňoch 24. a 25. marca 2004,
–
so zreteľom na revidovaný akčný plán Európskej únie na boj proti terorizmu prijatý na zasadnutí Európskej rady v dňoch 17. a 18. júna 2004,
–
so zreteľom na balík opatrení stanovený v akčnom pláne na boj proti terorizmu, o ktorom sa bude rokovať na zasadnutí Európskej rady dňa 17. decembra 2004,
–
so zreteľom na článok 114 odsek 1 rokovacieho poriadku,
A.
vzhľadom na to, že jedným z najdôležitejších kritérií politiky Európskej únie v oblasti boja proti terorizmu je zlepšenie lojálnej spolupráce medzi inštitúciami EÚ,
B.
vzhľadom na to, že je bezpodmienečne nutné využiť príležitosť na iniciovanie a vypracovanie globálnych a účinných politík boja proti terorizmu,
1.
predkladá Rade nasledujúce odporúčanie:
a) vytvoriť skutočnú európsku politiku boja proti terorizmu, ktorá zohľadní všetky faktory, ktoré prispievajú k vzniku terorizmu a jeho rozšíreniu tak na území EÚ, ako aj v ostatných častiach sveta;
b) požadovať, aby členské štáty účinne a v plnom rozsahu vykonávali opatrenia na boj proti terorizmu, ktoré prijala Rada;
c) čo najskôr prijať všetky legislatívne opatrenia nevyhnutné na vytvorenie uzavretého a globálneho rámca pre boj proti terorizmu, ktorý bude obsahovať aj opatrenia na zabezpečenie bezchybnej spolupráce bezpečnostných zložiek a polície;
d) použiť v prípade teroristických útokov klauzulu o solidarite, podľa článku 42 návrhu Zmluvy zakladajúcej Ústavu pre Európu, ktorá bola zahrnutá do vyhlásenia prijatého na zasadnutí Európskej rady v dňoch 25. a 26. marca 2004
e) vyčleniť v ročnom rozpočte Európskej únie finančné prostriedky na pomoc a primerané odškodnenie pre obete teroristických útokov;
2.
poveruje predsedu, aby predložil toto odporúčanie Rade a pre informáciu aj Komisii a Európskej rade.
